
Începutul 


La început erau 36 în total, 36 de picături de viață atât de mici, încât 
Eduardo nu le putea vedea decât la microscop. Preocupat, acesta le studia în 
camera întunecată. 

De-a lungul pereţilor calzi și umezi se încolăceau nişte tuburi şerpuite prin 
care bolborosea apa. Incubatoarele erau ventilate în permanenţă. O lumină 
roşie, monotonă scălda feţele laboranţilor, în timp ce aceştia se ocupau de 
şirul de lamele care le era dat în grijă. Fiecare dintre ele conţinea un strop de 
viață. 

Eduardo examină mostrele una câte una la microscop. Celulele erau 
perfecte sau, cel puţin, aşa păreau. Toate fuseseră alimentate cu cele necesare 
dezvoltării. Câtă învățătură şi ştiinţă stătea ascunsă în acea lume minusculă! 
Până şi Eduardo, care cunoștea prea bine procesul, era uimit peste măsură. 
Celula știa deja ce culoare urma să-i fie părul, ce înălțime va avea şi chiar 
dacă îi va plăcea spanacul, nu broccoli. Ba mai mult, ştia dacă avea să fie o 
persoană pasionată de muzică sau de cuvinte încrucișate. Toate astea erau 
codificate în acel strop. 

În sfârşit, contururile rotunjite tremurară şi niște linii apărură, despărțind 
celula în două. Eduardo oftă. Totul părea în ordine. Urmări cum se dezvoltă 
eşantioanele, după care, grijuliu, le introduse în incubator. 

Dar ceva totuși nu era în regulă. Era o problemă, fie cu mâncarea, fie cu 
căldura sau lumina, și bărbatul nu ştia exact ce anume se întâmplă. Destul de 
repede mai mult de jumătate dintre ele muriră. Acum mai rămăseseră doar 15 
şi Eduardo simţi un gol în stomac. Dacă experimentul nu-i va reuşi, va fi 
trimis la Ferme şi atunci ce se va întâmpla cu Anna, cu propriii copii şi cu 
tatăl lui, care este așa de bătrân? 

— Este bine, spuse Lisa atât de aproape de el încât îl făcu să tresară. 

Lisa era unul dintre laboranţii principali. Lucra de atâţia ani în întuneric, 
încât fața ei ajunsese albă ca varul şi vinişoare albăstrui i se zăreau pe sub 
piele. 

— Cum să fie bine? întrebă Eduardo. 

— Celulele au fost congelate cu mai bine de o sută de ani în urmă. Nu au 
cum să fie la fel de sănătoase ca probele prelevate ieri. 

— De atâta vreme? se minună bărbatul. 


— Dar o parte dintre ele ar trebui să crească, adăugă Lisa răspicat. 

Atunci Eduardo începu din nou să se îngrijoreze. Timp de o lună totul 
decurse normal. Și veni și ziua când implanta micii embrioni în vacile 
„purtătoare”. Acestea stăteau toate aliniate, așteptând răbdătoare. Erau 
hrănite prin perfuzii, iar corpurile le erau antrenate încontinuu de nişte braţe 
metalice uriașe care le mişcau membrele ca şi când animalele ar fi mers pe o 
câmpie nesfârșită. Din când în când, o vită încerca să-și miște maxilarele, 
vrând parcă să rumege. 

„Oare visau păpădii?”, se întreba Eduardo. „Oare simțeau adierea 
fantomatică a vântului bătându-le iarba înaltă? Le era oare creierul invadat 
de o senzație de fericire datorita implanturilor pe care le aveau în cranii? Să 
fi fost ele conștiente de existenţa copiilor care li se dezvoltau în utere?” 

Poate că vitele nu suportau ceea ce li se făcuse, pentru că un lucru era 
cert: respingeau embrionii. Treptat, fiecare făt, care în acest stadiu nu era mai 
mare decât un peștișor de baltă, muri. 

În cele din urmă, rămase doar unul. 

Eduardo nu reuşea să se odihnească noaptea. Țipa prin somn, iar Anna îl 
întreba ce are. Dar nu putea să-i răspundă. Nu putea să-i spună că, dacă acest 
ultim embrion murea, el ar rămâne fără slujbă şi ar fi trimis la Ferme, iar ea, 
copiii lor şi tatăl lui ar fi deportaţi, condamnaţi să bată drumurile prăfuite şi 
arse de soare. 

Însă embrionul se dezvoltă şi căpătă clar înfăţişarea unei făpturi cu mâini 
şi picioare şi o faţă dulce, visătoare. Eduardo îl studia prin scanere. 

— Viaţa mea este în mâinile tale, îi spuse el fătului. 

Ca şi cum l-ar fi auzit, acesta îşi mişcă trupuşorul în uter, răsucindu-se 
spre bărbat. Și Eduardo simți că-l cuprinde un inexplicabil fior de afecțiune. 

Când veni sorocul, Eduardo îl primi în braţe pe nou-născut, de parcă ar fi 
fost propriul copil. Ochii i se încețoşară când îl aşeză în pătuţ şi întinse mâna 
după seringa care i-ar fi redus pruncului capacitatea intelectuală. 

— Nu-l injecta pe acesta! zise Lisa, apucându-l iute de braţ. Este un 
Matteo Alacrán. Întotdeauna sunt lăsaţi intacţi. 

„Oare ţi-am făcut un bine?” gândi Eduardo, urmărind bebeluşul care 
întorcea capul spre asistentele ce forfoteau în jur în uniformele lor albe, 
apretate. „Oare mai târziu îmi vei mulțumi?” 

Căsuţa din câmpul cu maci 


Matt se așeza în faţa uşii și-și întinse braţele ca s-o împiedice pe Celia sa 
plece. Camera de zi, mică şi aglomerată, era abia luminată de albastrul 
zorilor. Soarele încă nu se ridicase deasupra dealurilor care marcau linia 
orizontului. 

— Ce înseamnă asta? întreba femeia. Eşti băiat mare de-acum, ai aproape 
şase ani. Ştii doar că trebuie să muncesc. 

ÎI luă în braţe ca să-l dea la o parte. 

— la-mă cu tine! o implora Matt, apucând-o de fustă şi mototolindu-1-o în 
mâini. 

— Încetează! 

Celia îi descleştă cu blândeţe degetele şi spuse: 

— Nu poţi să vii, mi vida. Trebuie să rămâi ascuns în cuib ca un şoricel 
cuminte. Afară sunt ulii care mănâncă şoricei. 

— Eu nu sunt un şoarece! strigă Matt. 

Țipase cât îl ţinuseră puterile, pe un ton ascuţit, care ştia că o enervează, 
însă prefera să o determine pe Celia sa rămână să-l ocărască, pentru că nu 
mai putea îndura să fie din nou lăsat singur acasă. 

Celia se răsti la el: 

— d Callatei!! Taci din gura! Vrei să mă surzești? Nu eşti decât un plod 
cu tărâţe în loc de creier! 

Matt se trânti bosumflat pe scaunul mare. În secunda următoare Celia 
îngenunche lângă el şi-l îmbrățișă: 

— Nu plânge, comoara mea! Te iubesc mai presus de orice pe lumea asta! 
Am să-ți explic cum stau lucrurile când vei fi mai mare. 

Dar, de fapt, nu-i spunea nimic. Îi mai promisese asta cândva. Dintr-odată, 
dorința de revoltă i se stinse. Era mult prea mic şi slab ca să poată lupta cu 
ceea ce o făcea pe Celia să-l abandoneze în fiecare zi. 

— Îmi aduci ceva? întrebă el, ferindu-şi obrazul de sărutul ei. 

— Bineînţeles! Ca de fiecare dată! spuse femeia. 

Așa că Matt îi dădu voie să plece, deşi asta îl înfuria. Era o furie oarecum 
ciudată, pentru că în același timp îi venea şi să plângă. Casa era goală fără 
cântecele Celiei, fără zăngănitul oalelor şi fără povestirile ei despre persoane 
pe care el nu le văzuse niciodată şi, probabil, nu avea să le cunoască 
vreodată. Chiar şi atunci când ea dormea — şi adormea foarte repede după 


lungile ore de gătit petrecute la Conac — camerele păreau pline de prezenţa ei 
caldă. 

Când Matt era ceva mai mic, nu-l deranja aşa de tare plecarea ei. 
Rămânea să se joace cu jucăriile lui şi să se uite la televizor sau privea pe 
fereastră întinderea câmpurilor cu maci albi până spre dealurile întunecate. 
Când începeau să-l doară ochii de la albul orbitor de afară, revenea cu 
privirea în întunecimea liniştitoare a camerei. 

În ultima vreme însă, Matt începuse să observe lucrurile mult mai atent. 
Câmpurile cu maci nu erau chiar pustii. Din loc în loc vedea cai — învățase 
să-i recunoască din cărțile cu poze — mergând printre şirurile de flori albe. În 
toată lumina şi strălucirea de afară nu prea distingea cine îi călărea, dar 
călăreții nu-i păreau adulți, ci copii ca el. 

Şi descoperind acest lucru, crescu în el dorința să-i vadă mai de aproape. 

Matt văzuse copii la televizor. Observase că rar erau singuri. Făceau tot 
felul de lucruri împreună, ca de exemplu: construiau cazemate, se jucau cu 
mingea sau se luau la trântă. Până şi luatul la trântă 1 se părea interesant, 
pentru că însemna să mai ai pe cineva cu tine. Cu excepția Celiei şi a 
doctorului, care venea o dată pe lună, Matt nu mai vedea pe nimeni. Doctorul 
era un bărbat ursuz, iar lui Matt nu-i plăcea deloc de el. 

Ofta. Ca să facă altceva, ar fi trebuit să iasă afară din casă, dar Celia îi 
spusese de nenumărate ori că era mult prea periculos. Și apoi, ușile și 
ferestrele erau blocate. 

Matt se aşeză la o măsuţă de lemn cu una dintre cărțile lui. Pe coperta 
scria: Pedro el Conejo. Matt putea să citească un pic, atât în engleză, cât şi 
în spaniolă. De fapt, el şi Celia le vorbeau amestecat pe amândouă, dar 
important era ca se înțelegeau. 

Pedro el Conejo era un iepuraş neastâmpărat care se strecura în grădina 
domnului MacGregor şi-i mânca salatele. Domnul MacGregor își dorea să-l 
prindă şi să-l gătească, însă, după multe peripeții, Pedro reuşea în final să 
scape. Era o poveste plăcută. 

Matt se ridică în picioare şi se duse la bucătărie. Încăperea avea un 
frigider mic şi un cuptor cu microunde. Pe uşa cuptorului era un indicator 
care avertiza: „PERICOL!!! DANGER!!!” şi bileţele de hârtie galbenă 
adezivă pe care scria: „NU! NU! NU! NU!” Ca măsură de siguranţă în plus, 
Celia legase o curea în jurul cuptorului de care agăţase un lacăt. O teroriza 
gândul că Matt ar putea găsi o cale de a-l deschide cât era ea la lucru și, 
vorba ei, „şi-ar fi prăjit degeţelele”. 

Nu prea înțelegea Matt cum s-ar fi putut asta, dar nici nu voia să afle. 
Trecea precaut pe lângă aparatul periculos, ca să ajungă la frigider, preferatul 


lui. Celia îl umplea cu bunătăţi în fiecare seară. Gătea pentru cei de la Conac 
şi întotdeauna rămânea multă mâncare. Astfel, Matt gusta din sushi, tamales, 
pakoras, blintzes - tot ceea ce mâncau ei. Şi găsea mereu o cutie mare de 
lapte şi sticle cu suc de fructe. 

Îşi luă un castron plin cu mâncare și merse în camera Celiei. 

Lângă un perete al camerei se afla patul ei mare, acoperit cu perne 
croşetate şi jucării de pluş. La capul patului atârna un crucifix imens şi o 
icoană a Domnului Nostru lisus Hristos cu inima străpunsă de cinci săbii. 
Lui Matt imaginea i se părea înfricoșătoare, iar crucifixul şi mai şi, pentru că 
strălucea în întuneric. Cu toate că evita să privească aceste lucruri, îi plăcea 
camera Celiei. 

Se tolăni peste perne și începu să se joace, făcându-se că le dă de mâncare 
cățelușului, ursuleţului şi iepuraşului (conejo-ului, se corectă Matt în gând). 
Un timp joaca îl amuză, dar apoi simţi un gol în suflet. Acelea nu erau 
animale adevărate. Degeaba vorbea cu ele, oricum nu-l înțelegeau. Cu alte 
cuvinte, era ca şi cum nici nu existau. 

Matt le întoarse pe toate cu faţa la perete, pedepsindu-le parcă pentru că 
nu erau vii, şi plecă în camera lui. Aceasta era mult mai mică, pe jumătate 
fiind ocupată de pat. Pe pereți, Celia lipise poze din reviste cu actori, 
animale, bebeluși (Matt nu prea era încântat de cele cu bebeluşi, dar Celiei i 
se păruseră irezistibile), flori şi ştiri senzaţionale. Una era cu niște acrobaţi 
aşezaţi unul peste altul într-o piramidă uriașă: „64 DE PERSOANE”, se 
menţiona în căsuţa explicativă. „UN NOU RECORD ÎN COLONIA 
LUNARĂ.” 

Matt se uitase de atâtea ori la acele cuvinte, că le învățase pe de rost. Într- 
o altă poza se vedea un bărbat care ținea o broască-bou între două felii de 
pâine. „BROTAC PE SECARĂ”, suna explicaţia. Matt nu știa ce este acela 
un brotac, dar Celia râdea de câte ori se uita la imagine. 

Porni televizorul şi urmări nişte telenovele. În telenovele, actorii ţipă tot 
timpul unii la alții. Serialele nu prea au sens, și când încep să aibă, nu mai 
sunt interesante. „Nu este viaţa adevărata”, gândi Matt îngrozit. „E ca şi cu 
animalele de pluş.” Oricât ar vorbi el cu acei oameni, n-au cum să-l audă. 

Se simţea copleșit de singurătate şi complet dezolat şi-i venea să moară. 
Începu să se strângă în braţe ca să nu urle. Printre suspine trăgea adânc aer în 
piept, iar obrajii îi erau scăldaţi în lacrimi. 

Când... deodată... dincolo de sonorul filmului şi de suspinele lui, Matt 
auzi o voce strigând ceva. Era clară şi puternică, o voce de copil. Şi era 
adevărată. 

Matt alergă la fereastră. Celia îl prevenise să fie atent de fiecare dată când 


se uita pe geam, dar acum era atât de agitat că nu-i mai păsa. La început nu 
văzu decât aceeași desfăşurare albă, năucitoare a câmpurilor cu maci. Apoi, o 
umbră traversă panorama. Matt se retrase atât de repede din fața geamului, că 
răsturnă scaunul şi căzu pe podea. 

— Ce-i fundătură asta? întreba cineva de afară. 

— O baracă a vreunui muncitor, spuse o altă voce mai subțire. 

— Nu ştiam ca are voie cineva să locuiască în câmpul cu maci. 

— Poate e vreo magazie. Hai să încercăm uşa! 

Clanța se zgâlțâi. Matt se ghemui pe jos, inima bătându-i cu putere. 
Cineva își apropie fața de fereastra cu palmele făcute streaşină la ochi ca să 
vadă în întuneric. Matt înlemni. Își dorise companie, dar totul se petrecea 
prea repede. Se simţea ca iepurașul Pedro în gradina domnului MacGregor. 

— Hei, e un copil înăuntru! 

— Cum? Lasă-mă să vad! 

Un al doilea chip se îţi la geam. Era o fetiță cu păr negru şi ten măsliniu 
ca al Celiei. 

— Deschide fereastra, puştiule! Cum te cheamă? 

Matt era însă împietrit de frică şi nu reuşi să spună ceva. 

— O fi vreun prostovan, spuse fata pe un ton neutru. Hei, eşti prostovan? 

Matt făcu din cap că nu. Fata râse. 

— Ştiu cine locuiește aici, spuse brusc băiatul. Recunosc poza aceea de pe 
masă. 

Matt îşi aminti de fotografia Celiei pe care aceasta 1-0 dăduse la ultima lui 
aniversare. 

— Este bucătăreasa aia grasă, bătrână, am uitat cum o cheamă, reluă 
băiatul. În fine, ea nu stă cu restul servitorilor şi aici trebuie să fie casa ei. Nu 
ştiam că are un copil. 

— Sau soţ, remarcă fata. 

— Păi, da! Asta explică multe. Oare tata ştie? O să trebuiască să-l întreb. 

— Ba n-ai să-l întrebi! strigă fata. O să-i faci ei probleme dacă întrebi. 

— Hei, asta este ferma tatălui meu şi tata mi-a zis să fiu cu ochii pe tot ce 
se întâmplă în jur. Tu eşti doar în vizită. 

— Nu contează! Tati al meu spune că servitorii au şi ei dreptul la o viaţă 
particulară, şi el este senator al Statelor Unite, aşa că părerea lui valorează 
mai mult. 

— Tăticul tău îşi schimbă părerile mai des decât ciorapii, spuse băiatul. 

Matt nu mai auzi ce-i replică fata băiatului. Copiii se îndepărtau de casă şi 
el reuşi să distingă doar tonul indignat al vocii ei. Tremura tot, de parcă s-ar 
fi întâlnit cu unul dintre monștrii de care-i povestise Celia că bântuie în 


lumea de afară, cum ar fi chupacabras. Aceste animale îţi sug sângele şi te 
lasă stors de vlagă ca o coajă de pepene. Totul se întâmplase prea repede, dar 
îi plăcuse fata. 


Restul zilei aceleia, Matt simţi atât bucurie, cât şi teamă. Fusese avertizat 
de Celia că niciodată, dar niciodată, să nu se arate la fereastră. I se spusese că 
trebuia să se ascundă, dacă se apropia cineva de casă. Însă copiii fuseseră o 
surpriză minunată, încât nu rezistase să nu alerge la geam şi să-i vadă. Erau 
mai mari ca el. Nu putuse aprecia diferenţa de vârstă dintre ei, dar în mod 
sigur nu erau adulți și nu păreau periculoși. Şi totuşi, Celia s-ar fi înfuriat 
dacă afla. Matt se hotărî să nu-i spună. 

Seara, Celia îi aduse o carte de colorat pe care copiii de la Conac o 
aruncaseră. Era doar parţial colorată, aşa că, jumătate de oră înaintea cinei, 
Matt se ocupă încântat de ea, folosind cioturile de creioane colorate, pe care 
tot Celia i le adusese cu alte ocazii. De la bucătărie venea miros de caşcaval 
şi ceapă prăjită, şi Matt ghici că pregătea mâncare tradițională din Aztlân. 
Asta însemna ceva deosebit, pentru că, de obicei, se întorcea atât de obosită, 
încât nu făcea decât să încălzească resturi din mâncarea rămasă. 

Matt terminase de colorat o pajişte întreagă cu verde. Ciotul de creion era 
aşa de mic, că trebuia să-l ţină cu multă grijă ca să-l poată folosi cât de cât. 
Verdele îl făcea fericit. Îşi dorea să poată admira de la geam o astfel de 
pajişte verde în locul albului gol al câmpurilor de maci. Își imagina că iarba 
este moale ca un pat şi că miroase a ploaie. 

— Foarte frumos, băiete, spuse Celia uitându-se peste umărul lui. 

Ultima bucăţică de creion căzu dintre degetele lui Matt. 
sunt atât de bogaţi, că n-ar observa nici dacă aș lua toată afurisita aia de 
cutie, oftă Celia. Dar n-am să iau decât câteva. Șoricica este mai în siguranță 
dacă nu lasă urme de lăbuţe pe unt. 

La cină mâncară plăcintă cu brânză şi enchiladas. Lui Matt mâncarea îi 
căzu ca un bolovan în stomac. 

— Mama, spuse el fără să se gândească, mai povestește-mi despre copiii 
de la Conac! 

— Nu-mi spune „mama”, se răsti Celia. 

— lartă-mă, zise Matt. 

Cuvântul îi scăpase fără să vrea. Celia îi spusese mai demult că nu era 
mama lui adevărată, dar copiii de la televizor aveau mame şi Matt se 


obişnuise să se gândească la ea ca fiind mama lui. 

— Te iubesc mai mult decât orice pe lumea asta! spuse repede femeia. Să 
nu uiţi asta niciodată! Dar mi-ai fost doar împrumutat, comoara mea. 

Matt nu prea înțelegea termenul „împrumutat”. Părea să însemne că 
înstrăinezi ceva pentru o scurtă perioadă de timp şi se gândea că acel cineva 
care-l dăduse l-ar vrea înapoi la un moment dat. 

— Oricum, copiii de la Conac sunt niște răzgâiaţi, aşa să ştii, continuă 
Celia. Sunt leneşi ca nişte mâţe și la fel de nerecunoscători. Fac îngrozitor de 
multă mizerie şi le ordonă slujnicelor să curețe după ei. Şi nu spun niciodată 
„mulțumesc”. Chiar dacă lucrezi ore în şir, gătindu-le prăjituri speciale cu 
trandafiri şi violete din zahăr şi frunzuliţe verzi, ei tot nu ţi-ar mulţumi ca să- 
şi salveze suflețelele lor jalnice. Își îndoapă gurile egoiste şi-ţi spun ca 
prăjitură are gust de noroi. 

Celia se enervase în timp ce povestea; probabil incidentul avusese loc 
recent. 

— Mai sunt și Steven şi Benito, îi aminti Matt. 

— Benito este cel mai mare. Este un drac împieliţat! Are 17 ani şi toate 
fetele de la Ferme trebuie să se ferească de el. Dar să lăsăm asta! Sunt treburi 
de oameni mari și oricum foarte plictisitoare. Deci, Benito este exact ca 
taică-său, adică este un lup îmbrăcat în straie omeneşti. Anul ăsta merge la 
colegiu şi abia așteptăm să scăpăm de el. 

— lar Steven? întreba calm Matt. 

— Nu este chiar așa de rău. Uneori ai zice că are suflet. Îşi pierde vremea 
cu fetele Mendoza. Nu sunt fete rele, deși, după felul în care se poartă cu 
oamenii noştri, îl mânie pe Dumnezeu. 

— Cum arată Steven? 

Uneori, Matt reuşea cu greu s-o facă pe Celia să vorbească despre ceea ce 
îşi dorea să afle — în cazul de fața, desigur, numele copiilor care apăruseră la 
fereastra. 

— Are 13 ani şi e destul de voinic pentru vârsta lui. Părul îi e de culoarea 
nisipului şi are ochi albaștri. 

„Ăsta era băiatul”, gândi Matt. 

— Momentan, familia Mendoza este în vizită. Şi Emilia are tot 13 ani, 
este foarte frumoasă, cu păr negru şi ochi căprui. 

„Asta era fata”, îşi dădu seama Matt. 

— Măcar ea ştie să se poarte. Sora ei, Maria, e cam de vârsta ta și se joacă 
cu Tom. Mă rog, aşa s-ar zice, numai că de cele mai multe ori fetiţa ajunge să 
plângă de mama focului. 

— De ce? întreba Matt, căruia îi făcea plăcere sa audă despre răutățile lui 


Tom. 

— Tom este de zece ori mai rău ca Benito. Înduioşează pe oricine cu ochii 
ăia mari, nevinovaţi. Pe toți îi păcălește, dar nu şi pe mine. Azi i-a dat 
Mariei o sticlă de suc de lămâie, zicându-i că-i ultima, că este foarte rece şi 
că a păstrat-o special pentru ea. Ştii ce era în ea? 

— Nu, răspunse Matt, fremătând de nerăbdare. 

— Pipi! Îţi vine să crezi? Pusese chiar şi capacul la loc. O! şi cea mică 
plângea, sărăcuţă! De fiecare dată îi pică în plasă. 

Brusc, Celia se opri din povestit. Căscă de câteva ori, şi Matt observă cum 
o cuprinde treptat oboseala. Muncise toată ziua din zori şi până după lăsatul 
întunericului și mai pregătise şi cina la ea acasă. 

— Îmi pare rău, puiule. Când nu mai pot, nu mai pot. 

Matt goli farfuriile şi le aranjă în maşina de spălat, timp în care Celia făcu 
duş. Apoi ieşi din baie în halatul ei mare, roz, şi dădu din cap adormită, 
admirând masa curățată. 

— Eşti un băiat cuminte! spuse ea. 

ÎI luă în braţe şi nu conteni să-l îmbrăţişeze și să-l pupe până îl aşeză în 
patul lui. Indiferent cât de obosită era — şi uneori se întâmpla sa cadă din 
picioare de oboseală, niciodată nu uita ritualul lor din fiecare seară. După ce 
îl învelea pe Matt, aprindea candela din fața statuetei Fecioarei din 
Guadalupe. O adusese cu ea tot drumul tocmai din satul ei din Aztlân. 
Mantia Fecioarei era ușor ciobită, dar Celia acoperea locul cu o ghirlandă de 
flori artificiale. La picioarele Fecioarei, statueta se termina cu niște 
trandafirași din ghips, uşor prăfuiți. Spatele mantiei, pe care se vedeau 
steluțe, era lăcuit cu ceară, iar chipul Ei radia deasupra lumânării aceeaşi 
blândeţe pe care Celia o ştia încă din timpul copilăriei. 

— Sunt în camera de alături, comoara mea, şopti femeia, sărutându-l pe 
Matt pe frunte. Dacă ţi se face frică, să mă strigi. 

Curând, toată casa începu să răsune de sforăiturile Celei. Lui Matt 
zgomotul i se părea la fel de firesc ca tunetul care se auzea uneori deasupra 
dealurilor şi nu-i deranja nicicum somnul. 

— Steven şi Emilia, şopti el, vrând să vadă cum se aud cuvintele rostite 
de el. 

Habar n-avea ce ar fi putut să le spună copiilor acelora străini dacă urmau 
să apară din nou, dar era hotărât să vorbească cu ei. Exersa câteva propoziţii: 

— Pe mine mă cheamă Matt. Locuiesc aici. Vreţi să colorăm nişte 
imagini? 

Ba nu, nu putea să le pomenească nici de cartea de colorat, nici de 
creioane, că doar erau furate. 


— Vreţi ceva de mâncare? 

Dar poate ca şi mâncarea era furată. 

— Vreţi să ne jucam? 

Așa da! Steven şi Emilia ar putea sugera ceva, iar Matt ar scăpa basma 
curată. 

— Vreţi să ne jucăm? Vreţi să ne jucăm? murmura el, în vreme ce ochii i 
se închideau, iar chipul blând al Fecioarei din Guadalupe plutea în lumina 
lumânări. 

Dimineaţa Celia plecă, iar Matt îşi petrecu toată ziua aşteptându-i pe 
copii. Renunțase să mai spere că vor veni, când, pe la asfințit, auzi voci 
apropiindu-se dinspre câmpurile cu maci. 

Se postă în fața geamului și aşteptă. 

— Uite-l! Vezi, Maria, ţi-am spus eu că nu mint, strigă Emilia, ținând-o 
pe după umeri pe o fetiță mult mai mică decât ea. Cu noi nu vrea să 
vorbească, dar tu ești cam de vârsta lui. Poate că n-o să-i fie frică de tine. 

Emilia o împinse pe fată ușor înainte şi rămase în urmă să-l aştepte pe 
Steven. Maria se apropie de fereastră foarte curajoasă. 

— Hei, băiete! ţipă ea, bătând cu pumnul în geam. Cum te cheamă? Vrei 
să ne jucăm? 

Dintr-un foc, îi luase replica mult pregătită. Acesta o privea fix, incapabil 
să găsească altă formulă de abordare. 

— Ei, da sau nu? 

Maria întoarse capul spre ceilalți: 

— Convingeţi-l să descuie uşa! 

— Rămâne de văzut dacă vrea, spuse Steven. 

Matt ar fi vrut să le zică că nu are cheie, dar nu putea să rostească nimic 
cu glas tare. 

— Cel puţin azi nu se mai ascunde, remarcă Emilia. 

— Dacă nu poți descuia ușa, deschide fereastra, spuse Maria. 

Matt se făcu că încearcă s-o deschidă, ştiind că nu va reuși. 

Celia bătuse în cuie tocul geamului. Își aruncă braţele în aer a neputinţă. 

— Înţelege ce-i spunem, observă Steven. 

— Hei, băiete! Dacă nu faci repede ceva, plecăm, strigă Maria. 

Matt se gândi cu disperare la ce le-ar putea trezi interesul. Ridică un 
deget, asemenea Celiei când voia să-l facă sa aştepte. Dădu din cap afirmativ, 
semn că înţelesese cererea Mariei şi avea de gând să le arate ceva. 

— Ce vrea să însemne asta? se miră Emilia. 

— Habar n-am! O fi mut şi nu poate vorbi, sugeră Steven. 

Matt alergă până în dormitor. Smulse de pe perete poza cu bărbatul cu 
sandvișul de brotac în mână, care o amuza pe Celia foarte tare. Poate o să-i 
facă şi pe copii să râdă. Reveni în fugă şi lipi foaia de geam. Cei trei copii se 
apropiară s-o observe mai bine. 


— Ce scrie? întreba Maria. 

— „Brotac pe secară”, citi Steven. V-aţi prins? Brotacul care face „oac! 
oac!” sta între doua felii de pâine de secară. Ce nostim! 

Emilia chicoti, dar Maria părea debusolată. 

— Oamenii nu mănâncă brotaci, spuse ea. Şi nu când sunt vii. 

— E o glumă, prostuţo! 

— Nu sunt prostuță! E rău şi urât să mănânci brotaci! Nu mi se pare 
nostim deloc! 

— Fereşte-mă, Doamne, de eejiţi! spuse Steven, dându-și ochii peste cap. 

— Şi nu sunt nici eejit! 

— Of, linişteşte-te Maria! zise Emilia. 

— M-aţi adus aici să văd un băiat, suntem la zeci de kilometri de casă, în 
plin câmp, sunt obosită şi băiatul nu vrea sa vorbească. Vă urăsc! 

Matt urmarea scena consternat. Nu asta era reacţia pe care o aşteptase. 
Maria plângea, Emilia era nervoasă, iar Steven le întorsese spatele la 
amândouă. Matt ciocăni în geam. Când Maria ridică ochii la el, flutură poza 
şi o mototoli. Apoi o aruncă în colţul opus al camerei. 

— Vezi, îmi dă dreptate, striga Maria printre lacrimi. 

— Totul devine din ce în ce mai enervant, spuse Steven. Ştiam eu că nu 
trebuia să aducem un eejit cu noi. 

— Am crezut că băiatul va vorbi cu un copil de seama lui, zise Emilia. 
Hai, Maria! Trebuie să ne întoarcem până să se întunece. 

— Nu merg nicăieri! 

Fetiţa se trânti pe pământ. 

— EI, să nu crezi c-am să te car eu, grăsano! 

— Las-o acolo! spuse Steven. 

Începu să se îndepărteze și într-o clipă Emilia îl urmă. 

Matt era îngrozit. Dacă ei pleacă, Maria rămâne singură. În curând se va 
întuneca şi Celia venea abia mult mai târziu. Pe câmpul pustiu ar fi doar 
Maria, singură şi... acei chupacabras care veneau pe seară şi îți sugeau 
sângele, lăsându-te uscat precum coaja de pepene trecut! 

Deodată, Matt ştiu ce avea de făcut. Maria mersese câțiva paşi, după care 
se aşezase din nou pe pământ, strigând insulte către Steven și Emilia, care 
dispăruseră. Matt apucă oala mare în care Celia gătea ciorba de potroace și, 
fără să stea prea mult pe gânduri, o învârti deasupra capului — Celia va fi 
furioasă, dar astfel îi salva viața Mariei — și o aruncă direct în geam, care se 
sparse cu zgomot, împrăştiindu-se în mii de cioburi. Maria sări în picioare. 
Steven și Emilia apărură de îndată din câmpul cu maci unde stătuseră 
ascunși. 


— Mătculiţă nene! spuse Steven. 

Cei trei se uitau cu gura căscată la spărtura unde fusese geamul. 

— Pe mine mă cheamă Matt. Locuiesc aici. Vreţi să ne jucăm? turui Matt, 
negăsind altă introducere. 

— Poate vorbi! remarcă Emilia, revenindu-şi din şoc. 

— Aşa deschizi tu de obicei fereastra, puştiule? întrebă Steven. Stai pe 
loc, Maria! E sticlă peste tot. 

Păşi atent, veni lângă geam şi sparse cu un băț restul cioburilor rămase 
încă în toc. Apoi se aplecă înăuntru şi examină interiorul. Matt se abținu din 
răsputeri să nu fugă în cealaltă cameră. 

— Ce sinistru! Fereastra era bătută în cuie! Eşti cumva prizonier? 

— Locuiesc aici, spuse Matt. 

— Ne-ai mai zis asta. 

— Vreţi să ne jucăm? 

— Poate că ştie doar câteva cuvinte, ca un papagal, sugeră Emilia. 

— Eu vreau să mă joc, spuse Maria. 

Matt o privi aprobator. Fata se zbătea în brațele Emiliei, încercând cu 
încăpățânare să ajungă la el. Steven scutură din cap şi se îndepărtă. Părea 
hotărât să plece de data asta. 

Matt se decise pe loc. Era ceva înspăimântător, dar nu mai avusese 
vreodată o asemenea ocazie şi nu ştia dacă i se va mai ivi vreodată alta. Trase 
un scaun lângă deschizătură, se urcă pe el și sări afară. 

— Nu! strigă Steven, alergând spre el să-l prindă, dar era prea târziu. 

Matt simţi o durere adâncă săgetându-i tălpile. Căzu în faţă şi ateriza cu 
palmele şi genunchii pe grămada de cioburi de sticlă. 

— Este descult! O, Doamne! O, Doamne! Ce ne facem? 

Steven îl săltă în picioare şi-l târî pe un petic de pământ pe care nu erau 
cioburi. Matt îşi privea uluit palmele şi picioarele din care îi picura sânge și 
genunchii din care şiroiau mici râuleţe roşii. 

— Scoate-i cioburile din rană! ţipă Emilia speriată. Maria, stai deoparte! 

— Vreau să văd! strigă fetița. 

Matt auzi o palmă trasă și urletul de indignare al Mariei. Îl luă ameţeala. 
Simţi că-i vine să verse şi dintr-odată totul se întunecă în Jur. 


Se trezi din leşin şi avu senzația că este cărat. li era greață, dar și mai rău 
se simțea din cauză că tot corpul îi tremura cumplit. Incepu să țipe. 
— Grozav! gâfâi Steven, care-l căra pe Matt de umeri, în timp ce Emilia îl 


ținea de picioare. 

Cămașa și pantalonii Emiliei erau pătate de sânge, sângele lui. Matt țipă 
din nou. 

— Taci din gură! striga Steven. Fugim cât putem de repede! 

Rândurile de maci, care păreau bleu acum în umbrele alungite ale 
dealurilor, se întindeau în jur în toate direcțiile. Steven şi Emilia alergau pe o 
potecă murdară. Matt începu să răsufle întretăiat cu suspine. Se sufoca. 

— Opreşte-te! spuse Emilia. Trebuie să ne ajungă şi Maria. 

Cei doi copii se ghemuiră și-l lăsară pe Matt pe pământ. Imediat, Matt 
auzi tropăitul unor paşi mici. 

— ŞI eu vreau să mă odihnesc, ceru Maria. Mai avem zeci de kilometri în 
faţă. Am să te spun lui tati că m-ai pălmuit! 

— Chiar te rog, replică Emilia. 

— Linişte! porunci Steven. Nu-ţi mai curge sânge, puştiule, deci nu cred 
să fie prea grav. Mai zi-mi o dată cum te cheamă! 

— Matt, răspunse Maria în locul lui. 

— Nu mai avem mult până acasă, Matt, așa că ai noroc. Doctorul rămâne 
peste noapte la noi. Te doare tare? 

— Nu ştiu, răspunse Matt. 

— Cum să nu, doar ai țipat, zise Maria. 

— Nu ştiu cât înseamnă tare, explică Matt. Nu am mai avut niciodată 
asemenea dureri. 

— EI, ţi-a curs sânge, dar nu prea mult, adăugă Steven când Matt începu 
să tremure din nou. 

— Pare că te doare rău, spuse Maria. 

— Gura, eejitule! 

Copiii mai mari se sculară şi-l ridicară din nou pe Matt pe braţe. Maria 
mergea în urma lor, plângându-se cu glas tare că fusese făcută „eejit” şi că 
drumul era prea lung. 

Legănat fiind, pe Matt îl cuprinse o toropeală adâncă. Durerea îi trecuse, 
iar Steven îi spusese că nu pierduse prea mult sânge. Era prea ametit să-l mai 
preocupe ce va spune Celia când va vedea fereastra spartă. 

Ajunseră la marginea câmpurilor de maci când ultimele raze ale soarelui 
abia se mai zăreau în spatele dealurilor. La capătul cărării murdare se vedea o 
păşune întinsă. Era de un verde sclipitor care se întuneca și mai mult de la 
albastrul înserării. Matt nu mai văzuse niciodată atâta verde. 

„E o pajişte”, gândi el adormit. „Şi miroase a ploaie.” 

Urcară un rând de trepte mari din marmura care luceau uşor în amurg. De 
o parte şi de alta erau portocali şi, în acelaşi moment, printre frunzele 


copăceilor se aprinseră becuri. Luminiţele se înşirau de-a lungul zidurilor 
albe ale unui conac imens, cu piloni, statui şi multe uși în față, care cine ştie 
unde dădeau. Pe centru, în mijlocul unei arcade, era sculptat conturul unui 
scorpion. 

— Vai! Vai! Vai! Vai! se auziră câteva glasuri de femei care apărură lângă 
trepte şi-l luară pe Matt din braţele lui Steven și ale Emiliei. 


— Cine este? întrebară servitoarele. Erau îmbrăcate cu rochii negre şi 
purtau şorțuri şi bonete albe, apretate. Una dintre ele, o femeie cu o înfăţişare 
severă, cu riduri adânci la colţul gurii, îl ducea pe Matt în braţe, în vreme ce 
restul se grăbiră să-i deschidă uşile. 

— L-am găsit într-o casă în câmpul cu maci, răspunse Steven. 

— Asta-i casa Celiei, spuse o servitoare. Este mult prea cu nasul pe sus ca 
să stea cu noi. 

— Nu m-ar mira să ascundă un copil. Cine-i tatăl tău, copile? întrebă 
femeia care-l căra pe Matt. 

Şorţul ei mirosea a soare, ca al Celiei când era abia luat de pe frânghia de 
rufe. Matt privea fix o broşă de la gulerul femeii, reprezentând un scorpion 
de argint ce avea coada răsucită în sus. Sub scorpion se vedea un ecuson pe 
care scria „ROSA”. Matt nu era încă în stare să vorbească, şi apoi, ce 
importanţă avea cine era tatăl lui? De altfel, nici nu ştia. 

— Nu vorbeşte prea mult, zise Emilia. 

— Unde-i doctorul? întreba Steven. 

— Va trebui să aşteptam. ÎI consulta pe bunicul tău. Măcar să-l spălăm pe 
băiat, spuse Rosa. 

Servitoarele deschiseră o ușă spre o cameră care lui Matt i se păru cea mai 
frumoasă din lume. Avea tavanul omăt cu grinzi din lemn şi tapet cu un 
desen cu sute de păsări. Cu toate lucrurile învârtindu-i-se prin minte, Matt 
crezu ca acestea sunt vii. Văzu o canapea îmbrăcată cu un material cu flori în 
nuanţe de la mov-lavandă spre alb-roziu ca penele de porumbiță. Rosa îl 
duse lângă canapea. 

— Sunt prea murdar, îngăimă Matt. 

Fusese certat alte dăți pentru ca se urcase cu tălpile prăfuite pe patul 
Celiei. 

— Poţi să mai spui asta o dată, sări Rosa. 

Celelalte femei desfăcură un cearşaf alb, aspru şi-l întinseră pe canapea 
înainte ca Matt să fie aşezat. Lui îi era însă teamă că va fi certat și dacă 


murdăreşte cearşaful de sânge. 

Rosa aduse o pensetă şi începu să-i extragă cioburile de sticlă din palme şi 
din tălpi. 

— Aiii! murmura ea, punând deoparte cioburile într-o tăviță. Eşti curajos 
dacă nu plângi! 

Dar Matt nu se simţea deloc curajos. Era amorţit. Corpul parcă-i era 
undeva departe și el o zarea pe Rosa ca prin vis. 

— Ba ceva mai devreme a țipat, remarcă Maria, care se învârtea în jurul 
lui încercând sa vadă tot ce se întâmplă. 

— Nu te mai da așa de mare! Tu ai urla ca din gură de şarpe dacă ți-ar 
intra o aşchiuţă cât de mică în deget, spuse Emilia. 

— Banu! 

— Ba da! 

— Te urăsc! 

— Nici nu-mi pasă! i-o întoarse Emilia. 

Atât ea, cât şi Steven urmăreau fascinaţi cum sângele începuse să curgă 
din nou din rănile lui Matt. 

— Vreau să mă fac doctor când voi fi mare, anunţă Emilia. Asta este o 
experienţă bună pentru mine. 

Restul servitoarelor aduseseră o găleată cu apă şi prosoape, dar nu 
îndrăzniră să-l curețe pe Matt până ce Rosa nu le dădu voie. 

— Aveţi grijă! Talpa dreaptă este tăiată foarte urât, zise ea. 

Aerul zumzăia în urechile lui Matt. Simţi apa călduţă şi brusc durerea îi 
reveni. ÎL înțepa din talpă şi până în creștet. Deschise gura să ţipe, dar nu se 
auzi nimic. Durerea îl amuţise. 

— O, Doamne! Cred că mai are sticlă rămasă înăuntru, strigă Rosa. 

ÎI strânse pe Matt de umeri şi-i ordonă să nu se teamă. Părea aproape 
furioasă. 

Ceaţa care-l învăluise pe Matt se risipi. Tălpile, palmele şi genunchii îi 
zvâcneau îngrozitor de dureros. 

— Ți-am spus că plângea mai devreme, zise Maria. 

— Taci din gură! spuse Emilia. 

— Uite! Are ceva scris pe talpă! strigă fetița. 

Încercă să se apropie, dar Emilia o trase înapoi. 

— Eu am zis că mă fac doctor. Fir-ar să fie! Nu pot să citesc! Este prea 
mult sânge. 

Înşfăcă un prosop şi-i șterse talpa lui Matt. De data aceasta, nu-l duru prea 
tare, dar nu putu totuşi să nu geamă. 

— ÎL chinuiești, brută, ţipă Maria. 


— Hei, încep să văd... „Proprietate a...” — este foarte mic scrisul — 
„Proprietate a familiei Alacrán”. 

— „Proprietate a familiei Alacrân?” Adică a noastră. Nu înţeleg nimic, 
spuse Steven. 

— Ce se întâmplă aici? auzi Matt o voce care nu mai vorbise până atunci. 

Un bărbat masiv, cu o înfăţişare amenințătoare, năvăli în cameră. Imediat, 
Steven îşi aranjă ţinuta, iar Emilia şi chiar și Maria arătau alarmate. 

— Am găsit un copil în câmpul cu maci, tată, spuse Steven. S-a rănit şi 
ne-am gândit că doctorul... doctorul... 

— Idiotule! Îţi trebuie un veterinar pentru sălbaticul ăsta mic, tună 
bărbatul. Cum îndrăzneşti să murdăreşti casa asta? 

— Sângera... începu Steven. 

— Chiar aşa! Pe tot cearşaful! Va trebui să-l ardem. Du creatura afară 
acum! 

Rosa ezită, vădit confuză. Bărbatul se aplecă și-i şopti ceva la ureche. Faţa 
femeii luă o expresie de groază. Instantaneu, ea îl săltă pe Matt pe brațe şi 
dădu să iasă. Livid, Steven i-o luă înainte ca să-i deschidă ușile. 

— Cum îndrăznește să-mi vorbească aşa? şuieră el. 

— N-a fost cu intenţie, zise Emilia, trăgând-o pe Maria după ea. 

— O, ba da! Mă urăşte, spuse Steven. 

Rosa cobori iute scările și-i dădu drumul lui Matt destul de grosolan, pe 
peluză. Fără niciun cuvânt, se întoarse şi alergă înapoi în casă. 

Maria 


Matt privi în sus. Pe bolta întunecată, ca de catifea, se vedea o dungă 
lucioasă înțesată de stele. Era Calea Lactee, despre care Celia spunea că 
țâşnise de la sânul Fecioarei Maria când L-a alăptat prima dată pe pruncul 
lisus. Întins pe spate, Matt simţea firele de iarbă culcate la pământ sub 
apăsarea sa. Iarba nu era chiar aşa de moale pe cât şi-o închipuise, dar 
mirosea bine, a curat, şi la fel demult îi plăcea prospețimea aerului. Îi era 
cald şi simţea că are temperatură. 

Durerea îngrozitoare de mai devreme scăzuse până la o amorţeală surdă. 
Matt era bucuros că se găsea din nou afară. Cerul liber îi dădea un sentiment 
de siguranță şi de familiaritate. Doar aceleași stele luminaseră şi deasupra 
căsuţei din câmpul cu maci, nu? Celia nu-l lăsase niciodată afară în timpul 
zilei, dar, uneori, în timpul nopţii ieşeau amândoi în pragul casei, ea îi spunea 
poveşti și-i arăta din când în când câte o stea căzătoare. 

— Asta este o rugăciune ascultată de Dumnezeu, îi explica ea. Un înger 
zboară acum pe Pământ ca să îndeplinească porunca lui Dumnezeu. 

Şi Matt se ruga acum ca ea sa vină şi să-l salveze. Va fi supărată din cauza 
geamului spart, dar era gata să suporte consecințele. Oricât de tare ar fi țipat 
la el, Matt ştia că în adâncul sufletului ea tot îl iubea. Se uita pe cer, dar nu 
văzu nicio stea căzătoare. 

— Uită-te la el! Zace acolo ca un animal, spuse Emilia de undeva din 
apropiere. Matt tresari. Uitase de copil. 

— Chiar este un animal, zise Steven după un moment de tăcere. 

Stăteau aşezaţi pe ultima treaptă din fața casei. Maria își făcea de lucru 
culegând portocale din copaci şi rostogolindu-le în jos pe scări. 

— Nu înţeleg nimic, spuse Emilia. 

— Am fost un prost. Ar fi trebuit să-mi dau seama ce este din clipa în care 
l-am văzut. Nici unui servitor nu i s-ar permite să crească pe ascuns un copil 
sau o vietate. Benito îmi povestise ceva, dar am crezut că o asemenea 
creatură trăieşte altundeva. La o grădina zoologică, poate. Sau oriunde se ţin 
chestiile astea. 

— Despre ce vorbeşti? 

— Matt este o clonă, spuse Steven. 

Emilia trase aer în piept şocată: 

— Nu se poate! N-are cum să fie... Am văzut clone, sunt oribile! Le curg 


balele şi se scapă pe ele. Şi scot niște sunete animalice. 

— Ăsta-i altfel! Mi-a zis mie Benito. Laboranţii trebuie să le distrugă 
creierul la naştere; așa este regula. Dar Patronul a vrut ca exemplarul ăsta să 
se dezvolte ca un copil adevărat. Este așa de bogat, ca el poate încălca orice 
regulă. 

— Ce oribil! Clonele nu sunt oameni, ţipă Emilia. 

— Bineînţeles că nu sunt. 

Emilia îşi strânse genunchii la piept. 

— Mi s-a făcut pielea de găină când mă gândesc că am pus mâna pe el, că 
m-a pătat cu sângele lui. Maria, nu mai rostogoli portocale spre noi! 

— Opreşte-mă, dacă poţi, o întărâtă Maria. 

— Vin la tine acuma și te rostogolesc eu pe scări! 

Fetița scoase limba la ea. Apoi aruncă un fruct atât de tare, încât acesta 
zbura peste ultima treaptă şi ateriză cu o bufnitură ușoară în iarba. 

— Vrei să-ți curăţ o portocală, Matt? întreba ea. 

— Nu, strigă Emilia. 

Gravitatea din tonul ei o făcu pe fetiţă să stea în loc. 

— Matt este o clonă! Nu ai voie să te apropii de el! 

— Ce-i aia o clonă? 

— Un animal rău. 

— Cât de rău? se interesă curioasă Maria. 

Până să apuce Emilia să-i răspundă, bărbatul fioros şi doctorul apărură în 
capul scărilor. 

— Ar fi trebuit să mă chemaţi imediat, spuse doctorul. Este datoria mea să 
mă asigur că este sănătos. 

— N-am ştiut de el până când nu am trecut pe lângă sufragerie. Era sânge 
peste tot. M-am pierdut cu firea şi i-am ordonat Rosei să-l dea afară. 

Bărbatul fioros nu mai părea atât de periculos acum, însă Matt încercă să 
se târâie ceva mai încolo. Mişcarea îi provocă un val de durere în talpa 
rănită. 

— Va trebui să-l ducem undeva. Nu pot să-l operez aici pe peluză. 

— Este o cameră goală în aripa locuinţelor servitorilor, spuse bărbatul 
fioros. 

O strigă pe Rosa, care coborî scările cu o expresie de încrâncenare 
întipărită pe faţă. ÎI transportă pe Matt cu un cărucior spre o parte îndepărtată 
a casei, o văgăună cu holuri întunecate care miroseau a mucegai. Lui Steven 
şi Mariei li se spuse să meargă în camerele lor, să-şi schimbe hainele și să se 
îmbăieze. 

Matt fu aşezat pe o saltea goală, foarte tare, într-o cameră lungă și îngustă. 


La un capăt era uşa, iar la celălalt se vedea o fereastră, protejată de un grilaj 
de fier. 

— Am nevoie de mai multă lumină! spuse scurt doctorul. 

Bărbatul cu înfățișare fioroasă îi aduse o lampă. 

— Ține-l! îi porunci doctorul Rosei. 

— Stăpâne, nu, te rog! Este o clonă murdară, se împotrivi femeia. 

— Mişcă-te mai repede dacă-ţi vrei binele, tună celălalt bărbat. 

Rosa se aplecă peste Matt și-l prinse strâns de glezne. Apăsarea corpului 
ei aproape că-l împiedica să respire. 

— Nu mai!... Gata!... se tânguia băiatul. 

Matt se zbătu şi gemu când doctorul începu să-i examineze cu o pensetă 
tăietura cea mai adâncă și, în cele din urmă, izbucni cu totul în plâns când 
ciobul de sticlă fu extras. Rosa îl ținea de glezne atât de tare, încât degetele 
începuseră să-i ardă. Ea îl eliberă din strânsoare abia după ce rana fu curățată 
şi cusută. Matt se făcu ghem și îşi privi înspăimântat „torționarii” să vadă 
dacă mai plănuiau ceva. 

— l-am făcut o injecție antitetanos, spuse doctorul, strângându-şi 
instrumentele. E posibil să rămână cu leziuni permanente la piciorul drept. 

— Pot să-l trimit înapoi în câmpul cu maci? întrebă bărbatul fioros. 

— Prea târziu. Copiii l-au văzut deja. 

Bărbaţii şi Rosa ieșiră din cameră. Matt se întrebă ce mai urmează. Dacă 
s-ar ruga mult, cu siguranță Celia ar veni după el. L-ar lua în braţe şi l-ar 
duce la culcare. Apoi ar aprinde candela Fecioarei din Guadalupe. Dar 
statueta Fecioarei este departe de căsuţa lor, iar Celia nici nu știe unde se află 
el acum. 

Rosa deschise uşa cu o izbitură şi împrăștie ziare peste tot pe jos. 

— Doctorul zice că ești învăţat să-ți faci nevoile cum trebuie, dar eu nu 
risc. Folosește găleata, dacă-ţi merge mintea! 

Lăsă o găleată lângă pat și luă lampa. 

— Aşteaptă, spuse Matt. 

Rosa se opri. Înfățişarea ei era clar neprietenoasă. 

— Poţi să-i spui Celiei unde sunt? 

Menajera zâmbi răutăcioasă: 

— Celia nu are voie să te vadă. Aşa a ordonat doctorul. 

leşi din cameră și închise ușa. 

Încăperea era întunecată, exceptând lumina slabă care răzbătea prin 
gratiile de la fereastră. Matt îşi înălță capul să vadă de unde vine. Din tavan 
atârna un bec la capătul unui fir electric. Era un bec mic, la fel ca al 
instalaţiei cu care Celia decora pomul de Crăciun, dar ardea constant şi 


îmblânzea bezna din jur. 

Nu se vedeau decât patul şi găleata. Pereții erau goi, tavanul înalt şi 
acoperit de umbre. Îngustimea camerei îl făcea pe Matt să se simtă ca închis 
într-o ladă. 

Niciodată până acum nu mai adormise singur. Mereu, chiar dacă asta se 
întâmpla foarte târziu, se baza pe revenirea Celiei. Noaptea, când se trezea, 
sforăiturile ei din cealaltă camera îi dădeau un sentiment de siguranță. Aici 
nu se auzea nimic, nici vântul suflând deasupra câmpului cu maci, nici 
gânguritul turturelelor în cuiburile de pe acoperiş. 

Liniştea era înspăimântătoare. 

Matt îşi plânse îndelung necazul. După un timp se opri, apoi îşi aminti iar 
de Celia şi începu să plângă din nou. Ridica privirea înceţoșată de lacrimi 
spre sursa de lumina difuză și 1 se păru că aceasta tremură ca o flacără. O 
asemănă în gând lumânării de la candela Fecioarei Maria. La urma urmei, 
Sfânta Fecioară poate ajunge unde vrea. Nu poate fi închisă într-o cameră ca 
un om obișnuit. Poate să plutească prin aer şi chiar să dărâme ziduri, ca super 
eroii pe care îi văzuse la televizor, numai că Ea cu siguranța nu ar face așa 
ceva, pentru că este mama lui lisus. Ar putea fi chiar acum afară, stând de 
veghe la geamul acelei încăperi. Se mai linişti puţin. Oftă adânc şi curând 
adormi buștean. 

Se trezi la auzul ușii deschise de cineva. Încercă să se ridice în capul 
oaselor, dar durerea îl făcu să cadă la loc. O lanternă i se aprinse în fața 
ochilor. 

— Bun! Mi-era teama că am greşit camera. 

O siluetă mică alergă spre pat, desfăcu un rucsac şi începu să-l golească 
de alimente. 

— Maria? 

— Rosa a spus că nu ti-au dat nimic la cină. E atât de rea! Eu am un căţel 
care, dacă nu primeşte de mâncare, se apucă să urle. Îţi place sucul de 
mango? Este preferatul meu. 

Matt îşi dădu brusc seama că îi este foarte sete. Bău toată sticla fără să se 
oprească. Maria îi adusese caşcaval şi salam tăiate bucățele. 

— Am să te hrănesc pe rând cu câte o bucată, dar trebuie să-mi promiţi că 
nu o să mă muşști. 

Indignat, Matt îi spuse că nu obişnuieşte să muşte oamenii. 

— EFi, nu se ştie niciodată! Emilia a zis că clonele sunt la fel de agresive 
ca vârcolacii. Ai văzut povestea aia de la televizor despre băiatul care se 
transforma în lup în nopțile cu lună plină? 

— Da! 


Matt era încântat că el şi Maria aveau ceva în comun. După filmul acela 
stătuse încuiat în baie până ajunsese Celia acasă. 

— Tie nu îţi creşte blană sau mai ştiu eu ce, nu-i așa? întrebă Maria. 

— Niciodată! se jură Matt. 

— Bine, răspunse Maria şi începu să-l hrănească cu bucăţi mici de 
sandviş până când băiatul se sătură. 

Vorbiră despre filme şi despre poveştile pe care i le spusese Celia cu 
pericolele care pândesc după lăsarea întunericului. Matt observase că rănile 
nu-l mai dureau aşa de tare dacă stătea perfect nemișcat. Maria țopăia în jurul 
lui şi din când în când îl lovea, dar îi era teamă să strige la ea. Ar fi putut să 
se supere şi să plece. 

— Celia agaţă talismane deasupra ușilor ca să ne ferească de monştri, zise 
Matt. 

— Şi funcționează? 

— Bineînţeles! Şi ne apără şi de sufletele morților care bântuie. 

— Aici n-avem talismane, spuse Maria speriată. 

Acelaşi gând îl avusese şi Matt, dar nu voia ca ea să se sperie. 

— N-avem nevoie de talismane în Conac, explică el. Sunt mulţi oameni şi 
monștrii fug de mulțime. 

Interesul pe care i-l arăta Maria îl făcea pe Matt să fie din ce în ce mai 
încântat. Vorbea aprins, fără încetare, strângând nervos din maxilare. Nu mai 
avusese parte în viaţa lui de atâta atenţie. Celia încerca de obicei să-l asculte, 
dar era de multe ori prea obosită. Maria îi sorbea concentrata toate cuvintele. 

— Ai auzit de chupacabras? 

— Ce-s alea... chupacabras? întrebă Maria pe un ton ascuţit şi uşor 
nesigur. 

— Ştii tu!... Vampiri caprelor. 

— Sună înfricoşător! 

Maria se trase mai aproape de el. 

— Chiar e! Au ţepi pe spate, şi gheare, şi dinți portocalii, și sug sânge. 

— Glumeşti! 

— Celia mi-a zis că au faţă de om, doar că ochii le sunt negri complet. Ca 
niște găuri, spuse Matt. 

— Înh! 

— Le plac caprele cel mai mult, dar atacă şi vaci sau cai, sau chiar copii — 
dacă sunt foarte înfometați. 

Maria se lipi toată de el şi îl cuprinse în braţe, iar el strânse din dinți ca să 
nu geamă de durere. Mâinile ei erau ca de gheață. 

— Luna trecută, Celia spunea că au terminat o coştereaţă întreagă de 


găini. 

— Am auzit asta. Steven spunea că cei care stau ilegal le-au furat. 

— Asta li s-a spus tuturor ca să nu fugă de groază, repetă Matt amintindu- 
şi cuvintele Celiei. Dar, de fapt, găinile s-au găsit în deșert fără un strop de 
sânge în ele, uscate ca nişte coji de pepene galben. 

Matt se temea de Steven şi Emilia, dar Maria era altfel. Erau cam de 
aceeași înălțime şi ea nu îl jignea. Cum îi spusese Rosa? „Clonă murdară.” 
Matt habar n-avea ce era aceea, dar înțelesese că-l insultase. Rosa, bărbatul 
fioros şi doctorul îl urau. Chiar și cei doi copii mai mari se purtau diferit de 
când aflaseră ce este. Matt ar fi vrut s-o întrebe pe Maria ce sunt clonele, dar 
se temea că ar putea să-l urască şi ea dacă-i amintea ce era. 

În schimb, descoperi o putere fascinantă în a-i repeta poveştile pe care 
Celia i le spusese lui. Aşa cum atunci îl vrăjiseră pe el, la fel o captivau şi pe 
Maria acum. 

— Chupacabras nu sunt singurele creaturi monstruoase, se dădu mare 
Matt. 

— Tot noaptea umbla şi Bocitoarea. 

Maria murmură ceva. Stătea cu fața îngropată în cămaşa lui şi nu se 
înţelese ce spusese. 

— La Llorona şi-a înecat copiii pentru că se enervase pe prietenul ei. Apoi 
i-a părut rău și s-a înecat şi ea, reluă Matt. A ajuns în rai şi Sfântul Petru i-a 
strigat: „Femeie rea! N-ai voie să intri aici fără copiii tăi”. A coborât în iad, 
dar Diavolul i-a trântit ușa în față. Aşa că rătăcește noaptea întreagă, fără să 
se așeze, fără să doarmă. Plânge: „Off... off! Unde-mi sunt copilașii?” Poți 
s-o auzi când bate vântul. Vine la geam: „Ooff!... Off! Unde sunt copiii 
mei?” Zgârie geamul cu unghiile ei lungi... 

— Opreşte-te! ţipă Maria. Ți-am spus să termini! Tu nu asculți niciodată? 

Matt tăcu brusc. Ce era rău în povestea asta? O spusese exact cum 1-0 
povestise Celia. 

— Nu există nicio Bocitoare! Ai inventat-o tu acuma! 

— Banu! 

— Ei, dacă există, nici nu mă interesează. 

Matt întinse mâna și-i atinse fața Mariei . 

— Plângi?! 

— Ba nu plâng, eejitule. Doar că nu-mi plac poveștile aiurite. 

Matt era îngrozit. Nu intenționase să o sperie într-atât pe Maria. 

— Îmi pare rău! 

— Ar trebui, îngăimă Maria, trăgându-şi nasul. 

— Nu poate să treacă nimic de gratiile de la fereastră. Şi sunt o grămadă 


de oameni în casă. 

— Dar nu este nimeni pe holuri. Dacă ies afară, monștrii o să pună mâna 
pe mine. 

— Poate că nu. 

— Ah, grozav! Poate că nu! Când o să descopere Emilia că nu sunt în pat, 
o s-o încurc. O să mă spună lui tati şi el o să mă pună să fac ore întregi tabla 
înmulțirii, şi asta doar din vina ta! 

Matt nu mai ştia ce să spună. 

— Va trebui să rămân aici până dimineaţă! trase concluzia Maria. Tot o să 
dau de belea, dar cel puţin n-o să mă mănânce chupacabras. Dă-te mai 
încolo! 

Matt încercă să-i facă loc. Patul era foarte îngust şi îl durea tot corpul 
când se mişca chiar şi numai câţiva centimetri. Mâinile şi picioarele îi 
zvâcneau când se agăță de marginea cealaltă. 

— Ce măgar eşti! se plânse Maria. Ai cu ce să te înveleşti? 

— Nu, răspunse el. 

— Stai puțin! 

Maria sări din pat şi adună ziarele pe care Rosa le întinsese pe jos. 

— Nu-i nevoie să ne acoperim, obiectă Matt când Maria le aranjă pe pat. 

— Mă fac să mă simt mai ocrotită. 

Maria se strecură pe sub ziare: 

— Nu-i prea rău! Eu dorm tot timpul cu cățelul meu — eşti sigur că nu 
muști? 

— Ți-am spus că nu mușc. 

— Asta-i bine! zise ea, cuibărindu-se lângă el. 

În sinea lui, Matt se frământa cu gândul la pedeapsa pe care Maria avea s- 
o îndure pentru că-i adusese de mâncare. Nu ştia ce-i tabla înmulţiri, dar 
probabil era ceva neplăcut. 

Se întâmplaseră atâtea într-un timp atât de scurt, încât Matt era încă năuc. 
De ce fusese aruncat pe peluză dacă la început toată lumea se oferise să-l 
ajute? De ce bărbatul fioros îl făcuse „bestie mică”? Și de ce Emilia îi 
spusese Mariei că el era „un animal rău”? 

Toate aveau legătură cu faptul că era o clonă şi poate, de asemenea, cu 
scrisul de pe talpă. Matt o întrebase odată pe Celia ce sunt cuvintele de pe 
talpa lui şi ea îl lămurise că este pentru situaţiile când unii copii s-ar rătăci. În 
momentul acela el înțelesese că toată lumea era tatuată aşa. După reacţia lui 
Steven însă, se pare că nu era cazul tuturor. 

Maria se zvârcoli, oftă şi dădu din braţe în somn. Ziarele căzură pe jos. 
Matt fu nevoit să se înghesuie în marginea lui ca să nu fie lovit de ea. La un 


moment dat Maria părea să aibă un coșmar. Striga: „Mama... mama...” Matt 
încercă s-o trezească, dar ea îl înghionti. 

La revărsatul zorilor, Matt se forță să se ridice din pat. Trase adânc aer în 
piept, simțind durerea din picior. Era mai rău ca ieri. Se lăsă în patru labe și 
se mişcă ușor, fără să facă zgomot pe cât posibil, trăgând găleata după el. 
Când ajunse la picioarele patului, unde credea el că Maria n-o să-l vadă, 
încercă să urineze la fel de încet. Maria se răsuci în pat. Zgomotul îl făcu pe 
Matt să tresară, găleata se răsturnă și trebui să strângă ziarele ca să şteargă pe 
Jos. Apoi se odihni lângă perete, pentru că palmele şi tălpile îl dureau foarte 
tare. 

— Fetiţă obraznică! ţipă Rosa deschizând larg ușa. 

În spatele ei se zăreau câteva slujnice, toate lungindu-şi gâturile să vadă 
ce este înăuntru. 

— Am răscolit casa cu fundu-n sus după tine, urlă Rosa. Şi în tot timpul 
ăsta tu te ascundeai aici cu clona asta împuțită. Mamă, în ce belea ai intrat! 
Ai să fii de îndată trimisă acasă! 

Maria se ridică în capul oaselor şi clipi orbită de lumina bruscă din dreptul 
uşii. Rosa o smulse din pat şi privi strâmbând din nas spre Matt, care stătea 
ghemuit la perete. 

— Deci nu ştii să-ți faci nevoile cum trebuie, brută mică ce eşti! mârâi ea, 
dând la o parte cu piciorul ziarele ude. Sincer, nu înţeleg cum de a suportat 
Celia totul. 


5 


Inchisoarea 


În noaptea aceea, când Rosa îi aduse cina, Matt o întrebă când se întoarce 
Maria. 

— Niciodată! îl repezi femeia. Ea şi sora ei au fost trimise acasă şi eu le 
urez „Călătorie sprâncenată”. Dacă tatăl lor este senator, fetele Mendoza cred 
că au dreptul să fie cu nasul pe sus. Pfeu! Da” senatorul nu este prea mândru 
când stă cu laba întinsă spre Patron la împărțitul banilor. 

Doctorul îl vizita în fiecare zi. Matt se făcea mic în faţa lui, dar bărbatul 
nu-i dădea multă atenţie. Îi apuca talpa piciorului într-un mod foarte distant, 
i-o ştergea cu dezinfectant şi-i examina cusăturile. La un moment dat îi făcu 
o injecție cu antibiotic pentru că rana se umflase, iar băiatul făcuse febră. 
Doctorul nu încercase deloc să intre în vorbă cu el și Matt se mulțumi să lase 
lucrurile aşa cum erau. 

Bărbatul stătea însă de vorbă cu Rosa. Doctorul era înalt şi ciolănos. La 
tâmple și pe frunte părul tuns scurt îi stătea ca puful din coada unui răţoi și 
scuipa când vorbea. 

Rosa era, de asemenea, înaltă şi foarte puternică, după cum se convinsese 
Matt când încercase să treacă de ea. Expresia feței ei era permanent 
încruntată şi enervată, deşi uneori zâmbea la glumele proaste ale doctorului. 
Matt considera că zâmbetul ei arăta chiar mai cumplit decât privirea 
încruntată. 

— Patronul n-a mai întrebat de bestie de câțiva ani buni, remarcă 
doctorul. 

Matt înţelese că bestia era el. 

— Poate a uitat că există, spuse Rosa încet, ocupată cu spălatul podelei. 

Stătea în genunchi într-un colţ al camerei cu o găleată cu apă şi detergent 
alături. 

— Aş vrea să mă bazez pe asta, zise doctorul. Uneori, Patronul pare de-a 
dreptul senil. Nu vorbeşte zile întregi și stă și se uită pe geam. Alteori e la fel 
de iute ca pe vremurile când era bandido. 

— Încă mai e bandit, reluă Rosa. 

— Să nu mai spui asta, nici măcar față de mine! N-ai vrea să se reverse 
asupra ta furia Patronului. 

Lui Matt i se păru că atât servitoarea, cât şi doctorul tresăriră uşor. Se 
întreba de ce era Patronul atât de temut, din moment ce era foarte bătrân şi 


slăbit. Matt știa că el era clona Patronului, dar nu era încă lămurit ce însemna 
aceasta. Poate că el i-l dăduse cu împrumut Celiei şi într-o zi îl va cere 
înapoi. Amintindu-şi de ea, ochii lui Matt se umplură de lacrimi, dar și le 
stăpâni. Nu voia să dea dovadă de slăbiciune în fața călăilor săi. Ştia 
instinctiv că ar fi profitat de ocazie ca să-l rănească și mai mult. 

— Rosa, miroşi a parfum, spuse doctorul şiret. 

— Ha! Crezi că m-am dat cu ceva ca să-ți facă plăcere, Willum? 

Femeia se ridică în picioare şi-şi şterse mâinile înspumate de şort. 

— Eu zic că ești dată la baza urechii. 

— E de la dezinfectantul cu care am curăţat baia. Probabil că pentru un 
doctor miroase bine. 

— Aşa şi e, mica mea Rosa ţepoasă. 

Willum încercă să o prindă în braţe, dar ea se zbătu să-i scape. 

— Opreşte-te! strigă ea, împingându-l destul de tare. 

În ciuda ostilităţii ei, doctorul părea că o place, ceea ce îl făcea pe Matt să 
se simtă stingher. Îi considera pe cei doi aliaţi împotriva lui. Când părăseau 
încăperea, Rosa încuia întotdeauna ușa. De fiecare dată, Matt încerca clanța 
sa vadă dacă nu cumva rămăsese din greşeală descuiată, dar asta nu se 
întâmpla niciodată. Trase şi de gratii, dar erau de neclintit. Descurajat, se 
aşeză pe podea. 

Măcar dacă ar vedea ceva interesant de la fereastră, însă vederea era în 
mare parte blocată de o bucată de zid. Printr-o spărtură mică reuşea să vadă 
un petic de iarbă verde şi flori roz-deschis, atât cât să dorească să vadă mai 
mult. În timpul zilei zărea o dâră de cer, iar noaptea câteva stele. Matt se 
străduia în zadar să audă voci şi zgomote. 

Pe talpă şi pe călcâi rana prinsese coajă şi se cicatriza. Inspecta scrisul 
destul de des — „PROPRIETATE A FAMILIEI ALACRÂN”, însă literele 
mici erau mai greu de distins acum, fiind fragmentate de cicatrice. 

Într-o zi o ceartă aprinsă izbucni între Rosa şi doctor. 

— Patronul vrea sa fiu lângă el. Am să revin o dată pe lună, spuse 
bărbatul. 

— Asta-i doar o scuză ca să te îndepărtezi de mine, zise Rosa. 

— Trebuie să lucrez, femeie proastă! 

— Să nu mă faci proastă pe mine! mârâi femeia. Știu cum arată un șacal 
mincinos. 

— N-am de ales, spuse aspru Willum. 

— De ce nu mă iei cu tine? Aş putea fi menajeră. 

— Patronul nu are nevoie de nicio menajeră. 

— Ah, sigur! Ce convenabil! Vrei să-ți zic ceva? E îngrozitor să lucrez 


aici, tună ea. Toţi spun: „Ea are grijă de bestie, deci nici ea nu-i mai brează”. 
Mă tratează ca pe un gunoi. 

— Exagerezi. 

— Ba nu! strigă ea. Te rog, ia-mă cu tine, Willum. Te rog! Te iubesc, aș 
face totul pentru tine! 

— Eşti isterică! O să-ți las nişte pastile şi ne vedem peste o lună. 

De îndată ce doctorul închise uşa, Rosa izbi găleata de perete şi-l înjură pe 
doctor de toți sfinţii. De furie, se făcuse albă la față ca varul, deși obrajii îi 
erau îmbujorați. Matt nu mai văzuse pe nimeni atât de furios şi era îngrozit. 

— Numai tu eşti de vină! zbieră Rosa. 

ÎI apucă de păr şi îl trase în sus. 

— Au! Au! ţipă Matt. 

— Behăitul n-o să te ajute, animal bun de nimic. Nu te aude nimeni. Toată 
aripa asta de casă este goală pentru că tu ești cazat aici. 

Rosa îl privi de aproape. Pomeţii obrajilor îi ieşeau în relief pe sub pielea 
întinsă şi avea ochii ca scoși din orbite, albi de jur împrejurul irisului. Arăta 
ca un demon din pliantele ilustrate pe care Celia le adusese de la biserică. 

— Aş putea să te ucid, spuse Rosa încet. Și apoi să te îngrop sub podea — 
ŞI s-ar putea să fac asta. 

Îi dădu drumul, lăsându-l să cadă grămadă pe jos. Matt îşi frecă creștetul 
în locul de unde îl trăsese de pâr. 

— S-ar putea să nu o fac, dar nu vei şti până în ultimul moment. Bagă de 
seamă un lucru: eu sunt stăpâna ta de acum. Să te fereşti să mă enervezi! 

Ieși trântind ușa în urma ei. Matt rămase paralizat câteva minute. Inima îi 
bubuia în piept şi era transpirat tot. Ce a vrut să spună cu asta? Ce altceva i- 
ar mai putea face? După un timp se opri din tremurat şi respiraţia îi reveni la 
normal. Încercă uşa, dar nici măcar acum, la furie, Rosa nu uitase s-o 
închidă. Șchiopătă până la fereastră şi privi dunga luminoasă de iarbă şi flori 
din spatele zidului. 

În aceeaşi noapte, doi grădinari care au refuzat să se uite la Matt veniră și 
îi luară patul. Rosa urmări totul cu o satisfacţie bolnăvicioasă. Îi luă găleata 
goală pe care Matt fusese nevoit s-o folosească de când ajunsese acolo. 

— Poți să-ți faci nevoile în colţ pe ziare, zise ea. Aşa fac câinii. 

Matt n-avu încotro, trebui să se întindă pe podeaua de ciment, fără pătură 
şi, desigur, fără pernă. Dormi rău, iar dimineaţă simțea că îl doare tot corpul. 
Când avu nevoie să folosească ziarele din colț, se simţi murdar şi rușinat. Cât 
va mai dura asta? 

Rosa nu făcu decât să-i trântească tava cu micul dejun și plecă fără să-i 
adreseze vreo insultă. La început, Matt se simți mai ușurat, dar după un timp 


îi păru rău. Până şi vorbele urâte erau mai bune decât tăcerea. Acasă îi țineau 
companie cățelul, şi ursuleţul de pluș, și cartea cu „Pedro iepurașul”. Nu 
vorbeau, dar putea să le strângă în braţe. Unde erau ele acum? Oare Celia le 
aruncase dacă ştia că el nu se mai întoarce? 

Matt plângea în timp ce mânca. Lacrimile îi alunecau pe obraji şi le 
înghițea împreuna cu bucăţile uscate de pâine prăjită aduse de Rosa. Primise 
pâine prăjită şi griș, omletă cu cârnaţi, o fâşie de costiță rece şi un pahar 
mare de plastic cu suc de portocale. Cel puţin n-avea de gând să-l 
înfometeze. 

Spre seară, Rosa îi aduse o porție de tocăniță fadă, cu un sos de culoare 
gri. Pentru ca nu avea niciun fel de tacâm, Matt trebui să mănânce cu gura 
din castron, ca un căţel. Pe lângă tocană, mai primi şi un măr fiert, făcut 
piure, şi o sticlă cu apă. Mânca pentru că era flămând, dar nu-i plăcea 
mâncarea și-și amintea în acelaşi timp gustul divin al celei gătite de Celia. 

Zilele treceau. Rosa nu mai vorbea deloc cu el. Pe faţa ei parcă se lăsase 
un văl. Nu-l mai privea în ochi şi nu-i răspundea în niciun fel la întrebări. 
Tăcerea ei îl înnebunea. Când venea la el, Matt vorbea necontenit, dar ea îl 
ignora complet. 

Între timp, mirosul din cameră devenise insuportabil. Rosa curăța zilnic la 
colţ, dar duhoarea intrase în ciment. Matt se obişnuise, însă Rosa nu, și într-o 
zi explodă într-un acces de nervi. 

— Nu-i destul că slugăresc după tine? urlă ea în vreme ce Matt se 
înghesuise lângă fereastră. Mai bine aş curăța după găini! Măcar ele sunt 
bune la ceva, dar tu la ce eşti bun? 

În acel moment păru că-i vine o idee. Se opri din vorbit şi-l inspectă pe 
Matt, care simţi fiori de gheață pe şira spinării. Oare ce mai plănuia acum? 

Grădinarii neprietenoşi reveniră. Montară o barieră joasă în cadrul ușii. 
Matt îi urmărea cu interes. Bariera era înaltă cam câţi centimetri avea talia 
lui; adică nu atât de înaltă încât să-l rețină înăuntru, dar destul de înaltă ca să- 
l încurce dacă încerca să evadeze. Rosa stătea în hol, se uita și critica. 
Grădinarii spuseră câteva cuvinte pe care Matt nu le mai auzise, iar Rosa se 
înnegri la față de ciudă, dar nu le replică nimic. 

După ce terminară de instalat bariera, Rosa îl ridică pe Matt deasupra ei 
şi-l ținu strâns dincolo de ea. Matt se uită agitat în jurul lui, îngrozit. Holul 
era cenuşiu şi gol, la fel de neinteresant cum era şi camera, dar măcar se 
schimbase ceva. 

Apoi se întâmplă ceva care-l făcu pe Matt să rămână cu gura căscată. 
Grădinarii străbăteau holul în direcţia lor, împingând nişte roabe pline cu 
rumeguș. Una câte una, acestea fură golite în camera lui, iar grămada de 


rumeguș de pe jos crescu până la nivelul barierei din cadrul uşii. 

Brusc, Rosa îl învârti în braţe şi-l aruncă înăuntru. Matt ateriză cu o 
pufnitură ușoară şi se ridică în picioare tuşind. 

— Uite-aşa trăiesc animalele murdare, spuse ea trântind uşa. 

Matt era foarte speriat pentru că nu ştia ce se întâmplă. Toată camera era 
acoperită cu praful acela gri-maroniu, moale. Se putea dormi pe el ca într-un 
pat. Își trecu mâinile prin el, răsfirându-l ca să-și dea seama mai bine cum 
arată. Ceva nou apăruse în lumea lui. 

Băiatul începu să facă găuri în rumeguș. Îl răscolea și-l aduna în 
grămăjoare. Apoi arunca fulgii în aer ca să-i urmărească așternându-se în 
norişori de praf. O bună bucată de timp se amuză în felul acesta, dar treptat 
Matt își dădu seama că nu prea mai avea mare lucru de făcut cu el. 

La asfinţit, Rosa îi aduse de mâncare şi nu-i adresă niciun cuvânt. Mâncă 
încet, uitându-se la lumina slabă, galbenă care venea de la Fecioara Maria şi 
ciulind urechile la zgomotele îndepărtate care veneau din celelalte colțuri ale 
casei. 


— Pentru numele lui Dumnezeu, ce-ai făcut? strigă doctorul când văzu 
noul adăpost al lui Matt. 

— Este talaj. 

— Ai înnebunit? 

— Ce te interesează? 

— Bineînțeles că mă interesează, Rosa, zise doctorul, vrând s-o ia de 
mână, dar ea îl respinse. Trebuie să-mi pese de sănătatea acestei clone. 
Doamne, Dumnezeule, ştii ce se întâmplă dacă moare? 

— Nu te preocupă decât ce se va întâmpla cu tine. Dar nu te îngrijora prea 
tare, Willum. Am crescut la o fermă avicolă şi ştiu că cel mai bun mod de a 
menţine păsările sănătoase este să le crești în talaj. În felul ăsta nu li se mai 
infectează labele şi ghearele. 

Willum începu să râdă cu poftă: 

— Eşti o femeie tare ciudată, Rosa, dar trebuie să recunosc că bestia arată 
bine. Ştii, mi-aduc aminte că vorbea când locuia cu Celia. Acum nu mai zice 
nimic. 

— Este un animal tăcut și rău. 

Doctorul oftă: 

— Așa ajung clonele spre final. Dar ăsta era cel mai deştept dintre toate. 

În linişte, Matt se ghemui în colţul lui, încercând să se îndepărteze cât mai 


mult de cei doi. Zilele lungi petrecute de unul singur în casa Celiei îl 
învățaseră cum să stea cuminte, fără să facă zgomot, iar atenţia pe care i-ar fi 
arătat-o cei doi putea să-i provoace durere. 

Zilele treceau sfâșietor de încet şi erau urmate de nopţi la fel de triste. 
Matt nu vedea nimic în dreptul ferestrei baricadate. Florile roz se 
scuturaseră; dâra de cer era bleu ziua şi neagră noaptea. Îşi visa căsuţa, o visa 
pe Celia şi mai visa o pajişte de un verde atât de intens, încât se trezea în 
lacrimi. 

Uşor-uşor i se contura în minte ideea că Celia îl uitase şi că nu-l va mai 
salva niciodată din închisoare. Gândul era aşa de chinuitor, ca Matt încerca 
să şi-l scoată din cap. Refuza să se mai gândească la ea și, când îi apărea în 
minte imaginea ei, căuta repede s-o înlocuiască cu altceva. După un timp, 
uitase cum arată Celia, dar nu şi în vise. 

Matt mai avea de luptat însă şi cu plictiseala care amenința să-l 
copleşească. Începu să depoziteze bucăţi de mâncare pe sub rumeguș, nu ca 
să facă provizii, ci ca să atragă insecte. Fereastra nu avea sticlă, așa că tot 
felul de gângănii puteau intra printre gratii. 

La început atrase viespi la un cotor de măr. Apoi ademeni cu o bucată de 
carne stricată o muscă mare, bâzâitoare. Aceasta se aşeză pe carne, ca şi când 
ar fi fost invitată la cină, și începu să-şi frece picioarele păroase unul de altul, 
salivând parcă după hrana care o aştepta. Mai târziu, Matt descoperi un ghem 
mişcător de viermi care trăiau în carne şi-i urmări crescând şi transformându- 
se, la rândul lor, în muşte bâzâitoare, ceea ce i se păru foarte interesant. 

Ulterior, bineînţeles, apărură gândacii de bucătărie: din cei mici, maronii 
care escaladau cu greutate fulgii de talaj. Şi cărăbuși mari, scorțoşi care 
zbârnâiau prin aer şi o făceau pe Rosa să tipe. 

— Eşti un monstru! strigă ea. Nu m-ar mira să îi și mănânci! 

Ah, dar, într-adevăr, insectele reprezentau o sumedenie de forme de 
amuzament. 

Într-o zi magică o porumbiță își făcu loc printre bare şi începu să 
scormonească în talaj. Matt rămase nemișcat, vrăjit de frumuseţea păsării. 
Când aceasta zbură afară, lăsă în urmă o singură pană gri-perlat, pe care Matt 
o ascunse de Rosa. Presupunea ca ea distrugea tot ce era frumos. 

Îşi cânta, ca să nu-l audă Rosa, unul dintre cântecele de leagăn învăţate de 
la Celia: Buenos dias paloma blanca. Hoy te vengo a saludar. „Bună 
dimineaţa, porumbel alb. Astăzi vin să te salut.” Celia spunea că era un imn 
pentru Fecioara Maria. Matt îşi închipui că porumbelul fusese trimis de 
Fecioara Maria, iar pana era un semn că Ea îl veghea, așa cum făcuse și în 
căsuţa lui. 


Într-o zi auzi pași afară. Ridică privirea şi văzu o faţă nouă, ciudată în 
spatele gratiilor. Era un băiat ceva mai mare ca el, cu păr roșcat, aspru și cu 
mulți pistrui. 

— Eşti urât! spuse băiatul. Arăţi ca un porc într-o cocină. 

Matt vru să-i răspundă, dar obiceiul de a tăcea aproape că-l amuţise. Nu 
putu decât să-l ţintuiască cu privirea pe intrus. Undeva în străfundul ceţos al 
memoriei sale, își amintea de un băiat rău, pe nume Tom. 

— Fă ceva! spuse Tom. Râmă în jur! Scarpină-te cu dosul murdar de 
perete. Trebuie să am ceva să-i spun Mariei . 

Matt sări în sus ca ars. Îşi aduse aminte de fetița veselă, brunetă, care se 
arătase îngrijorată pentru el şi fusese pedepsită că-i adusese hrană. Deci se 
întorsese. Și nu venise să-l vadă. 

— Cu asta ţi-am atras atenția, nu? Stai să vezi când o să-i spun prietenei 
tale ce drăguţ ești acum! Miroşi ca o balegă. 

Matt pipăi agale pe sub rumeguș după ceva cu care hrănea gândacii. Era o 
portocală întreagă. La început fusese verde, apoi, în timp, se stricase, se 
înmuiase şi devenise albastră. Miezul era plin cu viermi, care îl distrau pe 
Matt cu trupurile lor şerpuitoare. Îşi răsfira degetele și apucă portocala care 
abia mai stătea întreagă. 

— Am uitat! Eşti prea tâmp ca să vorbeşti. Eşti o clonă proastă care 
vomită şi face pe el. Poate dacă aş vorbi pe limba ta, m-ai înţelege. 

Tom îşi lipi fața de gratii şi grohăi. În momentul acela, Matt azvârli 
portocala și nimeri perfect, pentru că exersase multe zile aruncatul fructelor 
la țintă. Portocala mucegăită se sparse, împrăştiindu-se toată pe fața lui Tom. 
Acesta făcu un pas în spate şi urlă: 

— Se mişcă! Se mișcă! 

O parte din miez i se scurgea pe bărbie, iar viermii mişcători îi căzuseră 
pe sub gulerul cămășii. 

— Ai să mi-o plăteşti! ameninţă el înainte de a se îndepărta. 

Matt era foarte împăcat cu sine. Odaia putea să-i pară Rosei un deşert fără 
căpătâi, dar pentru el devenise un regat de plăceri nebănuite. Pe sub rumeguș 
— ştia exact unde — avea ascunzători cu nuci, semințe, oase, fructe şi 
zgârciuri. Mai ales zgârciurile erau valoroase. O bucata de zgârci se întinde, 
se îndoaie, poţi sa te uiţi prin ea la lumină și chiar s-o mesteci, dacă nu e prea 
uscată. Oasele țineau loc de păpuşi. Le inventa tot felul de poveşti şi vorbea 
cu ele. 

Matt închise ochii. l-ar plăcea să-i ascundă undeva pe Rosa şi pe doctor. 
Le-ar da să mănânce portocale viermănoase și lapte acrit. L-ar implora să le 
dea drumul, dar el nu i-ar elibera în veci. 


Pescui de undeva pana de porumbel şi-i admiră culorile lucioase. De 
obicei fulgul îl liniștea, dar de data asta nu se mai simți în largul lui. Celia 
spunea că Fecioarei Maria îi plac lucrurile bune și blânde. Ea n-ar fi de acord 
cu aruncarea unei portocale mucegăite în fața lui Tom, chiar dacă o merita. 
Dacă ar privi în mintea lui Matt, ar vedea ce urât gândește despre Rosa şi S- 
ar întrista. 

Matt se întristă şi el. „Nu le-aș face rău cu adevărat”, gândi el în speranța 
că Fecioara Maria va vedea asta şi va zâmbi. Totuși, nu se putea abține să nu 
simtă dulcea satisfacţie de a-l fi învățat minte pe Tom. 


Însă, vorba Celiei, cineva deştept nu scuipă contra vântului. Cu alte 
cuvinte, când arunci o portocala stricată în faţa cuiva, mai devreme sau mai 
târziu te aştepţi ca ea să-ţi vină înapoi în față. În mai puţin de o oră, Tom se 
întoarse cu o praștie la care folosea boabe de mazăre. Matt era îmbrăcat doar 
cu o pereche de chiloței, aşa că mazărea îl nimerea direct pe piele. La început 
încerca să se ferească, dar nu prea avea unde să fugă în cămăruţa îngustă. Se 
aşeză într-un colţ cu capul lăsat în piept și-și acoperi fața cu mâinile. 
Instinctul îi spunea că, dacă nu ripostează, Tom își va pierde curând 
interesul. Ceea ce se şi întâmplă destul de repede. Deşi părea să aibă o 
rezervă interminabilă de boabe de mazăre, în cele din urmă îi adresă lui Matt 
câteva vorbe urâte şi plecă. 

Matt aşteptă multişor până să fie sigur c-a plecat. Şi răbdare avea destulă. 
Îşi aminti de iepurașul Pedro care cutreiera grădina domnului MacGregor şi- 
şi pierduse toate hainele. Rosa i le luase pe ale lui, spunând că oricum le-ar 
strica. 

Într-un târziu ridică privirea şi-şi descoperi regatul devastat. Alergând, 
stricase semnele care-i indicau locul diverselor ascunzători. Oftă şi începu să 
bâjbâie prin rumeguş după comorile lui. Mătură suprafaţa moale cu dosul 
palmei şi refăcu liniile şi gropile care marcau fiecare depozit. Era ca atunci 
când Celia scotea mobila afară ca să curețe covoarele cu aspiratorul şi apoi o 
muta la loc. 

După ce termină, Matt se aşeză în colţul lui şi o aşteptă pe Rosa să-i aducă 
masa de seară. Însă înainte de asta, se întâmplă ceva șocant şi de necrezut. 

— jMi hijo! ¡Mi hijo! strigă Celia de la fereastră. Copilul meu! Copilul 
meu! N-am ştiut că eşti aici! Dumnezeule! Mi s-a spus ca eşti cu Patronul. 
N-am ştiut! Apăruse cu Maria în braţe în dreptul deschizăturii. 

— Pare schimbat, observă Maria. 


— L-au înfometat, ticăloşii! Şi l-au lăsat fără haine! Apropie-te, dragule! 
Vreau să te ating. Celia își vâri mâna mare printre gratii. Vino să te văd, 
comoara mea! Nu-mi vine să cred ce s-a întâmplat. 

Dar Matt nu reușea decât să stea cu gura căscată. Ar fi vrut să păşească. 
Era tot ce visase, dar acum, când clipa se adeverise, nu se putea mișca. Părea 
prea frumos ca să fie aievea. Dacă ar ceda și ar fugi spre Celia, ceva rău s-ar 
întâmpla. Celia s-ar schimba în Rosa, iar Maria, în Tom. lar dezamăgirea l-ar 
dărâma. 

— Hei, eejitule, am trecut prin multe pericole ca să ajung aici, spuse 
Maria. 

— Nu poți sta în picioare? strigă brusc Celia. Oh, Doamne! Ţi-au rupt 
cumva picioarele? Măcar spune ceva! Doar nu ţi-au tăiat limba! 

Începu să se tânguiască asemenea Bocitoarei, întinzându-și mâna printre 
bare. Vaietele ei îi sfâşiau inima lui Matt, dar încă nu putea să se miște sau să 
vorbească. 

— Mă strângi prea tare, se plânse Maria, aşa că femeia o lăsă jos. 

Fetița reuși să se înalțe pe vârful picioarelor ca să se uite printre gratii. 

— Căţelușul meu, Ghemotoc, era aşa când l-au prins hingherii. Am plâns 
încontinuu până ce tati mi l-a adus înapoi. O zi întreagă Ghemotoc n-a vrut 
sa mănânce sau să se uite la mine, dar şi-a revenit. Sunt sigură că la fel va 
face şi Matt. 

— Copilaşii au gura aurită, zise Celia. 

— Eu nu sunt un copilaș! 

— Bineînţeles că nu eşti, draga mea. Numai că mi-ai amintit ca acum 
lucrul cel mai important este să-l eliberăm pe Matt, spuse Celia mângâind-o 
pe Maria pe păr. De restul ne ocupăm mai târziu. Dacă îți dau o scrisoare, 
poţi s-o ţii ascunsa de ceilalți? Mai ales de Tom? 

— Desigur, răspunse Maria. 

„Nu-mi place să fac asta, vorbi Celia ca pentru sine, nu-mi place deloc să 
fac asta, dar numai o singură persoană îl poate salva pe Matt.” 

— Maria, trebuie să-i dai plicul tăticului tău. El va şti unde să-l trimită. 

— În regulă, spuse María veselă. Hei, Matt, Celia o să-i pună diseară lui 
Tom ardei iute în ciocolata caldă, da” să nu spui la nimeni. 

— ȘI nici tu, adaugă Celia. 

— OK! 

— N-ai grijă, îi strigă femeia lui Matt. Am aşi în mânecă mai mulți decât 
purici sunt în blana unui câine bătrân. O să te scot de acolo, iubirea mea! 

Matt se linişti să le vadă plecate. Fusese o vizita inoportună în lumea 
ordonată pe care şi-o crease. Acum putea să nu se mai gândească la ele şi să 


revină la studierea culcușului său. Suprafaţa talajului era netedă şi ordonată, 
comorile ascunse sub niște semne pe care doar el, regele, le cunoştea. O 
albină zbură înăuntru, cutreieră totul şi, negăsind nimic, ieşi. Un păianjen îşi 
repara pânza în sus, aproape de tavan. Matt scoase pana și căzu pe gânduri cu 
ochii la perfecțiunea ei. 

— Scoală-te! Scoală-te! urlă Rosa. 

Matt adormise într-o scobitură făcută de corpul său. În timpul somnului, 
el se tot afundase în rumeguș și acum acesta aproape că îl acoperea. Trezirea 
bruscă îl lăsă fără aer. Inhalase fulgi şi praf şi se rostogoli pe o parte tuşind şi 
înecându-se. 

— Ridică-te! Of, eşti imposibil! Trebuie să te spăl, să te îmbrac şi să te 
aranjez. Nu aduci decât belele! 

Rosa îl înhăţă de păr şi-l scoase afară din cameră. 

Matt fu târât de-a lungul unor coridoare sinistre, pe lângă uşi care dădeau 
spre camere întunecate şi înghesuite. O slujnică freca duşumeaua cu o perie 
mare şi ridică o privire golită de speranță când Rosa îl sili să treacă în grabă 
prin dreptul ei. ÎL împinse într-o baie aburindă, unde o cadă pătată de rugină 
era deja umplută cu apă. Până să-şi dea Matt bine seama ce se întâmplă, 
femeia îl şi descotorosise de unicul articol vestimentar și-l scufundă în apă. 

Era prima baie de care beneficia de când fusese sechestrat. Se simţea ca 
un burete uscat care absoarbe multă apă şi se îngreunează. Căldura îi înmuie 
pielea care între timp se uscase şi-l mânca. 

— Stai în picioare, nu-i vreme de bălăceală, mârâi Rosa, apucându-se să-l 
curețe cu o perie la fel de mare precum cea a slujnicei de pe hol. 

ÎI spălă până ce pielea îi deveni roz, îl uscă cu un prosop mare, pufos şi 
încercă să-i treacă un pieptene prin părul încâlcit. 

Enervată că nu-i reuşea pentru că era prea încurcat, apucă un foarfece şi-l 
tunse chilug. 

„Vor curat, curat o să aibă”, murmură ea. ÎL îmbrăcă în grabă cu o cămașă 
cu mânecă lungă și nişte pantaloni şi-i dădu o pereche de sandale din 
cauciuc. 

Apoi îl zori să traverseze o curte interioară spre o altă parte a casei. 
Picioarele îl dureau de la efortul pe care-l depunea mergând. Pe la jumătatea 
curții, tălpile i se împleticiră, neobişnuite cu încălțămintea primită și se 
împiedică de Rosa. 

Ea profită de moment ca să-i facă morală: 

— Va fi şi doctorul acolo, pe lângă membrii importanți ai familiei. Vor 
vrea să se asigure ca eşti sănătos. Dacă întreabă ceva, să nu le spui nimic! 
Mai ales, să nu pomenești nimic de mine! 

Se aplecă, apropiindu-și faţa de a lui. 

— Vei rămâne singur-singurel în cămăruța aceea cu mine, şopti ea. Jur că 
te omor și te îngrop sub podea, dacă îmi faci probleme! 


Matt o credea în stare. Își forța picioarele şovăielnice s-o urmeze spre o 
parte a casei care, spre deosebire de fosta sa închisoare, arăta ca în poveşti. 
Pereţii erau văruiți în culoarea untului sau roz şi gri-pal. Era atât de 
luminoasă și de veselă încât îl bine dispuse, în ciuda amenințărilor cumplite 
ale Rosei. Podeaua lăcuită strălucea, iar Matt avu impresia că păşeşte pe apă. 
Ferestrele oglindeau grădina cu fântâni arteziene care împroşcau apă în stropi 
scânteietori. O pasăre maiestuoasă cu o coadă verde, lungă păşea delicat pe o 
alee. Matt ar fi vrut să se oprească, însă Rosa îl îmbrânci să meargă mai 
departe, înjurând printre dinţi. 

În sfârşit ajunseră la o cameră mare cu un covor minunat, ţesut cu un 
model cu viţă de vie şi păsări. Matt îngenunche că să le atingă. 

— Ridică-te, sâsâi Rosa. 

Matt studie geamurile acoperite cu draperii albastre de sus până jos. 
Lângă un fotoliu înflorat era o măsuţă pe care se găseau un ceainic, ceşti și 
un platou cu prăjituri. 

— Apropie-te, băiete! spuse o voce foarte bătrână. 

Rosa icni. Mâna îi căzu de pe umărul băiatului şi şopti: 

— Patronul! 

Matt văzu atunci un bărbat în fotoliul care inițial i se păruse gol. Era 
foarte slab, cu păr alb, lung până la umeri, pieptănat frumos, de o parte şi de 
alta a unei feţe atât de zbârcite și de ridate că părea o mumie. Era îmbrăcat cu 
un halat de casă şi avea o pătură peste genunchi. Din cauza păturii crezuse 
Matt că fotoliul era doar acoperit. 

— E în regulă! spuse Celia din spatele lui. 

Matt se răsuci pe călcâie şi o zări în cadrul uşii. Inima îi zvâcni uşurată. 
Celia trecu în fugă pe lângă Rosa şi-l apucă de mână: 

— A dus-o greu, Patroane! Vreme de şase luni l-au ținut închis ca pe un 
animal sălbatic. 

— Minti! se răsti Rosa. 

— Am văzut cu ochii mei. Maria Mendoza m-a anunţat. 

— E un copil! Cine ar crede un copil? 

— Eu! zise încet Celia. Nu mai fusese aici de şase luni. Când s-a întors, a 
cerut să-l vadă pe Matt, și Tom s-a lăudat că-l împuşcase şi era mort. Atunci 
a venit direct la mine. 

— L-au împuşcat? Este rănit? se interesă bătrânul. 

— Era deja rănit. 

Celia povesti păţania cu geamul spart. 

— De ce nu mi-a spus nimeni nimic? întreba Patronul. 

Vocea nu era prea puternică, dar ceva din tonalitatea lui îl făcu pe Matt să 


se cutremure, deşi pentru prima dată nu era el cel certat. 

— Era de datoria doctorului! strigă Rosa. 

— Era de datoria tuturor, spuse bătrânul cu același ton rece. Scoate-ţi 
cămașa, băiete! 

Matt nici prin gând nu-i trecea să n-asculte ordinul. Desfăcu rapid nasturii 
şi-şi azvârli cămaşa pe Jos. 

— Dios mio! Dumnezeule! Vânătăile astea trebuie să fie de la praştia lui 
Tom, spuse Celia gata să plângă. Vedeţi cât de slăbuţ este, Patroane? Şi are o 
erupție pe piele. Nu era așa când stătea la mine. 

— Cheamă-l pe doctor! 

Instantaneu — probabil că aştepta după uşă — Willum intră şi începu să-l 
examineze pe Matt. Clatină din cap de parcă ar fi fost realmente surprins de 
starea de sănătate a băiatului. 

— Suferă de o uşoară malnutriție, zise doctorul. Are câteva afte în gură, 
iar iritația de pe piele este cauzată, aş zice, de o combinație de mizerie şi o 
reacţie alergică la talajul pentru păsări. 

— Talaj pentru păsări? întrebă bătrânul. 

— Am înţeles că a fost ţinut într-o cameră umplută cu talaj ca să se poată 
curăță mai uşor după el. 

— Ştiai despre ce este vorba, Willum! urlă Rosa. Nu mi-ai spus că ar fi 
dăunător! 

— N-am ştiut nimic din toate astea până astăzi, afirmă doctorul. 

— Minţi! Spune-le, Willum, cum te amuzai! Ai zis că bestia, că băiatul, 
este bine sănătos. 

— Aiurează, se adresă doctorul Patronului. Este trist că acestei persoane 
atât de labile psihic i s-a dat o funcție de răspundere. 

Rosa se năpusti asupra doctorului şi-i zgârie obrajii cu unghiile până să 
apuce el să-i imobilizeze încheieturile. Lovea cu picioarele și tipa, 
împingându-l cu putere pe Willum. De fapt, chiar îşi dezvelise dinții ca un 
animal turbat, iar Matt urmărea cu interes să vadă dacă va reuşi să-l muşte de 
gât. Totul i se părea ireal: brusca apariție a Celiei, bătrânul, lupta violentă 
dintre cei doi dușmani ai săi. Parcă s-ar fi uitat la televizor. 

Mai înainte ca Rosa să-l rănească prea grav, doi bărbaţi corpolenți intrară 
în fugă și o scoaseră cu forța din cameră. 

— Willum! Willum! se văita ea, cu voce din ce în ce mai slabă. 

Matt auzi o ușă trântită și apoi linişte deplină. Îşi dădu seama că era 
îmbrățișat de Celia şi o simţi tremurând când ea îl strânse în braţe. Doctorul 
îşi tampona faţa cu o batistă, pentru ca zgârieturile sângerau; numai Patronul 
părea calm. Se lăsase pe spate în fotoliu, iar buzele lui palide schițau un 


zâmbet. 

— Eh! De mult n-am mai avut parte de un aşa spectacol, zise el. 

— Îmi cer scuze, Patroane, începu Willum cu voce tremurată. Probabil că 
v-a şocat teribil. Am să vă iau imediat tensiunea. 

— O, nu te mai agita atâta! spuse Patronul, făcând un gest ca să-l 
oprească. Viaţa mea e mult prea liniștită în ultima vreme. Aveam nevoie de 
aşa ceva. 

Apoi îşi îndrepta atenția către Matt: 

— Deci te-au ţinut în talaj ca într-o coştereață de păsări. Ia zi, băiete, ştii 
să cotcodăceşti? 

Matt zâmbi. Simţi că-l îndrăgise pe loc pe Patron fără să ştie de ce. Figura 
lui avea ceva foarte liniştitor. Ochii erau de o culoare perfectă. Matt nu putea 
să-şi explice senzaţia aceasta, dar aşa era. Faţa lui i se părea, în mod ciudat, 
familiară, iar mâinile subțiri, cu vene albăstrui aveau o formă care lui Matt îi 
plăcu instinctiv. 

— Vino încoace, băiete! 

Fără să ezite, Matt se apropie de fotoliu și-l lăsă pe bătrân să-i mângâie 
faţa cu mâna lui uscată. 

— Aşa de tânăr... murmură acesta. 

— Acum poţi vorbi, comoara mea, îl îndemna Celia, dar Matt încă nu 
îndrăznea. 

— „Comoara mea.” îmi place cum sună, zâmbi bătrânul. De fapt, îmi 
place aşa demult că aşa am să-i spun şi eu. Vorbeşte? 

— Cred că este în stare de șoc. La mine acasă ciripea toată ziua ca o 
vrăbiuță. Şi ştie să citească și în engleză, și în spaniolă! Este foarte inteligent, 
Patroane. 

— Cred şi eu, doar este clona mea. Spune-mi, băiete, îți plac prăjiturile? 

Matt dădu din cap afirmativ. 

— Atunci o să te servim cu prăjituri. Celia, dă-i cămașa iar pe el şi adu-i 
un scaun! Avem multe de vorbit. 

Ora următoare trecu ca prin vis. Celia şi doctorul se retrăseseră, în timp ce 
bătrânul şi băiatul, așezați față în faţa, se ospătaseră nu doar cu prăjituri, ci şi 
cu pui cu smântână, cartofi piure şi sos de mere, pe care o servitoare le 
adusese de la bucătărie. Patronul zise că acestea erau mâncărurile lui 
preferate și Matt se declară la fel de încântat de ele. Patronul pomenise că 
aveau multe de vorbit, dar în realitate numai el vorbea. Povestea întruna 
despre tinereţea lui petrecută în Aztlân. Pe vremea când el era copil, acesta 
se numea Mexic. De loc era din Durango. 

— Celor din Durango li se spune Alacrânes, adică „scorpioni”, pentru ca 


mişună mulți prin zonă. Când am făcut primul meu milion, mi-am schimbat 
numele în Matteo Alacrán. Ăsta este şi numele tău! 

Matt zâmbi, mulțumit că avea ceva comun cu Patronul. 

Pe măsură ce bătrânul își depăna amintirile, Matt îşi imagina cu ochii 
minții câmpurile prăfuite de porumb şi munții vineții din Durango. Vedea 
aievea pârâul care se umfla în albia lui două luni pe an şi seca în restul 
timpului. Patronul înotase în el împreună cu frații lui, dar, din păcate, aceștia 
muriseră din cauze diferite, copii fiind. Surorile lui, care erau atât de mici că 
abia ajungeau la pervaz — nici atât, poate doar dacă se ridicau pe vârfuri, 
fuseseră răpuse de febra tifoidă. 

Matt îşi aminti de Maria şi se îngrijoră. Fetiţele erau chiar mai mici decât 
ea când fuseseră ucise de febra tifoidă. Se întreba dacă monstrul acesta arată 
ca chupacabras. Dintre toţi acei copii, doar unul rămăsese în viaţă: Matteo 
Alacrán. Era slăbuţ ca un şacal, n-avea doi bani să-i zdrăngăne unul de altul, 
dar ardea de dorinţa de a supraviețui. 

În sfârşit vocea tăcu. Matt ridică privirea şi-l văzu pe Patron adormit 
buștean în fotoliul său. Şi Matt era din cale afara de obosit. Era așa de 
ghiftuit că spre final moţăise şi el. Aceiaşi bărbaţi care o scoseseră pe Rosa 
din cameră intrară acum și-l săltară cu grijă pe Patron într-un scaun cu rotile, 
apoi îl luară cu ei. 

Matt nu ştia ce o să se întâmple cu el de-acum înainte. Oare se va întoarce 
Rosa şi-l va arunca din nou în culcuşul cu rumeguș? Sau îşi va ţine 
promisiunea să-l îngroape de viu? 

Însă nu apăru decât Celia, care, triumfătoare, îl duse pe braţe spre noul ei 
apartament din Conac. Toate lucrurile ei din vechea casă fuseseră mutate 
aici, aşa ca Matt nu fu prea dezamăgit că nu se întorcea acasă. Statueta 
Fecioarei Maria stătea la locul ei, ca întotdeauna, pe o masă lângă patul lui. 
Între timp, se mai împodobise cu o ghirlandă de trandafiri de plastic şi mai 
primise o bucăţică de macrameu sub picioare, de la Celia, în semn de 
recunoştinţă că i-l adusese pe Matt înapoi la adăpost. 

Una peste alta, băiatul era bucuros de întorsătura pe care o luaseră 
lucrurile, deși ducea dorul gânguritului porumbeilor de pe acoperiș și 
vântului care adia printre lanurile de mac. 


— Ascultă, eejitule! îi ordonă Maria. Trebuie să te fac să vorbeşti. 
Matt înălța din umeri. N-avea deloc chef să vorbească şi apoi Maria 
vorbea cât pentru amândoi. 


— Ştiu că poţi să vorbeşti. Celia spune că de vină este șocul, da” eu zic că 
eşti doar leneş. 

Matt căscă şi se scărpina la subrat. 

— Patronul pleacă astăzi. 

În clipa aceea, Maria avea toată atenţia lui Matt. Se sperie de plecarea 
bătrânului. Nu-l mai văzuse din ziua salvarii lui. Celia îi spuse că toată 
agitația fusese ceva mult prea mult pentru un om de 140 de ani. Patronul 
trebuia să rămână în pat până se simţea destul de întremat ca să călătorească 
înapoi la cealaltă locuinţă a sa în Muntii Chiricahua. 

— Trebuie să ne luăm „la revedere” de la el. Toată lumea vine şi ai face 
bine să vorbeşti sau o încurci. 

Maria îl strânse de buze ca și cum ar fi vrut să-i scoată cuvintele cu forța. 
El se făcu că o mușcă şi ea își feri mâna. 

— Ai spus că nu muşti! ţipă ea. 

Apucă o pernă şi începu să-l lovească până îl dobort pe pat. 

— Clonă obraznică! spuse ea, strângând perna în brațe. 

Matt cântări expresia în gând. Să fii clonă era ceva rău oricum ai fi dat-o; 
atunci de ce să se mai obosească să fie cuminte? Întinse mâna şi o mângâie 
pe palmă. 

— Of, de ce refuzi să vorbeşti? se aprinse Maria. A trecut mai bine de o 
săptămână. Lui Ghemotoc nu i-a trebuit decât o zi să mă ierte după ce îl 
prinsese hingherul. 

Matt nu voia s-o necăjească. Chiar nu putea vorbi. Când încerca să 
articuleze, îl copleşea groaza. Parcă vorbitul însemna să deschidă o portiţă în 
fortăreața imaginară pe care şi-o crease în mintea lui şi orice pericol ar fi 
putut năvăli atunci înăuntru. 

— Matt a stat închis mult mai mult decât câinele tău, zise Celia, intrând în 
cameră. 

Îngenunche lângă Matt și-l mângâie pe obraz: 

— Ghemotoc a lipsit doar două zile de acasă. Matt a fost sechestrat timp 
de şase luni. Va mai dura până să-şi revină. 

— Așa se întâmplă? întrebă fetița. Cu cât stai mai mult bolnav, cu atât te 
vindeci mai greu? 

Celia aprobă din cap. Continua să-l mângâie pe Matt pe faţă, pe păr, pe 
braţe, ca şi când ar fi vrut să-l readucă în simţiri. 

— Atunci înseamnă că... o să treacă ani până ce Patronul o să se facă 
bine, spuse rar Maria. 

— Să nu mai spui aşa ceva! ţipă Celia atât de ascuţit încât fetiţa strânse 
perna la piept şi o privi cu ochii măriți. Să nu mai spui nimic despre Patron! 


Hușş! Nu mai am timp să-ți țin ție de urât! 

Celia o goni pe fetiță, fluturându-şi şorțul spre ea. 

Lui Matt îi păru rău după Maria. Se încordă special ca să-i fie greu Celei 
să-l îmbrace, dar aceasta nu se enervă. ÎI luă în braţe şi-i cântă cântecul lui de 
leagăn preferat: „Buenos dias paloma blanca. Hoy te vengo a saludar”. 

Matt tremura. Era cântecul Fecioarei María, căreia îi plăceau lucrurile 
bune şi care-l ocrotise cât fusese închis. Atunci ştiu că nu se cuvenea să fie 
rău cu Celia și își lăsă din nou membrele moi. 

— Ăsta-i băiatul meu cuminte, murmura femeia. Eşti un copil cuminte şi 
eu te iubesc. 

Matt simţi un atac de panică în momentul când ea încerca să-l conducă 
afară. Se ştia în siguranță în vechiul lui pat, cu animalele de pluş și cu 
volumul zdrențuit din „Pedro iepurașul”. inea jaluzelele trase, deși 
ferestrele dădeau spre o grădină frumoasă cu bordură. Nu mai voia nimic nou 
în viaţa lui, oricât de frumos ar fi fost acela. 

— E în ordine! N-am să las pe nimeni să te rănească! spuse Celia, 
ridicându-l în braţe. 

Matt nu văzuse încă faţada Conacului. Era fermecat de aleea de la intrare 
cu borduri late de marmura şi cu statui reprezentând cupidoni cu aripi 
boante. În mijloc se afla un iaz întunecat, acoperit cu nuferi. Matt se agăţă 
speriat de Celia când zări un pește uriaș ieșind brusc la suprafaţă şi fixându-l 
cu un ochi rotund, galben. 

Trecură printre stâlpii albi, canelați spre o verandă cu trepte largi care 
coborau până la aleea din fața casei. Toată lumea stătea aliniată pe terasă, 
servitorii de o parte şi membrii familiei de cealaltă. Îi văzu pe Steven, Emilia 
şi Maria stând drepţi ca la comandă. Când Maria încercă să se aşeze, Emilia 
o ridică din nou în picioare. Matt observă că Tom o ţinea pe fetiță de mână şi 
simţi că-l năpădeşte furia. Cum îndrăznea să fie prietenă cu el? Dacă Matt ar 
mai fi avut acum o portocală stricată, ar fi aruncat-o negreşit. 

Patronul era aşezat într-un scaun cu rotile şi avea o pătură peste picioare. 
Aceiaşi doi bărbați îl păzeau. Willum era şi el în apropiere, îmbrăcat cu un 
costum gri, cam gros pentru timpul acela. Faţa îi era lucioasă de transpiraţie. 
Rosa, desigur, nu era prezentă. 

— Vino încoace, comoara mea! spuse Patronul. 

Vocea puternică acoperi sunetele fântânilor și ciripitul păsărelelor. Avea o 
rezonanţă care, în ciuda bătrâneţii, impunea şi cerea ascultare. Celia îl lăsă pe 
Matt din braţe. Acesta merse grăbit spre bătrân. Îi plăcea totul la Patron: 
vocea, forma feţei şi ochii, care aveau culoarea iazului întunecat ce abunda în 
peşti. 


— Prezintă-l familiei, Willum! spuse bătrânul. 

Mâna doctorului era umedă. Matt simți o schimbare totală a trăirilor de 
până atunci față de noua persoană în cauză, dar îi îngădui să-l prezinte celor 
de pe verandă. Îl cunoscu întâi pe domnul Alacrán, bărbatul fioros care-l 
dăduse afară în acea primă noapte şi care era tatăl lui Benito, Steven şi al lui 
Tom. I se spuse că Benito era plecat la colegiu şi Matt îl va vedea altă dată, 
când se întoarce. Domnul Alacrân îi aruncă lui Matt aceeaşi privire plină de 
ură. 

Felicia, soția domnului Alacrán, era o femeie firavă cu degete lungi. 
Fusese cândva o mare pianistă, susținea doctorul, până ce boala o forţase să 
renunțe. Felicia îi adresă un zâmbet scurt, apoi îl privi impasibilă pe Matt. 
Lângă ea se afla tatăl domnului Alacrân, un om în vârstă, cu păr alb, puţin 
nedumerit de motivul pentru care se găsea el acolo. 

După el, Matt făcu din nou cunoştinţă cu Steven, Emilia şi Tom. Matt și 
Tom schimbară nişte căutături urâte. Nimeni în afară de Maria nu era 
încântat să-l cunoască, dar cu toţii se prefăceau prietenoși. 

„Probabil că le este teamă de Patron”, îşi dădu seama Matt. Nu ştia de ce, 
dar îi părea bine că se întâmpla aşa. 

— Tot aşa eşti... de parcă ţi-a păpat pisica limba? i se adresă bătrânul 
când Matt, în sfârşit, fu adus înapoi la scaunul cu rotile. 

Matt dădu din cap afirmativ. 

— Celia ar trebui să se mai ocupe de asta. Ascultaţi cu toţii, spuse 
Patronul cu glasul ceva mai ridicat. Asta este clona mea! Este persoana cea 
mai importantă din viaţa mea! Dacă aţi crezut cumva că unii dintre voi ați fi 
acea persoană, îmi pare rău ca vă dezamăgesc, nerecunoscătorilor. Matt 
trebuie să fie tratat cu respect, ca și când aș fi eu în locul lui. Urmează să fie 
şcolit, bine hrănit şi întreținut. Nimeni nu se va purta rău cu el. 

Patronul se uită direct la Tom, care se înroşi la față. 

— Oricine, oricine îi va face rău lui Matt va fi aspru sancționat. S-a 
înțeles? 

— Da, Patroane, răspunseră încet câteva voci. 

— Şi, ca să fiu absolut sigur de asta, îmi las una dintre gărzile de corp 
aici. Care dintre voi, mocofanilor, se oferă voluntar? 

Bărbaţii îşi târşâiră picioarele și lăsară privirile în Jos. 

— V-a copleșit timiditatea, am înţeles, spuse Patronul. I-am cules pe ăștia 
doi din Scoţia. Îşi spărgeau capetele la intrarea unui stadion de fotbal. Să-ţi 
alegi mereu gărzile de corp din altă ţară, Matt. În felul acesta nu se pot alia 
prea uşor şi nu te vor trăda. Păi, Matt, alege tu! Pe care dintre vlăjganii ăştia 
sfioşi îl vrei ca partener de joacă? 


Contrariat, Matt îi privi pe cei doi. Niciunul nu părea să aibă ceva în 
comun cu joaca. Erau robuşti, cu grumazurile groase, nasurile turtite şi 
cicatrice pe față şi mâini. Amândoi aveau păr şaten, cârlionţat, lăsat lung pe 
frunte, feţe rotofeie şi ochii albaştri-deschis. 

— Acesta este Daft Donald, îi place să se joace cu bile de bowling. Tam 
Lin este cel cu urechile interesante. 

Matt se uita când la unul, când la celălalt. Daft Donald era mai tânăr şi 
mai puţin „bătătorit”. Părea o persoană indicată s-o ai prin preajmă. Urechile 
lui Tam Lin erau zdrențuite, de parcă ar fi fost mâncate, dar ochii lui aveau o 
căutătură prietenoasă. Cum Matt ducea lipsă de prieteni, instantaneu arata cu 
degetul spre acesta din urmă. 

— Buna alegere, şopti Patronul. 

După ce le făcu celor doi cunoştinţă, păru ca nu mai are vlagă deloc în el. 
Se lăsă pe spate în scaunul cu rotile şi închise ochii. 

— Rămas-bun, comoara mea... până data viitoare, murmura el. 

Membrii familiei Alacrân se strânseră în jurul lui să-i transmită dragostea 
şi respectul lor, dar el îi ignoră. Apoi, Daft Donald îl luă pe sus cu tot cu 
scaun şi-l coborî scările spre limuzina care-l aștepta. Ceilalţi veniră în urma 
lor, strigându-și urările în continuare. După ce maşina plecă, se îndepărtară şi 
ei. Servitorii se împrăștiaseră din jurul lui Matt, ca şi cum acesta ar fi fost o 
piatră aruncată într-un ochi de apă, şi intrară în casă. 

Era ignorat; nu tratat rău, dar ignorat. Doar Maria trebui să fie trasă cu 
forţa în casă, în timp ce ea se împotrivea țipând. 

Celia aşteptă răbdătoare să plece toți. Tam Lin la fel. 

— Fi, băiețaș, hai să vedem de ce eşti în stare, spuse Tam Lin apucându-l 
pe Matt cu braţul lui puternic și punându-l pe umăr. 

Matt evita pe cât posibil să iasă din perimetrul sigur al locuinţei Celiei, 
dar, treptat, ea și Maria începură să-l atragă spre grădină şi de acolo chiar şi 
spre alte părți din Conac. 

Lui Matt nu-i plăceau drumurile astea aventuroase. Servitorii se fereau din 
calea lui, ca şi când ar fi fost ceva murdar, iar Steven și Emilia se întorceau 
din drum dacă-l vedeau apropiindu-se. Și apoi, la tot pasul exista pericolul să 
dea nas în nas cu Tom. Acesta ținea morțiş să se vadă cu Maria. O făcea să 
plângă, dar ea întotdeauna îl ierta. O însoțea chiar şi acasă la Celia, în ciuda — 
sau poate, spre ciuda — ostilităţii lui Matt. Părea că-i place să fie acolo unde 
nu este dorit. 

— E drăguţ aici, spuse Tom culegând de jos ursuleţul preferat al lui Matt. 
Prinde, Maria! 

Apucă jucăria de pluş de una din urechile rupte, o învârti cu răutate prin 
aer și i-o azvârli fetiţei în față. Bucăţica de material îi rămase între degete şi 
Tom o aruncă pe podea. 

— Au! scânci fetița. 

Matt se întinse să recupereze bucata de pluş, dar Tom călcă pe ea. Matt se 
năpusti asupra lui și amândoi căzură la pământ, îmbrâncindu-se şi lovindu-se 
cu pumnii şi picioarele. 

O clipă, bodyguard-ul îi privi nepăsător, apoi se aplecă şi-i despărți. 

— ŢI s-a spus să-l lași în pace pe Matt, domnișorule Tom. 

— El m-a lovit primul! țipa Tom. 

— Aşa e, zise Maria, dar Tom l-a provocat. 

— Eşti o mincinoasă! urlă Tom. 

— Ba nu! 

Matt nu spuse nimic. Voia să dea de pământ cu Tom. Voia să-l lovească 
chiar şi pe Tam Lin. Ar fi vrut să strige la rândul lui insulte, dar nu reuşea să 
vorbească. Cuvintele creşteau în sinea lui şi-l răscoleau, simțind că i se face 
rău de la stomac. 

— Ai dreptate, spuse Tom brusc. L-am necăjit pe Matt şi-mi pare rău. 

Matt era surprins. Parcă Tom se schimba chiar sub ochii lui. Nu mai avea 
faţa înroșită de nervi. Ochii îi deveniseră limpezi și nevinovaţi. Nu-ţi venea 
să crezi că este unul şi același băiat care izbise din picioare şi răcnise cu un 
minut înainte. Matt şi-ar fi dorit nespus să-i treacă şi lui la fel de repede. De 


câte ori se simţea trist, supărat sau jignit, senzațiile se estompau cu greutate 
şi-i mențineau starea de spirit uneori chiar ore întregi. 

Tam Lin îi studie un minut faţa lui Tom, care părea cu adevărat sinceră, şi- 
i dădu drumul din strânsoare. 

— În regulă! spuse el. 

ÎI eliberă şi pe Matt. Acesta, în secunda următoare, îi luă de mână pe Tom 
şi pe Maria şi-i trase spre uşă. Simţea că explodează dacă mai ține în el toate 
cuvintele pe care ar fi vrut să le urle către ei. 

— Ne dai afară? întrebă Maria. După ce ne-am împăcat? 

Matt aprobă din cap. 

— Atunci eşti un nesimțţit! Şi n-am de gând să fiu rea cu Tom doar pentru 
că voi nu vă înțelegeţi. De fapt, nici ceilalți nu te plac. 

Maria trânti uşa după ea. 

Matt se aşeză pe jos şi începu să plângă. Îşi trăgea nasul cu zgomot, ca un 
purcel, şi nu-i plăcea că făcea așa, dar nu se putea abţine. Celia l-ar fi liniştit 
dacă era acolo. Tam Lin ridică din umeri și se apucă să citească pagina de 
sport din ziar. Ceva mai târziu, după ce îşi reveni, căută urechea ursuleţului, 
dar nu o găsi. 

Tom era maestru în kumite. Lovea aerul la mică distanţă de capul lui 
Matt, exersând — zicea el — tehnici de karate. În timpul ăsta, îi şoptea încet 
printre dinţi, fără să-l audă ceilalți: 

— Eşti o clonă! Ştii ce-i aia? Un fel de vomă. Te-a vărsat pe lume o vacă! 

În preajma persoanelor importante, Tom era curtenitor. Îi întreba de 
sănătate şi le asculta politicos răspunsurile. O servea pe mama lui cu băuturi 
răcoritoare şi deschidea uşile în fața bunicului lui. Părea să fie grijuliu și 
totuși... 

Ceva nu părea în regulă. Îi aducea de băut mamei lui, dar paharul nu arăta 
întotdeauna curat. Îi ţinea uşa deschisă bunicului, dar îi dădea drumul să se 
închidă peste călcâiele acestuia. Nu într-atât cât să-l dărâme, doar cât să pară 
din neatenţie. Toată lumea avea încredere în Tom, pentru că avea figura 
aceea luminoasă şi inocenta, însă... 

— Este un diavol împielițat, mârâi Tam Lin. 

Matt se mulțumi s-audă că nici bodyguard-ul nu-l plăcea pe Tom. În 
primele săptămâni de când îl cunoscuse, Matt stătuse pe vârfuri în jurul lui. 
Bărbatul era imens şi arăta periculos. Parcă ar fi avut un urs grizzly dresat 
prin preajmă. Tam Lin se postă în şezlongul Celiei şi privi tăcut spre Maria şi 
Celia care încercau să-l ademenească pe Matt să citească sau să facă un 
puzzle, ori să mănânce. Băiatului îi plăceau toate aceste activități, dar voia să 
se lase rugat. Maria începuse să tipe de nervi, iar Celia îl mângâia pe păr şi 


suspina. Bodyguard-ul se făcea că citeşte, însă ochii i se abăteau din când în 
când la scena din fața lui. 

Matt avu impresia că era nervos, dar nu era foarte sigur de asta. Expresia 
firească de pe faţa lui Tam Lin nu era una plăcută. 

Doctorul îi făcea vizite dese, pentru că Matt prezenta o tuse ușoară. La 
început, nu i se dădu prea multă importanță, dar într-o noapte se trezi 
înecându-se cu lichid. Se sufoca și alergă împleticit la Celia în cameră, unde 
se prăvăli la pământ. Celia ţipă după Tam Lin. Acesta năvăli pe ușă, îl ridică 
pe Matt în picioare şi-i dădu o palmă în spate. Matt scuipă ceva vâscos. 
Calm, Tam Lin îi controla gura cu degetul, ca să se asigure că este goală. 

— Am mai păţit asta cu mieii de la ferma mea, zise el, dându-i-l pe băiat 
în braţe Celiei. 

Când Willum reveni mai târziu, Tam Lin supraveghe tot ce făcea doctorul. 
Deşi bodyguard-ul nu spunea nimic, prezența lui îl intimida pe doctor și îl 
făcea să-i transpire palmele. Matt nu ştia de ce doctorului îi era aşa de frică 
de Tam Lin, dar situația îl mulțumea nevoie mare. După ultima întâmplare, 
era destul ca Matt să tușească puţin, că Maria sau Celia intrau imediat în 
panică. Uneori băiatul chiar întâmpina dificultăți la respiraţie, dar alteori nu 
voia decât să se asigure că ar avea cineva grijă de el. 


— Trebuie să plec la școală, eejitule, spuse Maria. S-a terminat vacanța. 

Matt se uita pe fereastra, drept pedeapsă că-l abandona. 

— Nu stau aici, ştii. Cândva, poate îți vor da voie sa vii la mine în vizită — 
ti-ar plăcea! Am un căţel, o broască ţestoasă de uscat şi un papagal. 
Papagalul vorbeşte, dar nu spune ceva coerent. 

Matt se foi în loc ca să-și arate cât mai evident refuzul. Dacă Maria nu-și 
dădea seama ca i se dă peste nas, toată scena era inutilă. 

— Cred că dacă ai vrea, ai putea vorbi, continua ea. Toţi spun că eşti 
prost, dar eu nu cred asta. Te rog, Matt, miorlăi ea. Spune că o să-ți fie dor de 
mine! Sau îmbrăţișează-mă şi am să înțeleg. Ghemotoc urlă când plec de 
acasă. 

Matt îi întoarse spatele. 

— Eşti aşa de rău! Te-aş lua la școală, dar clonele nu au voie. Oricum, 
ceilalți copii... 

Vocea Mariei se stinse. Matt ghici continuarea. Ceilalţi copii s-ar feri de el 
cum fac Steven şi Emilia. 

— Am să mă întorc în weekend-uri şi o să ai și tu profesor aici! 


Întinse din nou mâna spre el într-o ultima încercare. Matt i-o dădu 
deoparte. 

— Of, dragule! spuse ea cu un nod în gât. 

„Plânge prea uşor”, gândi Matt. 

Simţi o boare când uşa se deschise. Cum de putea să-l trădeze plecând 
aşa? Probabil că acum se ducea la Tom şi-l invita pe el să meargă cu ea la 
şcoală, pentru că pe el îl plăcea mai mult, pe diavolul ăla împieliţat! 

— Ai fi putut să fii mai drăguţ, remarcă Tam Lin. 

Matt continua să se uite pe geam. Ce treabă avea Tam Lin să-i pese de 
Maria? Era bodyguard-ul lui, nu al ei. 

— Știu că ai înțeles ce am spus, zise bărbatul. Te-am urmărit şi ţi-am 
văzut ochișorii atenți. Asculți tot ce spun ceilalți. Eşti ca bătrânul! Nu prea 
ştiu eu multe despre povestea asta cu clonatul; aveam 12 ani ultima oară 
când am zăbovit într-o clasă la şcoala, dar ştiu că eşti o copie a lui. Ca și cum 
bătrânului vultur i s-ar mai fi dat o şansă. 

Ochii băiatului se făcură mari la auzul cuvintelor lui Tam Lin. Nimeni nu- 
l critica vreodată pe Patron. 

— Am să-ți spun ceva; Patronul are o parte bună și una rea. Când vrea să 
fie rău cu adevărat, iese urât. Tânăr fiind, a făcut o alegere asemenea unui 
copac care hotărăşte cum să crească. S-a făcut mare și verde, oferind umbră 
întregii păduri, dar multe dintre ramurile lui sunt răsucite. 

Tam Lin se aşeză în scaunul Celei; Matt auzi arcurile scârțâind sub 
greutatea lui. 

— Poate că nu te-ai prins ce-am vrut sa zic, băieţaş! Cu alte cuvinte, când 
eşti mic, poți să alegi cum să creşti. Dacă ești cuminte şi bun, vei ajunge un 
adult bun și de treabă. Dacă ești ca Patronul... Gândeşte-te numai! 

Bodyguard-ul ieşi din cameră şi băiatul îl urmări cu urechea, știind că 
merge în grădină. 

Tam Lin simţea nevoia să-și consume energia pe care nu avea cum s-o 
folosească stând în apartamentul Celiei. Se antrena cu o pereche de haltere 
pe care le ținea lângă zid. Matt îl auzi gâfâind când le ridică. 

Băiatul nu înţelesese prea mult din ce-i spusese Tam Lin. Nu se gândise 
niciodată la crescut. Ştia, teoretic, că se va întâmpla, dar acum nu se putea 
imagina crescând mai mare. Nu se gândise vreodată că dacă ești rău, ai putea 
rămâne mereu aşa. 

Celia îi spunea că dacă te strâmbi tot timpul, aşa ai să rămâi toată viața. 
N-ai să mai poți zâmbi, iar dacă ai privi într-o oglindă, aceasta s-ar sfărâma 
în mii de bucățele. Tot ea îi spusese că dacă înghițeai seminţe de pepene 
verde, o să-ți încolţească din urechi. 


Maria plecase împreună cu Emilia. Curând plecară şi Steven şi Tom la 
internat, iar Matt constată că rămase singurul copil din Conac. Dacă el chiar 
era copil, pentru că Tom îi spusese că niciodată clonele nu erau asemănători 
copiilor. Nici măcar nu aduceau a copil. 

Matt se privi în oglinda din baia Celiei. Nu vedea vreo diferenţă între el şi 
Tom, dar poate că în interior se deosebeau. Doctorul îi zisese cândva Rosei 
că atunci când îmbătrânesc clonele se rup în bucăţi. Ce însemna asta? Chiar 
se dezmembrau? 

Băiatul se cuprinse în braţe. Braţele şi picioarele ar fi putut să i se 
desprindă, iar capul să i se învârtească de unul singur ca în filmul acela de 
groază pe care-l urmărise până când Celia, grăbită, venise şi închisese 
televizorul. Ideea îl umplu de groază. 

— Începe şcoala, băieţaș, strigă Tam Lin. 

Cu braţele încolăcite în jurul lui, Matt ieși din baie. O femeie ciudată se 
afla în sufragerie. Îi zâmbea, dar zâmbetul ei i se păru nefiresc lui Matt. Se 
oprea rigid în colţul gurii ca şi cum un zid l-ar fi împiedicat să meargă mai 
departe. 

— Bună! Eu sunt noua ta profesoară, zise ea. Poţi să-mi spui Profesoară, 
ha-ha! Ca să-ţi fie uşor! 

Şi hohotele de râs aveau ceva ciudat. 

Matt se duse într-un colţ. Tam Lin bloca uşa care dădea spre restul casei. 

— Învăţatul este distractiv! spuse Profesoara. Sunt convinsă că eşti un 
băiat isteţ. Pun pariu c-o să prinzi toate lecțiile din zbor şi ai s-o faci mândră 
pe mămica ta! 

Matt schimba o privire speriată cu Tam Lin. 

— Flăcăul este orfan, spuse acesta. 

Profesoara se opri ca şi când nu prea înţelegea. 

— Nu vorbeşte, explica bodyguard-ul. De asta trebuie să răspund eu în 
locul lui. Dar știe să citească un pic. 

— Cititul este distractiv! continuă Profesoara cu o voce vioaie. 

Începu sa scoată dintr-un rucsac hârtie, creioane și o carte de colorat. Matt 
îşi petrecu dimineaţa copiind litere şi colorând imagini. De fiecare dată când 
termina o lecţie, Profesoara striga: „Foarte bine!” şi-i lhpea un abțibild cu o 
faţă zâmbitoare pe caiet. După un timp, Matt dădu să se ridice de la masă, 
dar Profesoara îl așeză ferm la loc pe scaun. 

— Nu, nu, nu! se maimuţări ea. N-ai să mai primeşti o stea de aur dacă 


faci asta. 

— Are nevoie de o pauză, urlă Tam Lin. Şi eu la fel, gâfâi el, escortându-l 
pe Matt spre bucătărie după un pahar cu lapte şi prăjituri. 

Îi aduse şi Profesoarei cafea şi o urmări concentrat cum bea. Şi lui i se 
părea că femeia are ceva ciudat. 

În restul zilei se ocupară cu număratul lucrurilor: biluţe, mere şi flori. 
Matt se plictisea pentru ca repeta de mii de ori același lucru. Știa deja cum să 
numere, deși o făcea în gând, și trebuia să scrie cifra corectă în loc s-o spună. 

În sfârșit, după-amiaza târziu, Profesoara zise că Matt fusese foarte bun şi 
urma s-o facă mândră pe mămica lui. La întoarcerea Celei, în timpul mesei, 
Tam Lin îi povesti cum se descurcase băiatul la lecţii. 

— Băiatul meu deștept! zise ea afectuos, oferindu-i lui Matt a doua portie 
de plăcintă cu mere. 

Tam Lin avea o plăcintă întreagă numai pentru el. 

— Aşa-i, așa-i, aprobă bodyguard-ul cu gura plină. Dar este ceva în 
neregula cu Profa. Repetă mereu aceleași chestii. 

— Aşa se predă la copii, spuse Celia. 

— Probabil, zise Tam Lin. Nu pot să spun că mă pricep la metodele de 
învăţare. 

A doua zi trecu la fel ca prima. Dacă lui Matt i se păru ca se plictisește de 
prima dată, acum era îngrozitor să scrie aceleaşi litere, să coloreze aceleași 
imagini și să numere aceleași bilute tocite şi flori de la un capăt la altul. Dar 
îşi dădea silința ca să fie Celia mândră de el. Zilele a treia, a patra şi a cincea 
trecură în acelaşi mod. 

Tam Lin ieșea afara și mai ridica haltere sau săpa un răsad pentru legume 
ca s-o ajute pe Celia, însă Matt nu putea scăpa aşa uşor. 

— Cine-mi spune câte mere am aici? susura Profesoara în a şasea zi. Pun 
pariu ca poate băiatul meu bun! 

Deodată Matt își ieși din fire şi începu să țipe: 

— Nu sunt un băiat bun! Sunt o clonă rea! Şi nu-mi place să număr şi te 
urăsc! 

Apucă cu grija merele aranjate atent de Profesoară şi le împrăștie în toate 
direcțiile. Aruncă creioanele pe jos şi o îmbrânci cât putu de tare pe femeie 
când aceasta încercă să le ridice. Apoi se lăsă pe podea şi izbucni în lacrimi. 

— Cineva n-o să mai primească o faţă veselă pe caiet, oftă Profesoara 
sprijinindu-se de perete şi scâncind asemenea unui animal speriat. 

Tam Lin apăru ca o furtună în uşă şi o săltă pe Profesoara în braţe. 

— Nu plânge, spuse el lângă urechea ei. Te-ai descurcat bine. Ai reparat 
ceva ce noi nu ne pricepeam să facem. 


Uşor, uşor respiraţia Profesoarei reveni la normal, iar scâncetul se opri. 

Matt era aşa de speriat, că încetă să mai plângă. Își dădu seama că ceva 
măreț se întâmplase. 

— Pot să vorbesc, şopti el. 

— Primeşti două stele de aur azi, băiețaş, zise Tam Lin. Biata de tine! Nu 
am ştiut până acum cu cine aveam de-a face. 

O pofti cu delicateţe pe femeie afară din apartament, și Matt îl auzi 
vorbind cu ea tot timpul cât o conduse pe coridor. 

— Mă cheamă Matteo Alacrán, zise Matt, testându-şi glasul revenit. Sunt 
un băiat bun. 

Simţea că ameţește de fericire. Celia va fi aşa de mândră de el acum! O să 
citească, o să coloreze și o să numere până ce va ajunge cel mai bun elev din 
lume și atunci toţi copiii o să-l placă şi nu o să-l mai evite. 

Tam Lin îi întrerupse mărețele-i gânduri. 

— Sper că n-a fost doar o întâmplare, zise el. Adică, poți să vorbeşti, nu? 

— Pot, pot, pot! cântă Matt. 

— Grozav! Mi se acrise de numărat boabe. Săraca, atâta ştia sa facă. 

— Era un eejit, anunţă Matt, folosind insulta cea mai aspră a Mariei . 

— Nici măcar nu ştii ce înseamnă, spuse Tam Lin. Fii atent, băiete! Avem 
de sărbătorit, așa că mergem la picnic. 

— La picnic? repeta Matt, vrând să-şi amintească sensul cuvântului. 

— O să-ţi explic eu pe drum, zise Tam Lin. 

Eejitul din Câmpul Ars de Soare 


Matt era foarte emoţionat nu numai că vor merge la picnic, dar şi pentru 
că urma să călărească. Mai văzuse cai doar de la fereastra căsuţei lui și la 
televizor. Doar cow-boy-ii şi bandidos mari şi răi îi foloseau. Eroul său 
preferat era El Látigo Negro, adică Biciul-Negru. Purta o mască neagră și îi 
salva pe cei săraci de asuprirea bogaților ticăloşi. Arma lui era un bici lung, 
cu care ar fi putut coji un măr din copac, dintr-o singură lovitură. 

Așa încât Matt se arătă foarte dezamăgit când Tam Lin apăru cu un cal sur 
ŞI somnoros, o mârțoagă în comparaţie cu armăsarul focos pe care-l călărea 
Biciul-Negru. 

— Fii rezonabil, băiete, spuse bodyguard-ul strângând chingile şeii. Am 
căutat un animal ascultător, nu iute. Patronului nu i-ar pica prea bine dacă ai 
fi aruncat din şa şi te-ai lovi la cap. 

După ce Matt se văzu cocoțat în şa în faţa lui Tam Lin, uită de supărare. 
Mergea calare! Stătea la înălțime, era legănat şi simţea miros de cal peste tot 
în jurul lui. Pipăi părul aspru din coamă şi-şi strânse călcâiele, lpindu-le de 
pielea caldă a animalului. 

Abia aştepta să recupereze lunile lungi de muţenie, așa că sporovăia 
încontinuu despre ce vedea: cerul senin, păsărelele, muştele care bâzâiau pe 
lângă urechile calului, iar Tam Lin nu-l oprea deloc. Din când în când acesta 
mormăia ca să-i arate că-l asculta și strunea calul de-a lungul unui drum 
bătătorit. Înaintau cu greutate prin câmpul cu maci, lăsând în urmă Conacul 
şi îndreptându-se spre dealurile gri-maronii de la orizont. 

Primele terenuri pe lângă care trecură erau acoperite cu o brumă subțire 
de frunze abia încolțite. Acestea erau răsadurile. Matt urmărise de la geamul 
căsuţei lui tot ciclul de dezvoltare și ştia la ce să se aştepte. Plantele mai 
mature erau ceva mai mari şi rotunde, ca niște verze mici, iar frunzele aveau 
marginile albăstrii. Cu cât avansau, vedeau plantele din ce în ce mai crescute, 
înalte aproape s-atingă burta calului. Bobocii se desfăceau în petale încrețite 
într-o spumă albă inundată de soarele fierbinte. O vagă aromă de parfum se 
simţea prin aer. 

Apoi ajunseră la terenuri unde plantele se scuturaseră și fuseseră strânse 
grămezi pe pământ, în vreme ce tulpinile rămaseră în aer, cu potirele golașe 
ca nişte degete mari, verzi. Mugurii erau umflaţi ca de mărimea unui ou de 
găină şi erau gata de cules. 


Matt văzu primii muncitori de la Fermă. Mai avusese ocazia să-i vadă și 
în alte rânduri, dar nu-i putuse privi atent niciodată, pentru că trebuia să se 
ferească de străini, după cum îl sfătuise Celia. Acum observă că atât bărbaţii, 
cât şi femeile aveau uniforme care să-i apere de soare și purtau pălării largi 
de soare. Mergeau încet şi se aplecau să străpungă cu niște cuțitașe păstaia 
mugurilor. 

— De ce fac asta? întrebă Matt. 

— Ca să scoată opiumul, replică Tam Lin. Seva se scurge şi se întăreşte 
peste noapte. În zori, muncitorii vin și rad ce s-a adunat. În felul ăsta, pot 
strânge de patru-cinci ori ce se colectează de la o singură plantă. 

Calul mergea tot înainte la fel de încet. În zare, câmpul tremura de la 
arşiță, iar aerul purta un miros dulceag cu un ușor iz de putrefacție. 
Lucrătorii se aplecau şi tăiau într-un ritm hipnotic. Nu vorbeau, nici măcar 
nu-şi ştergeau transpirația de pe față. 

— Nu obosesc? se interesă Matt. 

— Ah, ba da, spuse Tam Lin. 

În sfârşit, calul ajunse la un teren abandonat. Plantele începuseră să se 
usuce. O adiere de vânt fierbinte răvăși frunzele arse. 

— Uite! E cineva căzut la pământ, ţipă Matt. 

Tam Lin opri calul şi descălecă. 

— Stai! îi porunci el animalului. 

Băiatul se agăţă strâns de coama, pentru că nu se simțea deloc în siguranță 
la înălțimea aceea. Tam Lin merse până la cel căzut, se aplecă asupra lui şi-i 
verifică pulsul la gât, apoi scutură din cap şi se întoarse. 

— Nu putem... nu putem să-l ajutam? îngăimă Matt. 

— E prea târziu pentru bietul om, mormăi bodyguard-ul. 

— Dar un doctor? 

— Ți-am spus că-i prea târziu! Curăţă-ţi urechile ca să auzi mai bine! 

Tam Lin se ridica din nou în șa și îndemnă calul să pornească mai departe. 
Matt privi în urmă gata să izbucnească în lacrimi. Curând îl pierdu din ochi 
pe străinul căzut la pământ, acoperit de rândurile de maci. 

„De ce era prea târziu?” se mira Matt. Bărbatului trebuia să-i fie foarte 
cald, zăcând acolo în plin soare. „De ce nu s-au oprit să-i dea apă?” Matt știa 
că aveau. Se auzea plescăind în sticla din rucsacul lui Tam Lin. 

— Ne-am putea întoarce și... începu iarăşi Matt. 

— La naiba! răcni bodyguard-ul. 

Opri brusc calul și rămase nemișcat o clipă, gâfâind foarte tare. Matt se 
uită în jos şi se întrebă în gând dacă ar avea curajul să sară, în caz că Tam 
Lin chiar își pierdea cumpătul. 


— Am uitat! Copiii de vârsta ta nu ştiu nimic, spuse Tam Lin într-un final. 
Echipajul care vine să curețe seara o să dea peste el. 

Calul porni din nou. Matt avea acum și mai multe întrebări de pus, dar îi 
era teamă de reacția lui Tam Lin. „De ce oare nu plecase omul acasă când i 
se făcuse rău? Sau de ce nu-l ajutaseră ceilalți lucrători? De ce rămăsese 
abandonat acolo ca un gunoi? ” 

În tot timpul ăsta, merseseră de-a lungul unui şir de dealuri care 
mărgineau câmpurile. La un moment dat ajunseră la o albie secată care 
înainta în peretele abrupt. Tam Lin se dădu jos din şa şi mânase calul la 
umbră sub coama dealului. În apropiere se afla şi o cișmea cu pompă, pe care 
bodyguard-ul apăsă cu putere ca să scoată apă. Calul asuda. Ochii îi erau la 
bazinul cu apă, dar nu se mişca. 

— Bea, spuse Tam Lin. 

Calul se apropie în trap ca să-şi înmoaie botul şi suflă zgomotos bule de 
aer în apă când bău cu sete. 

— O să mergem pe Jos restul drumului! 

— Nu mai luăm calul cu noi? întrebă Matt, uitându-se îndoielnic spre 
parcursul şerpuit care-i aştepta. 

— Nu ar asculta de noi. Este programat să rămână la Fermă. 

— Nu înţeleg. 

— Este un „cal sigur”, adică are un implant în cap. Nu ar sări şi nici n-ar 
lovi cu copitele vreodată. Nici măcar apă nu bea dacă nu i se comandă asta. 

Matt cântări un moment informaţia abia primită. 

— Nici dacă i-ar fi foarte sete? întrebă el în cele din urmă. 

— Şi acum îi era sete, zise Tam Lin. Dacă nu i-aş fi spus să bea, ar fi stat 
nemișcat lângă cişmea până ar fi murit. Stai, îi ordona din nou calului. 

Bodyguard-ul îşi puse rucsacul pe umăr şi porni să urce pe poteca 
stâncoasă. Matt îl urmă imediat. La început drumul nu păru dificil, dar 
curând apărură blocuri mari de bolovani greu de trecut. Matt nu era obișnuit 
cu efortul fizic susţinut şi răsufla din ce în ce mai greu, cu toate că nu 
îndrăznea să se oprească de teamă să nu rămână în urmă. La un moment dat, 
bodyguard-ul îl auzi gâfâind şi se întoarse spre el. Scotoci în rucsac şi spuse: 

— Poftim! Bea puţină apă şi muşcă din pastrama asta de vită. Sarea o să-ţi 
facă bine. 

Băiatul devoră bucata de carne care avea un gust grozav. 

— Nu mai avem mult, băiețaș. Te-ai descurcat foarte bine pentru un 
vlăstar crescut în seră. 

Deodată se pomeniră în faţa unui bolovan imens care le bloca drumul, 
însă Matt observa că avea o gaura perfect rotundă în centru. Semăna cu o 


gogoaşă golită în interior. Tam Lin se strecură prin ea şi întinse mâna după 
Matt, ca să-l ajute să treacă şi el. Peisajul de dincolo îl luă prin surprindere. 
Tufişuri dese şi copaci de un verde-deschis străjuiau o vale mică, îngustă 
care adăpostea în mijloc un ochi de apă. În capătul celălalt, Matt văzu o vie 
bogată care se revărsa peste un spalier făcut de mâna omului, iar în apă se 
zăreau bancuri de peştişori maronii care săgetau de colo-colo, ascunzându-se 
de umbra lui. 

— Asta numesc eu oază, spuse Tam Lin. Îşi lăsă jos rucsacul şi scoase 
mâncarea pentru picnic. Nu-i rău, aşa-1? 

— Deloc! aprobă Matt şi acceptă un sandviș. 

— Am descoperit locul ăsta cu ani în urmă, când abia începusem să lucrez 
pentru Patron. Familia Alacrân nu ştie de el. Dacă s-ar afla, ar aduce aici un 
utilaj şi ar seca balta. Sper că pot conta pe tine să păstrezi secretul. 

Matt încuviinţă din cap, având gura plină. 

— Să nu-i spui nici Mariei , pentru că ea nu se poate abține să nu 
ciripească. 

— OK! răspunse Matt mândru că Tam Lin îl considera destul de 
responsabil să păstreze un secret. 

— Te-am adus aici din două motive. În primul rând, pentru că este frumos 
şi în al doilea rând, pentru că vreau să-ți spun câte ceva fără să fiu spionat. 

Matt se uită la el surprins. 

— În casa aia nu ştii niciodată cine te poate asculta. Eşti prea mic ca să 
înţelegi chiar totul şi nu ţi-aş spune nimic dacă ai fi un simplu copilaș. 

Tam Lin aruncă firimituri de pâine în apă și peștişorii se ridicară imediat 
la suprafață să se hrănească. 

— Tu eşti o clonă, reluă el, şi nu ai pe nimeni care să-ți explice cum stau 
lucrurile. Eşti de unul singur și restul oamenilor nu-ți pot înţelege situația. 
Până şi orfanii se pot uita la nişte poze şi pot să spună: „Asta-i mama și ăsta-i 
tata!” 

— Sunt un fel de robot? 

— Robot? A, nu! 

— Atunci cum am apărut? 

Tam Lin pufni în râs: 

— Dacă ai fi un băiețaş adevărat, ți-aş spune să-i pui întrebarea asta 
capcană fratelui tău mai mare. Ei, flăcăuaș, ca să n-o lungesc prea mult, cu 
mult, mult timp în urma câţiva doctori au recoltat o bucata de piele de la 
Patron. Au congelat-o ca să reziste şi acum vreo opt ani au folosit-o ca să se 
dezvolte din ea un nou Patron. Numai că întâi de toate apare un bebeluş. 
Acesta ai fost tu! 


— Ăsta am fost eu? întrebă Matt. 

— Da! 

— Adică, nu sunt decât o bucată de piele? 

— Acuma o să spui că te-am necăjit. Grefa de piele se aseamănă cu o 
fotografie. Are în ea toată informația necesară: detalii despre piele, păr, oase 
ŞI creier, pentru a crea o copie reală a unui om adevărat. Eşti exact ca 
Patronul când avea şapte ani. 

Matt își privi degetele de la picioare. Asta era el: o simplă fotografie. 

— Bucăţica aceea de piele a fost sădită într-un tip special de vacă. Te-ai 
dezvoltat înăuntru şi, când s-a împlinit sorocul, te-ai născut. Numai că, 
desigur, nu ai avut nici tată, nici mamă. 

— Tom mi-a zis că am fost vomat pe lume de o vacă. 

— Tom e la fel de drăguţ ca un abces inflamat, zise Tam Lin. La fel ca 
restul familiei, de altfel, iar dacă ai de gând să mă citezi cândva, să ştii că voi 
nega totul. 

Scoase o pungă cu pufuleţi şi i-o întinse lui Matt. 

— Şi ca să reiau: clonă fiind, te deosebești de noi şi multora le este frică 
de tine. 

— Mă urăsc, spuse simplu Matt. 

— Aşa e, unii te urăsc. 

Tam Lin se ridică în picioare, frământând nisipul cu încălțările. Nu-i 
plăcea să stea prea mult degeaba. 

— Alţii te iubesc. Mă refer la Maria și ce să mai vorbim despre Celia. 

— Şi Patronul. 

— A, da! El este un caz aparte. Să-ţi spun drept, sunt puţini aceia care țin 
la tine și mulți cei care te detestă pentru că nu reușesc să accepte că tu eşti o 
clonă. Nu vor nici măcar să te primească la şcoală din cauza asta. 

— Ştiu! 

Matt își aminti cu tristeţe de Maria. Dacă l-ar fi iubit cu adevărat, l-ar fi 
luat cu ea fără să-i pese ce vor spune ceilalți copii. 

— Patronul insistă ca tu să studiezi și să duci, pe cât posibil, o viață 
normala. Problema e că niciun profesor particular nu vrea să mediteze o 
clonă. Aşa că familia Alacrán ţi-a găsit un eejit. 

Matt tresări. Auzise foarte des cuvântul acesta — de cele mai multe ori de 
la Maria — şi ajunsese să creadă ca este o vorba urâtă, ceva gen rahat sau altă 
înjurătură. 

— Un eejit este o persoană sau un animal care are implantat un cip în 
creier, spuse Tam Lin. 

— Cum era calul? întreba Matt, având o străfulgerare de moment. 


— Exact! Un eejit nu face decât lucruri simple. Culege fructe, mătură 
podelele sau, după cum ai văzut, adună opiumul. 

— Muncitorii de la Ferma sunt eejiți! strigă Matt. 

— De aceea lucrează fără întrerupere până când şeful de echipa le ordonă 
să se odihnească şi nu beau apă decât dacă le spune cineva. 

Gândurile lui Matt se răsuceau pe toate părțile. „Cum calul stătea pe loc 
fără să bea şi ar fi putut să moară în faţa cişmelei, la fel şi...” 

Bărbatul, spuse el cu glas tare. 

— Îţi merge mintea ca o zvârlugă, băieţaș! spuse Tam Lin. Bărbatul pe 
care l-am văzut căzut probabil a rămas în urma celorlalți lucrători și nu l-a 
auzit pe şef când le-a anunţat pauza. Cred că a lucrat toată noaptea, din ce în 
ce mai însetat... 

— Opreşte-te! urlă Matt, acoperindu-și urechile. 

Era ceva oribil şi nu voia să audă continuarea. Într-o secundă, Tam Lin 
veni lângă el: 

— Am terminat cu lecțiile pe ziua de azi. Suntem la picnic și nici măcar 
n-am început să ne distram. Hai! Am să-ți arăt un stup de albine şi o vizuină 
de lup de prerie. În deşert, totul trăieşte pe lângă sursa de apă. 

Restul zilei explorară împrejurimile: crângul, scorburile şi celelalte 
culcuşuri ascunse în valea secretă. Tam Lin nu avea prea mulţi ani de şcoală, 
dar știa totul despre viaţa în mijlocul naturii. ÎL învăță pe Matt să stea 
neclintit şi să aștepte ca natura să se miște în jurul lui. Îi vorbi despre cum 
trebuie să dibuiască un stup de albine după zumzăit şi cum să interpreteze 
urmele, bucăţile de os sau resturile alimentare găsite în drum. 

Într-un târziu, când umbrele înserării începură să acopere oaza, Tam Lin îl 
ajută pe Matt să treacă prin bolovanul găurit și să ajungă înapoi la cal. Tam 
Lin îi ordonă să bea din nou apă înainte de a pleca la drum. Câmpurile erau 
pustii, iar umbrele lungi ale dealurilor dansau de-a curmezişul lor. Spre 
asfințit, soarele stins se reflecta în florile de mac cu o lumină aurie. Trecură 
de câmpul uscat unde zăcea bărbatul, dar acesta nu mai era. 

— Profesoara era un eejit! rupse Matt tăcerea. 

— Era unul dintre cei mai deştepţi, dar, chiar și aşa, nu putea preda decât 
o singură lecție, la nesfârşit. 

— O să se mai întoarcă? 

— Nu, oftă bodyguard-ul. O s-o folosească la cusut perdele sau la curățat 
cartofi. Hai să vorbim despre ceva mai vesel! 

— N-ai putea să-mi predai tu? întreba Matt. 

Tam Lin izbucni într-un hohot de râs: 

— Aş putea, dacă ai vrea să înveţi cum să rupi în bucăţi pupitre de şcoală 


cu lovituri de karate. Trebuie să-ți pui burta pe carte şi să urmezi cursurile de 
la televizor! Eu o să fiu pe aproape să te învăţ minte dacă nu ești serios. 

Pasajul secret 


Privită din exterior, viaţa lui Matt părea să meargă într-un ritm plăcut. 
Avea cursuri la televizor pentru învățământul la distanță; Tam Lin îi expedie 
temele prin poştă şi acestea reveniră cu note foarte mari, încât Celia nu mai 
contenea să-l laude. Îl lăudă şi Maria când veni în vizită. Ba mai mult, îi 
spuse că Tom primise note foarte proaste și reușise să mai rămână în internat, 
doar datorită unei imense donaţii făcute școlii de către domnul Alacrân. Însă, 
dincolo de aceste amănunte, Matt resimțea un gol în interior. Aflase că era un 
fel de fotografie a unui om, adică nu reprezenta nimic important. Pozele, de 
obicei, zac uitate în sertare ani buni sau sunt aruncate. 

Cel puţin o dată pe săptămână, Matt îl visa pe mortul din câmp cum ţinea 
ochii larg deschişi şi privea fix în soare. Era cumplit, îngrozitor de însetat! 
Matt îl vedea că are gura uscată, plină de pământ, dar nu era apă deloc prin 
preajmă, doar tulpinile uscate de mac, care zornăiau în vânt. 

Coşmarul ajunsese atât de terifiant, încât Matt ceru să 1 se lase o cană 
mare cu apă lângă pat, ca şi când ar fi putut s-o ia cu el în vis. Încercă să 
viseze şi că îi toarnă apă pe buze celui însetat, dar nu reuși. După ce se 
trezea, bea pahar după pahar pentru a scăpa de senzaţia de uscăciune și 
moarte ce domnea peste câmpul cu maci. Apoi, evident, simţea nevoia să 
meargă la baie. 

În drumurile sale nocturne spre toaletă, Matt străbătea holul în vârful 
picioarelor pe lângă dormitorul Celiei, de unde răzbăteau sforăiturile 
acesteia, acoperite din partea cealaltă a coridorului de replicile furtunoase ale 
lui Tam Lin. Zgomotele familiare ar fi trebuit să-l facă să se simtă în 
siguranță, dar, chiar înainte de a deschide uşa de la baie, Matt stătea la 
îndoială dacă în spatele ei urma sau nu să dea peste mort, cu ochii aţintiți la 
becul din tavan. 

Maria începu să-l aducă şi pe Ghemotoc când îl vizita. Căţeluşul, mic cât 
un şobolan, era genul isteric, care face prin toate colţurile dacă este prea 
emoționat. Nu o dată Tam Lin ameninţase că-l va curăța de tot cu aspiratorul, 
împreuna cu mizeriile pe care le lăsa în urmă. 

— Încape! răspundea el mormăit protestelor îngrozite ale Mariei. Încape! 
îţi zic eu. 

Motivul pentru care Matt nu-l vedea cu ochi buni pe căţel era că fuseseră 
băgaţi în aceeaşi oală. Nu conta că el avea note excelente şi se purta civilizat. 


Erau amândoi socotiți animale și, deci, neimportanţi. În timpul vacanței de 
Paşte, Tom afirmase că manierele se învaţă la fel de ușor ca figurile de 
dresaj. Matt îi sări la gât, iar Maria alergă speriată după Tam Lin. Tom pierdu 
cina și fu trimis la el în cameră, în schimb Matt nu păți nimic. În principiu 
asta nu-l deranja, dar îl punea pe gânduri faptul că nici Ghemotoc nu era 
pedepsit când greşea, pentru că el nu ştia ce-i bine şi ce-i rău. Era un biet 
animal nătâng și, după toate aparențele, aşa era considerat şi Matt. 

Când Maria nu era la ei, Matt se juca aventurându-se prin toată casa. Își 
spunea că este Biciul-Negru şi că a plecat să cerceteze o fortăreață inamică. 
Purta o pelerină neagră, lungă și în loc de bici avea o curea de piele. Se furișa 
pe după draperii şi mobila şi se ascundea dacă vedea la depărtare pe vreunul 
dintre Alacrâni. 

Felicia, mama celor trei: Benito, Steven şi Tom, cânta la pian după- 
amiezile. Ecoul clapelor lovite răsuna puternic dinspre salonul de muzică, 
pentru că ataca pianul cu o fervoare cu totul diferită de stilul ei apatic, iar lui 
Matt îi plăcea să se ascundă pe după ghivecele cu flori şi s-o asculte. 

Degetele ei zburau de la un capăt la celălalt al claviaturii. Ținea ochii 
închişi şi gura răsfrântă într-o grimasă ce exprima nu chiar o suferința, dar 
ceva asemănător. Însă muzica era minunată. 

După un timp, Felicia își consuma energia. Palidă și tremurândă, se 
încovoia asupra clapelor, iar acesta era semnalul pentru unul dintre servitori 
să-i aducă o sticlă frumos lucrată, umplută cu un lichid brun-roşcat. 
Servitorul îi pregătea un pahar de băutură — lui Matt îi plăcea la nebunie 
clinchetul cuburilor de gheaţă — și i-l aşeza Feliciei în mână. Ea bea din el 
până ce se oprea din tremurat, apoi se lăsa peste pian, asemenea spanacului 
pălit din grădina Celei când Tam Lin uita să-l ude, şi trebuia dusă de slujnice 
înapoi la apartamentul ei. 

Într-o zi, Felicia nu apăru la ora la care obișnuia să cânte, iar Matt, tupilat 
pe după plantele decorative, îşi făcea curaj să se apropie de pian. Dacă era 
prins, ştia că i s-ar interzice să mai intre în salonul de muzică. Degetele îi 
zvâcneau, dornice să încerce. I se părea așa de ușor... Aproape ca auzea 
muzica în gând. leşi tiptil din ascunzătoare şi întinse mâna să atingă clapele, 
când auzi vocea apatică a Feliciei pe coridor. Îi cerea unui servitor să-i aducă 
de băut. Matt se panică. O zbughi într-o debara din spatele pianului şi trase 
uşa după el cu o secundă înainte ca Felicia să intre în cameră. Aceasta, 
imediat, se apucă de cântat la pian. Matt strănută din cauza prafului 
dinăuntru, dar interpretarea ei era prea zgomotoasă ca să-l fi auzit. Pipăi în 
jurul lui şi găsi un întrerupător electric. 

Era un loc dezolant. De-a lungul pereţilor stăteau înșirate grămezi de 


benzi de muzică, iar într-un colţ era o stivă de scaune pliante. Peste tot era 
numai praf şi pânze de păianjeni şi Matt strănută din nou. Mută una dintre 
benzi de la locul ei şi începu să curețe peretele interior, mai mult ca să-şi 
caute de lucru, decât din curiozitate. Sub pânza groasă de noduri şi praf, care 
l-ar fi făcut, cu siguranță, fericit pe Dracula, Matt dădu peste încă un 
întrerupător, pe care îl apăsă. Apoi zăbovi asupra titlurilor de pe unul dintre 
teancurile de muzică, când, spre surprinderea lui, o trapă se deschise în zid 
stârnind un nor de praf care-l făcu să tușească. Își scoase din buzunar sprayul 
antiastmatic pe care Celia insista să-l aibă tot timpul la el şi, după ce norul de 
praf dispăru, zări un intrând îngust, întunecat. 

Îşi vâri capul în deschizătură şi văzu un coridor gol, lung în ambele părți. 
Între timp, Felicia terminase de cântat. Matt îşi tinu respiraţia, așteptând s- 
audă clinchetul cuburilor de gheață în pahar şi, la scurt timp, sosirea 
servitoarelor ca s-o ia de-acolo. 

Matt mai apăsă o dată întrerupătorul şi, spre liniştea lui sufletească, zidul 
se astupă la loc. Se strecură afară din debara, traversă covorul, lăsând urme 
de praf de pe pantofi, şi fu luat în primire de Celia când aceasta văzu cum îi 
arătau hainele şi părul. 

„Întâmplarea a fost chiar mai grozavă decât serialul cu Biciul-Negru”, 
gândea Matt, păstrând cu sfinţenie secretul. Locul proaspăt descoperit era 
doar al lui. Nici chiar Tam Lin n-ar da de el acolo dacă ar vrea să se ascundă. 

În următoarele săptămâni, Matt îşi exploră pas cu pas şi cu multă 
precauţie noul refugiu, care se întindea destul de întortocheat între pereții 
casei. Zidul avea din loc în loc găuri, ca niște vizoare, însă Matt nu văzu 
dincolo decât camere goale cu scaune și mese şi, la un moment dat, un 
servitor care ștergea mobila. O parte dintre aceste găuri dădeau în cămări 
întunecate de genul celei din salonul de muzică. Matt nu le înțelegea rostul, 
până într-o zi când, pipăind zidul ca să poată înainta prin pasaj, atinse un alt 
întrerupător şi-l apăsă. O trapă ca aceea din salonul de muzică se deschise 
chiar în faţa lui. Inima lui Matt începu să bată cu putere. Putea să intre în 
debara! Era plină de haine mucegăite și încălțăminte veche, dar, dacă își 
făcea puţin loc, ajungea la uşa dinspre interior. Auzi voci. Doctorul şi 
domnul Alacrân discutau, încercând să convingă o a treia persoana ale cărei 
replici erau ceva mai estompate. Vocea aspră a doctorului îi stârni amintiri 
neplăcute lui Matt. 

— Fă-o! amenința Willum. Ştii doar că trebuie s-o faci! 

— Te rog, tata! spuse domnul Alacrán, pe un ton blând, aşa cum Matt nu-l 
mai auzise până atunci. 

— Nu, nu, nu! gemu tatăl domnului Alacrân. 


— O să mori fără chimioterapie, susținea fiul lui. 

— Dumnezeu mă cheamă la EI! 

— Dar eu te vreau aici! insista domnul Alacrân. 

— Aici e un loc necurat şi plin de umbre! 

Bătrânul începea clar să delireze. 

— Te-am putea măcar opera la ficat, ca să ai unul nou, spuse Willum cu 
vocea lui dură. 

— Lăsaţi-mă în pace! se tânguia bătrânul. 

Matt se retrase în pasaj şi închise trapa. Nu înţelesese care era motivul 
pentru care se certau bărbaţii, dar ştia ce s-ar întâmpla dacă era descoperit 
ascultând. Risca să fie închis, poate chiar dat din nou în grija Rosei. 

Făcu imediat cale întoarsă până în salonul de muzică şi o bună bucată de 
timp nu mai reveni în pasajul secret, însă continuă s-o asculte pe Felicia la 
pian. Devenise aproape dependent de muzica ei și, indiferent cât de periculos 
era, nu se putea lipsi de asta. 

Într-o după-amiază, Matt se alarmă văzând că în locul vreunui servitor 
vine doctorul cu băutura Feliciei. 

— Of, Willum! suspină ea, în vreme ce el îi pregătea cuburile de gheaţă. 
Nu mai vorbește deloc cu mine. Se poartă ca şi când n-aş exista. 

— E în ordine! o linişti el. Sunt aici! Am eu grijă de tine! 

Îşi deschise geanta neagră şi scoase o seringă. Matt trase aer în piept. 
Doctorul îi făcuse şi lui o injecție când fusese bolnav şi îl duruse grozav. 
Matt privi curios şi oripilat în același timp cum braţul Feliciei este şters cu 
alcool şi străpuns de ac. Cum de nu țipa? Nu simţise înțepătura? 

Willum se aşeză lângă ea şi o cuprinse cu braţul pe după umeri. Îi şoptea 
cuvinte pe care Matt nu le auzea, dar care probabil o încântau, pentru că 
zâmbea şi-şi lăsase capul pe pieptul lui. După un timp, doctorul o conduse 
afară din salonul de muzică. În secunda următoare, Matt ieși din 
ascunzătoare, mirosi paharul şi gustă ce mai rămăsese în el. Îhh! Avea gust 
de fructe stricate. Scuipă imediat, apoi ciuli urechile s-audă dacă era cineva 
pe hol şi se aşeză la pian. Apăsă cu grijă o clapă. Nota suna moale în tot 
salonul. Matt intrase în transă. Încercă şi alte clape. Toate se auzeau frumos. 
Era aşa de încântat că nu-i mai păsa de nimic şi reuşi în ultimul moment să se 
ascundă după ghiveci când intră un servitor. După ziua aceea, Matt începu să 
supravegheze drumurile servitorilor spre salon ca să rețină când ar fi mai în 
siguranță să mai poată cânta. Felicia nu venea niciodată dimineaţa. De fapt, 
se trezea abia la prânz şi era activă cel mult o oră-două. 

Curând, Matt observă că poate reda cântecele pe care i le cânta Celia, 
folosind doar un deget. Felicia lovea clapele cu toate degetele, dar el încă nu- 


şi dăduse bine seama cum trebuie făcut. Și totuși putea crea muzică, fapt care 
îl bucura nespus. Uitase unde se afla şi că era o clonă. Muzica compensa 
toate celelalte neajunsuri: tăcerea disprețuitoare a servitorilor, criticile lui 
Steven şi ale Emiliei, ura lui Tom. 

— Deci aici erai, spuse Tam Lin. 

Matt se răsuci pe scaunul rotund, aproape să cadă. 

— Nu te opri! Ai talent! Curios, nu aş fi zis că Patronul are înclinații spre 
muzică. 

Inima lui Matt bătea nebunește. Urma să i se interzică să mai vina în 
salon? 

— Dacă tu te descurci, înseamnă că poate şi e// spuse bodyguard-ul. Cred 
însă că n-a avut niciodată timp să înveţe. Unde a trăit el, i-ar fi tăiat pianul ca 
lemn pentru foc. 

— Tu ştii să cânți la pian? întreba Matt. 

— Glumeşti! Ia uită-te la astea! 

Matt îi privi degetele butucănoase la mâinile mari şi bătătorite. Câteva 
degete erau strâmbe, ca şi cum ar fi fost rupte şi s-ar fi lipit prost. 

— Ai putea să cânţi cu un singur deget, sugeră el. 

Tam Lin râse. 

— Muzica trebuie să-ți sune mai întâi în cap, băiețaş. Bunul Dumnezeu 
m-a sărit în ziua când le-a dat unora talent la muzică, însă tu ai şi ar fi păcat 
să nu-l foloseşti. O să-i zic Patronului să-ți trimită un profesor. 

Lucru care se dovedi dificil. Niciun om nu voia să predea unei clone, iar 
printre eejiți nu se găsea niciunul priceput. În cele din urmă, Tam Lin află de 
un profesor care surzise, dar care dădea lecţii în continuare, din plăcere. La 
început, Matt nu înțelegea cum era posibil să predea muzică o persoană care 
n-aude, dar era adevărat. Domnul Ortega simţea sunetele în mâini. Își aşeza 
palmele pe pian când Matt exersa și distingea orice greşeală. În scurt timp, 
Matt adăugă și această îndemânare la lunga sa listă de abilitaţi. Citea la fel de 
bine precum cei cu zece ani mai mari ca el, rezolva calcule matematice care 
pe Tam Lin îl zăpăceau și îl sâcâiau totodată și vorbea fluent engleza şi 
spaniola. În plus, era pe zi ce trecea din ce în ce mai bun. Studia conştiincios 
tot ce 1 se ivea în cale. Ştia să spună numele planetelor, stelele în ordinea 
crescătoare a strălucirii lor şi toate constelațiile. Memorase toate țările, cu 
capitalele lor şi principalele exporturi. 

Era într-o febră a învățatului. Voia să exceleze în studii și atunci lumea ar 
ajunge să-l iubească şi ar uita că este o clonă. 

Pisica aceea cu șapte vieți 


— Parc-ai fi un animal sălbatic! se arătă nemulțumită Maria din pragul 
camerei lui Matt. Te ascunzi aici ca un urs în peşteră. 

Matt se uită indiferent spre ferestrele acoperite cu draperii. Îi plăcea 
întunericul acela sigur şi confortabil. 

— Chiar sunt un animal, replică el. 

Cândva, astfel de cuvinte l-ar fi făcut să sufere, dar acum îşi accepta acest 
statut. 

— Eu cred că doar îţi place să-ți plângi de milă, zise Maria, grăbindu-se 
să deschidă draperiile şi fereastra. 

În faţa geamului se vedea grădina Celiei plină cu rânduri de porumb, roşii, 
mazăre și fasole. 

— Oricum, este ziua de naștere a Patronului şi ai face bine să-ţi schimbi 
mutra asta posacă! 

Matt oftă. Reuşea să-i descurajeze aproape pe toţi dacă se oțăra la ei, dar 
nu şi pe Maria, care începea să râdă. Desigur, n-ar fi îndrăznit niciodată să se 


răstească la Patron, în rarele ocazii când bătrânul îi vizita, pentru că aşa ceva 
era de neconceput. Cu fiecare nouă vizită, Patronul părea din ce în ce mai 
slăbit şi cu mintea tot mai răvăşită. Lui Matt i se rupea inima când îl vedea 
aşa, pentru că el îl iubea pe Patron. Lui îi datora totul. Băiatul abia îşi mai 
amintea zilele acelea îngrozitoare de acum trei ani, când fusese ținut într-o 
magazie, cu gândaci drept prieteni şi oase uscate de pui în loc de jucării. Dar 
ştia că şi în prezent ar fi tot acolo — sau îngropat sub duşumea de Rosa, dacă 
nu l-ar fi salvat bătrânul. 

Patronul împlineşte astăzi 143 de ani, spuse Matt. 

Maria se cutremură: 

— Nu-mi pot imagina cum e să fii aşa de bătrân! 

— Celia zice că dacă s-ar pune atâtea lumânări pe tort, s-ar topi varul de 
pe pereţi de la ele. 

— Părea ușor ciudat ultima oară când a fost pe aici, zise Maria. 

„Uşor ciudat e puţin spus”, gândi Matt. 

Patronul se ramolise în așa hal încât repeta întruna aceeași întrebare: „Mai 
trăiesc oare? Oare mai trăiesc?” Şi îşi ținea mâna în fața ochilor, studiind 
fiecare deget pentru a se asigura că era încă în viață. 

— Eşti gata? striga Celia, dând buzna în cameră. 

ÎI întoarse pe Matt din drum și-i rearanjă gulerul de la cămaşă. 

— Ține minte, diseară stai lângă Patron! Fii atent şi răspunde-i la toate 
întrebările! 

— Şi dacă se comportă... aiurea? întrebă Matt. 

Îşi amintea că ultima dată răspunsese de sute de ori la întrebarea „Mai 
trăiesc oare?” Celia se opri din aranjarea cămășii şi îngenunche în fața lui. 

— Ascultă-mă, dragule! Dacă se întâmplă ceva rău diseară, vreau să vii 
direct la mine. Vino la cămara mea din spatele bucătăriei. 

— Cum adică rău? 

— Nu pot să-ți explic! 

Celia se uita pe furiş de jur împrejurul camerei. 

— Promite-mi că nu uiţi! 

Lui Matt îi venea greu să promită aşa ceva — doar uiţi fără să vrei, însă 
dădu din cap afirmativ. 

— Of, mi hijo, te iubesc din tot sufletul! 

Celia îl cuprinse în braţe şi izbucni în lacrimi. Matt era, în același timp, 
surprins şi necăjit. Oare ce o fi supărat-o așa de tare? O zări pe Maria cu 
coada ochiului, făcând o față care arăta clar cât de siropoasă era scena. Mai 
nou ăsta era cuvântul preferat al Mariei: siropos. ÎL învățase de la Tam Lin. 

— Promit! spuse Matt. 


Celia se desprinse anevoie din îmbrăţişare şi-şi şterse ochii cu şorțul. 

— Sunt o proastă! La ce bun, chiar dacă ai înţelege ce se întâmplă! Poate 
chiar ar fi mai rău! 

Vorbea tare, dar, ca pentru sine, iar Matt o privea agitat. Se ridică în 
picioare şi-şi netezi şorțul. 

— Hai, chicos, plecaţi şi distrați-vă la petrecere! Eu am să fiu la bucătărie 
şi am să va pregătesc cea mai bună cină din viaţa voastră. Amândoi arătați 
minunat, ca scoși din cutie. 

Era din nou vechea Celia, stăpână pe ea, şi Matt se linişti. 

— Trebuie să-l iau pe Ghemotoc din camera mea, spuse Maria după ce 
plecară. 

— A, nu! Nu poţi să-l iei la masă! 

— Ba pot, dacă vreau! O să-l ascund în poală. 

Matt oftă. N-avea rost s-o contrazică, pentru că îl lua pe Ghemotoc peste 
tot. Tam Lin afirmase că nici n-ar fi un câine, ci o excrescența păroasă care-i 
stătea pe braţ. Chiar se și oferise s-o ducă la doctor ca s-o opereze. 

În camera Mariei dădură peste Tom, dar Ghemotoc nu era nicăieri. 

— Sper că nu i-ai dat drumul afară? ţipă Maria când se uita sub pat. 

— Nici măcar nu l-am văzut, spuse Tom, străfulgerându-l cu privirea pe 
Matt, care se uită la el în același mod. 

Părul roșcat, aspru al lui Tom era pieptănat pe spate şi avea unghiile 
curate şi tăiate. Mereu în astfel de ocazii, Tom apărea foarte dichisit, ceea ce 
îi şi aducea comentarii admirative din partea doamnelor care veneau la 
aniversările Patronului. 

— L-am pierdut! se tângui Maria. Şi se sperie aşa de tare când se 
rătăceşte! Of, vă rog, ajutați-mă să-l găsesc! 

Tom şi Matt abandonară fără prea multă tragere de inimă duelul privirilor 
şi începură să se uite pe după draperii, perne sau în sertarele comodei. Maria 
scâncea uşor pe măsură ce căutarea lor se prelungea fără niciun rezultat. 

— Probabil aleargă în jurul casei şi se distrează de minune, zise Matt. 

— Nu-i place să fie afară, răspunse Maria cu ochii în lacrimi. 

„Este de înţeles”, gândea Matt. Căţelul era un fricos care fugea şi de 
vrăbii, dar acum probabil chiar era afară, ascuns în cine ştie ce colţişor. N- 
aveau cum să-l găsească până la masă. Brusc, Matt constată ceva curios. 

— Tom! 

Tom umbla printre lucruri, dar, de fapt, se făcea, nu căuta cu adevărat. Era 
greu de descris. Executa toate mişcările firești căutatului, dar se uita în 
permanenţă la Maria. Matt se opri şi ascultă atent. 

— Se aude ceva! exclamă el. 


Alergă în baie, săltă capacul de la closet şi îl găsi pe Ghemotoc, ud 
leoarcă şi extenuat, că abia reușise să scape un scheunat slab. Matt scoase 
imediat cățelul de acolo și-i dădu drumul jos, apoi luă un prosop şi-l înfăşură 
în el. Căţelul era pe jumătate mort de la efort, încât nici nu încercă să-l 
muşte. Stătea complet amortit când îl înșfacă Maria. 

— Cum a ajuns acolo? Cine a pus capacul deasupra? Of, dragule, puiule, 
puiule de Ghemotoc — alinta ea făptura dezgustătoare, băgându-şi faţa în el, 
eşti în siguranță acum. Tu eşti cățelul meu bun! 

— Mereu bea apă din vasul de toaletă, spuse Tom. Probabil a căzut 
înăuntru şi capacul s-a închis după el. Chem o servitoare să-i facă o baie. 

leşi din cameră nu înainte însă ca Matt să prindă expresia de furie care-i 
flutură o secundă pe față. Tom dorise să facă un anumit lucru și nu-i reușise. 
Matt era sigur ca Tom îl aruncase pe Ghemotoc în closet, deşi nu-și mai 
arătase până atunci antipatia faţă de câine, dar aşa era Tom, în general. Putea 
să pară curtenitor şi săritor, dar, în realitate, nu ştiai ce se întâmpla în sinea 
lui. 

Matt îngheță. Ghemotoc s-ar fi înecat dacă nu-l găsea el. Cum putea fi 
cineva atât de crud? Și apoi, de ce să vrei s-o răneşti pe Maria, care era aşa 
de inimoasă că salva până şi păianjenii veninoşi? Matt știa că nu l-ar crede 
nimeni dacă l-ar acuza pe Tom. El era doar o clonă, şi părerea lui nu conta. 
„Sau cel puţin în majoritatea timpului nu conta”, gândi Matt, venindu-i o 
idee minunată. 


De cele mai multe ori servitorii îl ignorau pe Matt, iar Alacrânii se făceau 
că nu-l văd, ca şi când ar fi fost o gâză de pe sticla geamului. Profesorul de 
muzică, domnul Ortega, rar îi spunea altceva, în afara semnalelor: „Nu! Nu! 
Nu!” când Matt atingea o clapă greşită. Acum, domnul Ortega nu mai spunea 
aşa des: „Nu! Nu! Nu!”, pentru că Matt se descurca bine la pian şi ar fi vrut 
ca din când în când să-l audă spunând şi: „Bine!”, dar nu zicea. În schimb, pe 
faţă i se citea bucuria când Matt cânta bine şi ăsta tot compliment era. Dacă 
Matt cânta foarte, foarte bine, era mult prea încântat de el însuşi ca să-i mai 
pese ce credea profesorul de pian. 

Situaţia era alta în fiecare an în timpul petrecerii aniversare. În realitate, 
era ziua Patronului, dar ajunsese să fie şi o sărbătoare a lui Matt. Cel puţin 
Celia, Tam Lin, Maria și Patronul îl sărbătoreau și pe el. Ceilalți rânjeau 
peste zi şi aşteptau să treacă mai repede. 

Era singurul moment când Matt putea să ceară orice şi-ar fi dorit. Putea 


să-i forțeze pe Alacrâni să-i dea atenție. Putea să-i facă pe Steven și pe Tom 
— ă, da! pe Tom! — să fie politicoși cu el în fața prietenilor acestora. Nimeni 
nu îndrăznea să-l enerveze pe Patron, prin urmare, nimeni nu îndrăznea să-l 
ignore pe Matt. 

Mesele erau pregătite pentru petrecere într-una dintre vastele grădini care 
înconjurau Conacul. Peluza era netedă ca în palmă, cu gazonul îngrijit la 
milimetru. Fusese aranjată de eejiţi, care tunseseră gazonul chiar înainte de 
eveniment. Urma să fie lăsată în uitare începând de a doua zi, dar acum 
sclipea ca un smarald în lumina blândă a după-amiezii. 

Mesele erau acoperite cu materiale albe, imaculate. Vesela avea marginea 
aurită, tacâmurile de argint fuseseră proaspăt lustruite, iar lângă fiecare 
farfurie era aşezată o cupă de cristal, într-un colţ, sub un arbust de orhidee, 
era o stivă imensă de cadouri. Toţi îi aduceau daruri Patronului, deși avea 
practic de toate şi nu-l mai încânta nimic la 143 de ani. Erau câteva cadouri 
şi pentru Matt: mici, oferite cu dragoste de Celia şi Maria, ceva folositor din 
partea lui Tam Lin şi un pachet mare, scump de la Patron. 

Musafirii se plimbau de colo-colo alegând dintre delicatesele aduse pe 
tăvi de servitoare. Chelnerii pregăteau orice băutură li se comanda și îi 
serveau cu narghilele pe cei care voiau să fumeze. Erau invitați senatori şi 
actori faimoşi, generali şi doctori celebri, câțiva foşti preşedinţi şi vreo trei 
dictatori din ţări despre care Matt auzise la televizor. Era până şi o prințesă, 
cam ştearsă, și, desigur, restul fermierilor. Aceştia erau adevărații aristocrați 
aici. Ei conduceau imperiul drogurilor care forma graniţa dintre Statele Unite 
şi Aztlân. 

Fermierii se strânseseră grămadă în jurul unui bărbat pe care Matt nu-l 
mai văzuse până atunci. Avea părul roșcat, aspru, o față moale, rotunjoară şi 
pungi mari sub ochi. Părea bolnav, şi totuşi era bine dispus. Le vorbea 
convingător celorlalți, cu o voce stridentă, și își puncta afirmațiile, lovind cu 
degetul în pieptul unui interlocutor. După acest gest, Matt bănui că era un 
fermier. Altcineva nu îndrăznea să fie așa nepoliticos. 

— Acela este domnul MacGregor, spuse Maria. 

Apăruse în spatele lui Matt cu Ghemotoc, uscat şi pieptănat, încolăcit pe 
braţul ei. 

— Cine? 

O clipă Matt se revăzu în căsuţa din câmpul cu maci: avea şase ani şi citea 
dintr-o carte ruptă despre iepurașul Pedro care căzuse în capcană în grădina 
domnului MacGregor. Acesta voia să-l mănânce pe Pedro în plăcintă. 

— Are o fermă lângă San Diego, zise Maria. Personal, mi se pare 
înfricoşător. 


Matt îl studie mai bine pe bărbat. Nu semăna cu domnul MacGregor din 
carte, dar avea clar ceva neplăcut în înfățișare. 

— Suntem toți chemaţi în salon, spuse Maria. 

ÎI aranjă pe Ghemotoc într-o poziţie mai comodă şi-i şopti: „Ai face bine 
să nu latri, indiferent cât de plictisitori ar fi cei care ne ţin companie”. 

— Mulţumesc, zise Matt. 

Salonul se afla la capătul treptelor de marmură care veneau din grădină. 
Invitații se îndreptară conștiincioşi spre locul unde fuseseră convocați să-l 
felicite pe Patron. Matt se pregăti pentru un şoc. De fiecare dată când îl 
vedea pe Patron, bătrânul era tot mai şubrezit. 

Oaspeţii se aşezară în semicerc. De jur împrejurul sălii imense erau 
postate vaze mari cu flori şi statui de marmură care-i erau foarte dragi 
Patronului. Conversaţia se stinse. Ciripitul păsărilor şi susurul fântânilor se 
auzeau mai clar. Un păun ţipă dintr-o grădină apropiată. Matt aștepta 
tensionat zumzetul scaunului cu rotile motorizat al Patronului. 

Apoi, ca prin minune, draperiile de la capătul celălalt al sălii se dădură la 
o parte şi Patronul păşi înăuntru. Se mişca încet, dar mergea cu adevărat. 
Evident, Matt era încântat. În spatele bătrânului intrară Daft Donald şi Tam 
Lin, amândoi împingând scaunul cu rotile. Un geamăt de uimire străbătu 
toată sala. Cineva — prinţesa, credea Matt — strigă: „Hip, hip, ura!” după care 
toată lumea, inclusiv Matt, aclamă cu bucurie şi uşurare. Cineva din spatele 
lui Matt murmură: 

— Bătrânul vampir! Deci a reușit să se târască iarăşi afara din sicriu. 

Matt întoarse repede capul să vadă cine vorbise, dar nu putu să-şi dea 
seama care dintre invitați fusese. 

Când Patronul ajunse în mijlocul camerei, îi făcu semn lui Tam Lin să-i 
aducă scaunul cu rotile mai aproape, se prăbuși în el, iar Tam Lin îi îndesă 
perne în jurul lui. Spre surprinderea lui Matt, domnul MacGregor înaintă şi 
se aşeză în celălalt scaun. 

„Deci sunt prieteni”, gândi Matt. De ce nu-l mai văzuse pe domnul 
MacGregor și înainte? 

— Bine aţi venit! îi anunţă Patronul. 

Vocea lui nu era tare, dar atrăgea pe dată atenția. 

— Bine aţi venit la a o suta patruzeci şi treia aniversare a zilei mele de 
naștere! Cu toţii îmi sunteți prieteni și aliați sau membri ai familiei. 

Bătrânul râse uşor. 

— Îmi imaginez că aceștia sperau să mă fi îngropat până acum, dar n-au 
noroc. Am beneficiat de avantajele unui nou tratament miraculos sub 
îngrijirea celor mai buni doctori din lume, iar acum bunul meu prieten 


MacGregor urmează să fie tratat de aceiași oameni. 

Domnul MacGregor rânji şi-i ridică braţul Patronului ca un arbitru de box 
care-l indica pe învingător. Ce anume avea bărbatul ăsta de-l făcea așa de 
respingător? Matt simți că stomacul i se face ghem și totuşi n-avea niciun 
motiv să nu-l placă. 

— Veniti, făptuitori de miracole! zise Patronul. 

Doi bărbați şi două femei se desprinseră din adunare, se apropiară de 
scaunele cu rotile şi se înclinară. 

— Sunt sigur ca veţi fi satisfăcuți de mulțumirile mele din tot sufletul, 
pufni Patronul când doctorii încercară să-şi mascheze dezamăgirea, dar veți 
fi şi mai satisfăcuţi de aceste cecuri de câte un milion de dolari! 

Toţi aplaudară, iar doctorii îi mulțumiră Patronului. 

Tam Lin îi surprinse privirea lui Matt şi-i făcu semn din cap. Matt ieși în 
faţa. 

— Comoara mea, spuse Patronul cu căldură, chemându-l cu mâna lui 
noduroasă. Hai mai aproape, să te văd mai bine! Am fost eu vreodată aşa 
chipeş? Trebuie să fi fost! 

Bătrânul oftă și tăcu. Tam Lin îi făcu semn lui Matt că ar trebui sa stea 
lângă scaunele cu rotile. 

— Eram un biet băiat dintr-un sat sărac, începu Patronul, adresându-se 
mulţimii de președinți, doctori, generali şi alte personalităţi. Într-un an, în 
timpul festivalului Cinco de Mayo, fermierul care avea pământul nostru a 
organizat o paradă. Eu şi cei cinci frați ai mei ne-am dus să ne uităm. Mama 
le-a adus pe surorile mele mai mici. Pe una o ducea în braţe, cealaltă se ţinea 
strâns de fusta ei şi păşea în urmă. 

Matt îşi formă în minte imaginea câmpurilor prăfuite de porumb şi munţii 
vineții din Durango. Văzu în fața ochilor pârâul care se revărsă din albie 
doua luni pe an şi seca în restul timpului. Auzise de atâtea ori povestea spusă 
de Patron, că o ştia pe de rost. 

— În timpul paradei, primarul trecea călare pe un cal alb, frumos şi 
arunca bani mulțimii. Cum ne mai aruncam în patru labe după monede! Ne 
făceam ca nişte porci, dar aveam nevoie de bani! Eram aşa de sărăci, că n- 
aveam doi bănuți să-i zdrăngănim. După aceea, fermierul făcea un ospăț 
mare. Puteam mânca tot ce voiam şi era o ocazie nemaipomenită pentru cei 
cărora li se strânseseră stomacurile de foame să mănânce pe saturate. La acel 
ospăț, surorile mele luară febră tifoida şi muriră o oră mai târziu. Erau atât de 
MICI, că nu ajungeau la pervaz, nici dacă ar fi stat pe vârfuri. 

Salonul era cufundat într-o liniște de moarte. În depărtare, Matt auzi 
cântând o turturică din grădină. Fă-ră speranţă! striga ea. Fă-ră speranță! 


Fă-ră speranță! 

— În următorii ani, toţi ceilalţi fraţi ai mei au murit; doi s-au înecat, unul 
a făcut peritonită, pentru că n-am avut bani de doctor. 

Ultimii doi au fost omorâţi din bătaie de poliție. Am fost opt cu toţii, zise 
Patronul, şi numai eu am ajuns la maturitate. 

Lui Matt i se păru că cei prezenți erau plictisiți, deși încercau să n-arate. 
Ani la rând ascultaseră acelaşi discurs. 

— Le-am supravieţuit şi lor, aşa cum le-am supravieţuit şi duşmanilor 
mei. Bineînţeles, pot oricând să-mi fac alţii. 

Patronul privi peste capete şi câțiva încercară să zâmbească, dar, întâlnind 
ochii sticloşi ai lui, redeveniră sobri. 

— S-ar zice că sunt o pisică, se pare că am şapte vieți. Cât timp mai există 
şoareci de vânat, mai am de gând să vânez. Și, mulțumită doctorilor, încă mai 
pot să mă bucur de asta. Puteţi s-aplaudați acum! 

Scrută publicul şi invitaţii începură s-aplaude întâi timid, apoi din ce în ce 
mai puternic. „Sunt ca nişte roboți!” îşi şopti Patronul, iar cu glas tare: 

— Am să fac o scurtă pauză acum, după care vom lua cina împreună. 

Impărțirea cadourilor 


Matt se plimba prin grădină, admirând sculpturile în gheață și fântâna 
arteziană din pahare de vin cu felii de portocale, care se revărsa într-o 
băltoacă roşie. Îşi înmuie degetul să guste, însă nu era aşa de bun pe cât 
arăta. Controla cartonaşele cu nume din dreptul fiecărui loc şi văzu că era, ca 
de obicei, așezat lângă Patron, iar în partea cealaltă urma să stea domnul 
MacGregor. Ceilalţi musafiri din locurile de onoare erau domnul Alacrán şi 
Felicia, Benito, întors de la colegiu — sau, mai degrabă, exmatriculat de la 
colegiu, şi Steven şi Tom. Tatăl domnului Alacrân închidea cercul oaspeţilor 
de la masa de onoare. Pe acesta din urma toată lumea îl striga El Viejo 
(Bătrânul) de acum, pentru că părea mai în vârstă chiar decât Patronul. 

Fredonând încet o melodie, Matt luă cartonaşul lui Tom şi-l aşeză la masa 
copiilor. Aici scaunele înalte erau aliniate de o parte şi de cealaltă a mesei, 
iar în capete stătea câte o doică pentru a menţine ordinea. Matt găsi din 
priviri cartonaşul Mariei şi-l aşeză lângă al lui, după care exploră marginea 
grădinii, unde gărzile de corp formau un grup întunecat şi sinistru. Fiecare 
dintre preşedinţi, dictatori și generali îşi adusese propriile gărzi de corp, iar 
domnul Alacrân angajase un mic comando special pentru petrecere. Matt 
aproxima că erau în jur de două sute de persoane. 

„De cine oare ne apără?!” se miră el. „Cine ar putea să ne atace dinspre 
câmpurile de maci?” Însă Matt era obișnuit cu prezenta gărzilor de corp la 
toate reuniunile familiale, încât i se părea cumva firesc să îi vadă și aici. 

Soarele apunea, iar grădina era inundată de o lumina verzuie, răcoroasă. 
În depărtare, munţii Ajo încă mai străluceau bruni-vineţii, iar câmpurile cu 
maci păreau stropite cu auriu, din ce în ce mai stins. Luminiţe se aprinseră 
printre copaci. 

— Porcule! urlă Maria, avându-l pe Ghemotoc vârât într-o geantă pe care 
o ţinea pe umăr. Măcar o dată ai putea fi drăguţ cu Tom! Am schimbat 
cartonaşele la loc. 

— Voiam să-l pedepsesc pentru că a încercat să-l înece pe Ghemotoc, 
argumentă Matt. 

— Ce tot îndrugi acolo? 

— Ghemotoc n-avea cum să cadă înăuntru şi să tragă capacul după el. 
Este imposibil! Tom a făcut asta. 

— N-are cum să fie aşa diabolic, zise Maria. 


— Cum să nu? În orice caz, este petrecerea mea şi eu spun care cum stă. 

Îşi pierduse răbdarea cu Maria. El încerca să fie amabil cu ea, iar ea 
interpreta totul greşit. 

— La masa copiilor se mănâncă numai piure. 

— Foarte bine! zise Matt. 

Aduse din nou cartonașul lui Tom şi îi schimbă locul. 

Maria vru să-l pună la loc, însă el o apucă strâns de încheietură. 

— Au! Mă doare! Am să stau aici și eu. 

— Ba nu, spuse Matt. 

— Fac ce vreau! 

Matt alergă spre masa lui în același timp cu Maria, care încerca să-l 
depăşească pentru a-şi recupera cartonaşul. Între timp veniseră Patronul, 
MacGregor și toți ceilalți. 

— Ce se întâmplă? Ce se întâmplă? întrebă Patronul. 

Matt şi Maria se opriră brusc, patinând încercând să se oprească. 

— Vreau să stea lângă mine! spuse Matt. 

Bătrânul râse pe un ton grav, răgușit. 

— Ea este prietena ta, adică tu novia? 

— Ce dezgustător! zise domnul Alacrân. 

— Oare? pufni Patronul. Matt este la fel ca mine când aveam vârsta lui. 

— Matt este o clonă! 

— Este clona mea! Ia loc aici, fetițo! Fă-i loc, Tam Lin. 

Tam Lin îi găsi un loc liber Mariei şi se încruntă la Matt. 

— Unde este Tom? întreba Felicia. 

Toţi îşi întoarseră privirile spre ea. Era de obicei aşa de tăcută şi apărea 
atât de rar în public ca unii uitaseră de ea. 

— Unde este Tom? îi adresă Patronul aceeași întrebare lui Matt. 

— L-am pus la masa copiilor, răspunse acesta. 

— Porcule! urlă Maria. 

Patronul râse. 

— Așa merge treaba, comoara mea. Scapă de inamici cum poţi. Nici mie 
nu-mi place Tom, iar cina va fi mai plăcută fără el. 

Felicia îşi mototoli şervețelul în pumn, dar nu spuse nimic. 

— Nu vreau să stau aici! Vreau să mă duc lângă Tom! tipa Maria. 

— EFi, uite că nu poţi! o anunţă sec Matt. 

De ce oare trebuia să-i ia întotdeauna apărarea? Nici măcar nu stătea să se 
gândească puţin. În niciun caz nu se putea ca Ghemotoc să-și fi tras capacul 
după el. Dar nu voia să-i dea crezare lui Matt pentru că era doar „o clonă 
dezgustătoare”. Simţi că-l îneacă un val de furie mocnită din cauza 


nedreptății situației. 

— Fă aşa cum ți se spune, fetiţo! 

Dintr-odată, Patronul își pierduse interesul în drama romantică şi-şi 
îndreptă atenţia spre domnul MacGregor. Maria îşi înghiți lacrimile când 
Tam Lin îi împinse scaunul spre masă şi-i şopti: 

— O să am grijă să primească aceeaşi mâncare ca noi! 

— Ba nu! spuse Matt. 

Tam Lin ridica din sprâncene: 

— Ăsta-i un ordin direct, domnişorule Matt? 

— Da! 

Matt încercă să ignore scâncetele slabe ale Mariei, care nu voia să se facă 
auzită. Dacă ea nu era în stare să-l pedepsească pe Tom, o va face el în locul 
ei. Mâncarea fu adusă şi servită. Maria alese câteva bucăţi ca să-l hrănească 
pe Ghemotoc și continuă să-și ţină privirea în jos. 

— Implanturi de creier fetal... trebuie să încerc și eu asta la un moment 
dat, spuse MacGregor. A funcționat de minune la tine. 

— Nu mai amâna mult, îl sfătui Patronul. Trebuie să-i anunţi pe doctori 
cu cel puţin cinci luni înainte. Opt ar fi mai bine. 

— Altfel n-o să mai pot? 

— Nu, dacă îmbătrâneşti prea mult. 

Felicia își ținea ochii în farfurie cu aproximativ aceeași dezamăgire ca 
Maria. Cel puţin ea nu se făcea că mănâncă. Bea dintr-un pahar înalt, umplut 
în permanență de un chelner. Uneori se uita rugător spre MacGregor, deşi 
Matt nu înţelegea ce putea să vrea de la el. Oricum, acesta nu o băga în 
seamă, cum, de altfel, făceau şi soţul ei, şi restul invitaţilor. 

Bătrânul, tatăl domnului Alacrân, scuipase mâncare şi murdărise faţa de 
masă, dar nici pe el nu-l băga nimeni în seamă. 

— Poftim, uite un exemplu de persoană care nu şi-a făcut implanturi când 
trebuia, zise Patronul, arătând spre Bătrân. 

— Tata a refuzat, spuse domnul Alacrân. 

— Atunci este un prost! Uită-te la el, Matt! Îţi vine să crezi că el este 
nepotul meu? 

Matt nu-și clarificase până atunci gradul exact de rudenie dintre Patron și 
Bătrân, pentru că nu-i dăduse importanță. Fără îndoială, Patronul arăta 
îmbătrânit peste măsură, dar mintea îi era ageră. Cel puţin aşa era acum, 
după acele implanturi complicate. Bătrânul abia dacă mai reușea să închege o 
propoziţie întreagă, şi o parte din timp şi-o petrecea stând jos în camera lui şi 
țipând. Celia îi spusese că aşa se întâmpla de obicei cu unii bătrâni şi că n- 
avea de ce să se îngrijoreze. 


— Aş crede ca este bunicul tău, zise Matt. 

Patronul râse, împroşcând farfuria cu câteva particule mici de mâncare. 

— Asta se întâmplă când n-ai grijă de tine. 

— Tata a decis ca implanturile sunt imorale, iar eu i-am respectat 
hotărârea, spuse domnul Alacrân. 

În jurul mesei se auzi brusc cum mesenii trag aer în piept şi Matt ştiu că 
domnul Alacrân tocmai spusese ceva riscant. 

— Este un om foarte credincios. Consideră că Dumnezeu ne-a lăsat pe 
Pământ pentru un anume număr de ani şi nu trebuie să cerem mai mult. 

Patronul îl privi îndelung pe domnul Alacrân. 

— Am să trec cu vederea obrăznicia ta, spuse el într-un final. Este ziua 
mea şi sunt în toane bune. Dar într-o zi ai să ajungi şi tu bătrân, corpul o să 
înceapă să cedeze, iar mintea o să te lase treptat. Sa vedem dacă o să mai fi 
tot aşa mândru și atunci! 

Se apucă din nou de mâncat și toți se relaxară. 

— Pot să mă duc să văd ce face Tom? întreba Felicia timid. 

— Nu te amesteca! răcni domnul Alacrân. 

— Voiam... să mă asigur că are de mâncare. 

— Pentru numele lui Dumnezeu! Este în stare să se descurce de unul 
singur şi să găsească de mâncare. 

Așa gândea şi Matt, dar îl şocă mânia pe care domnul Alacrán o arătă față 
de Felicia. Cum puteai să te enervezi aşa, când era atât de neajutorată? 
Felicia se retrase în muţenia ei, cu capul plecat. 

După masă, Tam Lin îl conduse pe Patron cu scaunul până la arbustul 
lângă care erau cadourile. Domnul MacGregor se scuză şi plecă să se 
odihnească pentru operaţie. Matt se bucura să-l vadă plecat. 

Patronul acorda o mare importanță darurilor. 

— Poți să-ţi dai seama cât de mult te iubește cineva după mărimea 
cadoului, îi spunea el adeseori lui Matt. 

Prefera să primească, nu să ofere. 

— Fluxul bogăției trebuie să vină din afară — Patronul îşi desfăcu larg 
braţele ca pentru a îmbrățişa pe cineva — înăuntru! 

Gesticulând, reuşi să se cuprindă singur în braţe, iar scena i se păru foarte 
nostimă lui Matt. 

Daft Donald şi Tam Lin îi aduceau Patronului cutiile aproape, Matt citea 
felicitarea expeditorului şi rupea ambalajul. O secretară nota numele 
persoanei, darul făcut şi valoarea lui. Ceasuri, bijuterii, tablouri, statuete şi 
pietre de pe Lună se adunară morman pe iarbă. Matt era de părere că pietrele 
de pe Lună arătau ca orice bolovan obișnuit din munţii Ajo, dar erau însoțite 


de certificate de autentificare şi costau foarte mult. 

Prinţesa palidă îi adusese Patronului o statuetă cu un amoraş, unul dintre 
puţinele daruri care se părea că-i fac deosebită plăcere acestuia. Matt îi luase 
un portofel, care arăta bine în catalogul de prezentare, dar acum părea 
nesemnificativ şi şters pe lângă celelalte cadouri. Celia îi spusese că Patronul 
ar avea nevoie de un portofel cât Marele Canion ca să-și ţină toţi banii, iar 
pentru mărunți ar trebui să sece golful Californiei. 

Fermierii, fără excepție, îi oferiră arme: pistoale care se declanșau la 
vocea cuiva, lasere care străpungeau zidul şi ardeau tot sau bombe minuscule 
zburătoare care se agaţă de pielea dușmanului. Ultimele puteau fi programate 
să recunoască anumite persoane. Tam Lin îndepărtă imediat armele, după ce 
Matt le despachetă. 

— Deschide-ţi şi tu cadourile, comoara mea! spuse Patronul după o bună 
bucată de timp, ţinând ochii pe jumătate închiși, copleșit cumva de cele 
primite, care se înălţau de jur împrejurul scaunului. 

Nerăbdător, Matt rupse cutiuța de la Celia. Era un pulover tricotat de ea. 
Matt nu-şi putea imagina când îşi mai găsise timp şi de împletit. Tam Lin îi 
luase o carte despre cum se recunosc plantele comestibile în deşert. Patronul 
îi cumpărase o mașina cu baterii, mare cât să încapă în ea, cu girofar și 
sirenă. Matt nu mai avea vârsta pentru astfel de jucării, dar bănuia că fusese 
foarte scumpă, prin urmare Patronul îl iubea foarte mult. 

Maria îi smulse din mână cadoul ei. 

— Nu vreau să-ți dau nimic! strigă ea. 

— Dă-mi cutia înapoi! spuse Matt, enervat că făcea o astfel de scenă în 
faţa tuturor. 

— Nu meriti! 

Maria vru să fugă, dar tatăl ei, senatorul Mendoza, o opri. 

— Pune jos cutia! spuse senatorul. 

— Dar a fost rău cu Tom! 

— Acum! 

Maria ezită un pic, apoi azvârli pachetul cât putu de tare. 

— Ridică-l şi adu-l înapoi! comandă Matt, spumegând de furie. 

— Las-o în pace! şopti Tam Lin, dar Matt nu era dispus s-asculte. 

Maria îl jignise în fața musafirilor şi voia s-o facă să plătească. 

— Aşa merge treaba! spuse Patronul vesel. Fă-ţi femeia să-și ştie locul! 

— Adu cadoul acum! spuse Matt pe un ton rece, sever, cum îl auzise pe 
Patron adresându-li-se slugilor care înghețau de frică. 

— Te rog, Maria! încercă senatorul s-o înduplece cu blândeţe. 

Suspinând, Maria aduse înapoi cadoul şi i-l aruncă lui Matt în faţă. 


— Sper să-ți stea în gât! 

Matt tremura şi îi era frică să nu-și piardă controlul şi să înceapă să plângă 
şi el. Deodată îşi aminti ce-l întrebase Patronul mai devreme: „Este prietena 
ta?” De ce să nu fie Maria prietena lui? De ce ar fi el altfel decât restul doar 
pentru că era o clonă? Când se privea în oglindă, nu vedea nicio diferență 
între el și ceilalți. Nu era cinstit ca el să fie tratat la fel ca Ghemotoc, când 
avea note bune şi ştia să spună numele planetelor, stelelor luminoase și ale 
tuturor constelaţiilor. 

— Şi încă ceva, spuse Matt. Cer să mi se dea un pupic dacă tot sunt 
sărbătorit! 

Din mulțime se auziră icnete de mirare. Senatorul Mendoza se înnegrise 
la faţă și-și aşezase protector mâinile pe umerii Mariei. 

— Nu face asta! murmură Tam Lin. 

Patronul nu mai putea de încântare. 

— Este şi petrecerea mea, zise Matt, şi pot să primesc orice îmi doresc. 
Nu-i aşa, Patroane? 

— Aşa-1, cocoşelul meu bătăios. Pupă-l, fetiţo! 

— Este o clonă! strigă senatorul Mendoza. 

— Este clona mea! 

Brusc, Patronul nu mai era gazda jovială de la petrecerea sa. Expresia 
feţei îi devenise rea şi fioroasă, ca a unui animal periculos. Lui Matt îi răsună 
în minte descrierea pe care i-o făcuse Tam Lin: „A crescut mare şi puternic, 
stăpân pe toată pădurea, dar multe dintre crengile lui sunt strâmbe”. Îi părea 
rău că stârnise toată scena, dar era prea târziu acum. 

— Fă-o, Maria! spuse senatorul Mendoza. Nu o să se mai întâmple a doua 
oară. Promit! 

Senatorul nu ştia că Maria îl mai pupase pe Matt de câteva ori, aşa cum 
obişnuia să-l pupe și pe Ghemotoc sau orice altceva care o încânta. Însă de 
data asta Matt ştia că era altceva. Voia s-o umilească! Dacă ar fi fost vorba de 
Tom, nimeni nu s-ar fi scandalizat. Li s-ar fi părut drăguţ că un băiat își 
tachinează prietena. Dar Matt nu era un băiat, era o bestie. 

Maria se apropie de el, fără să mai fie nervoasă sau certăreață. Atitudinea 
ei îi aminti de felul în care Felicia își lăsase ochii în jos, tristă şi docilă. Pe 
moment vru să spună: „Stai! A fost o glumă! N-am vrut!”, dar nu mai putea 
da înapoi acum. Patronul îi urmărea cu vădită satisfacție, iar Matt bănuia că 
ar fi şi mai rău dacă ar opri totul în clipa aceea. Cine ştie cum ar pedepsi-o 
bătrânul pe Maria dacă i s-ar strica toată distracţia. 

Maria întinse capul, iar Matt simți pe obraz atingerea buzelor ei reci. 
Imediat după, fetiţa alergă la tatăl ei și izbucni în plâns. Acesta o luă în braţe 


şi-şi croi drum prin mulțimea care încremenise. Ca prin farmec, invitații 
începură să vorbească toți deodată, schimbând impresii despre ce se 
întâmplase sau pur și simplu reluând petrecerea. Însă Matt le simţea privirile 
ațintite asupra lui: acuzatoare, dezgustate sau distante. 

Distracţia îl obosise pe Patron. Le făcu semn lui Tam Lin și lui Daft 
Donald să-l ducă de acolo şi, până să prindă Matt de veste, era deja cărat pe 
scări. După plecarea lui, petrecerea se reluă cu şi mai multa însufleţire, însă 
nimeni nu vorbea cu Matt, ca și cum nici nu era de faţa. Ceva mai târziu îşi 
adună pachetele mai mici şi plecă, lăsând în grija servitorilor maşina cu 
baterii. Ajuns în locuinţa Celiei, puse deoparte puloverul de la Celia şi cartea 
de la Tam Lin şi deschise cadoul Mariei. Era o cutie de caramel pe care îl 
făcuse cu mâna ei; ştia, pentru că-i spusese chiar ea asta, cu mult înainte. Nu 
se pricepea deloc să ţină secrete. 

Mariei îi plăcea să strângă lucruri: bluze uzate, jucării stricate şi hârtie de 
împachetat cadouri, şi devenea isterică dacă se pierdea ceva. Poate din cauză 
că rămăsese fără mamă la cinci ani, vorba Celiei. 

Într-o zi oarecare, mama Mariei a plecat de-acasă şi nu s-a mai întors. Nu 
se ştia unde plecase sau, dacă se ştia, nu se vorbea despre asta. Mică fiind, 
Maria îşi închipuise că mama ei se rătăcise în deşert şi se trezea noaptea 
plângând, spunând că-i auzise vocea în somn. Celia povestea că, din acel 
moment, Maria începuse să se ataşeze de lucruri, de aceea rar îl scăpa din 
ochi pe Ghemotoc şi făcuse o cârpă din bietul câine. 

Fetița decupase pătrate din nepreţuita ei hârtie de cadou şi cu ele 
împachetase caramelul pentru Matt. Băiatul se simţi îngrozitor privindu-le. 
De ce oare nu-l ascultase pe Tam Lin s-o lase în pace? Închise cutia şi o puse 
deoparte. 

Celia trăsese draperiile la geamul din camera lui și, ca de obicei, aprinsese 
lumânarea de la statueta Fecioarei Maria. Cu mantia ciobită şi ghirlandele 
ieftine de plastic, statueta arăta uzata, însă nici nu o voia altfel. Se băgă sub 
cuvertură şi pipăi în jur după ursuleţul lui de pluş. Nici în ruptul capului n-ar 
fi recunoscut în fața Mariei ca încă mai dormea cu el. 

Creatura de pe pat 


Matt se trezi încălzit şi amortit. Lumânarea de la candela Fecioarei Maria 
arsese de tot, lăsând în cameră un miros de ceară topită care intrase în 
draperii. Deschise fereastra și-și feri privirea inundată de lumina puternică a 
soarelui. Era aproape după-amiază şi Celia plecase demult la lucru. Se frecă 
la ochi, zări cadoul Mariei pe un raft şi toată povestea petrecerii din ajun îi 
reveni în minte cu o claritate aproape dureroasă. Trebuia neapărat s-o 
împace, dar deocamdată o lăsa un timp ca să-i mai treacă supărarea. Dacă ar 
încerca să vorbească cu ea acum, sigur i-ar trânti uşa în nas. 

Îşi luă pe el haine lejere şi mâncă feliile de pizza lăsate pentru el ca mic 
dejun. Apartamentul era gol, iar în grădina de lângă casă nu se auzeau decât 
păsărelele. leşi afară și udă legumele. 

Ziua de după petrecerea de aniversare era întotdeauna o dezamăgire, 
pentru că Matt îşi pierdea tratamentul preferențial de care se bucura fiind 
clona Patronului. Servitorii începeau din nou să-l ignore, iar cei din familia 
Alacrân se purtau cu el de parcă ar fi fost un gunoi. 

Orele se scurgeau greu. Matt exersă o vreme la chitară; învățase să cânte 
la ea fără ajutorul domnului Ortega, care nici nu ar fi reuşit să detecteze 
greşelile ca la pian. 

Apoi se apucă de citit cartea de la Tam Lin. Bodyguard-ului îi plăceau la 
nebunie cărțile despre ştiinţele naturii, deşi citea silabisit. Matt mai primise 
de la el cărți despre viața în mijlocul naturii, camping, orientare pe hartă şi 
tehnici de supraviețuire, pe care trebuia la un moment dat să le studieze cu 
atenţie. Tam Lin îl instruise deja cât de cât în timpul expedițiilor lor în munţii 
Ajo. 

Toate îndeletnicirile lui Matt trebuiau să nu implice factori de risc. Astfel, 
i se îngăduia să călărească numai pe „cai siguri” şi putea să înoate doar în 
prezența a doi salvamari. I se dădea voie să se cațăre pe frânghii numai dacă 
avea dedesubt un munte de saltele. Orice vânătaie sau zgârietură pe care și-o 
făcea stârnea reacții de panică, dar o dată pe săptămână Tam Lin îl lua în 
drumeții cu scop educativ. Plecările lor erau motivate ca vizite la uzina 
nucleară de prelucrare a opiumului din plante, deținută de familia Alacrán — 
o oroare zgomotoasă şi urât mirositoare, unde abia rezistau şi eejiții. La 
jumătatea drumului însă, Tam Lin schimba direcția cailor şi o luau către 
dealuri. 


Matt aștepta cu sufletul la gură aceste expediţii. Patronul ar fi făcut infarct 
dacă afla câte pante abrupte escaladase Matt şi câți şerpi cu clopoței scosese 
cu forţa de sub pietre. Dar toate aceste acțiuni îl făceau pe Matt să se simtă 
liber şi puternic. 

— Pot să intru? spuse o voce moale, nesigură. 

Matt tresari. Visase cu ochii larg deschişi. Auzi pe cineva intrând în 
sufragerie. 

— Sunt... Felicia! spuse şovăit femeia, nesigură parcă de identitatea ei. 

„Asta chiar că-i ciudat”, gândi Matt. Felicia nu-şi arătase până atunci nici 
cel mai mic interes în privinţa lui. 

— Ce doreşti? o întreba Matt. 

— M-am gândit... să vin în vizită. 

Pleoapele ei păreau grele, parcă era pe punctul de a adormi. Un vag miros 
de scorțişoara se simţea în jurul ei. 

— De ce? 

Matt ştia ca întrebarea era nepoliticoasă, dar, la urma urmei, când se 
purtaseră altfel Alacrânii cu el? În plus, felul în care Felicia se legăna în față 
şi în spate avea ceva înfricoșător. 

— Pot să... mă aşez? 

Matt îi trase un scaun aproape, pentru că ea nu părea să se descurce 
singură. Încercă s-o ajute, dar îl îndepărtă. Desigur! Doar era o clonă. Nu 
avea voie să-i atingă pe oameni. Felicia se aşeză într-o rână pe scaun și o 
clipă amândoi se uitară unul la altul în tăcere. 

— Eşti un bun... bu... bun muzician, se bâlbâi Felicia, ca şi când îi venea 
greu să recunoască. 

— De unde știi? 

Matt nu-şi amintea să fi cântat la vreun instrument când era ea de față. 

— Toţi... vorbesc despre asta! Ne-a luat prin surprindere. Patronul n-are 
pic de... simţ muzical în el. 

— Îi place să asculte muzică, spuse Matt. 

Nu-i plăcea s-audă critici la adresa Patronului. 

— Ştiu! Obișnuia să mă asculte cântând la pian. 

Matt se simţi stingher. Probabil că-i răpise Feliciei puţina atenție pe care i- 
o acordau ceilalți. 

— Cândva am fost o mare pianistă. 

— Te-am auzit interpretând la pian. 

— Da? 

Ochii ei se măriră. 

— A, în salonul de muzică. Eram mult mai bună... înainte să fac... 


— Depresia, încheie Matt. 

Discursul ei şovăielnic îl călca pe nervi. 

— Dar nu de asta... am venit. Vreau să... 

Matt aşteptă nerăbdător. 

— Te ajut, sfârşi Felicia propoziţia. 

Urmă o nouă pauză lungă în care Matt se întrebă ce fel de ajutor îşi 
închipuia ea că are el nevoie. 

— Ai supărat-o pe Maria. Toată noaptea a plâns. 

Matt era incomodat de situație. Ce legătură avea Felicia cu asta? 

— Vrea sa te vadă. 

— De acord, zise Matt. 

— Dar ea... nu înţelegi? Tatăl ei nu o lasă să vină aici. De tine depinde 
totul. 

— Ce-ar trebui să fac? 

— Du-te la ea! strigă Felicia mai energic decât s-ar fi așteptat Matt. Du-te 
acum! 

Această izbucnire păru s-o epuizeze. Bărbia i se lăsă în piept şi închise 
ochii. 

— N-ai cumva... ceva de băut? şopti ea. 

— Celia nu ține alcool în casă, răspunse Matt. Să chem o servitoare? 

— Las-o baltă! 

Felicia oftă, ridicându-se cu greutate în picioare. 

— Maria aşteaptă la spital. Este... important! 

Zicând acestea, Felicia merse spre ușă și dispăru în hol ca o fantomă 
mirosind a scorţişoară. 


Spitalul nu era un loc unde Matt ar fi mers de bunăvoie. Plasat în afara 
incintei celorlalte clădiri, era înconjurat de o suprafaţă aridă cu nisip şi butuci 
scunzi de viţă de vie. Aceștia își protejau butașii cu nişte spini nemaivăzut de 
ascuțiți și de groși, care puteau străpunge şi talpa pantofilor. 

Matt îşi alesese cu grijă cărarea peste porțiunea nisipoasă. Solul emana 
căldură, iar prin mirajul caniculei clădirea cenușie şi fără geamuri parcă 
dansa. Spitalul arăta ca o închisoare, iar în interior, peste tot, persista un 
miros ciudat şi alarmant. Matt venea adus cu forța aici de două ori pe an și 
era supus unor teste dureroase şi umilitoare. 

Se aşeză pe treptele de la intrare şi îşi curăță tălpile sandalelor de spini. 
Maria probabil era în sala de aşteptare. Acolo holul era destul de primitor, cu 


scaune, reviste şi un automat de răcoritoare. Transpirat tot de emoție, Matt 
deschise uşa. 

— Nu văd de ce ar trebui să vorbesc cu tine, spuse Maria. 

Stătea pe un scaun cu o revista deschisă în poală şi avea ochii umflaţi de 
plâns. 

— A fost ideea ta! 

Matt îşi muşcă limba. Doar voia să se împace cu ea, nu să stârnească o 
nouă ceartă. 

— Vreau să spun că a fost o idee bună. 

— Tu m-ai chemat aici, zise Maria. De ce n-ai ales un loc mai drăguţ de 
întâlnire? Aici este sinistru. 

Matt se alertă imediat. 

— Nu eu te-am chemat. Așteaptă! ţipă el când Maria vru să se ridice de 
pe scaun. Dar vreau să stăm de vorbă. Presupun că... am fost cam porc la 
petrecerea aniversară. 

— Presupui? întreba Maria cu dispreţ. 

— OK, chiar am fost. Dar nu trebuia să-ți iei înapoi cadoul. 

— Ba da! Un dar îşi pierde valoarea dacă este dat la nervi. 

Matt se răzgândi și-și schimbă replica în ultimul moment: 

— Este cel mai drăguţ cadou pe care l-am primit vreodată! 

— Da, desigur! Mai drăguţ şi decât maşina sport de măscărici pe care ţi-a 
dat-o Patronul! 

Matt se aşeză lângă ea. Maria se trase mai departe ca să nu-l atingă. 

— Mi-a plăcut foarte mult cum ai împachetat caramelul. 

— Mi-a luat mult până m-am hotărât ce ambalaj să folosesc. 

Vocea Mariei tremura: 

— ar tu ai să le mototoleşti şi ai să le arunci. 

— Ba n-am să fac asta! promise Matt. Am să le îndrept cu grijă şi am să 
le păstrez. 

Maria tăcea și-și privea mâinile. Matt veni mai aproape. Adevărul e că îi 
plăcuse când îl pupase, chiar dacă pe Ghemotoc îl pupa de o mie de ori mai 
des. La rândul lui, el nu o pupase niciodată şi se gândi c-ar putea să încerce 
acum, ca împăcare. 

— Bun, sunteți amândoi aici! 

Matt îngheță. În pragul uşii apăruse Tom. 

— Cum ne-ai găsit? mârâi el. 

— Păi, ştia unde suntem. Tu i-ai spus să m-aducă aici, zise Maria. 

— Poftim? replică Matt. 

Abia acum înţelegea. Tom pretinsese că are un mesaj pentru Maria, iar 


același lucru îl făcuse Felicia cu el. Sigur plănuiseră asta împreuna. Matt n-ar 
fi zis că Felicia poate fi periculoasă, dar, de fapt, nu o cunoştea deloc. 

— M-am gândit ca o să vă placă să vedeţi ceva, spuse Tom. 

Faţa îi era veselă și prietenoasă, iar ochii albaștri îi străluceau nevinovaţi. 
Lui Matt îi venea să-l arunce în spini. 

— Aici? întreba Maria, puţin încrezătoare. 

— E ca de Haloween, numai că mai grozav. Este cel mai urât şi scârbos 
lucru pe care l-ați văzut în viaţa voastră şi pun pariu ca amândoi o să vă 
scăpaţi pe voi de frică, spuse Tom. 

— Am făcut chestii care ţi-ar face părul măciucă, se ambiționă Maria. 
Tam Lin m-a învăţat cum să pun mâna pe scorpioni şi cum să las o tarantulă 
să mi se urce pe braţ. 

Matt fu surprins de curajul Mariei. Și pe el îl învățase Tam Lin să facă 
astea, dar nu îndrăznise până la capăt. 

— Asta e şi mai rău, zise Tom. Mai ţineţi minte sărbătoarea aceea de 
Haloween când aţi crezut că au venit chupacabras afară şi Matt ţi-a pus 
măruntaie de găină în pat? 

— Nu eu i le-am pus! Tu ai fost ăla! țipa Matt. 

— Ai pus mâna pe ele, continuă Tom, fără să-l bage în seamă pe Matt, şi 
ai început să urli cât te ţinea gura. 

— A fost oribil, spuse Maria. 

— N-am făcut nimic! protestă Matt. 

— Ei bine, asta este şi mai şi! anunță Tom. Nu știu dacă vă ţine cureaua, 
ca să zic aşa. 

— Pe ea sigur nu, zise Matt. 

— Nu te mai da tu mare! 

Privirea umedă a Mariei îi înmuie inima lui Matt. Bănuia că Tom 
pregătește ceva, dar nu ştia încă ce anume. 

— Hai să mergem! Vrea să ne bage în bucluc! 

Matt încercă s-o ia pe Maria de mână, dar aceasta se smuci. 

— Ascultaţi! 

Tom deschise uşa spre holul principal care lega sala de aşteptare de restul 
spitalului. Matt simţi că i se întoarce stomacul pe dos. Avea amintiri 
neplăcute despre o parte dintre sălile acelea, în schimb faţa lui Tom radia de 
bucurie. În acel moment îl văzu Matt cât era de diabolic. Vorba lui Tam Lin, 
dacă nu-l cunoşteai, ai fi zis că Tom este un îngeraş care are cheile de la 
porţile cereşti. 

La o oarecare distanță se auzea un miorlăit, repetat şi întrerupt. 

— E cumva o pisică? întreba Maria. 


„Dacă e, nu miaună după lapte” gândi Matt. 

Sunetul avea ceva de groază şi disperare în el că ţi se făcea pielea de 
găină. De data asta Matt o apucă pe Maria de mână. 

— Fac experimente pe pisici! strigă Maria. O, te rog! Trebuie să mă ajuţi 
să le salvăm! 

— Ar fi bine să cerem voie înainte, spuse Matt. 

Chiar nu-și dorea să intre acolo. 

— Nu o să ne dea nimeni voie! tună Maria. Nu înţelegi? Adulții sunt de 
acord cu aceste experimente. Trebuie să scoatem pisicile de aici — tati o să 
mă ajute, iar doctorii nici nu vor prinde de veste că le-am luat. 

— O să facă rost de altele. 

Matt simţi că-l apucă frica ascultând sunetul acela continuu. 

— Parc-ai fi ca afaceriştii care evită Fiscul! Aşa zic şi ei: n-ajută pe 
nimeni! Mai găsim imigranți fără forme legale de angajat la negru, oameni 
săraci de înfometat sau pisici de torturat. 

Maria îşi alimenta singură disperarea, iar Matt nu reușea s-o liniștească. 

— Hei, ar trebui să-i cerem părerea tatălui tău înainte... încercă el. 

— Nu mai vreau s-ascult nicio secundă cum pisica aia suferă! M-ajuţi sau 
nu? Dacă nu, mă duc singură. 

— Merg eu cu tine, zise Tom. 

Asta îl făcu pe Matt să se hotărască imediat. În niciun caz nu-l lăsa pe 
Tom s-o ducă pe Maria singură să vadă cine ştie ce oroare era ascunsă acolo. 
Maria porni de-a lungul coridorului, dar, pe măsură ce se apropiau de vaiet, 
încetini. Matt o ţinea de mână şi îi simțea palma la fel de rece şi umezită ca a 
lui. Sunetul nu era propriu-zis un miorlăit. De fapt, Matt nu mai auzise 
vreodată unul asemănător, însă era evidenta durerea pe care-o exprima. 
Uneori se ascuţea până la un strigăt, iar apoi se stingea, ca şi când sursa care- 
l provoca era îndepărtata. 

Ajunseseră în fața ușii închise din spatele căreia se auzea tânguitul. Matt 
spera s-o găsească încuiată. Dar nu era. Tom o deschise larg. Matt abia putu 
să prindă cu privirea ce era întins pe pat înaintea lor. Făptura își dădea ochii 
peste cap şi se zvârcolea neputincioasa în chingile care o legau de pat. Când 
îi văzu pe copii, deschise gura larg într-un rotund diform şi începu sa tipe 
incredibil de tare. Urlă până rămase fără aer, după care se apucă de şuierat şi, 
când își pierdu vlaga, începu să gâfâie şi să inspire scurt şi sacadat. 

— Este un băiat, şopti Maria. 

Într-adevăr, numai că la început Matt crezuse ca este un animal, așa de 
nefiresc şi de cumplit arăta. Avea fața puhavă, pielea palidă, aproape 
albinoasă şi un păr roșcat care-i stătea ridicat, în smocuri. Mâinile îi erau 


răsucite ca niște gheare peste legăturile care îl imobilizau. Era îmbrăcat în 
pijamale verzi de spital, dar de spaimă le murdărise îngrozitor. Era ceva de 
speriat cum corpul acela obstrucționat putea să se scuture cu atâta energie, 
pentru că nu se oprea deloc. Parcă avea șerpi invizibili pe sub piele care îi 
forțau necontenit brațele şi picioarele ca să se elibereze. 

— Nu este un băiat, spuse Tom cu dispreţ. Este o clonă. 

Matt primi afirmația ca un pumn în stomac. Nu mai văzuse până atunci 
alta clonă. Simţise pe propria piele ura grea pe care o aveau oamenii faţă de 
acestea şi nu o înţelesese, pentru că, la urma urmei, clonele erau asemenea 
câinilor şi pisicilor, pe care lumea le iubea. Gândindu-se mai bine, chiar se 
considera un fel de animal de casă, doar că el era unul foarte inteligent. 
Observă că Maria nu-l mai ținea de mână. Se strânsese lângă Tom, care o 
cuprinsese cu braţul. Creatura de pe pat, clona, îşi adunase puterile şi urla din 
nou. Părea s-o terorizeze în special grupul copiilor, deşi era dinainte speriată. 
Avea limba ieșită în afară şi i se scurgea salivă pe bărbie. 

— A cui este? şopti Maria. 

— A lui MacGregor. Tipul e o epavă, are ficatul mâncat tot de alcool, 
spuse Tom pe un ton obişnuit, de bârfă. Mama zice ca arată ca o persoană pe 
care Doamna cu Coasa a uitat s-o adune. 

„Mama, adică Felicia” gândi Matt. 

— Şi urmează să...? întrebă Maria. 

— Diseară, răspunse Tom. 

— Nu mai suport să mă uit la el! se văicări Maria. Nici nu vreau sa mă 
gândesc! 

Tom o trase de acolo, dar Matt ghici că în sinea lui savura fiecare 
moment. 

— Să vă las singurei? se interesa Tom din prag. 

Matt încă nu putea să-și ia ochii de la creatura de pe pat. Nu se putea ca el 
şi făptura aceea să fie la fel. Era imposibil! Creatura deschise gura, 
pregătindu-se să țipe iar, şi în acel moment Matt își dădu seama cu cine 
seamănă. Bineînţeles că semăna cu MacGregor, doar era clona lui, dar 
MacGregor avea figura de adult şi de asta făcuse legătura atât de greu. 
Creatura aducea mult mai mult, până la a indica un grad de rudenie cu... 

— Seamănă cu tine! spuse Matt către Tom. 

— Ai vrea tu! Ai vrea tu! striga Tom, pierzându-și rânjetul vesel. 

— Uită-te Maria! Are urechile la fel şi părul roşu. 

Dar fetița refuză să ridice privirea. 

— Scoate-mă de aici! gemu ea cu fața vârâtă în pieptul lui Tom. 

— Nu sunt asemenea creaturii ăsteia! urlă Matt. Cască ochii! 


Vru s-o tragă din braţele lui Tom, însă Maria ţipă: 

— Nu mă atinge! Nu vreau să mai ascult nimic! 

Matt turba de supărare. 

— Ai venit aici pentru a salva o pisică. Ei, privește chestia asta! Chiar 
trebuie salvată! 

— Nu, nu, nu! scânci Maria, intrată cu totul în panică. la-mă de-aici! se 
văită ea. 

Tom porni grăbit spre ieșire şi-i aruncă în urmă lui Matt o privire crudă și 
triumfătoare. Acesta strânse din dinţi şi se abţinu să nu fugă după el şi să-l 
rupă în bucăţi. Nu schimba cu nimic lucrurile față de Maria, mai mult i-ar fi 
demonstrat că Matt se comportă într-adevăr ca o bestie. 

Treptat, zgomotul pașilor celor doi nu se mai auzi. Matt zăbovi o clipă pe 
hol ascultând miorlăitul creaturii de pe pat, apoi închise uşa și plecă şi el 
după ei. 

Iazul cu lotuși 


Matt trebuia neapărat să discute cu cineva. Simţea nevoia să se justifice în 
faţa cuiva, ca să nu înceapă să urle de unul singur, ca un câine la lună. Nu era 
clonă! N-avea cum să fie aşa ceva! Pe undeva, cine ştie cum, se făcuse o 
încurcătură. Vorbele doctorului îi reveniră în minte: „Clonele se rup în bucăţi 
când îmbătrânesc”. Asta urma să se întâmple şi cu el? Avea să sfârșească 
legat de un pat, țipând până-și dădea duhul? 

Tam Lin era împreuna cu Patronul şi nici măcar Matt nu avea voie să intre 
fără permisiune în aripa aceea a Conacului, păzită cu strictețe. Neavând de 
ales, alergă la bucătărie. De cum îl zări, Celia își agăță şorțul într-un cui. 

— Termină tu de gătit supa în locul meu, te rog, îi spuse ea unui ajutor de 
bucătar. 

Apoi îl luă de mână pe Matt şi îi zise: 

— Hai să ne luăm restul zilei liber, chico! Cei din familia Alacrán pot să- 
şi mănânce urechile la cină că nici nu-mi pasă. 

Dintre toţi servitorii, numai Celia își permitea să-i insulte pe Alacrâni cu 
glas tare de câte ori simțea nevoia. Bineînţeles că asta nu se întâmpla în 
prezenţa lor, dar era mai puțin servilă fața de ei decât restul angajaților. 
Pentru că, la fel ca Matt, era protejata Patronului. 

Celia nu mai spuse nimic până nu se văzu în locuinţa ei, cu ușa închisa. 

— OK! S-a întâmplat ceva rău! Ce este? Maria este încă supărată pe tine? 

Matt nu ştia cu ce să înceapă. 

— Dacă îi spui că-ţi pare rău, o să te ierte, zise Celia. Este un copil bun. 

— Dar i-am spus deja, îngăimă Matt. 

— Și n-a vrut să te ierte! Ei, se mai întâmplă. Va trebui să te ploconești în 
faţa ei ca să-i arăţi că într-adevăr regreți. 

— Nu-i vorba de asta! 

Celia îl așeză în poală — ceea ce rar mai făcea acum ca Matt crescuse — și-l 
strânse la piept. În acel moment, băieţelul nu-şi mai putu reține lacrimile și, 
agăţat de ea, începu să plângă cu suspine adânci, îngrozit că ar putea fi 
respins. 

— Hei, Maria nu ține pică nimănui. De câte ori se supără pe ceva, în 
jumătate de oră uită de tot. 

Celia începu să-l legene pe Matt, şoptindu-i cuvinte liniştitoare, pe care 
acesta abia le auzea. O simţea însă aproape, se bucura de timbrul vocii şi de 


căldura brațelor ei. 

În cele din urmă se calmă și fu în stare să-i povestească cele petrecute în 
spital. Pe moment, Celia înlemni şi-şi tinu răsuflarea. Apoi spuse: 

— Nemernicul... acela... mic! 

Matt ridică ochii la ea nedumerit. Celia privea fix în depărtare şi se albise 
la faţa. 

— Tom este băiatul lui MacGregor, să ştii. N-ar trebui să-ţi spun treburile 
astea la vârsta ta, dar nimeni n-are parte de o copilărie normală pe moșia 
Alacrán. Sunt toți nişte scorpioni. Mamă ce bine şi-a mai ales numele 
Patronul! 

— Cum să fie Tom copilul lui MacGregor? Felicia este măritată cu 
domnul Alacrân. 

Celia râse amar. 

— Pentru oamenii aceștia căsătoria nu înseamnă mare lucru. Felicia s-a 
încurcat cu MacGregor... cu ani în urmă, şi a plecat cu el. Probabil se 
plictisea pe aici. Numai că povestea n-a ţinut. Patronul a trimis după ea — nu- 
i place să-i fie înstrăinate proprietățile — şi MacGregor a fost de acord s-o 
lase să plece, fiindcă începuse să se plictisească de ea. Domnul Alacrân s-a 
înfuriat tare de tot, pentru că nu voia s-o primească, dar Patronului nu i-a 
păsat. Domnul Alacrân nu mai vorbeşte cu ea de atunci, nici măcar nu se uită 
la ea. Este o prizonieră în casa asta, iar servitorii o alimentează cu câtă 
băutură poate duce. Şi te asigur că asta înseamnă mult. 

— Şi Tom? o grăbi Matt. 

— Tom a apărut cam la șase luni după ce ea s-a întors. 

Matt se simţea ceva mai bine după ce aflase informaţiile acestea. Îl bucura 
că Felicia nu era agreată, dar încă mai avea întrebări. Îşi făcu puţin curaj să 
întrebe ce-l interesa cel mai mult: 

— Ce este în neregulă cu clona lui MacGregor? 

— N-am voie să vorbesc cu tine despre aşa ceva. N-ar fi trebuit să afli de 
ea. 

— Dar am aflat! 

— Da! Da! Asta-i opera lui Tom! N-ai înţeles, comoara mea! Cu toţii am 
fost puşi în gardă să nu vorbim despre clone. Nu se ştie cine te poate asculta. 

Celia se uită din nou în Jur, iar Matt îşi aminti că Tam Lin îi pomenise 
despre camerele de filmat din Conac. 

— Dacă îmi povesteşti, o să zicem că e vina lui Tom. 

— Ai dreptate! Chiar n-am cum să nu-ți explic după ce-ai văzut. 

— Deci, ce are clona lui MacGregor? 

— l-a fost distrus... creierul. 


La auzul acestor cuvinte, Matt sări în picioare. 

— La naştere, clonele sunt injectate cu un fel de drog care le transformă 
în idioţi, spuse Celia, ştergându-şi ochii cu şorțul. 

— De ce? 

— Așa spune legea, nu mă întreba de ce. Nu ştiu care este motivul. 

— Dar eu n-am fost injectat! 

— Patronul n-a vrut să ţi se întâmple şi ție la fel. Autoritatea lui îi permite 
să încalce legea. 

Matt era plin de recunoştinţă faţă de bătrânul care-l scăpase de o soartă 
aşa de cumplită. Era în stare să citească şi să scrie, să se caţăre pe munte, să 
cânte la pian sau la chitară şi să facă tot ce putea face un om adevărat. Şi asta 
numai pentru că Patronul îl iubea. 

— Mai sunt și alții ca mine? întreba el. 

— Nu! Tu eşti singurul, zise Celia. 

Singurul! Era unic. Era deosebit. Lui Matt îi crescu inima de mândrie. 
Dacă nu era om, putea deveni un exemplar mai evoluat chiar. Mai bun decât 
Tom, care era ruşinea familiei; brusc, în minte îi răsări un gând teribil. 

— Nu o să fiu... adică, doctorii n-o să mă injecteze mai târziu, nu? 

Celia îl îmbrățişa din nou: 

— Nu, dragule! Ai scăpat de asta. Ai scăpat de asta pentru tot restul vieții. 

Femeia plângea, deși Matt nu înţelegea de ce. Poate că îi era frică de ce 
spusese în faţa camerelor de filmat ascunse. În schimb, el era relaxat şi 
ușurat. Cele întâmplate îl epuizaseră și căscă cu gura până la urechi. 

— Trage un pui de somn, comoara mea! îl sfătui Celia O să-ţi aduc eu mai 
târziu ceva bun de la bucătărie. 

ÎI conduse în dormitorul lui, porni aerul condiționat și trase draperiile la 
geamuri. 

Matt se întinse sub cearşaf şi se lăsă cuprins de senzația plăcută de 
somnolență care îl toropise. Trecuse prin atâtea de curând: petrecerea 
dezastruoasă, spitalul sinistru, clona lui MacGregor. Se simțea jignit că 
Maria fugise de el după ce văzuse făptura de pe pat. O va căuta mai târziu şi 
o să-i arate că el era complet diferit. Cădea tot mai adânc în mrejele 
somnului, însă îl frământa încă o nelămurire: de ce să vrea MacGregor o 
clonă, când avea un fiu. Probabil din cauză că Tom îi fusese luat de Patron. 
Şi pentru ca Tom era un diavol împieliţat pe care niciun tată nu şi l-ar fi dorit 
lângă el. 

„Şi-atunci, cugeta Matt ca prin ceaţă, de ce să-l înlocuieşti cu o clonă 
mutilată îngrozitor?” 


Maria refuza să vorbească cu Matt. Se ascundea în apartamentul tatălui ei 
sau stătea în mijlocul unui grup de persoane, de câte ori o întâlnea. Dar Matt 
avea încredere în inteligenţa ei. Ştia că, dacă ar rămâne singură şi i-ar putea 
explica cât de diferit era el fața de celelalte clone, l-ar înțelege. 

MacGregor se întoarse la ei după operaţie. Încă arăta, vorba Feliciei, ca o 
persoană pe care Doamna cu Coasa uitase s-o adune, dar se înzdrăvenea pe 
parcurs. Stătea de vorbă cu Patronul, amândoi în scaune cu rotile, și se 
distrau pe seama amintirilor despre rivali pe care-i distruseră și guverne pe 
care le schimbaseră. 

— Am făcut un transplant de ficat, spunea MacGregor mângâindu-se pe 
stomac, şi mi-am schimbat și rinichii, dacă tot mă deschiseseră. 

Se uita lung la Matt cu ochii aceia albastru-deschis care semănau atât de 
mult cu ai lui Tom, iar lui Matt i se întorcea stomacul pe dos. Abia aștepta ca 
bărbatul să plece de la ei. 

Curând şi Maria urma să plece la internat. Matt îşi dădu seama că trebuia 
să acționeze urgent. O zări în gradina, jucând şotron destul de lent, pentru că 
îl avea pe Ghemotoc într-o geanta de umăr, şi atunci se gândi s-o abordeze. 
În ultima vreme, Maria nu îl mai avea pe Ghemotoc tot timpul cu ea. Din 
când în când senatorul Mendoza îl închidea în baia din apartamentul lor. Ce- 
ar fi dacă Matt l-ar răpi pe căţel şi i-ar lăsa Mariei un bilet de răscumpărare? 

Lângă iazul cu lotuşi era o stație de apă, mascată de o tufă mare de măceș 
şi suportabil de răcoroasă în interior. Matt putea să-l ascundă pe Ghemotoc 
acolo. Dar cum să-l împiedice pe căţel să latre? Animalul se criza, panicat şi 
la vederea unui păianjen care coboară pe pânza lui. 

„N-o să latre dacă-i adormit”, gândi Matt. 


Matt îşi petrecea mult timp în pasajul secret din peretele salonului de 
muzică. Îi plăcea să se creadă un super erou de poveste care se furișează şi-şi 
ia prin surprindere dușmanii. Îl înlocuise pe Biciul-Negru cu Don Segundo 
Sombra — Sir-A-Doua-Umbră — un spion internaţional. Biciul-Negru era 
pentru copii, pe când agentul secret, şi sir pe deasupra, făcea treburi de adult: 
conducea maşini de curse şi se arunca cu paraşuta din avioane cu reacţie. 
Mai ceva decât el era un alt erou animat: El Sacerdote Volante sau Preotul- 
Zburător. Acesta bombarda demonii cu apă sfințită care le găurea fundurile 
solzoase. 


Una dintre debaralele la care se putea ajunge din pasajul secret îi 
aparținea Feliciei şi era plină de sus până Jos cu băutură. Foarte interesant — 
şi acum și folositor — era un raft cu sticluţe de picături pentru ochi care 
conțineau laudanum. Matt ştia totul despre laudanum, deoarece studiul 
opiumului era o disciplină nelipsită din programa lui şcolară. Laudanumul 
este opium dizolvat în alcool și este foarte puternic. Trei picături într-un 
pahar cu suc de fineţe sunt de-ajuns să adoarmă un om timp de opt ore, iar 
Felicia avea provizii cât să adoarmă un oraş întreg. Asta explica de ce arăta 
ea tot timpul așa de somnoroasă. 

Matt aşteptă până o văzu moțăind pe un şezlong în grădină şi atunci se 
grăbi să intre prin pasajul secret şi fură una dintre sticluțe. 


Iazul cu lotuși era unul dintre zecile de bazine cu apă din grădinile întinse 
ale domeniului. În timpul verii era abandonat, pentru că oferea puţină umbră. 
Ibişi, cu aripile ciuntite ca să nu zboare, umblau ţanţoș printre firele de 
papirus şi vânau broaște de sub nuferi. Fusese ideea Patronului să amenajeze 
o gradină veche, după modelul egiptean. Zidurile care împrejmuiau locul 
erau pictate cu fresce ale unor zei antici. 

Matt dădu la o parte tufa de măceș și intra în staţia de apă. Înăuntru era 
întuneric şi umed. Îi pregăti lui Ghemotoc un culcuș din câţiva saci goi şi 
umplu un castronel cu apă. Iegi afară şi înlemni. În capătul opus al grădinii 
era Tom în patru labe, pândind ceva în iarbă. Matt păşi cu grijă prin vegetația 
încâlcită şi se strecură înapoi în casă. 

Un ibis se înălță din iarbă, își flutură aripile mutilate şi se prăvăli în iaz. 

Tom sari în sus: 

— Hei, tu! Ce cauţi aici? 

— Te urmăream, spuse Matt, calm. 

— Păi, nu te mai băga în seamă! Du-te în partea ta de casă! 

— Toate colţurile domeniului sunt ale mele! răspunse Matt. 

Se uită pe după Tom şi văzu în iarbă o broască cu labele din spate bătute 
în cuie în pământ, care ţopăia nebunește, încercând să scape. 

— Eşti dezgustător! spuse Matt. 

Se duse și eliberă broscuţa, care sări în apă. 

— Era doar un experiment științific, spuse Tom. 

— Da, sigur! Nici Maria n-ar crede asta. 

Tom se înroși şi Matt se pregăti pentru bătaie, dar în acelaşi moment furia 
păru să i se stingă, ca şi când nici nu s-ar fi enervat. Matt se scutură. Îi 


deranja că Tom avea schimbările astea surprinzătoare de dispoziţie. Era ca 
într-un documentar în care un crocodil ieşea la suprafața apei; ştiai că 
plănuiește un atac, dar nu ştiai exact momentul acţiunii. 

— Poți învăţa multe studiind un loc ca acesta, spuse Tom pe un ton firesc. 
Ibișii mănâncă broaște, broaștele se hrănesc cu insecte, iar insectele se 
mănâncă între ele. Te învață rostul vieții! 

Tom afişa un zâmbet inocent, de poză, dar nu-l păcălea pe Matt nicio 
secundă. 

— Stai să ghicesc! Şi tu eşti de partea ibişilor! zise Matt. 

— Bineînţeles! Cui i-ar conveni să fie ultima verigă din lanţul trofic? Vezi 
tu, asta-i diferența dintre oameni şi animale. Oamenii sunt în vârf, pe când 
animalele sunt simple cotlete sau tacâmuri umblătoare. 

Tom se îndepărtă cu un mers calm și destins, vrând parcă să arate ca nu 
era afectat că Matt îi stricase jocul diabolic. Matt îl văzu dispărând în casă. 

„Ce ghinion!” gândi Matt. Nu voia ca Tom să apară din senin pe acolo 
când va sta de vorbă cu Maria. Poate dacă i-ar fi dat pe ascuns și lui Tom 
laudanum? O clipa Matt savură ideea, dar știa că ar însemna sa exagereze. 

A doua zi, Maria își petrecu dimineaţa şi prânzul nedespărțită de căţel. 
Într-un târziu, senatorul spuse: 

— Doamne, Dumnezeule, Maria, animalul pute! 

— Te-ai rostogolit prin ceva murdar, spuse ea drăgăstos, ridicându-l în 
faţa ochilor pe căţel. Da, dulceaţă? 

— Du-l de-aici! o repezi tatăl ei. 

Matt observa scena de după perdea. Se furişă de-a lungul draperiilor şi 
merse după Maria. Dacă vorbea cu ea acum, nu mai era nevoie să-l răpească 
pe câinele ăla idiot. Fetiţa îl lăsă pe Ghemotoc la ea în cameră și închise uşa. 
Nişte lătrături disperate izbucniră din spatele uşii. 

— Maria, începu Matt. 

— A, bună! Auzi, trebuie să fug! Tati o să se supere dacă nu mă întorc 
imediat. 

— Vreau doar să vorbim! 

— Nu acum! îi strigă Maria peste umăr, trecând în fugă pe lângă el, 
tropăind cu sandalele pe pardoseala holului. 

Lui Matt îi venea să plângă. De ce îngreuna așa lucrurile? Nu putea să 
stea să-l asculte? 

Se duse în apartamentul Celiei ca să aducă o farfurie cu un hamburger 
crud pe care-l văzuse în frigider. Când reveni, se uită precaut pe hol după 
servitori care ar fi putut să treacă, apoi deschise uşa de la camera Mariei , iar 
Ghemotoc latră şi se ascunse iute sub canapea. 


„Grozav!” 

Matt apucă geanta de umăr, cu care Maria îl transporta pe căţel de colo- 
colo, şi puse în ea o bucăţica tentantă de carne. Căţelul chelălăia și-i curgeau 
balele urmărindu-l. Maria îl hrănea după un regim special recomandat de un 
veterinar, dar care nu includea carne crudă, pentru că ea nici nu voia s-audă 
de asta. 

— Vrei cărniţă! Ştii bine că vrei! zise Matt. 

Ghemotoc începu să lingă porţia de carne. 

Matt scoase sticluța desfăcută şi suflă deasupra gâtului descoperit, 
împrăştiind mirosul spre animal. Ghemotoc tremură din tot corpul și înghiți 
de câteva ori. În sfârşit, nu mai rezistă pe lăbuţe și căzu, zvâcnind. Într-o 
clipa, Matt îl băgă în geantă. Căţelul mârâia şi încerca să iasă cu ghearele. 
Băiatul vru să-i mai vâre o bucată de carne în geantă şi se alese cu o 
mușcătură din care-i curgea sânge. Ghemotoc urla jalnic. 

— Poftim! Satură-te până nu mai poți! strigă Matt, aruncându-i porţii de 
carne cât pumnul în geanta. 

Auzea plescăituri, lipăieli agitate şi înghiţituri cu ghionturi. Apoi, ca prin 
minune, animalul se lungi în geantă și adormi. Matt se uită pe fugă, ca să se 
convingă. Se întâmplase mai bine decât plănuise. 

Puse geanta pe umăr, aşteptându-se să stârnească lătrături mânioase 
pentru că-l mişca înăuntru, dar nu se auzi nimic. Ghemotoc era obişnuit să 
fie purtat aşa. Adormise și probabil se simţea în siguranță în culcuşul acela 
întunecat. Ştia şi Matt cum e să-ți placă ascunzătorile. 

Așeză un bilet pe perna Mariei: „Vino să te întâlneşti cu mine la miezul 
nopții lângă iazul cu lotuşi”. Semnă: „Matt”, apoi: „P.S. Nu spune nimănui 
sau nu-l mai revezi!!!”. Ultimul rând 1 se păru cam răutăcios, dar nu ştia ce 
alte şanse avea. 

Se furișă afară din apartament şi lăsă uşa întredeschisă, să pară că 
Ghemotoc o deschisese cumva. Holurile erau goale, iar grădina cu lotuşi la 
fel, cu excepția 1bişilor care meditau asupra existenţei broaștelor. Totul 
mergea strună. Căţelul se agita ușor când Matt abandonă geanta în stația de 
apă, dar nu latră. 

Băiatul se hotărâse să-l lase în geantă. Va ieşi când o să vrea și o să 
găsească apa şi restul de carne. Matt puse sticla de laudanum la loc pe raft. 
Era de-a dreptul uşurat că nu trebuise s-o folosească. Oricât i-ar fi fost de 
urât cățelul, nu i se părea cinstit să-i dea din amestecul care o transforma pe 
Felicia într-o zombie. 

Imediat după prânz, Maria descoperi că Ghemotoc dispăruse. Îi puse pe 
toți, mai puţin pe Matt, să-l caute. Matt auzea voci strigându-l, deşi cine-l 


cunoştea cât de cât ştia că oricum nu răspunde. Obișnuia să stea ghemuit în 
cine știe ce ungher găsit, până era tras cu forța afară, mârâind şi vrând s- 
atace. 


Celia dormea când Matt ieși. Aproape toate becurile de pe hol fuseseră 
stinse, doar unele luminau din loc în loc întunericul din jur. Nu cu mult timp 
în urma, lui Matt i-ar fi fost teamă să iasă din casă atât de târziu. Acum nu 
mai credea în chupacabras sau vampiri, dar liniştea nopții i le reamintea. 
Dacă Mariei o să-i fie prea frică să plece din camera ei? Nu se gândise la 
asta. Dacă ea nu apărea, tot planul se ducea de râpă. 

Paşii lui răsunau pe coridor. De mai multe ori se opri să se asigure că nu 
venea nimeni după el. Se uită la ceas. Mai era un sfert de oră până la miezul 
nopții, momentul când, potrivit spuselor Celiei, morţii dădeau la o parte 
capacele sicrielor de parcă s-ar fi dezvelit de pături. „Nu te mai gândi la asta” 
îşi spuse Matt. 

Grădina cu lotuşi era luminată doar de stele, iar aerul era cald şi mirosea a 
baltă. Nu adia deloc vântul printre palmieri. Nu se auzea nici măcar bâzâitul 
ţânţarilor. Undeva prin papirus ibişii dormeau sau erau treji şi-l ascultau. Ce- 
ar face dacă l-ar vedea acolo? 

„Nu mai fi aşa pămpălău” gândi Matt. „Sunt nişte biete păsări, ca niște 
găini cu picioare mai lungi.” 

O broască orăcăi, şi Matt aproape scăpă lanterna din mână. Lumina cu ea 
iazul, auzi o plescăială în apă şi foşnet de pene. 

Matt merse cât putu de ușurel spre stația de apă. Ar fi cumplit să-l audă pe 
Ghemotoc scâncind chiar acum. Poate că Maria n-o să vină. La urma urmei, 
dacă şi el era speriat, însemna că Maria era terorizată, dar ar veni pentru 
căţel. Matt nu-i subestima curajul când fetița considera că ceva este 
important. 

Ajunse la tufa de măceș. Să rămână afară sau mai bine să vadă ce face 
Ghemotoc? Nu prea-i convenea să intre în căsuţa neluminată. Și-apoi, dac-ar 
intra, Maria n-ar da de el. Auzi un zgomot şi reflectoare imense inundară 
toate colţurile grădinii. Era sistemul de securitate al Patronului! Matt era 
orbit de lumină. Se dădu cu spatele în tufiş şi fu înhățat de mâini puternice. 

— Dă-mi drumul! ţipă Matt. Nu sunt dușman! Sunt clona Patronului. 

Daft Donald şi Tam Lin îl cărară în salturi până la jumătatea peluzei. 

— Eu sunt! Eu sunt! strigă Matt. 

Însă Tam Lin rămase mut şi cu o expresie sumbră. 


Din Conac ieşi senatorul Mendoza, veni în faţa lui Matt şi-şi puse mâinile 
în sân. Un timp destul de îndelungat, nu spuse nimic. Apoi: 

— Eşti mai rău decât un animal! 

Vorbea cu atâta patimă și ură ca Matt clipi şi se trase înapoi, deşi era 
imobilizat. 

— Nu, n-am să te lovesc! Nu sunt genul! În plus, soarta ta e în mâinile 
Patronului! 

Urmă o nouă pauză lungă. Chiar când Matt începuse sa creadă că bărbatul 
nu va mai adăuga altceva, senatorul tună din nou: 

— Poți fi sigur de un singur lucru! N-ai s-o mai vezi... vreodată... Pe fata 
mea! 

— Dar de ce? îngăimă Matt speriat. 

— Ştii din ce cauză. 

Matt nu bănuia. Era doar un coşmar îngrozitor şi nu reuşea să se 
trezească. 

— Voiam numai să vorbesc cu ea! I-l dădeam înapoi pe Ghemotoc. N-am 
intenționat s-o supăr şi acum îmi pare rău. Vă rog, îngăduiți-mi s-o văd, ca 
să-mi cer iertare! 

— Cum ţi-ai putea cere iertare că i-ai omorât câinele? 

Pe moment, Matt nu știa dacă auzise bine. Apoi înţelese toate implicațiile 
situaţiei în care se afla. 

— Dar nu l-am omorât! N-aș face așa ceva! N-aș putea să-i fac Mariei 
una ca asta! O iubesc! 

În clipa în care Matt rosti acestea, ştiu că fusese o greșeală imensă. 
Senatorul parcă ar fi vrut să-l sugrume pe loc şi să-i azvârle cadavrul în iaz. 
Nimic nu l-ar fi înfuriat mai tare decât aducerea-aminte a cât de apropiaţi 
ajunseseră Matt şi Maria, într-atât încât băiatul îi ceruse în fața tuturor 
invitaţilor de la petrecerea Patronului un sărut de sărbătorit. Era de 
neconceput. Ca și când un cimpanzeu ar fi cerut să poarte haine şi să 
mănânce la aceeaşi masă cu oamenii. Mai rău chiar, pentru că Matt nu era un 
animal adevărat, care trăieşte în pădure. Era ca făptura de pe pat. 

— Îmi pare rău! Îmi pare rău! 

Mintea lui Matt se blocase, nu mai putea decât să se roage de senator să-l 
ierte până ce acesta se îndura. 

— Ai noroc că eşti sub protecția Patronului. 

Senatorul se răsuci pe călcâie și intră ca o furtună în casă. 

— Mişcă-te! ordonă Tam Lin, împingându-l împreună cu Daft Donald pe 
Matt în afara grădinii. 

— N-am fost eu! strigă Matt. 


— Au găsit amprentele tale pe sticla de laudanum! zise Tam Lin. 

Matt nu-l mai auzise vorbind aşa niciodată: rece, trist şi dezgustat. 

— Am luat laudanumul, dar nu l-am folosit! 

Parcurgeau rapid holurile, Matt abia atingând podeaua. Ajunseră la 
apartamentul Celei. Tam Lin se opri înainte să deschidă ușa. 

— Mereu spun, gâfâi Tam Lin, că este mai bine să spui adevărul chiar 
dacă e neplăcut. Orice şobolan de canalizare poate minți. Așa e felul lor. De 
asta sunt șobolani. Dar omul nu fuge şi se ascunde în locuri întunecate, 
pentru că el este o ființă evoluată. Minciuna este cel mai mare act de laşitate 
dintre câte există. 

— Nu mint! 

Matt începuse să plângă, deşi era un gest copilăresc. 

— Pot să te cred că ai greşit, continuă Tam Lin. Pe sticlă scria trei 
picături, ăsta-i dozajul pentru un adult. Dar Ghemotoc era un căţel. Atâta 
cantitate l-ar fi ucis şi chiar l-a ucis. 

— Altcineva i l-a dat! strigă Matt. 

— Mi-ar fi milă de tine, dacă n-aş fi văzut-o pe Maria înainte, şi aş fi ceva 
mai blând cu tine, dacă ţi-ai face curaj să-ți recunoşti vina şi să primeşti 
pedeapsa pe care o meriţi. 

— Nu mint! 

— Ei, bun! Poate că aştept prea mult de la tine. Rămâi încuiat în casă 
până la plecarea Mariei. Și cred că e momentul să-ţi spun că Patronul pleacă 
în acelaşi timp. Iar eu îl însoțesc. 

Matt era stupefiat; nici nu putea vorbi. Se uita fix la Tam Lin. 

— Trebuia să se întâmple o dată şi o dată, băieţaș, adăugă ceva mai 
mieros Tam Lin. Poţi să ai grijă de tine, de-acuma. Dacă se întâmplă ceva, 
Celia poate să ne dea de veste. 

Deschise uşa, iar Celia, care stătea chiar în prag, îl luă în braţe pe Matt. 
Băiatul nu reuși să-i vorbească. Ca altădată, când supărările îl amuţiseră, 
Matt tăcea şi acum. Redevenise cel de şase ani, stăpânul regatului cu 
zgârciuri, oase şi fructe mucegăite ascunse sub rumegușul din celulă. 

Povestea Celiei 


Matt era la el în camera când Maria plecă. Auzi motorul hidroavionului 
zbârnâind şi vârtejul creat în jurul aparatului la decolare și simţi un fior 
ciudat pe piele la trecerea aeronavei pe deasupra casei. Nu călătorise 
niciodată cu aşa ceva. Patronul nu agrea aceste aparate, preferând să păstreze 
Ferma cum fusese în tinereţea lui. 

Copil fiind, Patronul aflase de imensa avere a unui fermier bogat care 
stăpânea și satul în care se născuse el. Ţinea minte şi acum statuia unui 
amoraş şi fântâna arteziană din mozaic verde-albastru, precum şi păunii care- 
i cutreierau gradina. Îi mărturisise lui Matt că încercase să copieze întocmai 
această amintire chiar dacă, fiind acum cu mult mai bogat ca acela, ar fi putut 
să aibă sute de astfel de statui, fântâni şi grădini. 

Reşedinţa Alacrán ocupa o suprafaţă vastă. Toate corpurile clădirii nu 
aveau decât un etaj. Zidurile erau de un alb strălucitor, iar acoperișul — din 
țiglă fină, roşie. Dotarea modernă era minimă, cu excepția anumitor aripi, ca 
de exemplu spitalul. Aşa încât, Celia trebuia să gătească la o sobă de lemn 
arsă când se întâmpla ca Patronul să vină în vizită, pentru că lui îi plăcea 
mirosul de mesquite ars. În restul timpului i se îngăduia să gătească la 
cuptorul cu microunde. Grădinile erau din când în când stropite cu apă ca să 
fie împrospătate, iar pentru răcorirea camerelor, în general se conta pe umbra 
verandelor ca să mai îmblânzească un pic fierbinţeala şi uscăciunea aerului. 

Doar cu ocazia petrecerii anuale a zilei de naştere a Patronului se scotea la 
iveală aparatura modernă. Alte personaje celebre s-ar fi simțit îngrozitor fără 
aer condiționat şi centre de distracție. 

Asta nu însemna însă că Patronului îi păsa realmente de fericirea sau de 
nefericirea oamenilor lui. El nu voia decât să impresioneze. 

Matt încercă să surprindă cu urechea zgomotul motorului limuzinei 
Patronului. Bătrânul prefera să vină pe șosea. Dacă ar fi fost posibil, ar fi 
venit chiar călare, dar oasele sale erau mult prea firave ca să se încumete la 
aşa ceva. Stătea de obicei pe bancheta din spate cu Tam Lin alături, iar Daft 
Donald conducea. Mașina rula încet pe autostrada lungă, lucioasă, spre 
cealaltă locuinţă a Patronului, în munții Chiricahua. 

Matt se uita fix în tavan. Era prea deprimat să mănânce sau să se uite la 
televizor. Nu reuşea decât să-şi deruleze în minte iar şi iar evenimentele 
ultimelor zile. Poate dacă nu l-ar fi „aşezat” pe Tom la masa copiilor. Poate 


dacă n-ar fi forţat-o pe Maria să-l sărute de faţă cu ceilalți... Poate dacă nu s- 
ar fi dus la spital... Părerile de rău se acumulau una după alta, aglomerând 
gândurile lui Matt, încât labirintul minţii lui semăna cu alergătura unui 
hamster pe o rotiță. 

Toată lumea era convinsă că el îl otrăvise pe Ghemotoc. Pe sticlă se 
găsiseră amprentele lui, iar în camera Mariei se descoperise un bilet semnat — 
oare cât de naiv trebuia să fii ca să faci asta!? Matt trebuia să admită că 
dovezile împotriva lui erau destul de convingătoare. 

Tom trebuie să-l fi văzut ieşind din stația de pompare şi hotărâse să 
termine treaba pe care o începuse când încercase să-l înece pe Ghemotoc în 
vasul de toaletă. Dar cum oare reușise Tom să folosească laudanumul fără 
să-şi lase amprentele pe sticlă? Întorcea fiecare gând şi pe o parte şi pe alta, 
şi rotițele din mintea lui începuseră să scârțâie. Auzi limuzina pornind, 
sunetul înfundat de portieră trântită şi turuitul din ce în ce mai slab al 
motorului. Deci Patronul şi Tam Lin plecaseră. 

Matt simţi că-i va duce dorul acestuia din urma. „Orice şobolan din 
canalizare te poate păcăli”, îi spusese Tam Lin, „pentru că sta în firea lor... 
Dar omul nu fuge şi nu se ascunde în locuri întunecate, pentru că este o ființa 
superioară.” Matt ştia ca ar reuşi să-i explice Mariei totul dacă se întâlneau 
şi ea l-ar ierta pentru că este un biet animal nătâng care nu are nicio vină, 
însă Tam Lin îi spusese că este om şi avea pretenţii din partea lui. Matt 
ajunsese la concluzia că oamenii erau mult mai greu de iertat decât orice 
altceva. Abia acum realiza deosebirea imensă dintre felul în care era tratat de 
bodyguard şi cum îl tratau restul. 

Tam Lin îi vorbise despre curaj şi loialitate. ÎL lăsase să facă lucruri 
riscante în călătoriile lor, chiar şi sa plece de unul singur să exploreze. ÎI 
tratase ca pe un seamăn de-al lui. Tam Lin îi povestise deseori despre 
copilăria lui în Scoția, ca și cum Matt ar fi fost şi el adult. Nu la fel se 
întâmpla cu amintirile Patronului, care ajunseseră să se repete şi pe care Matt 
le memorase cuvânt cu cuvânt. Povestirile lui Tam Lin erau despre hotărârile 
dificile pe care trebuia să le iei pentru a ajunge bărbat. 

„Am fost un nebun de legat” îi spusese bodyguardul. „Mi-am abandonat 
familia, am fugit cu o gaşcă de golani și, pentru ceea ce am făcut, am ajuns 
unde sunt acum.” Ce anume făcuse, nu povestise niciodată. 

Revenindu-i în minte acele picnicuri, Matt începu să plângă încet, fără 
zgomot. Învăţase că tăcerea te apară, dar nu reușea să se oprească din plâns. 
În toată tristețea lui însă, descoperise un licăr de speranţa. Printre toţi aceia 
care-l considerau un animal, exista cineva care credea că este ceva mai mult. 

„ŞI chiar aşa am să fiu” îşi făgădui Matt, cu ochii la tavanul întunecat. 


Nu totul era deprimant. Tom fusese izgonit din casă. Când Maria își 
căutase câinele, îi ceruse inocent tatălui ei să-l caute în spital. Senatorul 
Mendoza vru atunci să ştie cum de aflase ea de acel loc. leşi astfel la iveala 
toată povestea despre clona lui MacGregor şi rolul pe care-l avusese Tom în 
ispitirea Mariei pentru a o vedea. Patronul îl trimise pe Tom la un an întreg 
de şcoală, fără vacanțe, într-un internat. 

— De ce nu-l ia MacGregor cu el, dacă Tom este fiul lui? întrebase Matt. 

— Nu înţelegi, îi spuse Celia în timp ce tăia tarta din brânză dulce și 
căpşune. 

În mod normal, Matt ar fi comandat două porții, dar de data asta nu era 
sigur că poate s-o înghită nici pe prima. 

— Când Patronul hotărăşte că îi aparţine ceva, nu mai renunță. 

— Niciodată? întrebă Matt. 

— Niciodată! 

— Şi cum rămâne cu ceea ce primeşte de ziua lui? 

Matt se gândi la toate ceasurile de aur, bijuteriile, statuetele şi pietrele de 
pe Lună care îi fuseseră aduse vreme de o sută de ani. 

— Le păstrează pe toate. 

— Unde? 

Celia așeză porțile pe farfurie și-și linse degetele: 

— Are o camera subterană secretă. Patronul vrea să fie îngropat în ea — 
să-l ocrotească Fecioara Maria și să-i ţină cât mai departe ziua aceea! 

Celia se închină. 

— Asemenea unui faraon, remarcă Matt. 

— Exact! Mănâncă-ţi prăjitură, comoara mea! Trebuie să fii puternic! 

Matt mânca în silă, cu gândul la camera secretă. Văzuse fotografii ale 
mormântului lui Tutankamon. Patronul ar urma să fie aşezat într-un sicriu de 
aur, înconjurat de toate ceasurile, bijuteriile, statuetele şi pietrele lui de pe 
Lună. Apoi, pentru că nu mai voia să şi-l închipuie pe Patron mort, întrebă: 

— Ce legătură are asta cu Tom? 

Celia se lăsă pe spate în scaunul ei moale. Era mult mai relaxată acum că 
toată lumea plecase. 

— Patronul e de părere că o persoană îi aparține în acelaşi mod în care o 
casă, o maşină sau o statuie îi aparține, zise ea. N-ar renunța la acea 
persoană, cum, de altfel, nici n-ar arunca bani la întâmplare. De asta n-o lasă 
nici pe Felicia să scape. De asta îi ține pe toţi sub control, ca să-i poată 


chema în orice moment la ordin. Nu i l-ar încredința niciodată pe Tom lui 
MacGregor, cu toate că nu-l poate suferi pe băiat. 

— Tu şi Tam Lin îi aparțineţi? întrebă Matt. 

Celia tresari: 

— Măi să fie! Ce întrebări mai pui! 

Matt aştepta. 

— Poate că n-ai mai avea atâtea probleme dacă lumea ţi-ar explica 
anumite chestii, spuse ea cu un suspin. 

— Nu l-am otrăvit pe Ghemotoc! 

— N-ai vrut, dragule! Ştiu că eşti bun la suflet. 

Matt tare ar fi vrut să-şi susțină nevinovăția, dar știa că ea nu l-ar fi crezut 
pe cuvânt. I se găsiseră amprentele pe sticla de laudanum. 

— Am crescut în Aztlân, începu ea, în acelaşi sătuc în care s-a născut și 
Patronul. Era un loc sărac atunci, şi acum este şi mai nenorocit. Nu creştea 
nimic acolo, doar buruieni, şi erau așa de amare că măgarii vomitau de la ele. 
Până și gândacii migraseră spre oraşul vecin, aşa de rău era. Când eram doar 
o copiliță, am plecat să lucrez într-o fabrică — o maquiladora — la graniţă. Cât 
era ziua de lungă stăteam lângă linia de asamblare şi puneam cu o pensetă 
niște cubuleţe în nişte găuri mici. Credeam că am să orbesc! Locuiam într-o 
clădire mare, cenușie, cu ferestre atât de mici că nu-ţi puteai scoate capul pe 
geam. Asta ca să le împiedice pe fete să fugă. Noaptea urcam pe acoperiş și 
priveam spre nord, dincolo de graniță. 

— Granița noastră? întrebă Matt. 

— Da! Fermele se întind între Aztlân şi Statele Unite. Nu se vedea mare 
lucru, pentru că acestea nu sunt luminate noaptea. Dar dincolo de ele, unde 
începeau Statele Unite, era o lumină puternică pe cer. Ştiam că sub lumina 
aceea se afla ținutul cel mai frumos de pe pământ. Unde toţi au casa și 
grădina lor, unde toată lumea poartă haine frumoase, mănâncă numai 
mâncarea cea mai bună şi nimeni nu munceşte mai mult de patru ore pe zi. 
lar în restul timpului, se plimbă de colo-colo cu hidroavioane şi merg la 
petreceri. 

— Chiar aşa este! se miră Matt, care nu cunoştea mai nimic despre țările 
cu care se învecinau Fermele. 

— Nu ştiu, ofta Celia. Cred ca e prea frumos să fie adevărat. 

Matt o ajută pe Celia să curețe farfuriile şi le spălară şi le şterseră 
împreună. Îndeletnicirea casnică îi reaminti lui Matt de zilele acelea de 
demult, când locuiau în căsuţa din câmpul cu maci. O aştepta răbdător pe 
Celia să-şi reia firul povestirii. Ştia că dacă insista, Celia n-ar mai povesti 
despre trecutul ei. 


— Mi se părea că locuiam de o veșnicie în clădirea aceea gri, îmbătrânind 
pe zi ce trecea. Fără petreceri, fără prieteni, fără nimic, spuse ea în cele din 
urmă, după ce pusese farfuriile la loc. Nu mai aveam vești de la familia mea 
de câţiva ani buni. Puteau să fi murit cu toții, eu nu știam. Viaţa mea s-a 
schimbat abia după ce am învăţat să gătesc. M-a învăţat o bătrână curandera, 
o vindecătoare care avea grijă de fete. Mi-a arătat tot felul de lucruri. l-am 
fost cea mai buna elevă dintre câte a avut şi în scurtă vreme am fost mutată 
de la linia de asamblare şi am ajuns să gătesc pentru toată clădirea. Am 
început să am mai multă libertate; mergeam la piață să cumpăr alimente și 
verdeţuri. Şi într-o zi m-am întâlnit cu un coiot. 

— Un animal? păru derutat Matt. 

— Nu, dragule. O călăuză care trece oamenii peste graniță. Numai că mai 
întâi trebuie să traversezi Fermele, se cutremură Celia. Ce proastă am fost! 
Persoanele acelea nu te ajută să ajungi nicăieri. Te duc direct la Patrula 
Fermei. Am strâns tot ce aveam, inclusiv statueta Fecioarei Maria, pe care 
mi-o adusesem de acasă. Eram în jur de douăzeci de persoane care am trecut 
munţii Ajo şi acolo ne-a abandonat coiotul. Am intrat în panică, exact ca 
nişte iepuri speriați. Am încercat să coborâm o pantă abruptă, iar una dintre 
femei a căzut într-o râpă şi a murit. Ne-am descotorosit de o parte dintre 
bagaje ca să ne mișcăm mai repede, dar asta nu ne-a ajutat deloc. Patrula 
Fermei ne aştepta la poalele munţilor. Am fost dusă într-o cameră, unde mi-a 
fost golit rucsacul. Le-am strigat să aibă grijă să nu-mi spargă statueta. 
Atunci s-a ciobit, când mi-au răsturnat bagajul. Au început să râdă şi unul 
dintre ei intenționa să o sfărâme cu piciorul, când un altul din uşă i-a strigat 
să se oprească. Toţi au rămas atunci înmărmuriţi. Era Patronul, în scaun cu 
rotile. Pe vremea aceea era ceva mai în putere și îi plăcea să verifice personal 
cum merg treburile. Mi-a spus că 1 se pare cunoscut accentul meu şi m-a 
întrebat de unde sunt. l-am zis numele satului şi a rămas surprins: era satul 
lui natal. S-a mirat că „gaura de șobolani” mai era încă în picioare și i-am 
răspuns că e la fel, doar șobolanii s-au mutat într-o văgăună mai bună. A râs 
şi m-a întrebat dacă mă pricep la ceva. Din acel moment am intrat în 
proprietatea Patronului și îi voi aparține întotdeauna, pentru că nu îmi va da 
niciodată drumul. 

Pe Matt îl luă cu frig. Era bine că Celia trecuse granița, altfel nu ar mai fi 
fost lângă el să-l crească, dar ultimele vorbe rostite de ea aveau ceva sinistru 
în ele totuşi: „Nu-mi va da niciodată drumul!” 

— Te iubesc, Celia, spuse Matt impulsiv, cuprinzând-o în brațe. 

— Şi eu te iubesc, zise ea ușor, îmbrățişându-l la rândul ei. 

Se simţea așa de în siguranță! Matt şi-ar fi dorit să se poată ascunde în 


apartamentul ei pentru totdeauna şi să uite de familia Alacrân, de servitorii 
disprețuitori şi de clona lui MacGregor. 


— Ce s-a întâmplat cu ceilalţi care au trecut graniţa? întreba el. 
— Ceilalți? 

Tonul Celiei era neutru și vocea joasă! 

— Au fost toţi transformați în eejiți! 

Şi mai mult n-a vrut să mai spună despre ei. 

Zilele treceau fără prea mari schimbări. Acum Matt nu putea decât să 
aştepte cu înfrigurare revenirea Mariei . Ea şi Emilia fuseseră trimise la o 
mănăstire ca să fie educate ca nişte domnișoare adevărate. 

— Pe Maria vor ei s-o îmblânzească! spuse Celia, pentru că Emilia este 
moale ca fiertura de ovăz. 

Matt o rugă pe Celia să-i trimită o scrisoare din partea lui, dar femeia 
refuză. 

— Măicuţele i-ar da-o direct senatorului Mendoza, zise ea. 

Băiatul încercă să-şi imagineze cum îşi petrecea Maria timpul acolo, dar 
nu ştia nimic despre ce se întâmpla de obicei în mănăstiri. Oare îi era dor de 
el? Oare îl iertase între timp sau acum îl vizita pe Tom? 

Cum fetele Mendoza erau plecate, Benito și Steven nu veniră acasă în 
vacanță. Domnul Alacrân era mai mult plecat în călătorii de afaceri, iar 
Felicia şi Bătrânul stăteau închişi în camerele lor. Coridoarele şi grădinile 
erau pustii. Servitorii își vedeau în continuare de treburi, dar fără să li se 
audă vocile. Casa era ca o scenă de pe care lipseau actorii. 

Într-una dintre zile, Matt comandă să i se aducă un „cal sigur” de la 
grajduri şi aşteptă încordat să vadă dacă îi va fi sau nu refuzată cererea; însă 
ordinul i se execută. Calul îi fu adus de un eejit, iar Matt, stânjenit, îşi lăsă 
privirea în jos. 

În casa lucrau numai câţiva eejiţi, dar prefera să nu se gândească la ei. 
Întinse mâna după căpăstru şi abia după aceea se uita în sus. Era Rosa. Matt 
simți același fior de groază ca pe vremea când era doar un copilaş, iar ea, 
temnicerul lui, dar femeia care stătea acum în fața lui nu mai reprezenta 
deloc o ameninţare. Trăsăturile feţei sale dure și aspre nu păreau să trădeze 


vreo trăire interioară. Rosa privea în gol, drept în faţă, şi ținea mâna întinsă, 
de parcă nici nu-l vedea. 

— Rosa? o strigă Matt. 

Aceasta se uită la el: 

— Aţi prefera alt cal, stăpâne? 

Vocea era aceeaşi, mai puţin tonul furios de altădată. 

— Nu! Acesta este bun, spuse Matt. 

Rosa se răsuci pe călcâie și plecă spre grajduri târşâindu-și încălțările. 
Mişcările ei erau acum întrerupte și automate, altfel decât și-o amintea. 

Matt călări departe de casă. Calul mergea la trap, în linie dreaptă, 
ascultând comenzile lui Matt de a o lua la stânga sau la dreapta, atâta timp 
cât rămânea între graniţele teritoriului pentru care era programat de implantul 
din creier. „La fel ca Rosa” gândi Matt. Abia acum înţelesese cât de cumplit 
era să fie eejit. Pe alții nu-i cunoscuse înainte de a fi operați. Erau acolo doar 
ca să îndeplinească anumite sarcini plictisitoare, dar pe Rosa o ştiuse de când 
era o persoană adevărată, însă una rea şi violentă. Acum nu mai era decât o 
umbră din care dispăruse orice urmă de viață. 

La un impuls îndreptă calul spre vest, în loc de est, adică spre marginea 
câmpurilor de maci, acolo unde credea că s-ar afla căsuţa Celiei. Își miji 
ochii pentru a vedea mai bine la distanță. Lotul pe care se afla era într-un 
stadiu de început al dezvoltării plantelor, cărora abia le ieşiseră boboci gri- 
verzui, printre aburii uşori, înălțați deasupra stropitorilor de la nivelul 
solului. Aerul avea un miros înțepător de praf umezit. 

Câţiva eejiți stăteau aplecaţi deasupra pământului plivind buruienile şi 
strivind insectele dăunătoare. Acesta era ținutul lor, țara eejiților. Matt se 
întrebă ce s-ar întâmpla dacă, brusc, se trezeau la realitate. S-ar ridica oare 
împotriva lui, asemenea sătenilor din filmul acela cu Frankenstein? Dar nu 
aveau cum să-și revină, era imposibil. Își vedeau în continuare de lucru, până 
când conducătorul de grup le spunea să se oprească. 

Matt nu găsi căsuţa din câmp. Probabil fusese dărâmată după ce el şi 
Celia se mutaseră. Oftând, se întoarse spre est, în direcția oazei din munți. 
Ajuns la cişmea, Matt descălecă şi pompă apă în bazin, cum făcea de obicei 
Tam Lin. 

— Bea! îi zise el calului. 

Ascultător, acesta se adăpă, până când Matt hotărî că băuse destul şi-i 
spuse: 

— Gata! 

ÎI trase la umbră şi-i ordonă să-l aştepte. 

Simţi un fior de teamă când începu urcușul. De data asta era de unul 


singur. Nu mai avea cine să-i vină în ajutor dacă aluneca într-un hău sau era 
mușcat de un șarpe cu clopoței. 

Ajunse la stânca găurită şi trecu dincolo. Balta era aproape secată, fiind 
spre sfârşitul anotimpului uscat, iar furtunile lui august și septembrie nu 
începuseră încă. Crenguţele unui tufiş tremurară, mișcate probabil de un 
animal care tocmai se ascunsese. Vântul sufla printre stâncile goale cu un 
şuierat jalnic, singuratic. 

Matt făcu un popas şi mâncă un sandviş. Nu ştia de ce venise acolo. La 
capătul opus al văii se întindea vița de vie peste umbrarul de lemn făcut de 
mâna omului. Cândva, demult, cineva locuise aici, dar acum via neîntreținută 
crescuse şi se îndesise, iar o parte din scheletul de lemn se rupsese. Matt paşi 
încet în umbra ei, stând cu ochii în patru după şerpi, cărora le plăcea, de 
asemenea, întunericul răcoros. 

Găsi o ladă de metal, care avea lângă ea într-o parte câteva pături și o 
grămadă de sticle de apă. Matt se opri locului. Inima mai să-i sară din piept. 
Se uita în jur să vadă unde se ascundea intrusul, dar nu era nimeni, doar 
vântul puternic şi foşnetul răguşit al unui cactus de undeva dintre stânci. 

Matt se ascunse într-un tufiș. Frunzele uleioase, zdrobite sub mişcările lui, 
emanau un miros înțepător. Cine îndrăznise să invadeze locul lui special? Era 
cumva vreun imigrant cu forme nelegale, care încerca să ajungă în Statele 
Unite sau vreun eejit care-şi revenise? Pe măsură ce Matt analiza 
posibilitățile, îşi dădu seama că niciun muncitor imigrant fugar n-ar fi putut 
să care lada printre dealurile și canioanele despre care îi povestise Celia, iar 
eejiții nu puteau să evadeze. 

Cu inima bătându-i puternic, Matt ieși din ascunzătoare şi începu să 
examineze cufărul, care era legat cu două încuietori mari de fier. Băiatul le 
desfăcu cu grijă şi săltă capacul. 

Peste câteva pachete ambalate îngrijit se afla o hârtie scrisă. „Draga Matt” 
începea biletul. Matt se așeză pe pământ şi inspiră adânc, ca să-şi revină din 
şoc. Acele lucruri erau pentru el. După ce se mai linişti, se apuca din nou de 
citit. 


„Draga Matt, 

Nu mă pricep la scris, aşa ca voi fi foarte scurt. Patronul zice că musai 
trebuie să-l însoțesc. Nu mă pot împotrivi. Îţi las în ladă provizii şi niște 
cărți. Nu şti niciodată când ai avea nevoie de ele. Prietinul tău Tam Lin.” 


Biletul părea mâzgălit, cu un scris mare, ca de copil. Matt fu surprins de 
greşelile de ortografie şi de exprimarea săracă pe care Tam Lin o avea în 


scris, când discursurile lui erau atât de inteligente. Însă bodyguard-ul îi 
spusese ca nu prea învățase carte şi iată dovada. 

Matt se apucă să cotrobăie pachetele nerăbdător. Găsi pastramă de vită, 
orez, fasole, ceapă uscată, cafea şi bomboane. Apoi un flacon cu pastile de 
purificat apa, o trusă de prim-ajutor, un briceag, chibrituri şi gaz de brichetă. 

Pe la jumătatea lăzii dădu peste alta hârtie pe care scria: „Crătiţ învelite”. 
Băiatul rupse imediat învelitoarea și descoperi un set de ustensile de 
bucătărie şi o cană de metal. Pe fundul lăzii erau cărți. Una era un pliant de 
hărți, pe alta scria „Istoria opiumului”, iar alte două volume erau manuale 
despre camping și supravieţuire. Un ultim bilet îl anunţa: „Ține lada închisă. 
Coioţii mănâncă alimente. Și cărți.” 

Matt îşi contemplă comoara. Până la urmă Tam Lin nu-l abandonase. Citi 
de mai multe ori încheierea primului bilet şi de fiecare dată parcă bea un 
pumn de apă rece de izvor. „Prietinul tău Tam Lin.” Împachetă totul la loc, 
împinse lada cât mai în spate şi se întoarse acasă. 


Când ajunse la Conac, era agitație mare. Aterizau hidroavioane, iar 
servitorii alergau de colo-colo. Matt o găsi pe Celia aşteptându-l îngrijorată 
în apartament. 

— Unde-ai fost, comoara mea? strigă ea. Eram pe punctul să trimit o 
patrulă să te caute. i-am pregătit costumul pe pat. 

— Ce s-a întâmplat? De ce aleargă toată lumea aşa? 

— Nu te-a anunțat nimeni? 

ÎI dezbrăcă grăbita de cămașă şi-i azvârli un prosop: 

— Fă repede un duş înainte să te îmbraci! A murit Bătrânul. 

Celia se închină pe fugă şi ieşi din cameră. 

Matt rămase perplex, cu ochii la prosop şi cu gândurile împrăștiate. 
Moartea Bătrânului nu era așa o surpriza; doar zăcea la pat de câteva luni. 
Matt ar fi vrut să simtă păreri de rău, dar nici nu-l ştia bine pe Bătrân. Făcu 
un duș rapid şi se îmbrăcă în grabă. 

— Nu ţi-am spus să te speli şi pe cap! se plânse Celia când îl văzu şi 
începu să-i pieptene agitata părul zburlit. 

Purta o rochie neagră elegantă, cu mărgeluţe negre cusute pe bust, și părea 
altfel fără şorțul ei obişnuit. 

— Patronul a insistat să fim şi noi de faţă, spuse ea în timp ce străbăteau 
coridoarele. 

Ajunseră în salon, unde statuile fuseseră înlocuite cu ghivece cu flori. În 


semn de doliu, pereții erau drapați cu crep, iar într-un colț al camerei, zeci de 
păhărele cu lumânări aprinse stăteau așezate într-un suport. Fumul și 
mireasma de tămâie îi provocară lui Matt un atac de tuse. Toţi cei prezenți, 
cel puţin cincizeci de persoane, se uitară încruntați la el. Celia îi dădu 
inhalatorul pe care-l avea mereu la ea. Imediat, tusea lui Matt se calmă şi el 
putu să privească în jur. 

În mijlocul sălii se găsea un sicriu frumos ornamentat, cu mânere de 
alamă. În el era culcat Bătrânul, care arăta asemenea unei păsări moarte de 
inaniție în costumul negru şi cu nasul său ascuțit ieşit în afară, ca un cioc prin 
căptuşeala de mătase de culoarea fildeşului. Celia plângea în tăcere, 
ştergându-şi ochii cu batista, iar lui Matt i se rupea inima când o vedea așa 
tristă. 

Cei veniţi la priveghi rămăseseră la distanţă de sicriu, stăteau adunaţi în 
grupuri pe lângă perete şi conversau în şoaptă. Matt îi văzu pe Benito, Steven 
şi Emilia. Aceștia din urmă se țineau de mână. Rând pe rând soseau tot mai 
mulți oaspeţi. Intră și MacGregor, arătând cu 30 de ani mai tânăr decât îl 
văzuse Matt ultima dată. Acum semăna şi mai mult cu Tom, iar Matt resimţi 
aceeași antipatie şi față de el. 

Mirosul cald şi îmbătător de lumânări aprinse îl ameţea. Ar fi vrut să iasă 
la aer. La cealaltă extremă a casei exista o piscina uriaşă pe care rareori o 
folosea altcineva în afară de Felicia când era trează. Lui Matt îi răsări acum 
în minte, cu adâncul ei albastru-răcoritor, şi se imagină înotând prin undele ei 
transparente. 

— Să nu sufli o vorbă! îi şopti Celia la ureche. 

Dacă nu l-ar fi trezit ea din visare, ar fi pierdut intrarea Mariei în salon, 
dinspre capătul opus al camerei. Ceva mai slăbuţă şi mai înaltă, fetița de 
altădată arăta mult mai matură acum în rochia ei neagră, strânsă pe corp. 
Avea părul lung până la umeri ca un văl negru, lucios, purta cercei cu 
diamante şi o pălăriuță neagră, cu borurile tivite tot cu diamante. Matt își zise 
ca era cel mai frumos lucru pe care-l văzuse în viața lui. 

Maria se ținea de mână cu Tom. 

Matt simți că este apucat strâns de braţ de către Celia. Nu încetă s-o 
privească fix pe Maria, vrând s-o facă să se uite la el, dorindu-și să-i dea 
drumul lui Tom sau (şi mai bine) să-l împingă de lângă ea. Fata se pierdu în 
mulțime fără ca măcar să arunce o privire înspre el. 

Patronul îşi făcu apariția în scaunul cu rotile, împins de Tam Lin. Domnul 
Alacrán îi însoțea pe cei doi, și pe fața lui, Matt citi durere şi întristare 
nedisimulate. Bărbatul se apropie de catafalc şi îi sărută fruntea celui 
decedat. Patronul păru iritat de gest şi-i făcu semn lui Tam Lin să-l poarte 


prin mulțime ca să poată fi salutat de cei veniţi. 

Matt aștepta impacientat. Voia neapărat să-i mulțumească lui Tam Lin, dar 
evident clipa de faţă era nepotrivită. Bănuia că trebuie să păstreze secretul 
despre lada din munte şi comoara din ea, altfel îi crea probleme lui Tam Lin. 

Toate încetară când ușa se deschise şi intră preotul care oficia slujba, 
urmat de dascăli care legănau în jur cădelniţe cu tămâie arzând și de un cor 
de copii. Vocile suave de copil îngheţară conversaţia din salon. Erau ca un 
grup de îngeri, îmbrăcaţi în robe albe, cu feţe curate, luminoase și frumos 
pieptănaţi. Aveau toți în jur de șapte ani şi erau eejiți. Matt își dădu seama de 
asta după privirea goală pe care o aveau. Cântau divin — el ştia să aprecieze o 
interpretare perfectă, dar nu trăiau ceea ce redau. Corul de copii se aşeză 
ordonat la capul mortului, iar preotul le şopti să stea pe loc. 

Era prima dată când Matt vedea un preot în carne şi oase, nu la televizor. 
Celia se ducea de obicei la o biserică mică, aflată la vreo doi kilometri 
distanță de căsuţa din câmpul cu maci. Pleca în zori în fiecare duminică 
dimineaţa și se întâlnea acolo şi cu alți servitori. Când se întorcea, nu mânca 
nimic, nici măcar nu bea cafea până la asfinţit, chiar dacă îi venea foarte 
greu. Cu toate acestea nu lipsise niciodată. Şi nici nu-l lua pe Matt cu ea. 

— Linişte! spuse preotul corului de copii, care amuţiră pe dată. Intonă o 
rugăciune şi încheie stropind corpul neînsuflețit al Bătrânului cu agheasmă. 
Spre mirarea lui Matt, apa nu îi găuri costumul mortului, aşa cum văzuse el 
în filmele cu demonii arşi de Preotul-Zburător. 

— Să ne amintim de viața prietenului nostru! se adresă preotul mulțimii 
cu o voce groasă, impunătoare, făcându-le semn că pot lua cuvântul. 

Domnul Alacrán fu singurul care spuse câteva cuvinte, după care preotul 
îi anunţă pe toți că pot trece cu rândul să-şi ia rămas-bun de la mort. Matt 
ridica privirea spre Celia, în speranța că rolul lor se încheiase, însă ea 
rămăsese tot sobră şi hotărâtă. Îl împinse în faţa ei să se alăture lungului şir 
de oaspeţi care așteptau să ajungă la sicriu. 

„Ce trebuie să mai fac acum!” se mira Matt. Încercă să vadă ce făceau 
ceilalți când ajungeau lângă mort. Cei mai mulţi doar înclinau din cap și se 
grăbeau spre ieşire. Când le veni rândul lor, Celia se închină şi murmură: 

— Să se coboare mila Domnului asupra ta! 

Matt simţi o palma încleștata pe umărul lui, care-l scoase din rând. 

— Ce este... chestia asta? întreba ameninţător preotul. 

De la mică distanță parcă era mai înalt. 

— Patronul a cerut să participe şi el, zise Celia. 

— Chestia asta n-are ce căuta aici! tună preotul. Odrasla nebotezată a 
Satanei nu are dreptul să batjocorească acest ceremonial religios! Nici câinii 


nu se-aduc la biserică! Oamenii din rând încremeniră, cu ochii strălucind a 
răutate. 

— Vă rog, întrebaţi-l pe Patron! imploră Celia. 

Matt nu înţelegea ce încerca ea să mai obţină. Nu aveau cum să câştige, 
iar el nu mai suporta să fie umilit în fața tuturor. Se uită prin sala după 
Patron, dar acesta plecase. 

— Sfântul Francisc ar accepta un câine în biserică, spuse Maria tare, cu o 
voce clară. 

De unde se auzise? Matt se întoarse și o văzu chiar în spatele lui. De 
aproape părea și mai frumoasă. 

— Sfântul Francisc a adus un lup în biserică, reluă ea. lubea toate 
animalele. 

— Maria, mormăi Emilia, de lângă ea. Tati o să aibă o criză de nervi când 
o să audă ce-ai făcut! 

— Sfântul Francisc a predicat unui lup și l-a îndemnat să nu mai mănânce 
miei, continuă fata, ignorând-o pe sora ei. 

— Domnişoară Mendoza, se auzi preotul pe un ton mai respectuos decât 
cel folosit față de Celia, sunt convins că tatăl dumneavoastră vrea să va 
exprimați părerile, dar credeţi-mă, acesta este domeniul meu. Sfântul 
Francisc 1-a vorbit lupului în afara bisericii. 

— Atunci, aşa am să fac şi eu! spuse iute Maria. 

ÎI apucă pe Matt de mână şi-l luă după ea pe lângă şirul de participanți. 

— Ai s-o încurci când o să afle tati, strigă Emilia. 

— Sunt sigură că fugi să-i spui! replică Maria. 

Matt era năuc. Celia nu mersese cu ei. Se lăsă condus de Maria ca prin 
vis, până hotărî ea că sunt într-un loc sigur să se oprească. Era conştient doar 
de căldură mâinii ei şi de parfumul pe care-l împrăștia. Abia după ce 
închiseră o uşa, Matt văzu că ajunseseră în salonul de muzică. 

Maria își scoase pălăria, îşi trecu degetele prin păr şi dintr-odată arăta iar 
ca o fetița. 

— E aşa de cald! se plânse ea. Nu înţeleg de ce Patronul nu dă voie să se 
instaleze aer condiționat. 

— Vrea ca totul să fie ca în satul lui natal, spuse Matt. 

Nu-i venea să creadă ce noroc avea. Maria era aici, cu el! 

— Atunci de ce nu aduce şi gândaci, şi șobolani? Am auzit că satul lui era 
plin. 

— Nu-şi dorește decât părțile bune, zise Matt, vrând să se trezească la 
realitate. 

— Of, hai să nu ne pierdem vremea cu asta! strigă Maria, îmbrățişându-l 


şi sărutându-l cu putere pe obraz. Poftim! Ca să-ți arăt că te-am iertat. 
Doamne, ce dor mi-a fost de tine! 

— Da? 

Matt încercă sa o sărute la rândul lui, dar ea se desprinsese deja din 
braţele lui. 

— Atunci... de ce m-ai evitat după scena cu... spitalul? Gafase din nou, 
amintindu-i de clona lui MacGregor. 

— A fost un şoc, răspunse Maria pe un ton grav. Ştiam... n-am vrut să-ți 
spun... 

— Ce ştiai? 

— Hei, cine-o fi afară? 

Auzise și el zgomote pe coridor. O trase pe Maria în debara, apăsă butonul 
ascuns şi-o auzi gâfâind, când pasajul secret se deschise. 

— E ca într-un roman polițist, şopti ea când se strecurară înăuntru. 

Matt închise uşa şi găsi lanterna pe care o ţinea la intrare. Porniră pe 
vârfuri de-a lungul pasajului, cu Matt în frunte. După un timp, se opriră 
pentru ca ea să se odihnească. 

Fratele-lup 


— Aici înăuntru parcă e mai cald ca afară! spuse Maria, ștergându-şi fața. 

— O să caut o camera goală în care să ne ascundem, zise Matt. 

Îi arătă orificiile mici, ascunse, din perete și ea păru mirată, dar și 
ofensată. 

— Te pomeneșşti că stai aici şi fe uiţi la oameni, spuse ea. 

— Nu! 

Matt se simţi jignit. Nu era genul care să iscodească sau să tragă cu 
urechea la discuţiile altora. Pur şi simplu voia să aibă avantajul acestui secret 
față de cei care-l trataseră cu superioritate. Însă ceea ce sugerase ea, ca 
privitul prin gaura cheii, era supărător: 

— Mă crezi vreun obsedat? 

— Hei, nu eu am descoperit pasaje secrete. Cine crezi că le-a făcut? 

Şoapta Mariei răsună şuierat aproape de urechea lui, îl gâdilă şi-l făcu să 
simtă fiori pe ceafă. 

— Cred că Patronul, răspunse Matt. 

— Bineînţeles! Este atât de paranoic că tot timpul îi spionează pe ceilalți. 

— Poate că trebuie să facă asta. 

— Cred că nu-l mai folosește acum, spuse Maria. Închipuie-ţi cum ar fi să 
încerci să bagi un scaun cu rotile pe aici! 

— Nu-ţi bate joc de el! 

— Nu-mi bat, zău! Ascultă, oare găsim o cameră până nu mă topesc? 

Matt nu se oprise în dreptul primelor camere, deoarece văzuse oameni în 
ele, dar la o cotitură își aminti de o magazie cu calculatoare şi alte aparaturi, 
acoperite cu folii de plastic. Părea un loc de depozitat lucruri care îi erau 
necesare Patronului, dar nu trebuiau lăsate la vedere, pentru că stricau efectul 
acestei case în stil vechi. 

Matt o ajuta pe Maria să treacă peste o încâlceală de fire și să pătrundă în 
camera întunecată. 

— Oau! Ce răcoare este aici! exclamă ea. 

Era mai mult decât rece, constată Matt. Aerul din cameră era ca gheaţa și 
avea un uşor iz de chimicale. O adiere slabă îi suflă peste braţe ridicându-i 
firele de pâr şi sesiză un murmur nedesluşit care abia vibra în jur. 

— Probabil computerele au nevoie de sistem de aclimatizare, spuse el. 

— Asta-i culmea! spuse Maria. Noi murim din cauza zăpuşelii, dar 


aparatele stau într-o cameră ca de hotel de categoria întâi. 

Păşeau încet pe lângă echipamentul electronic și vorbeau în şoaptă. Matt 
zări nişte leduri aprinse pe sub învelitorile de plastic, prin urmare aparatele 
erau în funcțiune. Dar ce anume făceau și la ce foloseau? 

— Hai să ne aşezăm undeva şi să stăm de vorbă, șopti Maria. 

Matt găsi un culcuș între doua grămezi acoperite, unde puteau să se 
adăpostească şi chiar să se mai încălzească. Răcoarea care la început le priise 
începuse să devină neplăcută. Se aşezară alături, aşa cum mai făcuseră şi alte 
dați, până să fie Maria trimisa la şcoală. 

— M-am hotărât să te iert, începu Maria, după ce am citit Florile 
Sfântului Francisc. Ţii minte povestea lupului de care am pomenit azi? Ei, 
era un monstru care-i teroriza pe toți până când Sfântul Francisc i-a vorbit şi 
l-a schimbat. S-a făcut blând ca un mielușel și nu a mai mâncat decât legume 
de atunci. 

— Nu ştiam că lupii pot digera legume, spuse Matt, care studiase 
biologie. 

— Nu asta contează! Sfântul Francisc nu a spus: „Le voi pedepsi pentru 
toate relele pe care le-ai făcut!” I-a zis: „Frate-lup, astăzi este o nouă zi şi tu 
ai s-o iei de la capăt”. 

Matt tăcu. Ar fi vrut să-i spună că nu el îl otrăvise pe Ghemotoc şi n-avea 
nevoie de iertare, dar nu voia să-i strice dispoziția. 

— Așa că am ajuns la concluzia că sunt nedreaptă şi că ar fi cazul să te 
iert. La urma urmei, lupii nu ştiu că nu trebuie şi nu este bine să mănânce 
oameni. 

Maria se lipi de el în umbrele albastre ale camerei. Inima lui Matt sări în 
sus de bucurie. Era aşa de frumoasă și îi fusese aşa dor de ea! 

— Mulţumesc, spuse el. 

— Vreau să-mi promiţi că te vei face bun. 

— OK! spuse Matt, care i-ar fi promis orice în acel moment. 

— Trebuie să te ţii de cuvânt, Frate-lup. N-ai voie să mai dai iama după 
gustări în magazia găinilor. 

— Promit! Cum să te strig? Sfânta Maria? 

— A, nu! răspunse Maria. Nu sunt o sfântă. Am tot felul de păcate. 

— Nu te cred! 

Maria îi povesti ce eforturi făcea zilnic să nu-şi piardă cumpătul în fața 
Emiliei, apoi cum a copiat tema cuiva când şi-a uitat-o acasă pe a ei şi cum a 
mâncat înghețată când ar fi trebuit să țină post. Matt, căruia nu-i păsa prea 
mult să fie bun, se gândi că este o pierdere de vreme să te îngrijorezi de 
greşeli şi de păcate. 


— Eşti botezată? o întrebă el. 

— Da! De când eram bebeluş. 

— ŞI este un lucru bun? 

— Da, bineînţeles! Fără botez, nu poţi intra în rai. 

Matt nu ştia multe nici despre rai. În emisiunile de televiziune pe care le 
urmărise el, mai mult se pomenea despre iad. 

— Ce-a vrut să spună preotul când mi-a zis că sunt odrasla nebotezată a 
Satanei? 

Maria lăsa capul pe umărul lui și oftă. 

— Of, Matt! Sunt sigură că Sfântul Francisc nu i-ar fi dat dreptate. Nu ești 
necurat, doar... 

— Doar cum? 

— Nu ai suflet, deci nu poţi fi botezat. Toate animalele sunt aşa. Eu, una, 
spun că este nedrept şi uneori nici nu-mi vine să cred că este adevărat. La 
drept vorbind, cum ar arăta raiul fără păsări, câini sau cai? Și ce să mai zic de 
copaci şi flori? Şi despre acestea s-a vorbit că n-ar avea suflet. Asta înseamnă 
că raiul arată ca un fel de parcare asfaltată? Cred că tocmai am enunțat, cum 
spun măicuţele, o problemă teologică. 

— Adică animalele ajung în iad după ce mor? 

— Nu! Sigur nu! Nici acolo nu poţi să intri dacă n-ai suflet. Bănuiesc 
că... nu ştiu, m-am frământat mult când a murit Ghemotoc — pur şi simplu te 
stingi, ca o lumânare. Sunt convinsă că nu doare. Acum ești şi în clipa 
următoare te-ai dus. Of, hai să nu mai vorbim despre asta! 

Spre mirarea lui Matt, Maria începu să plângă. Îşi amintea că plânge uşor. 
O îmbrăţişa şi-i sărută fața brăzdată de lacrimi. 

— Nu mă deranjează, şopti el. Chiar dacă aș avea suflet, probabil că tot în 
iad aş sfârşi. 

Râmaseră mult timp tăcuţi amândoi. 

— Îmi place să stau cu tine, zise ea în cele din urmă. La mine la școală n- 
am pe nimeni cu care să-mi fie aşa de uşor să vorbesc. 

— Nu poţi să mai vii iarăşi la mine în vizită? întrebă Matt. 

— Tati zice că trebuie să stau la distanță. E de părere că... O, nu! Aud 
iarăşi voci. 

Matt şi Maria tresăriră şi o porniră spre uşă în același timp. Ea se 
împiedică de cabluri, el o prinse de braţ și o săltă în pasaj. Băiatul apucă să 
închidă trapa, chiar în clipa când în cealaltă parte uşa se deschidea. Se opriră 
o secundă ca să-şi tragă sufletul. 

— În sfârşit, la căldură! oftă mulțumită Maria, frecându-și braţele. 

Matt ascultă atent vocile de afară. 


— Ăsta-i Tom, anunţă el repede. 

— Serios? Unde-i gaura? Vreau să-l văd! 

— Parcă nu-ți plăcea să-i spionezi pe oameni. 

— Nu vreau decât s-arunc o privire! 

Maria îşi potrivi un ochi în dreptul vizorului. Chiar era Tom, cu Felicia! 
Matt își lipi urechea de perete ca să audă mai bine. 

— ...Găseşte-i!... Dacă sunt pe undeva... prin casă, vorbi rar şi ezitant 
Felicia. 

Pe moment, Matt crezu că se referise la pasaj, dar pe urmă auzi zgomot de 
scaune mutate şi un bâzâit de aparat. 

— Uite, aici este salonul! anunţă Tom. Este gol, nu-i nimeni în afară de 
Bătrân. 

— Nu le pasă! murmură Felicia. A fost... inutilizabil. 

— Cum adică? întreba Tom. 

Felicia râse cu un țipăt alarmant: 

— Avea ficatul... terminat, inima... dusă. Nu poţi lua organe de la un 
bolnav de cancer. De acum este doar îngrășământ chimic. 

Tom râdea împreună cu Felicia. 

Matt era înmărmurit. Nu putea să plângă după Bătrân, dar îi părea sincer 
rău de el, cum zăcea acolo ca o pasăre flămândă, în coşciugul cu acea 
căptuşeală de mătase. Matt o trase uşor pe Maria deoparte. Aceasta nu 
protestă, cum se așteptase el, părând la fel de uimita de cele auzite ca el. 

Matt observă că unul dintre ecranele mari de computer era luminat tare. 
Apoi băgă de seamă că, de fapt, nu era un computer cum crezuse iniţial, ci un 
fel de cameră de luat vederi. Dădu peste imaginea Bătrânului cu nasul ca un 
cioc ieşit în afara coșciugului. Imaginea se înceţoşă şi dispăru. Tom schimba 
canalele. 

— Ăsta-i salonul de muzică, spuse Felicia. 

Matt văzu pianul uriaş, teancurile de discuri şi pălăria neagră a Mariei pe 
o măsuţă. 

— Au fost aici! urlă Tom, mutând obiectivul prin toate colțurile camerei. 

Felicia preluă comanda și își demonstră priceperea în mânuirea butoanelor 
de control ale monitorului. Se mişca rapid prin toată casa, verificând inclusiv 
camerele servitorilor şi cămările. Când ajunse la locuinţa Celei, se opri. 
Imaginea o surprindea pe Celia distrusă parcă, aşezată într-un şezlong, cu 
Tam Lin în apropierea ei. 

— Unde puteau să se ducă? întrebă Tam Lin, străbătând camera de sus în 
Jos cu acea energie neobosită care-l caracteriza. Vocea bodyguard-ului se 
auzise slabă şi încet până când Felicia mări volumul. 


— Poate nici nu sunt în casă, zise Celia. 

— Nu ar duce-o acolo, continua Tam Lin. 

— De unde ştii? Dacă situaţia ar părea disperată... 

— Vezi! spuse Tam Lin uitându-se direct în obiectiv. 

Celia schimba vorba şi începu să discute despre înmormântare. 

— La naiba! Știu despre camerele de supraveghere, se auzi Tom. 

— Tam Lin ştie... totul, răspunse Felicia. Patronul are grijă de el. 

— Unde s-o ducă? urlă Tom, lovind cu pumnul într-o masă plină cu 
aparate acoperite. 

Ceva căzu şi se sparse. Felicia îl înşfăca de braţ. 

Matt înţelesese la ce se referise Celia. Tam Lin îi povestise despre oaza 
secretă. Matt nu se gândise s-o ducă pe Maria acolo şi în mod sigur nu 
puteau merge acum, când erau toţi pe urmele lui. 

— Ar putea fi... pe-afară, murmură Felicia. 

Modifică imaginea în așa fel încât ajunse să vadă gardurile, piscina şi 
grădinile. Matt se sperie când zări iazul cu lotuşi şi o pereche de ibişi 
întinzându-şi leneşi aripile. 

— Lasă-mă să văd şi eu, şopti Maria. 

Matt se dădu într-o parte şi-şi lipi urechea de zid, ca să nu piardă nimic. 

— Ți-aduci aminte? întreba rar Felicia, pe un ton insinuant. 

— Aici a fost otrăvit Ghemotoc, nu-i aşa? răspunse Tom. Maria trase aer 
în piept. Matt înţelese că se uitau la stația de pompare. 

— Ştii, am văzut... bestia mică... în ziua aceea, zise Felicia. 

— Pe Ghemotoc? 

Felicia chicoti. 

— Pe clonă! L-am văzut pe... minunatul, fa/entatul Matt... strecurându- 
se afară din apartamentul familiei Mendoza... cu un căţel într-o geantă. M- 
am întrebat: „Ce se întâmplă?” şi m-am luat după el. 

Urma o pauză, apoi Tom reluă: 

— Uimitor! Se vede înăuntru! 

— Camerele sunt peste tot. Patronul obişnuia să supravegheze... totul. 
Dar acum e prea bătrân. A lăsat asta în slujba echipei de securitate. Însă pe ei 
nu-i preocupă... decât dacă vin musafiri. Am petrecut o groaza de timp aici. 

— Este atât de frig! 

— Aparatele funcționează mai bine... la temperatura asta. Îmi iau o haină 
groasă și nu-mi pasa de ger, zise Felicia. 

Matt ştia că la cât era Felicia de drogată avea probabil sensibilitatea 
Bătrânului la schimbările de temperatură. 

— L-ai văzut pe Matt omorând câinele? întrebă Tom nerăbdător. 


Matt se cutremură. De ce se interesa Tom de asta, când el săvârşise crima? 
Maria se scutura cu indignare. Matt spera să nu uite unde se află şi să nu tipe 
la ei. 

— Nu Matt... a făcut-o. 

Maria clipi de parcă ar fi fost înţepată de ceva. 

— A, da... a avut laudanumul, continua Felicia, dar nu el... l-a folosit. 

— Să nu-mi spui ca Ghemotoc a găsit sticla şi s-a tratat singur! A... 
nu...! 

Felicia tăcu. Uneori îi trebuiau câteva minute să-și ordoneze gândurile și 
să termine o conversație. Matt ar fi vrut să vadă ce se întâmplă, dar n-avea 
nicio şansă s-o îndepărteze pe Maria de la vizor acum. 

— M-am dus la iazul cu lotuși, spuse Felicia într-un târziu. Eram... atât 
de furioasă... pentru cum te trataseră la petrecere. Voiam să ucid chestia aia 
îngrozitoare pe care Patronul o ţine pe lângă el. 

Matt simţi că-i îngheaţă sângele. Nu bănuise că Felicia îl ura așa demult. 

— Dar a trebuit să mă mulţumesc în schimb... cu şobolanul acela murdar 
şi slugarnic pe care Maria îl ţinea drept câine. Am la mine mereu o sticluță 
de laudanum drept calmant. 

„Are destul cât să calmeze un oraș întreg” gândi Matt. 

— Aşa că am turnat sticluța mea peste hamburgerul pe care idiotul l-a 
lăsat în urma lui. L-am chemat pe Ghemotoc, care la început nu voia să iasă 
din geantă, dar... i-am dat drumul... direct pe carne... şi a mâncat-o imediat. 

— Cât a durat până a murit? întrebă Tom, dar Matt nu mai auzi răspunsul. 

Maria se prăbușise pe podea şi el se grăbi s-o ajute. Nu scotea niciun 
sunet, dar tremura toată și-și mişca în stânga și în dreapta capul de durere. 

— N-a suferit, îi şopti Matt strângând-o în braţe. Nici măcar nu ştia ce se 
întâmplă cu el. 

Maria se agăță de el, cu fața inundată de un flash luminos de la lanterna 
pe care băiatul o lăsase lângă zid. În sfârşit se linişti destul cât să-i îngăduie 
lui Matt să vadă ce fac Tom şi Felicia. Aceştia plecaseră, iar ecranul era din 
nou acoperit. 

Matt o conduse pe Maria înapoi prin pasaj spre ieșire. Ea tăcea, iar el nu 
ştia ce să-i spună. Nu după mult timp, fură surprinși să vadă o siluetă uriașă, 
cu o lanternă în mână, venind direct spre ei. Namila abia încăpea pe culoarul 
dintre ziduri. 

— Nesăbuiţilor, vorbi în şoaptă Tam Lin. Toată casa bâzâie ca un roi 
rătăcit în căutarea voastră. 

— Cum ai ştiut să dai de noi? întreba Matt. 

— Patronul mi-a spus de acest pasaj. S-a gândit că e posibil să fi dat de el. 


La dracu, Matt, ai făcut-o destul să sufere pe Maria. 

— Felicia l-a otrăvit pe Ghemotoc, zise fata. 

— Ce tot spui? 

Tam Lin era foarte mirat. 

— Am auzit-o discutând cu Tom. Era extrem de... mândră de asta. N-am 
crezut că unii oameni pot fi atât de răi. 

Maria arăta ca moartă în rochia ei neagră şi cu fața pământie. 

— Trebuie să stai un pic lungită, spuse Tam Lin. Te scot eu de aici prin 
biroul Patronului. El o să spună că ai fost acolo tot timpul. Pe el îl amuză 
toată vânătoarea asta, dar senatorului Mendoza nu i se pare deloc o joacă. 

— Matt, tu mai aşteaptă aici câteva minute! Când vezi că drumul este 
liber, treci dincolo pe unde ai venit, zise bodyguard-ul. 

— Prin salonul de muzică, răspunse Matt. 

— Trebuia să fi ghicit. Pălăria Mariei a rămas acolo. 

— Matt, se auzi încet Maria, îndepărtându-se uşor de Tam Lin, m-ai lăsat 
să-ți spun că te iert pentru ceva ce n-ai făcut! 

— Un pic de iertare în plus nu strică niciodată, glumi Matt, citind o 
expresie preferata a Celiei. 

— Probabil că te-ai distrat lăsându-mă să mă fac de râs, se înfurie ea 
revenindu-și în fire. 

— Tu n-ai cum să te faci de râs, zise Matt. 

— Oricum, îmi pare rău că am fost nedreaptă cu tine. 

— Nu mai putem întârzia, spuse Tam Lin. 

— Mă aştept să-ți păstrezi promisiunea să fii bun, continuă ea, uitându-se 
la Matt. 

— Bine, replică el. 

— Şi, încă un lucru, Frate-lup: o să-mi fie dor de tine! 

Apoi Maria se lăsă condusă de Tam Lin prin pasajul întortocheat, iar Matt 
le ascultă paşii cum se pierd în depărtare. 

Tabăra eejiților 


Familia Mendoza plecă imediat după ce Maria apăru tristă și nefericită în 
biroul Patronului. La scurt timp după, acesta părăsi şi el reşedinţa, însoțit de 
gărzile de corp. Matt era iarăşi singur. Nu mai putea vorbi cu Maria sau cu 
Tam Lin, dar se împăca măcar cu ideea că erau din nou în relaţii bune şi că 
cei doi îl plăceau. Se apucă să studieze lucruri care ştia că i-ar încânta pe 
amândoi. Citi manualele de supraviețuire de dragul lui Tam Lin şi termină o 
carte lungă şi complicată despre viaţa Sfântului Francisc ca să-i facă pe plac 
Mariei . 

Sfântul Francisc îndrăgea pe toată lumea deopotrivă, de la bandiți 
sângeroşi, până la cerșetori plini de bube coapte (era o poză în carte cu unul 
drept exemplu). Chemă un greier la el pe deget şi-i spuse: „Bine ai venit, 
frate Greier! Înaltă slavă Domnului cu muzica ta!” Sfântul vorbea cu oricine 
la fel: cu fratele Soare și sora Lună, cu fratele Vultur sau sora Ciocârlie. 
Cartea îi transmise lui Matt senzaţia plăcuta că lumea întreagă este ca o 
familie iubitoare, cu mult deosebită de cea a Alacrânilor. 

Dar oare Sfântul Francisc i s-ar fi adresat şi lui strigându-l Frate Clonă? 

Căldura lăuntrică pe care i-o crease cartea dispăru. El nu făcea parte din 
ordinea naturală a lucrurilor, era o monstruozitate. 

Oriunde s-ar fi aflat, Matt nu putea scăpa de senzația că este 
supravegheat. Deja era neplăcut să-i ştie pe cei din sistemul de pază şi 
securitate că-l spionează, dar şi mai rău era să se gândească la Felicia. Era la 
fel de rea ca Tom, numai că nu o suspecta nimeni, pentru că părea atât de 
supusă. Matt o compară în minte cu o specie de meduză de care auzise într- 
un documentar TV. Aceasta pluteşte în ocean ca o pernă pufoasă, dar lasă în 
urmă destul venin cât să paralizeze un înotător. 

Cum de nu-și dăduse el seama ca Felicia îl urăște? 

Ei, în primul rând pentru că majoritatea cunoscuţilor îl urau şi asta nu era 
mare lucru. Dar răutatea ei era ea singură cât a celorlalţi la un loc. 

O dată pe săptămână, Matt se ducea la grajduri şi cerea un „cal sigur”. 
Înainte de a porni călare însă, încerca să intre în vorbă cu Rosa. Nu o plăcea 
şi nici el nu ştia prea bine de ce vrea s-o trezească la realitate, dar i se părea 
îngrozitor s-o vadă așa schimbată. Poate că vechea Rosa era acum închisă 
într-o carcasă de metal. Şi-o închipuia bătând cu pumnii în pereţi şi nu o 
elibera nimeni. Citise că pacienţii intraţi în comă aud tot ce se spune în jur şi 


au nevoie de aceste voci ca sa le rămână creierele în viață, așa încât Matt îi 
vorbea despre tot ce văzuse şi făcuse în săptămână aceea, însă replica ei era 
mereu aceeași: 

— Doriţi un alt cal, stăpâne? 

După o oră de trăncănit de unul singur, Matt pornea calare spre o oază. 

— Te salut, frate Soare! strigă el. N-ai vrea sa te mai răcorești puţin? 

Fratele Soare îl ignoră. 

— Bună dimineaţa, fraţi Maci! strigă spre marea de flori orbitor de albe. 

— Salutare, frați şi surori eejiți! salută el un şir de lucrători îmbrăcați în 
haine maronii, care se aplecau peste lanuri. 

Poate ca amănuntul cel mai curios despre Sfântul Francisc şi adepții lui 
era felul în care ei renunţau la averile personale. Sfântul abia aștepta să-și 
scoată cămașa și sandalele și să i le dea unui sărac care avea nevoie de ele. 
Fratele Juniper, unul dintre prietenii Sfântului Francisc, le dăduse de multe 
ori tot ce avea pe el unor sărăci întâlniți pe drum. Matt se gândea că Patronul 
ar face infarct să-i spună cineva să-și doneze obiectele personale. 

Din momentul în care Matt trecea prin stânca găurită, parcă intra în altă 
lume. Şoimii zburau alene în cerc pe cerul bleu, luminos, iar iepurii de câmp 
stăteau ghemuiţi în umbra tufişurilor. Peştişorii ciuguleau pâinea din mâna 
lui Matt, iar coioţii se apropiau curajoşi ca să înfulece bucăţi mari din 
sandvișurile lui. Pentru ei nu conta dacă el este om sau clonă. 

Matt îşi întinse un sac de dormit în umbrarul viei şi-şi puse o cuvertură 
împăturită drept pernă. Își trase aproape termosul cu suc de portocale şi luă o 
carte. Asta da viaţă! Aerul mirosea uşor a rășină şi a sulfină. O viespe mare, 
neagră, cu aripi stacojii le dădea târcoale păianjenilor ascunşi în nisip. 

— Bună, soră Viespe! spuse Matt agale. 

Insecta săpă nervoasă în nisip, nu găsi nimic şi se apucă să caute în altă 
parte. 

Matt deschise volumul Istoria opiumului, una dintre cărțile pe care i le 
lăsase Tam Lin în cufăr. Se aştepta să fie un manual de agricultură, în schimb 
se dovedi cu totul altceva, chiar foarte interesant. Matt află că Opiumul era o 
țară. Ținutul era o fâşie întinsă de teren între Statele Unite şi Aztlân. Acum o 
sută de ani, existau conflicte între Statele Unite şi Aztlân, care pe vremea 
aceea se numea Mexic. Matt îşi aminti vag că Celia îi pomenise ceva. Mii de 
mexicani au trecut granița în valuri, în căutare de lucru. „Un traficant de 
droguri pe care-l cheamă Matteo Alacrân.” 

Matt sări în picioare. Ăsta era numele Patronului! Cu o sută de ani în 
urmă era un bărbat activ şi în putere. 

Cartea continua să povestească despre acest personaj, ca fiind unul dintre 


cei mai bogaţi și mai puternici oameni din lume, deşi afacerea lui era ilegală. 

„Drogurile ilegale?” gândi Matt. „Ce ciudat!” 

Matteo Alacrân a format o alianță cu ceilalți traficanţi şi li s-a adresat 
preşedinţilor Statelor Unite şi Mexicului. „Aveţi două probleme”, le-a zis el. 
„În primul rând, nu vă puteți păzi graniţele, și în al doilea rând, nu ne puteţi 
controla pe noi.” 

Sfatul lui a fost să combine problemele. Dacă ambele ţări cedau terenul 
de-a lungul graniţei comune, traficanții urmau să înființeze ferme acolo şi să 
stopeze exodul imigranților ilegali. În schimb, se angajau să nu le vândă 
droguri cetăţenilor Statelor Unite şi Mexicului. Adică, aveau să-şi orienteze 
comercializarea mărfii strict spre Europa, Asia şi Africa. 

Cartea puncta: „A fost un pact încheiat în iad”. 

Matt o puse deoparte. Lui nu i se părea nimic în neregulă cu planul. Părea 
că totul se petrecuse întocmai. Se uită la foaia de titlu. Autorul era Esperanza 
Mendoza şi fusese publicată la Societatea Antisclaviei din California. Privi 
mai atent și observă că foaia galbenă a cărţii părea ieftină; nu arăta a ceva 
care să impresioneze sau să fie luat în serios. Matt reluă lectura. 

La început, Opiumul era ţara nimănui, dar pe parcursul anilor a prosperat. 
Suprafeţe diferite erau conduse de familii diverse, asemenea regatelor din 
Europa medievală. S-a format un Consiliu al Fermierilor care se ocupa de 
problemele internaţionale şi menținea pacea între ferme. Cele mai multe 
dintre familii controlau arii mici, dar două erau destul de puternice şi de mari 
încât să dicteze politic. Familia MacGregor stăpânea teritoriul de lângă San 
Diego, iar Alacrânii aveau un imperiu vast, cuprinzând centrul Californiei, 
toată Arizona şi New Mexico. 

Treptat, Opiumul a devenit din ținutul nimănui o ţară în adevăratul sens al 
cuvântului, cu Matteo Alacrán drept lider suprem, dictator şi führer. 

Matt se opri din citit pentru a savura cuvintele. Nu-şi mai încăpea în piele 
de mândrie. Nu ştia exact ce este un fiihrer, dar era evident ceva foarte bun. 

Pe rândul următor Esperanza scria: „Nu se mai văzuse om mai lacom, mai 
rău şi mai profitor”. 

Matt aruncă volumul cât colo, acesta aterizând în apă cu paginile 
deschise. Cum îndrăznea să-l insulte pe Patron? El era un geniu. Câţi alți 
săraci, cum fusese el inițial, ar fi reușit să pună bazele unei ţări, construite 
practic din nimic? Esperanza era pur și simplu invidioasă. 

Totuşi, băiatul se grăbi să recupereze cartea până nu era complet distrusă. 
I-o dăduse Tam Lin şi asta o făcea valoroasă. O uscă la soare cu grijă, o 
împachetă şi o aşeză la loc în cufăr. 

La întoarcere, Matt se opri pe drum la stația de purificare a apei şi vorbi 


cu şeful de grup. De la plecarea lui Tam Lin, Matt se gândise îndelung la câte 
învăţăminte preluase de la el. Nu avea rost să-și petreacă restul vieţii ca un 
animal de casă cu origine rară. Patronul nu pierdea așa banii de pomană. 
„Nu, în niciun caz” medita Matt. Bătrânul avea în minte ceva mai bun pentru 
el. Nu va putea niciodată sa ajungă la statutul lui Benito sau al lui Steven, 
pentru că nu era om, dar putea să-i ajute. Aşa că Matt se apucă să studieze 
modul în care funcționa afacerea şi cum se conducea imperiul opiumului. 

Văzu că opiumul este plantat, procesat şi apoi pregătit pentru piață. 
Urmări cum sunt mutați eejiții de pe un câmp pe altul, cât de des li se dă apă 
şi câte porții de mâncare primesc. 

„Când voi fi la conducere” — Matt se corecta repede în gând: „Când am să 
ajut persoana care va fi la conducere, am să-i eliberez pe eejiți”. Cu siguranța 
opiumul poate fi exploatat și de oameni obişnuiţi. Poate că nu vor fi la fel de 
eficienți, dar orice era mai bun decât o armată de sclavi fără minte. După ce 
o văzuse pe Rosa, ajunsese la concluzia aceasta. 

Matt îi ceru detalii șefului de grup despre râul subteran care izvora din 
golful California, de la câteva mile distanță. Era sursa de apă ce alimenta 
domeniul Alacrân, dar mirosea cumplit de urât înainte de a fi purificat. 

Şeful de grup evita să-l privească pe Matt în ochi. Ca majoritatea 
oamenilor, nu-i plăcea să i se adreseze unei clone, dar în același timp nu voia 
nici să-l supere pe Patron. 

— De ce miroase apa așa? întreba Matt. 

— De la peștii morți, chimicale, răspunse bărbatul fără să se uite în sus. 

— Dar le scoateţi, nu-i așa? 

— Da! 

— Şi unde le aruncați? 

— Pe terenuri virane, spuse omul, arătând cu degetul spre nord. 

Încerca să răspundă cât mai scurt şi la obiect. 

Matt îşi miji ochii şi privi spre nord. Deasupra deşertului, dincolo de 
mirajul provocat de arşiţă, văzu o serie de ridicături care păreau construcții. 

— Acolo? întrebă el suspicios. 

— Da! veni răspunsul paznicului. 

Matt întoarse calul şi porni spre nord ca să vadă locul mai bine de 
aproape. Mirosul era atât de înfiorător, că se temu că va face o criză de astm, 
aşa că îşi duse mâna spre inhalator. 

Erau într-adevăr construcţii cu uși şi ferestre mici, întunecate, foarte dese, 
care se întindeau în şiruri lungi. Tavanele erau foarte joase, încât Matt se 
întrebă dacă o persoană putea sta în picioare înăuntru. La geamuri erau gratii 
de fier. Oare aici locuiau eejiții? Ideea era cutremurătoare. 


Pe măsură ce Matt se apropia, duhoarea creștea din ce în ce mai tare. Era 
un amestec de peşte stricat, excremente și vomă şi un iz chimic, dulceag, 
care era mai rău decât toate celelalte la un loc. 

Matt folosi inhalatorul. Ştia că ar fi trebuit să plece imediat de acolo, dar 
clădirile erau prea interesante. Văzu schelete de peşte şi scoici îngropate în 
noroiul din jurul lor. Locul părea să se fi format pe reziduurile din golful 
Californiei. Încercui una dintre clădiri şi, ajuns în spatele ei, cobori într-o 
vale care arăta asemenea unei gropi de gunoi. Mirosul îngrozitor îl făcu să 
lăcrimeze şi abia reuşea să mai distingă ceva prin mâzga densă, galbenă de 
pe fundul gropii. Calul se împiedică. Picioarele din față îi îngenuncheară 
forțat şi Matt trebui să se agaţe bine de gâtul calului ca să nu fie catapultat în 
mizerie. 

— Ridică-te! Ridică-te! ordonă el, dar animalul era incapabil să-i asculte 
ordinele. Stătea imobilizat cu picioarele sub el. Matt simți că-l ia ameţeala. 
Descăleca și inspiră adânc cu inhalatorul. Plămânii i se umflară cu lichid. Îl 
apucă groaza că putea muri înecat și încercă să se târască afară din groapă. 
Începu să-și facă loc cu degetele prin clisa amestecată cu resturile de peşte şi 
alte crustacee intrate în putrefacție. 

Două braţe îl înşfăcară şi-l traseră în sus. Fu târât un timp, apoi aruncat 
într-o remorcă. Matt simţi că motorul porneşte. Vehiculul demară într-un nor 
de praf care-l făcu să tuşească. Vru să se ridice de la pământ, și în acel 
moment un bocanc în piept îl trânti la loc. 

Şocat, Matt se uită în sus și surprinse doi ochi albaștri, extrem de reci, 
ațintiți asupra lui. La început crezu că îl vede pe Tam Lin, dar persoana de 
față era mai tânără și mai zveltă. Avea aceeași forță și alură atletică, acelaşi 
păr şaten, ondulat şi ochii albaştri, însă nici vorbă de buna dispoziție pe care 
Matt era obişnuit s-o citească pe fața bodyguard-ului lui. 

— De unde ai făcut rost de cal? întrebă bărbatul. Cum de ţi-a trecut prin 
minte să scapi cu el? 

— Nu este eejit, Hugh, spuse o altă voce. 

Matt văzu alături un alt bărbat asemănător primului. 

— Atunci ești imigrant fugar, mârâi Hugh. Cred că te ducem la spital şi-i 
lăsăm să-ți pună un cip în creier. 

— Să vă văd că faceţi asta, zise Matt cu inima bătându-i tare în piept. Îi 
era frică, însă Tam Lin îl învățase că este o prostie să-ți arăţi slăbiciunea. 
„Poartă-te ca şi cum ai fi stăpân pe situație”, îl sfătuise bodyguard-ul, „și în 
nouă cazuri din zece, ai să scapi sigur cu asta”. „Majoritatea sunt laşi dincolo 
de aparenţe.” Matt realiză că bărbaţii făceau parte din Patrula Fermei, prin 
urmare, după spusele Celiei, erau foarte periculoși. 


— Să vă vad că faceți asta, repetă Matt, şi am să-i spun doctorului cum v- 
ați purtat cu clona Patronului. 

— Poftim? zise Hugh, luându-și bocancul de pe pieptul lui Matt. 

— Sunt clona Patronului! Vizitam staţia de purificare a apei şi m-am 
rătăcit. Chiar mai bine ar fi să mă duceți la Conac şi am să-i transmit un 
mesaj de-acolo. 

Matt era departe de a fi stăpân pe situaţie, dar îl ascultase de multe ori pe 
Patron dând ordine şi ştia sa redea perfect tonul acela rece, sever, care 
obținea rezultate. 

— Măi să fie! Îi seamănă vocea cu a bătrânului vampir, vorbi al doilea 
bărbat. 

— Tacă-ţi fleanca! mârâi Hugh. Ştiţi, nu ne aşteptam să ajungeţi pe aici, 
stăpâne, âââ... stăpâne... Cum vă numiţi? 

— Matteo Alacrân, zise Matt, nespus de mulțumit că bărbatul tresări la 
auzul numelui. 

— Ei, bine, stăpâne Alacrán, nu ne aşteptam să fiți dumneavoastră; erați 
pe lângă tabăra eejiților, aşa că este o greșeală fireasca să... 

— V-a trecut vreodată prin cap să mă întrebaţi ce caut acolo? întrebă 
Matt, micşorându-şi ochii cum îl văzuse pe Patron că face când voia să pară 
în mod special amenințător. 

— Ştiu că aşa ar fi trebuit, domnule! Ne pare extrem, extrem de rău! Vă 
ducem acum direct la Conac şi vă cerem umilele noastre scuze, nu-i așa, 
Ralph? 

— A, da, într-adevăr, spuse celălalt. 

— Cum rămâne cu calul meu? 

— Rezolvăm şi cu asta. 

Ralph ciocăni în geamul cabinei, acesta se deschise și el strigă câteva 
instrucțiuni spre şofer. 

— O să anunțăm prin staţie să vină o patrulă să ia mârţoaga! 

— Arăta destul de rău de la lipsa de aer, domnule. S-ar putea să nu 
supraviețuiască. 

— Lipsa de aer? se interesă Matt speriat, oarecum ieșindu-şi din rolul 
calm al Patronului. 

— Se întâmplă asta uneori în jurul gropii, zise Ralph. Aerul nu circulă şi 
se aduna dioxidul de carbon. Este ca într-o mină. 

— Mi-a murit un frate aşa, remarcă Hugh. 

— Nu-ţi dai seama decât când e prea târziu. De obicei, nu sunt probleme 
pentru căminele din apropiere, dar în nopțile când nu bate vântul, îi culcăm 
pe eejiți în câmp. 


Matt era uluit. 

— De ce nu curăţaţi groapa? 

Ralph păru sincer nedumerit de întrebare. 

— Aşa am procedat dintotdeauna, stăpâne Alacrán. Eejiţii nu sesizează 
diferenţa. 

„Ei, asta-i adevărat”, gândi Matt. Chiar dacă eejiţii ar şti de pericol, nu s- 
ar îndepărta decât dacă li s-ar spune să fugă. 

Acum că Matt le acceptase scuzele, bărbaţii deveniseră prietenoși. Nu 
reacționaseră ca restul când i-a anunţat că este o clonă. Erau precauţi, dar nu 
ostili. De fapt, se purtau aproape ca Tam Lin. 

— Sunteţi scoțieni? îi întrebă Matt. 

— A, nu, răspunse Hugh. Ralph este din Anglia, iar eu din Ţara Galilor. 
Wee Wullie din cabină este scoţian. Însă la toţi ne place sa jucăm fotbal și să 
ne batem cap în cap. 

Matt îşi aminti ce-i spusese cândva Patronul despre Tam Lin şi Daft 
Donald: „Am dat de ei în Scoţia, spărgându-șşi capetele la ieşirea de pe un 
stadion de fotbal. Să-ţi alegi întotdeauna gărzile de corp dintr-o altă țară. Așa 
le este mai greu să se alieze şi nu te pot trăda.” 

— Fotbalul sună a război, zise Matt. 

Ralph şi Hugh râseră amândoi. 

— Chiar este, băiete! Este! afirma Hugh. 

— Lucrul grozav la fotbal, spuse Ralph, căzut pe gânduri, este că îți place 
atât jocul, cât şi ce se întâmpla pe lângă. 

— Pe lângă? 

— Tot ceea ce se creează în jurul jocului: galeria, zgomotul şi forfota din 
tribune. 

— Petrecerile, spuse Hugh cu o expresie visătoare pe față. 

— Da, petrecerile, aproba Ralph. Te aduni într-un bar cu tovărăşii tăi şi 
bei până ce proprietarul vă dă afară. 

— Dacă reușește să vă dea afară, îl completă Hugh. 

— Şi apoi, înainte sau după meci, confruntarea cu membrii din galeria 
adversă. Pe care, desigur, trebuie să-i pui la punct. 

— Atunci intervine bătaia cap în cap, ghici Matt. 

— Aşa-i, care este nemaipomenită, mai ales dacă ai câştigat, zise Ralph. 

Camionul parcurgea o rută în zigzag de-a lungul câmpurilor cu maci. Matt 
văzu aceiaşi eejiți pe care îi zărise şi dimineaţa. Munceau în continuare la 
tăierea mugurilor copţi, însă nu simţi niciun impuls să îi strige: „frați”. Nu 
erau și nici nu îi vor fi frați, până nu-şi pierdeau clemele din creier. 

— Dacă vă plăcea așa de mult, de ce aţi venit aici? îi interogă Matt. 


Bărbaţilor le pieri expresia visătoare de pe feţe, iar ochii le deveniră reci 
şi distanți. 

— Uneori... începu Hugh, după care tăcu. 

— Uneori se exagerează cu lovirea cap în cap, îi termină Ralph vorba. În 
război este în ordine să omori oameni; atunci devii erou. Dar în fotbal, care 
este la fel de glorios, se aşteaptă să dai noroc cu duşmanul după aceea. 

— Cum ar veni, să-i pupi în fund pe mizerabili, spuse Hugh cu dispreţ. 

— Şi nouă nu ne-a plăcut asta, înţelegi? 

Matt credea că a înţeles. Hugh, Ralph şi Wee Wullie erau criminali. Erau 
candidații ideali pentru Patrula Fermei. Erau nevoiţi să-i fie loiali Patronului, 
altfel îi dădea pe mâna oricărei poliţii era pe urmele lor. 

Grădinile luxoase şi acoperișul de țiglă roşie de la Conac se vedeau deja. 
Deosebirea dintre acestea şi adăposturile eejiţilor era incomparabilă; asta 
când nu dormeau sub cerul liber, ca să nu fie gazați. 

— Tam Lin a omorât pe cineva? întrebă Matt. 

N-ar fi vrut să întrebe, dar era singura lui şansă să afle. 

Hugh şi Ralph se uitară unul la altul. 

— El este într-o cu totul altă categorie, zise Ralph. Este un terorist 
nenorocit. 

— Nu ştiu de ce Patronul are atâta încredere în el, spuse Hugh. 

— Parcă ar fi tată şi fiu... 

— Mai taci! Ai uitat cu cine vorbim? îl întrerupse Hugh. 

Erau aproape de casă şi Matt se temea că îl vor lăsa să plece înainte să 
afle răspunsul. 

— Ce-a făcut Tam Lin? îi zori el. 

— Numai a plasat o bombă lângă reședința premierului în Londra, replică 
Hugh. Este un scoţian naționalist, ştii. Voia să îl aducă din nou la putere pe 
Bonnie Prince Charlie sau mai știu eu ce alta târâtură obeză. El n-a fost 
motivat de bere, ca noi ceilalți. 

— Nu, el este dintr-o tagmă deasupra noastră, cu normele lui etice 
pretențioase şi conștiința socială. 

— E păcat că un autobuz de şcoală a parcat în apropiere în acel moment 
nepotrivit, spuse Hugh. Explozia a omorât douăzeci de puști. 

— Asta-ţi face conștiința socială, zise Ralph, ajutându-l pe Matt să se dea 
Jos. 

Camionul dispăru imediat; bărbaţii păreau nerăbdători să plece sau poate 
ca le era interzis să se arate prin apropierea holurilor civilizate ale reședinței 
Patronului. 

Tezaurul dragonului 


— Trezește-te! îi spuse Celia atât de aproape de ureche, încât Matt 
aproape căzu din pat, fluturând din brațe. 

— Ce s-a întâmplat? strigă el, încercând să se elibereze dintre cearşafuri. 

Ea trase de cuvertură şi îl ridică în picioare. Deşi ajunsese de înălțimea ei, 
Celia era mai puternică. Probabil contau toţi acei ani în care cărase cratiţe cu 
tocană prin toată bucătăria. Îl împinse în baie. 

— Trebuie să mă îmbrac? întrebă Matt. 

— Nu este timp. Spală-te doar pe faţă. 

Matt îşi azvârli apă pe faţă, într-un efort să se trezească. După ce îl 
adusese acasă Patrula Fermei, mersese imediat la culcare, pentru că îi era rău 
de la aerul otrăvit din tabăra eejiților. 

Era derutat de informațiile discordante pe care le avea despre Patrula 
Fermei. Până să-i întâlnească pe soldaţi, Celia îi umpluse capul cu povești 
care-i înghețau sângele în vine. Erau creaturi ale nopții, spunea ea, asemenea 
chupacabras. Supraveghează cărările ce şerpuiesc printre munții Ajo şi îşi 
vânează prada cu dispozitive speciale, cu detectoare de căldură. 

Matt îşi aminti privirea rece a lui Hugh când îl trântise în remorcă. În acel 
moment, chiar dacă numai pentru o clipă, pentru el Matt nu era decât un 
gândac bun de strivit sub un bocanc. De îndată ce se prezentă drept Matteo 
Alacrân, soldații din Patrula Fermei s-au transformat în băieți veseli, care ies 
la o bere într-un club şi, ca distracție, se lovesc cap în cap. 

„Da, sigur”, îşi reveni Matt. „Şi Tom este Arhanghelul Mihail!” 

— Grăbeşte-te! Este important! ţipă Celia din spatele uşii. 

Matt se şterse pe mâini Şi ieși. 

— Poftim o brânzoaică înainte să pleci! 

Lui Matt i se păru că mâna Celiei tremură când îi întinse farfuria. 

— Nu mi-e foame, protestă. 

— Mănâncă! O să ai o zi grea! 

Celia se postă la masă și îl urmări cum mestecă în silă. ÎI făcu să mănânce 
până la ultima firimitură. Umplutura i se păru că avea un gust ciudat sau 
poate de vină erau efectele secundare ale inhalării aerului infestat, fiindcă îi 
era în continuare rău. Se culcase având un gust groaznic în gură. 

În momentul când el şi Celia ieşiră din apartament, îi întâmpină o pereche 
de gărzi de corp care îi escortară destul de brutal de-a lungul coridoarelor. 


Era, probabil, foarte târziu, pentru că toate holurile erau goale. 

Coborâră treptele de la intrare şi trecură de o alee şerpuită, apoi pătrunseră 
în grădină, pe care o traversară aproape în întregime, până la capătul de unde 
începea deşertul. În spate, Matt văzu panorama Conacului cu pilonii albi, 
imenşi şi portocalii decoraţi cu becuri. Din neatenţie, păşi cu talpa goală pe 
un spin de la butucii de vie. 

— Au! ţipă Matt, ghemuindu-se să-și scoată spinul. 

Însă gărzile de corp îl şi luaseră pe sus înainte să-și curețe talpa. Atunci, 
Matt își dădu seama încotro se îndreptau. 

— La spital! suspină el. 

— E în regulă, comoara mea! îl asigură Celia, dar vocea ei nu părea în 
ordine; era sugrumată. 

— Nu sunt bolnav! strigă Matt. 

Nu mai fusese la spital de când văzuse creatura de pe pat. 

— Nu tu eşti bolnav, ci Patronul, spuse unul din paznici. 

Din acel moment, Matt nu se mai zbătu. Era perfect normal să-l ducă la 
Patron. El îl iubea pe bătrân, iar acesta, probabil, voia să-l vadă dacă era grav 
bolnav. 

— Ce s-a întâmplat? zise Matt. 

— Atac de cord, mârâi paznicul. 

— A... murit? 

— Încă nu. 

Brusc, Matt simţi că-i vine să leşine de la şoc. Vederea i se încețoșă și 
inima îi bubuia. Îşi feri capul pe lângă braţul paznicului şi vomită. 

— Ce na...? 

Bărbatul urlă surprins, apoi scrâşni printre dinți câteva înjurături: 

— Fi-r-ar! Uite ce mi-a făcut la costum! 

Lui Matt nu-i mai pasa de spinul din talpă. ÎL copleşiseră alte probleme 
mai grave. Stomacul îl înțepa de parcă înghiţise un cactus, iar ochii îi jucau 
feste, fiindcă pe pereți se învălmăşeau mii de culori. 

Internii îl întinseră pe o targă, îl împinseră rapid pe un hol și apoi îl 
transferară pe un pat. Cineva strigă: „Are pulsul accelerat!” şi altcineva îi 
baga un ac în braţ. Matt nu ştia bine ce este real şi ce este un vis urit. Se 
vedea în groapa de gunoi din tabăra eejiților, înotând în mâzgă. Vomită iar și 
iar, până ce din gât i se scurse doar un firicel amărui de fiere. Îl văzu pe 
Ghemotoc la picioarele patului, privindu-l cu reproş. Oare aşa suferise şi 
Ghemotoc după ce înghiţise laudanumul? Apoi îl văzu pe Sfântul Francisc la 
picioarele lui. „Frate-lup, ai făcut atâtea răutăţi că toată lumea este dușmanul 
tău. Totuşi, eu am să-ți fiu prieten”, zise el. 


„Sigur! OK!” gândi Matt. 

Figura Sfântului Francisc se schimbă în cea a lui Tam Lin. Bodyguard-ul 
părea îngândurat şi tras la faţa. Avea bărbia lăsată în piept ca pentru 
rugăciune, deşi rugăciunea nu era una dintre activităţile lui predilecte. 

O lumină slabă, albastră ilumina fereastra. Se apropiau zorii şi ororile 
nopții se îndepărtau. Matt înghiți. Gâtul îi era așa uscat, că nu credea că o să 
poată vorbi. 

— Tam Lin, îngăimă el. 

Capul bodyguard-ului se înalță și îl privi pe jumătate trist, pe jumătate 
liniștit, nici Matt nu putea descrie exact. 

— Nu vorbi decât dacă trebuie, flăcăuaș. 

— Patronul, şopti Matt. 

— Este stabil acum, spuse Tam Lin. Au fost nevoiţi să-i facă un transplant 
pe spate ca la puşculiţele din purceluşi. 

Matt ridică din sprâncene. 

— Pe acolo se fixează inima donatorului lângă a lui, ca să-i regularizeze 
bătăile. Donatorul era... inima lui era prea mică şi nu putea să o înlocuiască 
singură pe cealaltă. 

Matt cunoştea câte ceva despre procedură de la orele de ştiinţe. Când 
cineva moare într-un accident, organele lui sunt folosite pentru a salva viețile 
unor oameni bolnavi. Dacă inima pe care o primise Patronul era mică, 
înseamnă că donatorul fusese copil. Poate că asta îl necăjise pe Tam Lin. 

— Am fost la... tabăra eejiților, zise Matt şi se opri ca să-i treacă durerea 
din gât. Mi s-a făcut rău! Patrula Fermei... m-a găsit. 

— Ai fost la groapa de gunoi? explodă Tam Lin. Doamne, Dumnezeule! 
Nu-i de mirare că inima ta o luase razna! Este o emanaţie otrăvitoare de 
chimicale pe terenurile alea. Vreau să-mi promiţi că niciodată, niciodată n-ai 
să te mai duci pe acolo! 

Matt fu copleşit de furia bodyguard-ului. Cum avea să ştie care erau 
pericolele, dacă nimeni nu-i vorbea despre ele? Cu toate că îşi dorea să pară 
viteaz, la colțurile ochilor îi apărură lacrimi. 

— La naiba! Îmi pare rău! spuse Tam Lin. N-ar trebui să tip la tine cât eşti 
bolnav. Ascultă, ai făcut un lucru nesăbuit iscodind tabăra eejiților, dar poate 
n-ai greşit prea tare. Se spune că beţivii şi copiii au îngerii lor păzitori. 

Bărbatul îl privi gânditor pe Matt, ca şi cum ar fi vrut să mai spună ceva. 

— Îmi pare rău, şopti Matt. 

— Ar trebui! Celia cred că a făcut un șanț de atâta vântureală în faţa uşii. 
Te simți în stare de un pic de plânset şi văicărit? 

— Dacă-mi scoţi... spinul din talpă, rosti Matt cu greutate. 


Bodyguard-ul îl dezveli şi identifică imediat problema. 

— Idioţi nenorociți! mormăi el în barbă. Nu sunt în stare să găsească 
nimic decât dacă are desenată o țintă pe el. 

Îi scoase spinul şi-i șterse talpa cu spirt. Matt îşi dorea foarte mult să-i 
pună niște întrebări. „Îţi pare rău că ai omorât douăzeci de copii? De ce te-ai 
supărat de faza cu Ghemotoc când tu ai făcut ceva mult mai rău?” Dar îi 
trebuia mult mai mult curaj și îndrăzneală pentru asta decât se simţea acum 
în stare. 

Celia nu se gândea decât la plâns și la văicărit. Îi plânse de milă lui Matt 
până la limita isteriei. Şi totuşi, era bine să se ştie iubit. Mai mult chiar, le 
sări în cap internilor ca o cloșcă. 

— Nu mai are ce căuta aici! urla ea și în engleză, și în spaniolă. 

Matt fusese aşezat pe o targă și transportat în aerul proaspăt și răcoros al 
dimineţii, înapoi la apartamentul Celiei. ÎI pregăti de culcare în patul lui şi-l 
păzi tot restul zilei. 


Inima de rezervă a Patronului funcționa foarte bine, dar era evident că 
bătrânul depăşise un moment de cotitură. Nu mai umbla neobosit cu scaunul 
lui cu rotile motorizat care torcea ca un motan. Cei de la fizioterapie îi 
mişcau braţele şi picioarele, exersându-i-le ca să nu i se atrofieze mușchii, 
însă pierduse ceva vital. 

Altădată Patronul ar fi murit de râs, când Tam Lin descria cum dușmanii 
lui din guvernul Statelor Unite şi din cel al Aztlân-ului căzuseră pradă unor 
farse sau fuseseră victimele unor accidente ciudate. Acum pur şi simplu 
înclina din cap. Nu-şi mai permitea asemenea plăceri, deşi mai păstrase 
câteva la cei 148 de ani ai lui. 

Tam Lin îi aducea comori din vastul tezaur de cadouri pe care bătrânul le 
adunase. Acesta îşi trecea degetele înțepenite prin conţinutul unei lăzi cu 
diamante şi ofta: 

— La urma urmei, nu-s decât pietre. 

Matt, care în ultima vreme își petrecea mult timp la căpătâiul Patronului, 
spuse: 

— Sunt foarte frumoase. 

— Nu mai văd viaţa din ele. A dispărut focul acela care a mânat bărbaţii 
în război pentru ele. 

Şi astfel Matt înţelese ca pietrele prețioase nu-și pierduseră valoarea în 
ochii Patronului, ci că el pierduse încântarea pe care o avea cândva de a 


stăpâni aceste averi. Îi părea rău pentru bătrân şi nu ştia cum să-l aline. 

— Sfântul Francisc spune ca este bine să le dai lucruri de pomană 
săracilor, sugeră Matt. 

Schimbarea care se petrecu în acel moment cu Patronul fu uimitoare. Se 
ridică în capul oaselor, cu ochii scânteietori şi cu energia pulsându-i prin 
vene din cine ştie ce rezervor ascuns. 

— Să dai... lucruri... de pomană? strigă el cu o voce ca a unui bărbat cu o 
sută de ani mai tânăr. Să le dau lucruri de pomană? Nu-mi vine să cred că 
am auzit asta! Ce te-au învăţat până acum? 

—A fost doar o sugestie, zise Matt, stupefiat de reacţia pe care o 
provocase. Sfântul Francisc a trăit cu mult timp în urmă. 

— Să le dau lucruri de pomană? şopti bătrânul. De asta m-am zbătut să 
plec din Durango? De asta am construit un imperiu mai mare decât cel al lui 
El Dorado? El Dorado se scălda în praf de aur ziua întreagă. Ştiai asta? 

Matt ştia. Patronul îi povestise de sute de ori. 

— Stătea pe veranda casei lui din aur, vorbi Patronul, cu ochii negri 
sclipind, iar servitorii îl ungeau cu praful de metal până ce strălucea ca 
soarele. Oamenii lui îl venerau ca pe un zeu. 

Bătrânul se pierdu în fantasma creată, cu ochii aţintiți în depărtare spre 
junglele unde regele legendar ar fi trăit. 

Mai târziu, Tam Lin îl felicită pe Matt pentru isteţimea lui: 

— I-ai readus culoarea în obraji, venind cu sugestia să-şi doneze tezaurul 
de dragon. Am fost prea blând cu el. De fapt, avea nevoie de un șut în dos. 

— Ce este un tezaur de dragon? întreba Matt. 

El şi Tam Lin stăteau în gradina Celiei şi împărțeau un vas de limonadă. 
Bodyguard-ul rar mai avea timp să-l viziteze de la operația de inimă a 
Patronului, însă după remarca neprecaută a lui Matt, bătrânul începuse să 
colinde casa de unul singur. Tam Lin povesti chiar că număra lingurile. 

— A, răspunse Tam Lin, asta-i ce strânge un dragon de la castelele vecine. 
Îşi adună comoara într-o peşteră adâncă, întunecată, din munţi, şi noaptea 
doarme pe ea. Bănuiesc ca nu este prea confortabil de la toate acele pumnale 
încrustate cu pietre şi aşa mai departe, dar balaurul are solzi şi nu simte. 

Lui Matt îi plăcea la nebunie când Tam Lin vorbea despre lucruri pe care 
le auzise de copil. Atunci i se simţea un ton moale, melodios în glas. Băiatul 
şi-l imagina cu ani în urmă mic, înainte de evenimentele care-i boţiseră nasul 
şi-l acoperiseră cu cicatrice din cap până în picioare. 

— Şi balaurul e fericit? întreba Matt. 

— Dacă balaurul e fericit întrebi? repetă Tam Lin. Pai, nu m-am gândit 
până acum. Presupun că da. Ce alta plăcere să mai aibă o ființă a cărei 


existență constă din a-i face nefericiți pe ceilalți? Să continuăm totuși: 
amănuntul cel mai uimitor despre dragoni este că ştiu când ceva, indiferent 
cât de mic, le dispare din tezaur. Pot să și doarmă adânc. Dacă un flăcău 
neghiob se strecoară la miezul nopţii şi ia o singură monedă, dragonul se 
trezeşte. Şi atunci nu ţi-ai dori să fii în pielea flăcăului aceluia. Dragonul îl 
preface în scrum şi îl amestecă în grămada de tăciuni a celorlalți care au 
făcut greșeala să încerce să fure din tezaurul lui. 

Albinele tăbărau asupra mănunchiurilor de flori în soarele cald al amiezii. 
În mod obişnuit, Celia prefera să cultive legume, dar recent descoperise un 
interes deosebit pentru flori. Pe un perete atârna o orhidee, iar o viţă de 
floarea-pasiunii îl decora pe celălalt. Campanule și rochița-rândunicii 
încadrau ordonat alte plante pe care Matt nu le recunoştea. Unele erau 
sensibile la soare, aşa că Tam Lin le instală de jur împrejur un gărduț mic, în 
carouri. Băiatul considera că înfrumuseţa gradina. 

— Patronul ştie câte lucruri are în depozitul lui? 

Matt înţelesese, desigur, la cine se referise povestea cu balaurul. 

— Probabil că nu. Dar n-ai vrea să riști o încercare, te asigur! 

Maturitatea 


Explozia de energie a Patronului nu dură mult, curând redeveni palid şi 
slăbit. Bătea iarăşi câmpii povestind despre copilăria lui şi despre cei şapte 
frați şi surori care-i muriseră de mici sau îl asculta pe Matt cântând la chitară. 
Deşi băiatul avea încă degetele cam scurte şi nu putea interpreta piese cu 
adevărat complicate, avea o voce suavă şi subțire, ca de înger — cum spunea 
Celia. Patronul cădea într-o dulce toropeală când îl auzea. Matt adora să-l 
vadă pe bătrân așa, cu ochii pe jumătate închişi şi cu gura uşor curbată într- 
un zâmbet blajin. Asta însemna mai mult decât orice laudă. 

Într-o zi, în timp ce Matt cânta o baladă spaniolă, vocea lui se frânse. Îi 
scăzu mai mult de o octavă şi ajunse să emită un sunet care aducea mai 
degrabă a răget de măgar decât a glas de băiat. Jenat, Matt îşi drese vocea şi 
încercă din nou. Pe moment cântecul continuă lin, dar după câteva minute se 
întâmpla același lucru ca mai înainte. Matt se ridică în picioare confuz. 

— S-a întâmplat până la urmă! murmură Patronul din patul lui. 

— Îmi pare rău! Am să-i cer Celiei sirop de tuse, spuse Matt. 

— Nu ştii ce-ai pățit, aşa-1? Eşti atât de rupt de restul lumii, că habar n-ai. 

— Mâine o sa fiu refăcut! 

Bătrânul râse cu un hohot răguşit și uscat: 

— Roagă-i pe Celia și pe Tam Lin să-ți explice. Acum doar cântă-mi la 
chitară, fără voce. Este destul şi atât! 

Însă când Matt o întrebă pe Celia mai târziu ce a păţit, ea își îngropă faţa 
în şorț şi izbucni în lacrimi. 

— Ce este? Ce s-a întâmplat? strigă Matt, de-a dreptul alarmat. 

— Ai crescut! plânse Celia cu nasul în șorț. 

— ŞI asta nu este bine? 

Spre oroarea lui Matt, vocea îi bubui ca un bas de toba. 

— Ba da, mi vida, zise Celia, ştergându-şi ochii cu materialul şi încercând 
sa schiţeze un zâmbet neconvingător. Întotdeauna este un şoc când unui 
mieluţ îi cresc coarnele şi devine un berbec mare și frumos. Dar este un lucru 
bun, dragule, chiar este. Trebuie să dăm o petrecere pentru a sărbători. 

Matt rămase la el în cameră cu chitara, în vreme ce din bucătărie o auzea 
pe Celia zdrăngănind oalele. Nu-i venea să creadă că este un lucru bun să te 
maturizezi. Oricâte zâmbete schițase Celia, el tot îşi dădea seama că afișa o 
mască. Ştia că în sinea ei era speriată şi voia să înțeleagă de ce. 


Devenise un bărbat. Nu, aici greșea. Din moment ce nu fusese un băiat 
până acum, nu putea să ajungă nici bărbat. Era o clonă adultă. Îi răsări în 
minte o amintire veche cu doctorul spunându-i Rosei că pe măsură ce 
îmbătrânesc clonele se deteriorează. Lui Matt nu îi mai era frică de o reală 
dezmembrare acum, dar ce se petrecea totuşi când creştea? 

Îşi pipăi faţa să vadă dacă-i apar ţepi de barbă. Simţi doar câteva mici 
umflături de la ultima erupție de acnee. „Poate că s-au înşelat” gândi el. 
Încercă să cânte balada, însă, după primul vers, vocea îl trădă iarăși. Era 
foarte dezamăgit. Noua lui voce nu era nici pe departe la fel de bună precum 
cea de dinainte. 

„Oare şi vocea Mariei se va schimba?” se întrebă el. 

Petrecerea din acea seară părea liniștită. Celia şi Tam Lin se instalară la 
masă în grădină cu nişte cupe de șampanie pentru a sărbători noul statut al lui 
Matt. Ca o favoare specială, i se îngădui şi lui să bea un pahar, deşi Celia 
insistă să revină la limonadă după prima sorbitură. Licuricii pe care Matt îi 
comandase dintr-un catalog pulsau prin toată grădina caldă și umedă. Din 
spațiul special îngrădit de Celia cu plante noi şi oarecum ciudate, se 
răspândea un parfum greu. Spunea că îi fuseseră aduse de la o curandera din 
Aztlân. 

Deodată lui Matt îi trecu un gând prin minte. 

— Câţi ani am? întrebă el, întinzând paharul gol să i se umple. 

Celia ignoră încruntarea de pe faţa lui Tam Lin și-i turnă limonada în loc 
de şampanie. 

— Știu că nu am o zi de naştere ca a oamenilor, dar tot m-am născut la un 
moment dat. 

— Ai fost recoltat, se exprimă Tam Lin, cam împleticit. 

Golise o sticlă întreagă de unul singur, iar Matt realiză că nu-l mai văzuse 
bând alcool până atunci. 

— M-am dezvoltat în interiorul unei vaci. M-a fătat cumva ca pe un vițel? 

Matt nu vedea nimic rău în a te naște într-un grajd. Lui lisus i se păruse 
acceptabil. 

— Ai fost recoltat, repetă Tam Lin. 

— N-are nevoie să ştie toate detaliile, spuse Celia. 

— Ba eu zic că da! răcni bărbatul, lovind cu pumnul în masa de picnic. 
Atât Celia, cât şi Matt clipiră: A fost destulă secretoşenie în casa asta! Şi 
prea multe minciuni împuţite! 

— Te rog, spuse Celia repezit, cu o mână pe braţul lui Tam Lin. Camerele 
video... 

— Camerele video pot să ia foc, că nu-mi pasă! Holbaţi-vă bine, spioni 


mincinoşi, netrebnici! Uite ce părere am eu despre voi! 

Bărbatul făcu un gest extrem de urât cu mâna spre orhideea care acoperea 
unul dintre pereţi. Matt imitase şi el odată acel gest şi fusese certat de Celia. 

— Te rog! Dacă nu-ţi pasă de tine, măcar gândește-te la noi! 

Femeia căzuse în genunchi lângă scaunul bodyguard-ului, cu mâinile 
împreunate ca la rugăciune. 

Tam Lin se scutură ca un câine ud: 

— Ah! Vorbeşte băutura din mine! 

Apucă sticla de șampanie rămasă şi o azvârli de perete. Matt auzi 
cioburile şiroind printre flori. 

— Îţi mai spun doar atât, băiete! 

ÎI înhăță pe Matt de gulerul cămăşii. Celia îl urmărea cu o figură palidă, 
înspăimântată. 

— Te-ai dezvoltat în biata vacă vreme de nouă luni, după care ai fost 
extras din ea. Ai fost cules, iar ea sacrificată. Ăsta-i termenul care se 
foloseşte când este omorât un biet animal de laborator. Mama ta vitregă a 
fost transformată în niște afurisite de fleici şi antricoate. 

Îi dădu drumul lui Matt, care se trase cât mai departe de el. 

— E în regulă, Tam Lin, spuse blând Celia, așezându-se pe un scaun 
lângă el. 

— Nu este deloc în regulă! 

Bărbatul își lăsa fruntea peste brațele încrucișate pe masă: 

— Pentru ăştia suntem niște cobai nenorociți. Suntem trataţi bine atâta 
timp cât putem fi folosiți. 

— Nu o să le meargă o veşnicie, şopti Celia, îmbrăţișându-l. 

Tam Lin îşi răsuci capul ca s-o poată privi peste braţe. 

— Ştiu ce ţi-ai pus în cap, dar este periculos, zise el. 

Celia își lăsă capul pe umărul lui şi-l mângâie pe spate cu mâinile ei mari 
şi blânde. 

— Ferma asta există de o sută de ani. Câţi eejiţi crezi că sunt îngropaţi 
sub lanurile de mac? 

— Mii, poate sute de mii. 

Vocea lui Tam Lin era aproape un mormăit: 

— Nu crezi că e de-ajuns? 

Celia zâmbi spre Matt, în timp ce îl liniştea pe bodyguard îmbrățişându-l. 
De data asta zâmbetul ei fusese sincer şi i se păru frumoasă în lumina difuză 
din grădină: 

— Du-te la culcare, comoara mea! zise ea. Trec să te văd mai târziu. 

Matt se simți deranjat că cei doi aparent uitaseră că era petrecerea lui de 


ajungere la maturitate. Plecă bosumflat la el în cameră. Zdrăngăni chitara, în 
speranţa că hărmălaia va deranja perechea îmbrăţişată din grădină. După o 
vreme însă, furia îi trecu şi o înlocui sentimentul că trecuse cu vederea un 
amănunt important. Se făcuseră destule aluzii, la fel de numeroase ca 
licuricii din grădina interioară. Acestea transmiteau sclipiri de promisiuni şi 
se aprinseseră fugitiv şi în mintea lui, atât cât să le remarce, dar nu să le şi 
descifreze. După care, asemenea licuricilor, se stinseră. Tam Lin şi Celia își 
cenzurau foarte bine discuțiile. 

Așa se întâmpla de ani buni. Matt ştia că îi lipsesc informaţii vitale legate 
de viaţa clonelor. Nu ar fi trebuit să afle cum sunt făcute şi nici că toate — mai 
puţin el — erau fără creier. 

În clipa de faţă, pentru a mia oară, Matt se întreba cu ce scop ar crea 
cineva un monstru. În niciun caz pentru a ţine locul unei odrasle adorate. 
Copiii erau iubiţi, pe când clonele — urâte. Nu era nici pe post de animal de 
casă, deoarece niciun astfel de companion nu aducea cât de cât cu creatura 
oribilă și îngrozită pe care o văzuse Matt la spital. 

Îşi aminti imaginea cu Patronul şi Domnul MacGregor, stând alături în 
scaune cu rotile, după operaţii. „Mi-am făcut rost de un ficat nou”, spusese 
MacGregor, bătându-se pe burtă, „şi mi-am schimbat şi rinichii, dacă tot mă 
deschiseseră. Se uitase spre Matt cu ochii aceia albaștri-deschis care 
semănau cu ai lui Tom, iar Matt se revoltase. 

Nu! Nu se poate! 

Rememora petrecerea aniversară la care Patronul își recuperase ca din 
senin facultățile mintale. „Implanturi de creier fetal. Trebuie să încerc și eu 
asta la un moment dat”, anunţase MacGregor. „A funcționat de minune la 
tine.” 

„Nu amâna prea mult”, replicase Patronul. „Trebuie să le dai un avans 
doctorilor de cel puţin cinci luni. Mai bine, opt.” 

Nu se poate! Matt își apăsă tâmplele ca pentru a păstra încă ideea acolo. 
Dacă nu o conştientiza, nu se putea materializa, însă își pierdu firul. 

MacGregor își crease o clonă ca să poată face transplanturi de la ea ori de 
câte ori avea nevoie. Creatura din spital era îndreptățită să se vaite! Dar care 
era sursa de implanturi ale Patronului? Sau pentru recenta operație de la 
spate, când i-a fost implantata o inimă noua care să o ajute pe cea veche și 
şubrezită? 

Toate dovezile erau chiar în faţa lui, numai că refuzase să deschidă ochii 
şi să se gândească la așa ceva. Nu era prost. Indiciile îi fuseseră la îndemână 
dintotdeauna, dar adevărul era prea greu de acceptat. 

Şi Patronul îşi crease clone ca să-l aprovizioneze cu transplanturi. Era la 


fel ca MacGregor. 

„Nu, nu chiar la fel, pentru că eu sunt diferit”, cugeta Matt disperat, cu 
ochii în tavan. Celia îi văruise tot peretele cu steluțe care luceau în întuneric. 
De când se mutase la ea în apartament, adormise mereu sub o boltă de stele 
slab luminate. Prezenţa lor îl linişti şi-l relaxă acum. 

„Sunt altfel! Eu n-am fost creat ca să produc organe de schimb.” 

Patronul refuzase ca doctorii să-i distrugă creierul lui Matt, îl protejase şi 
li-l încredinţase Celiei și lui Tam Lin, ca să aibă grija de el. Îl angajase pe 
domnul Ortega ca să-i predea muzică. Bătrânul se mândrea foarte tare cu 
succesele băiatului. Nu așa se comporta cineva care intenţionează să te 
omoare pe viitor! 

Matt îşi încetini voit ritmul respirației. Până acum gâfâise ca o pasăre care 
se agita închisă într-o cameră. Matt văzuse pasări care mor de panică, fiindcă 
nu nimeresc ieşirea şi se zbat în dreptul geamului închis. Trebuia să analizeze 
toată situația şi să ajungă la o concluzie lucidă. Indiferent de ce se alesese de 
restul bietelor clone, era clar că Matt nu urma să aibă soarta lor. 

Patronul părea să fie motivat în acțiunile sale de cu totul altceva decât 
MacGregor. Băiatul observă simplu: din pură vanitate. Când bătrânul îl 
privea, se vedea pe el însuși: tânăr, puternic și întreg la minte. Ca atunci când 
te uiţi în oglindă. Efectul n-ar mai fi fost același dacă Matt ar fi fost o 
creatură băloasă, bâlbâită, pe un pat de spital. 

Matt cuprinse perna în braţe, cum strângea pe vremuri la piept 
animăluțele de pluş. Avea senzația că fusese salvat de pe marginea unei 
prăpăstii. Totuşi trebuia sa ia în considerație şi viața cumplită a celorlalte 
clone. 

„Fraţii mei”, gândi Matt. 

Începu să tremure încercând să-şi regăsească devotamentul față de omul 
care-l crease. Patronul îl iubea, dar era rău. „Nu s-a mai văzut om mai lacom, 
mai rău şi mai profitor”, scrisese Esperanza în cartea ei despre ținutul 
Opiumului. Matt aruncase violent cartea când citise aceste cuvinte. Dar pe 
atunci era un băiețel, acum era bărbat sau ceva asemănător. Bărbaţii, îi 
spunea deseori Tam Lin, au curajul sa ţină piept oricărei situaţii. 

— Ai febră! striga Celia când ea şi Tam Lin trecură să-i spună „Noapte 
bună!” şi se grăbi să-i facă un ceai. 

Tam Lin rămase să-l vegheze din prag. Silueta bodyguard-ului părea 
amenințătoare, iar Matt își aminti că omorâse douăzeci de copii într-un 
atentat cu bombă menit să-l elimine pe premierul britanic. 

Când Celia reveni cu ceaiul, Tam Lin înălță din umeri şi spuse: 

— Ca răspuns la întrebarea ta, flăcău, ai paisprezece ani. 


Apoi pleca spre camera lui, în aripa extrem de securizată a Conacului, 
unde stătea Patronul. 

Esperanza 


Matt se trezi cu senzație de vomă și febră mare. Simţea că are un pietroi 
pe suflet şi singura posibilitate de a scăpa de el era să descopere că temerile 
lui sunt nefondate. Putea s-o întrebe pe Celia, dar sigur nu i-ar răspunde, de 
frică. 

Į se păru că simte priviri aţintite asupra lui. Poate că era urmărit prin 
camerele de luat vederi sau din camera cu monitoare. N-avea cum să ştie. 
Poate era Felicia acolo, înfofolită într-o haină de blană, clocind un plan ca să- 
| distrugă. 

Cât despre Tam Lin, Matt nu ştia cum s-aducă problema în discuţie. 
„Apropo, are de gând cineva să mă taie în bucăţi?” Şi mai înfiorător putea 
suna răspunsul bodyguard-ului: „Ai pus punctul pe i, flăcău! Am zis de la 
început că-ţi merge mintea ca o zvârlugă.” 

Oare rezista să audă tot adevărul? 

Însă, odată sculat din pat, dispoziţia lui se mai însenină puţin. Duşul 
fierbinte şi micul dejun cu pâine prăjită îl făcură să-și uite spaimele. Nu 
părea plauzibil ca Patronul să fi irosit atâta educație pentru cineva care era 
prețuit doar ca donator de organe. Pentru efectuarea transplantelor, donatorul 
nu trebuia să fie neapărat elev de nota zece pe linie. Matt se duse la grajduri 
ŞI ceru un „cal sigur”. 

Printre lanurile cu maci se adunase o ceaţă deasă. Era ceva obişnuit dis- 
de-dimineaţă, când se porneau aspersoarele şi terenul scotea aburi. Soarele 
urma să o risipească în câteva ore, dar acum norii lăptoşi care se ridicaseră 
din pământ ajungeau până la jumătatea gambei lui Matt, care era călare. 
Trăia un sentiment plăcut mișcându-se prin ceața aceea, din care se vedea 
doar capul şi spinarea calului, parcă traversa înot un lac fermecat. 

„Am paisprezece ani” gândi Matt. „Sunt adult!” 

Se simţea curajos şi puternic. Prinții din Evul Mediu plecau la război când 
erau de vârsta lui, poate chiar mai tineri. 

Oaza era răcoroasă şi acoperită de umbre. Ploile recente umflaseră balta, 
care ajungea acum până aproape de cadrul cu vie. Matt trase cufărul pe un 
dâmb, apoi se dezbrăcă şi intră în apă. Cu toate că Tam Lin îl încurajase să 
facă tot felul de lucruri riscante, nu-l lăsase să înoate în baltă pentru că mâlul 
de pe fund ascundea multe pericole, însă tocmai acest amănunt era punctul 
de atracție pentru Matt. Începu să înoate câineşte, împrăștiind cu mâinile 


bancurile de puiet de peşte. Ajuns la celălalt mal, se urca pe o piatra în 
dreptul unui tufiş. Tremura uşor. Ziua urma să se încălzească, dar 
deocamdată aerul dimineţii în deşert păstra răceala nopții. 

Matt se uita spre cer, care era de un albastru-intens că-ți lăcrimau ochii. 
Ploaia spălase toată uscăciunea şi praful, iar aerul era atât de curat și de 
limpede, încât aveai impresia că inspiri lumina. Sentimentul feeric era tot 
mai accentuat. 

Ce îl împiedica să escaladeze munţii aceia și să se îndrepte la sud, spre 
Aztlân? Din povestirile Celiei reieşea că era o ţară săracă, şi totuşi fața ei se 
lumina de fiecare dată când pomenea de ea, pentru ca era, de asemenea, plină 
de oameni şi de viață. Era o lume nouă în care putea să scape de camerele de 
luat vederi și de răzbunarea Feliciei şi în care nu trebuia să mai dea ochii cu 
MacGregor, peticit după operațiile de „renovare de organe”. Dar cum să 
trăiască fără Celia și Tam Lin? Sau fără Maria? 

Se încântă şi mai tare la gândul că se putea aventura prin munții aceia 
bruni-cenușşii. Nu trebuia să ia o hotărâre acum. Patronul putea să mai 
trăiască ani în şir — „sigur va mai trăi”, se asigură băiatul; la urma urmei, 
bătrânul era tratat de cei mai buni doctori din lume. Matt avea timp să-și 
construiască cu grijă planul, poate chiar s-o ia pe Maria cu el. Își uitase 
spaimele din ajun și se simţea ca un rege: Matt Cuceritorul. 

Înotă înapoi. Soarele scălda mica vale, în vreme ce el despacheta cărțile și 
hărțile de la Tam Lin. Acum înţelegea rostul lor și își propuse să le studieze 
atent pentru planul evadării lui. 

„Istoria Opiumului”, citi el în cartea lui Esperanza, „este înmuiată în 
sânge şi în teroare”. Matt se cuibări pe nişte pături cu o felie de pâine prăjită 
cu gem în mână. Încă îl mai deranja maniera cicălitoare de exprimare a 
autoarei, dar nu putea să se împotrivească faptelor. 

„Matteo Alacrân sau Patronul, cum i s-a spus numaidecât, a plantat opium 
de la izvoarele fluviului Pecos până la marea Salton”, citi Matt. Avea nevoie 
de o imensă forță de muncă să îi îngrijească terenurile, ceea ce nu constituia 
o problemă, pentru că mii de mexicani treceau graniţa zilnic. Nu trebuia 
decât să îi captureze. În acest scop s-a înființat prima Patrulă a Fermei, care 
îşi recruta soldaţii din rândurile celor mai mari criminali eliberaţi vreodată de 
sistemul corupt din închisorile de peste tot din lume.” 

Matt închise nervos cartea. Iarăşi se lansa într-o tiradă la adresa 
Patronului şi îl vorbea numai de rău. Esperanza asta trebuie să fi fost o 
scorpie! Termină de băut o sticlă cu suc pe care şi-o adusese de-acasă și 
încercă din nou să citească. 

„Chiar şi aşa, Patronului îi venea greu să-i controleze pe imigranții ilegali, 


care îi scăpau printre degete şi se ajutau unii pe alții să evadeze. Fugeau din 
Opium pe la graniţa cu Statele Unite, iar guvernul acestei țări amenințase că- 
i închide afacerea. În acel moment, de teamă să nu îşi piardă regatul de 
sclavi, Despotului Ierbii i-a venit ideea salvatoare de a folosi eejiți. La o 
primă impresie — citi Matt în continuare — nimic nu părea mai uman. 
Suferinţa există doar când o conșştientizezi, nu? Eejiţii nu resimt nici frigul, 
nici căldura, nici singurătatea. Un cip implantat în creier le-a anihilat toate 
aceste senzaţii. Trudesc cu devotamentul constant al albinelor lucrătoare. 
Aparent, n-ai zice că sunt nefericiți. Și atunci, cine poate spune că sunt 
chinuiți? 

Eu spun! 

Patronul le-a vândut sufletele acelor oameni diavolului! După ce mor, le 
îngroapă cadavrele în pământ ca îngrășământ şi ară peste ei. Rădăcinile de 
mac sunt udate cu sânge și oricine cumpără sămânţa lor infectă nu-i nimic 
altceva decât un canibal.” 

Ce citise până acum era mai mult decât suficient pentru o zi. Matt îşi puse 
cartea pe piept şi încercă să-şi imagineze cum arăta Esperanza la faţă. 
Probabil că era plină de riduri ca o vrăjitoare bătrână, avea colți galbeni și 
obrajii scofâlciți ca un bostan răsuflat. Răsfoi cartea, căutându-i poza. La 
pagina 247 o găsi. Era îmbrăcată cu un taior negru și avea un şirag de perle 
la gât. Părul negru îi încadra ca un văl lucios faţa palidă, frumoasă. Semăna 
foarte bine cu Maria. Îi căzură ochii pe rândurile de sub poză: „Esperanza 
Mendoza, fosta soție a senatorului Mendoza, este membru fondator al 
Societăţii Antisclaviei din California. A scris numeroase best-seller-uri. A 
primit Premiul Nobel pentru Pace în...” 

Matt scăpă cartea din mână. Maria nu ştia toate astea. Credea că mama ei 
e moartă, că a plecat de-acasă când ea avea cinci ani şi nu s-a mai întors. 
Fetița îşi închipuia că mama ei s-a pierdut în deşert și se trezea noapte de 
noapte plângând că aude glasul mamei ei. De aceea avea grijă cu sfinţenie de 
obiectele păstrate ca amintire. O speria de moarte ideea de a pierde lucrurile 
la care ţinea foarte mult. Şi iată că în tot acest timp mama ei trăia bine mersi 
în California. Matt simți că-l cuprinde o furie cumplita atât împotriva femeii, 
cât şi a senatorului Mendoza. Cu siguranță a ştiut ce se întâmplă, dar a 
preferat s-o lase pe Maria să sufere. Ei bine, el nu avea de gând să 
prelungească situaţia asta. Cu prima ocazie când Maria îl vizita — urma să 
vină peste două luni la nunta lui Steven și a Emiliei Matt îi va dezvălui 
adevărul, scris negru pe alb. 


Matt descoperi motivul pentru care Tam Lin îi interzise să înoate în balta 
din oază. În noaptea aceea căzu la pat cu cel mai groaznic rău la stomac pe 
care-l avusese în viaţa lui. Ore întregi vomă într-o găleată, până ce-şi simți 
gâtul arzând ca o torță. Celia insistă să-l doftoricească cum ştia ea, ca să-l 
facă bine. Îi turnă pe gât câteva pahare de lapte şi nu-l lăsă o clipă singur. În 
pauzele dintre accesele de vărsături, Matt observă că mâinile ei erau la fel de 
reci şi transpirate ca ale lui. Într-un târziu îşi reveni destul cât să se poată 
întinde liniştit. Celia îşi trase un scaun lângă pat şi îi veghe toată noaptea 
somnul agitat. 

La un moment dat se trezi şi văzu fața lui Tam Lin la un centimetru 
distanţă de a lui. Bodyguard-ul se trase înapoi şi spuse: 

— Îi miroase răsuflarea a usturoi. 

„Şi ce dacă miroase a usturoi?” se întrebă Matt în gând, toropit de somn. 
Aproape tot ce gătea Celia abunda în usturoi. 

— Te-am avertizat să nu încerci așa ceva. Trebuie să avem o discuţie, i se 
adresă Tam Lin Celiei. 

— Am să nimeresc dozajul corect data viitoare, zise ea. 

— Vrei să strici totul? 

— Poate că planul tău nu va reuşi. Avem nevoie de un altul de rezervă. 

— Ai să-l omori! 

Celia se uită în sus la camera video ascunsă. 

— Mai degrabă mor decât să las să se întâmple asta. 

Vocile amuțiră. Matt vru să rămână treaz ca să asculte ce discutau între ei, 
dar era prea slăbit. 

La câteva zile după boală, Matt se simţea încă iritat şi avea dureri mari de 
cap. Chiar când credea că începea să se însănătoşească, îl luă un alt val de 
greață. A doua criză nu a mai fost la fel de urâtă ca prima, semn că era pe 
cale să se vindece. Se mira că totuşi Celia nu chemase doctorul, dar în același 
timp îi era recunoscător. Ar fi însemnat să fie dus iar la spital şi Matt voia să 
evite asta pe cât posibil. 

După ce se înzdrăveni, începu iarăşi să-şi petreacă timpul stând la 
căpătâiul Patronului și ascultându-i povestirile delirante. Treptat, amintirile 
acestuia păreau să fie învăluite de o ceață groasă. Uneori îl striga pe Matt pe 
alt nume și mai încurca și alte lucruri. 

— Am construit cocioaba asta cu propriile mele mâini, îi zicea el lui Matt. 

Băiatul se uită în jur. Conacul imens cu grădinile lui şi fântânile arteziene 
numai „cocioabă” nu putea fi numit. 

— Am plantat şi viţa de vie, zicea Patronul. Îi merge foarte bine. În doar 


doi ani a şi acoperit umbrarul. Cred că apa este foarte bună. Nimic nu se 
compară cu bălțile astea din deșert. 

„Vorbeşte despre oază”, realiză Matt îngheţându-i sângele în vene. 
Înseamnă că Patronul era persoana care trăise acolo cândva. Cocioaba se 
dărâmase, dar via o ducea încă foarte bine. 

— Te referi la locul din spatele stâncii găurite? întrebă Matt, ca să fie 
sigur că nu se înşală. 

— Bineînţeles, Felipe! se răsti Patronul. Doar te cațări zilnic pe stânca aia. 

Apoi căzu într-o nouă reverie, descriind cu ochii minţii lucruri pe care 
numai el le vedea: 

— Ăsta este cel mai frumos loc de pe pământ! oftă el. Dacă exista un 
paradis şi eu aș fi primit înăuntru, sunt sigur că acolo voi găsi balta şi via 
asta. 

Pe urmă se rătăci într-o amintire şi mai veche. Vocea lui suna a mirare 
când povestea despre moşia unde asistase cu timp în urmă la tot felul de 
serbări. 

— Aveau fântână arteziană! se minună el. Apa susura ca o muzică, iar în 
mijloc era o statuie cu un mic îngeraș, care arăta foarte liniştit și nevinovat. 
Şi nu-ţi poţi imagina mâncarea, Felipe! Tochitură — cât pofteşti — şi fripturi la 
grătar! Şi salată de ardei copți şi crabi aduși cu avionul din Yucatán şi o masă 
întreaga cu budinci de caramel, fiecare pe câte un platou. 

Matt era sigur ca dacă raiul există, trebuie să aibă crabi comandaţi prin 
avion din Yucatân şi o masă plină cu budincă de caramel. 

Deodată vocea Patronului se întristă: 

— Mama le-a adus pe surorile mele mici la serbare. Au luat febră tifoidă 
şi au murit pe loc. Erau așa de mici că nu vedeau peste pervaz, nici dacă se 
ridicau pe vârfuri. 

Matt ajunsese la concluzia că Patronul era mult mai blând când povestea 
despre trecut. Părea mai bun şi mai vulnerabil. Băiatul încă ţinea la el, deşi 
ştia foarte bine că era diabolic. 

— Cine este Felipe? o întrebă Matt pe Celia în bucătăria mare de vară a 
conacului. 

— Te referi la bucătar sau la grădinar? 

— Nu, este altcineva! Patronul mă strigă uneori cu numele ăsta. 

— O, nu! îngăimă Celia, oprindu-se din întins foaia de plăcintă pe care o 
pregătea. Felipe a fost fiul lui. A murit acum aproape optzeci de ani. 

— ŞI atunci de ce...? 

— Aşa se întâmplă cu unii, mi vida. Mai întâi îmbătrânesc din ce în ce 
mai mult, după care stau pe loc şi întineresc pe zi ce trece. Patronul se crede 


de vreo 35 de ani acum, așa că te consideră băiatul lui, Felipe. Nu-și dă 
seama cine ești în realitate. 

— Pentru că n-am cum să trăiesc până la o sută de ani. 

— Exact! replică ea. 

— Şi atunci ce să fac? 

— Fii, Felipe, pentru el! spuse simplu Celia. 

Matt merse în salonul de muzică ca să cânte la pian şi să-şi calmeze 
nervii. Dacă mintea Patronului era pe ducă, asta însemna că avea nevoie în 
curând de o altă doză de implant de creier fetal. Adică, un embrion — frate al 
lui — se dezvolta acum în uterul unei vaci. Oare embrionii ştiau că vor muri? 
Oare se temeau? Se dezlănţui într-o interpretare violentă a „Marșului 
turcesc” al lui Mozart, atacând atât de nervos pianul, ca făcu un servitor de 
pe hol sa scape o tavă. Termină partitura şi o mai interpretă de câteva ori. 
Disciplina compoziției lui Mozart îi crea impresia că-şi poate controla 
propria viaţă şi îl transporta cu gândul departe de decorul înăbuşitor de la 
Conac. 

Îşi dorea tot mai mult să evadeze. De când întrezărise această posibilitate, 
într-o vizită făcută la oază, dorul îi revenea constant în minte, ca o durere 
acută. Se simţea ca un vierme închis într-un măr stricat. Cartea lui Esperanza 
îi deschisese ochii la ororile pe care le înfăptuise imperiul Patronului și nu 
mai putea să se mintă singur după ce văzuse căminele întunecate ale eejiților 
care arătau ca nişte cavouri. 

Putea să treacă dincolo de munții cu creste cenușii care împrejmuiau oaza 
şi să scape în Aztlân. Tam Lin îi pregătise un cufăr plin cu hărţi şi provizii 
pentru drum. Era sigur de asta! Dar nu putea pleca înainte de nunta lui 
Steven şi a Emiliei. Venea Maria şi voia s-o vadă înainte de a fugi. 

Nunta însângerată 


Conacul fremăta de alergătură. Ghivece cu arbuşti de portocali erau cărate 
în casă şi aşezate în jurul pereților salonului, iar parfumul lor umpluse casa. 
În grădini se plantau iasomie, caprifoi şi mâna Maicii-Domnului. Pe Matt îl 
lua cu leşin de la atâtea arome, pentru că stomacul lui nu se întremase încă de 
la ultima vizită făcută la oază. 

Combinele frigorifice alăturate bucătăriei se umplură cu sculpturi de 
gheață. Matt le controlă şi văzu formele de sirene, lei, castele şi palmieri, 
sticlind cu ochiuri de apă pe interior. Acestea urmau să fie aşezate în holurile 
cu punch de la recepţia nunţii. 

Draperiile şi covoarele vechi fură strânse şi altele noi, cu alb, roz şi auriu 
le luară locul. Pereţii se văruiră proaspăt, iar acoperișul cu țigle roşii fu 
curățat şi lustruit. Casa începea să arate ca un uriaș tort de zi de naștere, 
acoperit cu glazură. 

Matt nu lua parte niciodată la genul acesta de festivități. Ştia că va trebui 
să rămână în apartamentul Celiei în timpul ceremoniei. „Mare brânză!” gândi 
Matt, târându-şi pantofii de-a lungul unei traverse albe, lungi, abia întinse. Şi 
aşa nu voia să meargă la prostia asta de nuntă. 

Se ştia de mulţi ani că Steven şi Emilia aveau să se căsătorească. Patronul 
decretase asta. Intenţia lui era să alăture familia Alacrân puternicei mașini 
politice conduse de senatorul Mendoza în Statele Unite. Era pur şi simplu o 
chestie de noroc că Steven şi Emilia se plăceau reciproc; oricum, n-ar fi 
schimbat cu nimic lucrurile dacă nu se plăceau. 

Benito, fratele mai mare al lui Steven, se căsătorise cu fata preşedintelui 
nigerian, pentru că Nigeria era una dintre cele mai bogate ţări din lume. 
Benito şi Fani, soţia lui, s-au detestat de la prima vedere; însă Patronului îi 
plăceau banii nigerieni, aşa că părerea lor n-a contat. 

Cu cât se apropia ziua cea mare, Matt se simţea tot mai izolat. Celia era 
prea ocupată ca să mai stea de vorbă. Tam Lin era reținut lângă Patron, a 
cărui sănătate precară nu îi îngăduia să primească vizite. Matt ar fi putut să 
se ducă la oază, dar o oboseală ciudată pusese stăpânire pe el. Adormea seara 
devreme, însă noaptea îl chinuiau coşmarurile. În timpul zilei îl durea capul 
şi avea un gust groaznic în gură. Făcu un drum scurt numai ca să-şi aducă 
volumul despre Opium al lui Esperanza. 

Casa se umpluse cu musafiri. MacGregor apăru cu o nouă soţie — a șaptea, 


numără în gând Matt; tânără, cam de vârsta Emiliei. lar Felicia consuma 
atâta alcool că damful de whisky o însoțea pretutindeni. Trecea dintr-o 
grădină într-alta, holbându-se la oameni cu ochii aprinși, scânteietori, până ce 
aceștia — jenați — se îndepărtau. 

În schimb MacGregor era în al nouălea cer. Își făcuse implanturi de păr. 
Scalpul lui era acum o răzmeriță de păr roșcat, tepos, ca al lui Tom, iar el şi-l 
tot mângâia parcă îi stătea să cadă şi voia să împingă rădăcinile la loc. 

Matt urmărea totul din spatele stâlpilor sau de după draperii. Nu voia ca 
să-l arate cineva cu degetul și să spună: „Ce este asta? Cine a adus aceasta 
creatură într-o adunare de oameni?” 

În ziua nunţii, ateriză un hidroavion nigerian aducându-i pe Benito, Fani 
şi Steven. Domnul Alacrân îi întâmpină și o sărută pe Fani pe obraz, iar ea se 
strâmbă ca şi când ar fi atins ceva nesuferit. Avea o mimică dură, înăcrită, iar 
Benito începuse să facă burtă. Pe de altă parte, Steven era chipeș ca un prinț 
din basme. Dintre toți Alacrânii, pe el Matt îl antipatiza cel mai puţin. Era 
acel Steven care-l cărase în braţe de la căsuţa din câmpul cu maci până la 
Conac. Chiar dacă din acel moment și el, şi Emilia îl ignorau, nu fuseseră 
vreodată cruzi cu el. 

Matt observă mulţimea de invitaţi sosiți şi trecu în revistă în gând numele, 
legăturile de afaceri și scandalurile tuturor. Își spuse că era la curent cu starea 
imperiului Alacrân la fel de bine ca Steven, dar pentru a nu știu câta oară 
resimți prăpastia care-l separa de umanitate. Toţi acei oameni veniseră ca să-l 
cinstească pe Steven. Pe el nu-l va onora nimeni niciodată cu prezenţa aşa şi 
nici nu se va însura. 

Un hidroavion cunoscut ateriză şi Matt simţi că-i sare inima din piept de 
bucurie. Oaspeţii îşi întoarseră privirile spre pistă şi-şi lungiră gâturile ca să 
vadă mireasa. Emilia nu-i dezamăgi. Era îmbrăcată cu o rochie de mireasă de 
un bleu sclipitor şi era înconjurată de un grup de fetițe care îi deschideau 
calea. Fiecare dintre ele purta un coșuleț cu petale de trandafir, pe care le 
răsfirau din pumni spre mulțime. Lui Matt i se păru că reprezintă o imagine 
chiar drăguță, până să realizeze că sunt eejiți. 

Toată lumea aplaudă când mireasa urcă treptele spre salon la braţul 
senatorului Mendoza, dar Matt nu mai avea ochi pentru ei. Singura persoană 
de care-i păsa tocmai cobora din hidroavion fără surle şi trâmbiţe. Nimeni nu 
îi dădu atenţie Mariei când se strecura printre ei, cum, de altfel, nimeni nu 
băgă de seamă că nu se ducea după mireasă. Însă el înţelese şi își croi dram 
pe ascuns, ca să ocolească adunarea de invitați şi s-ajungă în salonul de 
muzică. 


Majoritatea celor din casă evitau salonul de muzică. Servitorii intrau acolo 
doar când făceau curat, iar Felicia încetase să mai cânte la pian. Camera era 
teritoriul lui Matt, prin urmare fusese compromisă. 

Închise ușa după el şi merse direct la debara. Maria îl aştepta în pasajul 
secret. 

— În sfârşit! striga ea, aruncându-i-se în braţe. Ţi-a fost dor de mine? 

— Tot timpul! răspunse el, îmbrăţişând-o la rândul lui. M-am gândit la 
tine în fiecare zi. Am vrut să-ți scriu, dar n-am ştiut unde să-ți trimit 
scrisorile. 

— Stau într-o mănăstire groaznică! spuse ea, eliberându-se din strânsoare 
şi lăsându-se la pământ. A, de fapt, nu-i prea rău, dar nu reușesc să mă 
adaptez. Am vrut să fac muncă de caritate în oraș, dar maicile nu mi-au dat 
voie. Imaginează-ţi! Zic că se conduc după învățăturile Sfântului Francisc, 
dar mai repede și-ar da viața pe loc decât să-i spele rănile unui cerșetor. 

— Nici mie nu mi-ar plăcea să spăl rănile unui cerşetor, zise Matt. 

— Asta pentru ca eşti lup! Mai degrabă l-ai înfuleca. 

— Întâi aş căuta să fie sănătos. 

— Dar n-ai de ce să mănânci pe niciunul! Spune-mi ce-ai mai făcut! 
Mamă, ce plictisitoare sunt celelalte fete! Nu fac altceva decât să citească 
benzi desenate cu poveşti de dragoste şi să mănânce bomboane de ciocolată. 

Maria se cuibărise lângă el şi se simţea foarte bine. Era conștient că este 
fericit şi că nu mai fusese demult timp așa. 

— Benzi desenate cu poveşti de dragoste? o întrebă. 

— Lupilor nu li s-ar părea interesante. Spune-mi ce-ai mai văzut la 
televizor! Noi nu ne putem uita decât la emisiuni care fac bine la suflet. 

— Eu n-am suflet, spuse Matt. 

— Eu cred că ai! Am tot citit ideile moderne ale Bisericii despre ecologie. 
Potrivit teoriilor recente, s-a ajuns la concluzia că Sfântul Francisc a fost 
primul ecologist. Se zice ca predica animalelor pentru că acestea au suflete 
mici care pot să se dezvolte. Cu strădanie, până şi o vrăbiuţă sau o lăcustă 
poate ajunge în rai. 

— Sau în iad, zise Matt. 

— Nu mai fi negativist! 

După asta Maria puse punct discuţiei despre noile ei principii şi despre 
certurile pe care le avea la mănăstire cu profesoara de morală. Începu să 
turuie despre cât de mult îi plăcea să se ocupe cu grădinăritul, dar nu-i plăcea 
deloc să culeagă bietele plăntuţe, și cum era ea mereu prima la matematică, 


însă i s-au scăzut notele după ce a făcut plajă goală pe acoperiş. Părea să aibă 
subiecte de conversație stocate de luni întregi şi abia aștepta sa le 
povestească acum pe toate, însă pe Matt nu-l deranja. Era mulţumit să stea 
acolo în întuneric cu capul ei lăsat pe pieptul lui. 

— O! Dar am vorbit numai eu şi pe tine nu te-am lăsat să spui un cuvânt! 
exclamă Maria în cele din urma. Asta-i unul dintre motivele pentru care fac 
penitenţă tot timpul. Numai că nimeni de la mănăstire nu mă asculta cum faci 
tu. 

— Îmi place să te-ascult! zise Matt. 

— Din acest moment tac, ca să-mi spui ce-ai mai făcut! 

ÎI cuprinse în braţe şi el îi simţi parfumul, un miros cald şi oarecum 
incitant de garoafe. Matt nu mai voia să plece de-acolo. 

Îi povesti despre tabăra eejiţilor şi întâlnirea cu Patrula Fermei şi despre 
vizita obligatorie la spital. Maria tremură când îi spuse despre atacul de cord 
suferit de Patron. 

— Este atât de bătrân, murmură ea. Nu că ar fi ceva rău în asta, dar este 
prea în vârstă. 

— Nu cred ca implantul celei de-a doua inimi va mai ţine mult, spuse 
Matt. 

— Nici n-ar fi trebuit să-l facă! 

— Ştii de unde a făcut rost de ea? 

— Eu... Eu... 

Maria păru derutată. 

— Nu am voie să vorbesc despre asta, dar într-adevăr știu de unde a luat- 
o. Şi mi se pare diabolic! 

ÎI strânse pe Matt mai tare în braţe. El nu știa ce să zică. Îi reveniseră 
spaimele pe care încercase să le alunge. Ar fi vrut s-o întrebe pe Maria la ce 
se referea, însă îi era frică de răspuns. 

— Eu nu sunt precum celelalte clone! spuse el mai mult ca să se 
liniștească singur. Patronul mi-a oferit cea mai bună educaţie. Mi-a pus la 
dispoziție instrumente muzicale, computere, tot ce-am vrut. Și este foarte 
încântat când iau un zece sau interpretez o compoziţie nouă la pian. Zice că 
sunt genial. 

Maria tăcea. Îşi îndesase faţa în cămaşa lui şi, după senzaţia de umezeală, 
Matt ghici că plângea. „Minunat! Acuma de ce plânge?” 

— Nu s-ar mai deranja atâta — Matt făcu o pauză bine gândită în acel 
moment — dacă ar fi să mai trăiesc foarte puţin. 

— Aşa este, spuse ea cu o voce plângăcioasă. 

— Bineînţeles că aşa este, întări Matt hotărât. Am avut o situație şcolară 


mai bună decât a lui Steven. Pe viitor aş putea să-l ajut să conducă domeniul 
— din culise, desigur. Opium este o ţară mare şi se conduce foarte greu. 
Benito este prea prostănac, iar Tom este... mă rog, sărit din mai multe 
privinţe. Un prim motiv ar fi că Patronul nu suportă să-l vadă. 

Maria înţepeni: 

— ÎI place mai mult decât crezi tu. 

— Tom nici măcar nu face parte din familie. Stă pe aici pentru simplul 
fapt că Patronul refuză să cedeze lucrurile asupra cărora şi-a exprimat la un 
moment dat posesia. 

— Asta nu-i adevărat! se aprinse Maria. Tom este unul dintre moştenitori 
şi nu este prost! 

— N-am zis că este prost, doar bolnav. 

— Este considerat potrivit să se însoare cu mine! 

— Poftim? 

Lui Matt nu-i venea să-şi creadă urechilor. Maria era doar o copilă. Se 
putea mărita abia peste ani buni. 

— Of! Hai să nu ne certăm! zise Maria tristă. Nici unuia dintre noi nu i se 
dă posibilitatea să aleagă. Uită-te de exemplu la Benito și la Fani. Fani a zis 
că ar prefera să bea cianură în loc să se mărite cu Benito şi uite că n-a ajutat- 
o deloc. Patronul a dictat, iar taică-său a drogat-o până n-a mai ştiut ce se 
întâmplă cu ea. 

Matt era mut. Cum sa vrea cineva s-o mărite pe Maria cu Tom, care era... 
ca un abces scârbos? Era incredibil! Aprinse lanterna pe care o avea lăsată în 
pasaj şi o sprijini de perete. În penumbră zări faţa palidă a Mariei . 

— Steven şi Emilia se plac şi nici pe mine nu mă deranjează Tom — prea 
tare. Începe să semene tot mai mult cu MacGregor, dar pot să-l schimb. 

— Nu ai cum să-l schimbi pe Tom! se auzi Matt. 

— Cu răbdare şi cu dragoste poţi face orice, spuse Maria. Oricum, nunta 
nu va avea loc decât peste mulţi ani. Poate Patronul se va răzgândi între timp. 

După voce însă nu părea prea convinsă. Mintea lui Matt paralizase parcă 
de neputinţă şi disperare. Refuzase până atunci să se gândească la viitor. Pe 
undeva ştiuse dintotdeauna că Maria se va mărita într-o zi şi el nu o s-o mai 
revadă vreodată. Dar nici chiar în cele mai proaste momente ale existenței 
sale nu şi-ar fi închipuit că va fi dată pe mâna acelui monstru. 

— Stai! exclamă el, venindu-i o idee. Am ceva pentru tine. 

— Un cadou? 

Maria era surprinsă. 

Matt scoase „Istoria Opiumului” din ascunzătoare. Răsfoi cartea până la 
pagina 247 şi puse lanterna direct pe portretul lui Esperanza Mendoza. Maria 


râmase cu gura căscată: 

— M-Mama? 

— Ţi-o amintești cum arăta? 

— Tati are poze. 

Luă cartea şi privi împietrită portretul şi rândurile biografice care o 
însoțeau. 

— Mama a primit Premiul Nobel pentru Pace, șopti ea într-un final. 

— Şi multe altele, zise Matt. 

— Dar nu s-a mai... întors. 

Faţa Mariei era aşa îngândurată, că inima lui Matt se înmuie. 

— N-a putut, scumpete! spuse Matt, folosind inconștient unul dintre 
cuvintele Celiei. Este total împotriva a tot ce reprezintă Opium şi politica 
tatălui tău. Crezi că el sau Patronul ar mai lăsa-o să revină acasă? 

De fapt, Matt constată în tăcere că Patronul era capabil să-i ordone 
moartea. N-ar fi fost prima dată când scăpa de un duşman. 

— Nu mi-a scris nici măcar o dată, murmură Maria. 

— Nu înţelegi? Tatăl tău ar fi distrus orice mesaj ti-ar fi trimis, dar poţi s- 
o contactezi tu, de-acum înainte. Mănăstirea asta unde se află? 

— În Aztlăn, la izvoarele fluviului Colorado, într-un oraș care se numeşte 
San Luis. 

— Am citit cartea mamei tale, zise Matt, luând volumul din mâinile 
Mariei şi aşezându-l pe jos. 

Îi lua palmele între ale lui să le încălzească, apoi continuă: 

— Serie că locuitorilor din Aztlân nu le place Opiumul și că ar face totul 
ca să-l distrugă. Cineva de la mănăstire ar putea să-i trimită un mesaj mamei 
tale. Sunt convins că vrea să te găsească şi sunt sigur ca nu te va lăsa să te 
măriți cu Tom. „Şi te va duce undeva departe de mine”, gândi Matt cu un 
nod în gât, dar asta nu mai conta acum. Oricum o pierdea. Lucrul cel mai 
important era s-o salveze. 

— Trebuie să plec, spuse Maria dintr-odată. Emilia probabil întreabă de 
mine. 

— Când o să te mai văd? 

— Nunta este mâine şi o să fiu foarte ocupată. Sunt domnişoară de 
onoare. Poţi veni? 

Matt râse amar: 

— Poate doar dacă mă deghizez în fetiţa-eejit care aruncă flori. 

— Ştiu la ce te referi! Este îngrozitor! Am întrebat-o pe Emilia de ce n-a 
ales copii adevăraţi şi mi-a spus că nu ai bază în ei că fac treaba bună. 

— Nici nu voi fi invitat. 


— Nimic nu este corect! oftă Maria. Dacă aş putea, aş fugi de la nunta şi 
aş sta cu tine. 

Pe Matt îl flata ipoteza ei, cu toate că știa ca este imposibil să se întâmple 
aşa. 

— Am sa te-aștept aici! răspunse el. Vrei să iei cartea? 

— Nu. Nici nu vreau să mă gândesc ce-ar face tati dacă ar da de ea. 

ÎI sărută pe obraz, iar Matt o pupă şi el. Senzaţia atingerii pielii ei îi stărui 
mult timp pe buze. 


Nu era chiar un loc din rândul întâi, dar era cel mai bun pe care-l găsise. 
Matt se postă în dreptul vizorului cu un telescop de buzunar. Sperase să fie 
goală camera cu monitoare, dar descoperi încăperea plină de persoane. În 
faţa fiecărui monitor stăteau cel puţin doi indivizi ca nişte gorile, care 
supravegheau imaginile. Schimbau neîncetat de la o scenă la alta, dar 
zăboveau asupra unor locuri neinteresante, cum ar fi dosul stâlpilor şi al 
draperiilor. Matt se întrebă dacă l-au surprins ascuns acolo cu alte ocazii. 

Pe măsură ce începerea nunţii se apropia, atenția bărbaților se concentra 
asupra salonului. Se înălțase un altar, iar preotul se plimba nerăbdător în față 
şi în spate. Corul eejiților stătea aliniat ca nişte jucării mecanice, iar la pianul 
lui Matt se aşezase cineva. Matt modifică lentila telescopului. Era ciudat să-l 
folosească pentru vizor şi îi cam înțepenise gâtul. 

Îl văzu pe domnul Ortega şi i se făcu milă de omuleţul îmbâcsit. Matt îi 
depăşise tehnica cu mult timp în urma, dar nu făcuse tam-tam, de teama că 
profesorul ar putea avea soarta Rosei, dacă afla Patronul. 

Pe un alt ecran Matt îl ochi pe Patron stând în primul rând, încadrat de 
Tam Lin şi Daft Donald, care păreau să nu se simtă în largul lor în costume. 

Emilia aștepta într-o cameră separată. Purta o trenă lungă, împodobită cu 
perle, pe care i-o țineau întinsă fetițe-eejite. Celia îi povestise că rochia 
fusese a unei regine spaniole care trăise cu trei sute de ani în urmă. Chipurile 
fetițelor îi amintiră lui Matt de cupidonii montați pe socluri, peste tot prin 
casă. Ochii lor erau ca de marmură, goliți de viață. Maria ţopăia prin cameră, 
vorbind agitat. Matt nu auzea ce spune, dar era clar că era entuziasmată de 
ceva şi agitată. „Asta era ce o deosebea de restul”, gândi el. Deborda de 
viață. Totul o încânta, o fascina sau o devasta. Nu existau stări de mijloc. Pe 
lângă ea, Emilia părea ştearsă, iar Fani, care stătea într-un colț şi bea dintr-o 
sticla de coniac, era cel mult o paiaţă. 

Gărzile de corp dădură sonorul mai tare. Matt auzi marșul nupțial şi îl 


văzu pe senator luând-o de braț pe Emilia. Eejiţii săltară marginile trenei, iar 
Maria şi Fani se aşezară în spatele miresei. Alaiul ieşi din cameră cu un pas 
rar şi solemn. Un murmur traversă toată mulțimea, iar preotul le făcu semn 
tuturor să se ridice în picioare. 

Steven aştepta în faţa altarului cu Benito şi Tom alături. 

Tom! O clipa Matt nu mai văzu altceva decât figura lui mincinoasă. 
Expresia feţei era complet diferită de felul lui de a fi. Sub înfăţişarea aceea 
angelică se ascundea băiatul care trăsese cu praştia cu mazăre într-un copil 
neajutorat, care lua scaunele de sub Bătrân când acesta voia să se aşeze, care 
bătuse în cuie labele broaştelor în iarbă ca să le mănânce bâtlanii. Nu ţi-ai fi 
dorit să laşi ceva vulnerabil în preajma lui Tom. 

Un bodyguard îi blocă vederea lui Matt o secundă și acesta înjură printre 
dinți. Apoi o văzu pe Emilia apropiindu-se de altar la braţul tatălui ei. Maria 
o ţinea bine pe Fani ca să nu se mai clatine. Soția lui Benito era aproape la 
fel de beată ca Felicia, pe care o susținea domnul Alacrán. 

„Ce familie!” gândi Matt. Femeile erau alcoolice, Benito era prost ca 
noaptea, iar Tom n-avea pic de etică. Totuşi, Steven era în regulă. Nici măcar 
Alacrânii nu ieşeau întotdeauna cu procentaj întreg. 

Emilia se lăsă cedată de către tatăl ei. Steven îi puse un inel pe deget şi-i 
ridică vălul ca s-o sărute. Se căsătoriseră pentru a fi alături la bine şi la rău, la 
bucurii şi la necazuri, până ce moartea îi va despărți. 

„Dar poate că nu vor trebui să se despartă”, cugetă Matt. Poate că se 
teleportau cu toţii în rai într-o aripă specială, rezervată Alacrânilor. Ar mânca 
numai crabi şi budincă de caramel, iar Felicia ar avea o navetă plină cu sticle 
de whisky. 

— EFi, drăcia dracului! Uită-te la vampirul bătrân! înjură un bodyguard. 

Matt îşi lipi un ochi de vizor. Se speriase atât de tare, că scăpase 
telescopul. Văzu de la distanţă, dar înfiorător de clar, cum Patronul sare în 
picioare din scaunul cu rotile, își duce mâna dreapta încleștată la piept și 
cade în față. Tam Lin se grăbi să-l prindă. Domnul Alacrán strigă după 
ajutoare. Willum şi câţiva doctori care se mutaseră de curând la Conac își 
făcură loc printre oameni, îngenuncheară în jurul Patronului şi practic îl 
acoperiră. Matt îi asemănă în gând cu vulturii care se reped la o antilopă. 
Gărzile de corp ieşiră pe rând din camera de supraveghere şi un pic mai 
târziu Matt îi zări pe ecrane. Alergară în salon și-i evacuară pe musafiri. Tam 
Lin se ridică brusc din îngrămădeală, cu Patronul în braţe. Matt constată cu 
groază cât de slab şi de nenorocit era bătrânul. Arăta ca o frunză uscată 
agățată de pieptul lui Tam Lin, care ieşi repede afară, cu doctorii pe urmele 
lui. 


Salonul era gol, cu excepția lui Steven şi a Emiliei, care rămăseseră 
singuri și uitaţi la altar. 

Trădarea 


„Ce să fac? Oare ce să fac?” şopti Matt, strângându-se în braţe și 
legănându-se neliniștit în pasajul întunecat. Îl iubea pe Patron. Voia să fie 
lângă el la spital, să-l vegheze şi să-l încurajeze să se facă bine, dar în același 
timp îşi amintea că Maria spusese că ştie care era sursa transplanturilor lui: 
„Şi este diabolică!” 

Celia probabil îl căuta. Pe negândite o altă frântură de amintire îi apăru în 
minte. Celia se agita să-i aranjeze costumul pe care-l îmbrăcase pentru o zi 
de naştere cu ani în urmă. „Dacă se întâmplă ceva rău”, îl sfătuise ea, „vreau 
să vii direct la mine la magazie, în spatele bucătăriei”. „Cum adică rău?” o 
întrebase Matt. „Nu pot să-ți explic! Promite-mi că nu ai să uiţi!” 

Şi mai înainte de acest moment din trecut, imediat după salvarea lui din 
mâinile Rosei, Tam Lin îi povestise: „Îţi spun doar atât: Patronul are o parte 
bună şi una rea. Când vrea să-şi demonstreze supremația, poate fi rău în 
adevăratul sens al cuvântului. A ales când era tânăr, asemenea unui copac 
care se hotărăşte cum să crească, într-un fel sau altul. El s-a făcut mare și 
puternic până a acoperit toată pădurea cu umbra lui, dar multe dintre crengile 
lui sunt strâmbe.” 

Atâtea aluzii şi atâtea indicii! Ca piatra care prin alunecare stârneşte o 
avalanșă, frica lui Matt elibera tot mai multe amintiri. De ce îi lăsase Tam 
Lin un cufăr plin cu provizii şi hărți? De ce fugise Maria de el după ce au 
văzut clona lui MacGregor la spital? Pentru că ea ştia! Toţi ştiau! Educaţia și 
succesele lui Matt erau de prisos. Nu conta cât de inteligent era; în cele din 
urmă, lucrul cel mai important era cât de puternică era inima lui. 

ŞI totuși, Matt nu era... pe deplin convins. 

Şi dacă se înșela? Dacă Patronul chiar îl iubea? Matt se gândi la bătrânul 
care zăcea acum pe un pat de spital în aşteptarea singurei persoane care ar fi 
putut să-i ofere o licărire de tinereţe. Era prea crunt! 

Matt se ghemui pe jos în pasaj, întinzându-se în praful care se adunase 
acolo de-a lungul anilor. Se simţea ca într-un mormânt antic al vreunui 
faraon egiptean sau rege caldeean. Patronul adora să vorbească despre 
treburile astea. 

Bătrânul descria entuziasmat bogăţiile care umpleau piramidele, menite să 
servească regilor antici în viața de apoi. Și mai mult îi plăceau mormintele 
vechilor caldeeni, care, pe lângă îmbrăcăminte şi hrană, includeau cai 


măcelăriți, care trebuiau să asigure călătoria în lumea tenebroasă a morților. 
Într-unul dintre morminte, arheologii descoperiseră soldaţi, servitori şi chiar 
dansatoare, întinşi pe jos ca adormiţi. Una dintre dansatoare fusese adusă în 
aşa graba, ca n-apucase să-şi prindă în păr o fundiță albastră, găsită asupra ei. 

Ce lucru grozav era acesta, îi spusese Patronul lui Matt, ca un rege să 
domneasca nu numai în timpul vieţii, dar să dispună de întreaga sa curte 
chiar şi după moarte. Amănuntul acesta era chiar mai interesant decât 
obiceiul lui El Dorado de a fi pudrat cu aur pe veranda conacului său. 

Matt se îneca de la praf şi se ridică în capul oaselor ca să-şi revină. Nu 
voia sa facă prea mult zgomot, ca să nu fie descoperit de nimeni până nu se 
hotăra ce avea să facă. Se sprijini de zid şi se adânci în bezna gândurilor sale. 
Ce să facă? Ce putea sa facă? 

La auzul unor pași care alergau prin pasaj, sări în picioare. Prinse cu 
privirea un spot luminos de lanterna în fața unei figuri neclare. 

— Maria! şopti el. 

— O! Slavă Domnului! Mi-a fost frică să nu te fi ascuns în altă parte! 
răspunse ea tot în şoaptă. 

— Să mă ascund? 

— Eşti căutat peste tot! Au răscolit apartamentul Celiei și au luat la rând 
toate camerele din Conac. S-au trimis gărzi de corp să scotocească grajdurile 
şi câmpurile. 

Matt îi cuprinse umerii în palme şi o privi de aproape. În lumina slabă 
văzu că avea faţa scăldata în lacrimi. 

— De ce sunt căutat? 

— Trebuie să ştii! Tam Lin a zis că eşti prea inteligent ca să nu te fi prins 
până acuma. 

Matt încremeni. Bodyguard-ul, în mod cert, se aştepta la prea mult din 
partea lui. Matt se prinsese — cu adevărat abia câteva clipe mai înainte. 

— Lumea se aşteaptă să fac o criza de isterie la mine în cameră. Emilia 
zice că întotdeauna reacționez aşa și că, în cazul tău, ai fi al doilea 
Ghemotoc; dar se înşală! Tu nu eşti un câine. Eşti cu mult deasupra acestei 
condiții. 

În mod normal pe Matt l-ar fi măgulit cuvintele ei, dar situaţia de faţă era 
prea disperată ca să mai fie loc de vreo încântare. 

— Tam Lin a spus să stai retras deocamdată. El va împrăștia zvonul că ai 
plecat cu un „cal sigur” în nord, spre Statele Unite. Asta o să-i ţină ocupați o 
vreme pe cei din Patrula Fermei. 

Matt era amețit de tot ce se întâmpla și nu mai era în stare să raționeze. 

— Cum se simte Patronul? 


— Ce-ţi pasă? se înfurie Maria. Ar trebui să te rogi să moară. 

— Nu pot! murmura Matt. 

Şi spunea adevărul. Indiferent cât de viclean fusese Patronul, Matt îl iubea 
pe bătrân. Nimeni nu-i mai era aşa de apropiat şi nu-l înțelegea la fel de bine. 

— Parcă ai fi Tam Lin! Zice că Patronul este ca o forță a naturii — o 
tornadă sau un vulcan — şi nu poți să nu rămâi cu gura căscată de groază și 
admiraţie în faţa lui, chiar dacă rişti să fii omorât. Eu sunt de părere că astea- 
s prostii! 

— Ce trebuie sa fac? întreba Matt, aproape fără vlagă 

— Rămâi aici! Eu am să-mi fac numărul isteric pe care-l aşteaptă toți și 
când se înserează, vin din nou la tine. 

— Şi unde am putea merge? întreba Matt. 

Nu întrezărea alta variantă decât oaza, dar drumul era prea lung de parcurs 
fără un „cal sigur”. 

— La hidroavionul lui tati, răspunse Maria. 

Matt făcu ochii mari: 

— Ştii să-l pilotezi? 

— Nu, dar pilotul urma sa mă ducă după nuntă înapoi la mănăstire. l-am 
spus să ne aştepte. 

— Cum o să explici prezenţa mea? 

— Vei fi noul meu tovarăş de joacă eejit! Emilia are o duzină şi m-am 
arătat geloasă în faţa pilotului, spunând că vreau şi eu unul. 

Maria îşi duse mâna la gura ca să-şi acopere chicotele. 

— Nu se uita nimeni la eejiţi! Fac parte din bagaje. 


Cea mai mare parte din timpul petrecut în aşteptare, Matt adormi. Era 
obosit de pe urma bolii recente de care suferise și epuizat de toate cele 
întâmplate. Se trezi amortit şi însetat, și atunci realiză că nu are apă la el. 
Pasajul era uscat şi plin de praf. Matt înghiţi în sec, încercând să-şi 
umezească gâtul care-l ardea mai mereu în ultima vreme, fie că-i era sete, fie 
că nu. 

Văzu camera cu monitoare înțesata de gărzi de corp. Toate ecranele erau 
supravegheate şi constată că niciun colţișor din casă nu mai era sigur. Nu 
putea să iasă după apă. Începu să se îngrijoreze gândindu-se la Maria. Cum 
trecuse de gorile înainte şi cum va mai trece acum? Cuprins de cea mai 
neagră disperare, se lăsă pe vine, cu spatele lipit de perete. 

Timpul trecea lent. Îi fugi gândul la perioada când Celia îi lăsa mereu 


limonadă în frigider. Își imagină sucul alunecându-i încet pe gât. Apoi, 
pentru că în pasaj se lăsase frigul, în loc de suc se gândi la ciocolata calda cu 
scorţişoară pe care o prepara Celia. Una dintre primele amintiri pe care le 
avea era cu ea ducându-i la gură o cană din care se răspândea aroma aceea 
minunată. 

Matt înghiţi cu greutate. Nu ajuta la nimic să se gândească la băut când nu 
avea ce să bea. Cândva, demult, văzuse un eejit mort în câmpul cu maci. Tam 
Lin zicea că murise de sete. Matt se întrebase cât stătuse însetat până murise. 

Auzi paşi. Se sculă imediat şi îl cuprinse o slăbiciune și o amețeală. 
Probabil era mai deshidratat decât bănuise. 

— Îmi pare rău! Am uitat de apă. 

Maria îi aruncă în braţe o sticlă de apă, pe care Matt o înhaţă şi o goli 
lacom. 

— Cum îi este Patronului? întrebă el, după ce termină de băut. 

— Mai bine, din păcate. 

— S-ar zice că n-ai vrea să se facă bine. 

— Bineînţeles că nu vreau! 

— Vorbeşte mai încet! zise Matt. Dacă trăiește, o să pot ieşi din 
ascunzătoare. 

— Ba nu! Dacă supravieţuieşte, are nevoie de o inimă nouă şi nu o poate 
lua decât dintr-un singur loc. 

Matt se prinse cu mâna de perete ca să nu cadă. Era una să-și înțeleagă 
soarta şi altceva să o audă pe Maria descriind totul cu voce tare. 

— Patronul mă adoră! rosti el. 

Maria pufni uşor, impacientată: 

— Adora ce poţi face pentru el! N-avem timp de pierdut. Îmbracă-te cu 
uniforma asta de eejit, mi-a făcut rost Tam Lin de ea. Ţine minte, n-ai voie să 
spui nimic dacă ne întâlnim cu cineva! 

Matt îşi schimba repede hainele. Uniforma duhnea a transpiraţie şi a 
chimicale, miros care-i trezi amintiri neplăcute lui Matt. „Groapa cu gunoi” 
gândi el. Persoana care purtase acele haine stătuse tolănită în câmp în nopțile 
senine, când aerul din preajma căminelor eejiţilor era prea otrăvitor. 

— Asta-i pălăria ta, spuse ea. 

Maria porni în faţa lui prin pasaj. Mergeau în direcția opusă salonului de 
muzică şi trecură de fosta cameră a Bătrânului. Matt se întrebă dacă mai 
locuia cineva acum în ea sau fusese închisă. Multe camere din Conac erau 
închise, dar niciun loc nu era cu certitudine complet gol. Ajunseră într-o zonă 
unde Matt nu găsi niciun vizor. Maria îi lumina cu lanterna zidul. 

— Nu-i nimic aici! anunţă el. 


— Aşteaptă! 

Fata acoperi lanterna cu o folie roşie de plastic. Pereţii se colorară în roșu- 
însângerat. Pasajul devenise mai întunecat şi mai sinistru. Brusc, aerul părea 
stătut ca într-un mormânt care nu mai fusese deschis de multă vreme. 

— Acolo! 

Pe mijlocul peretelui, unde Matt ar fi putut să jure că nu era nimic cu 
puţin timp mai înainte, văzu un petic roșu, luminos. Se aplecă să se apropie 
de el. Pata dispăru. 

— Stai în lumină! zise Maria. 

Matt se dădu un pas înapoi şi semnul reapăru. Semăna cu steluţele de var 
de pe tavanul din dormitorul lui, dar nu avea nici culoarea, nici forma lor. 

— Este un scorpion! exclamă el. 

— Emblema Alacrânilor, confirmă ea. Tam Lin m-a învăţat ce să fac. Se 
vede doar cu infraroșu. 

— Şi ce înseamnă? 

— Cred, sper că marchează o ieşire. 

Matt întinse mâna s-atingă scorpionul, însă fata îl prinse de braţ. 

— Stai! Trebuie să-ți explic ceva. Am tot intrat şi ieșit din acest pasaj prin 
biroul Patronului. Conform spuselor lui Tam Lin, obiectivele nu răzbat până 
aici, dar surprind orice există în jur. Nu putem scăpa pe acolo. 

Matt era hipnotizat de scorpionul roșu care vibra, iluminat parcă din 
interior. 

— Pe aici este o altă ieşire. Am crezut că Patronul a construit acest pasaj 
ca să-i poată spiona pe cei din casă şi sigur a făcut-o! Tam Lin povestea că se 
amuza că aici este propriul lui platou de filmare de telenovele — dar 
adevăratul motiv pentru care l-a făcut a fost ca să scape de duşmani, pentru 
că are mulți. 

— Ştiu! răspunse Matt. 

— Problema e că nu știu dacă vrei să riști... 

— Poftim? întrebă Matt nervos. 

— Funcţionează doar în cazul Patronului, ca să nu poată posibilii duşmani 
să se strecoare pe aici. Când apasă scorpionul cu palma, se deschide o trapa 
şi poate intra şi ieși din casă fără să fie văzut. Coridorul de ieşire duce până 
la pista de aterizare, însă dacă altcineva atinge semnul, se declanşează un şoc 
electric care-l ucide pe intrus, iar coridorul se umple cu un gaz otrăvitor. Asta 
mi-a zis Tam Lin, dar nu ştie să fi încercat cineva. 

Matt o privi fix pe fată: 

— Asta-i planul tău să mă salvezi? 

— Păi, s-ar putea să meargă. Tam Lin spunea că semnul recunoaște 


amprentele şi ADN-ul Patronului, iar tu ești clona lui. 

Matt se linişti imediat. Avea dreptate. Era clona Patronului, adică 
amprentele şi ADN-ul erau identice. 

— Dacă te înşeli, spuse el, o să murim. 

— Murim împreună, scumpete! 

Inima lui Matt zvâcni la auzul cuvântului „scumpete”. 

— Nu pot să te las să faci asta! Mă descurc singur. Am o ascunzătoare 
secretă. 

— Oaza? Până să ajungi acolo, te prinde Patrula Fermei. 

„Deci ştie şi despre asta”, gândi Matt. Tam Lin 1-a povestit despre toate. 

— Aş putea să încerc! 

— Şi eu la fel! spuse ea, luând faţa aceea încăpăţânată pe care Matt i-o 
ştia prea bine. Sau atingi scorpionul şi evadăm împreună, sau rămânem aici 
şi murim de foame amândoi! Nu te voi abandona! Nici acum, nici altădată! 

— Te iubesc, zise Matt. 

— Şi eu te iubesc, spuse Maria. Știu că este un păcat şi probabil am să 
merg în iad pentru asta. 

— Dacă am şi eu suflet, o să te însoțesc, promise Matt. 

Îşi lipi palma de scorpionul luminos ca să nu mai aibă timp să se 
răzgândească. Avu o senzaţie ciudată, ca mii de furnicături prin tot braţul, şi i 
se zburli părul. 

— Fugi, nu merge! ţipă el. 

În schimb, Maria îl apucă de mână. O uşă se deschidea sub ochii lor, 
dezvăluind un tunel lung, întunecat. 

— Aş leşina dacă ar fi timp de pierdut! suspină Maria, luminând cu 
lanterna intrarea în tunel. 


Tunelul avea un miros de vechi mult mai puternic decât pasajul și era clar 
că nu mai fusese folosit de multă vreme. Pe jos era mizerie, iar din loc în loc 
se ridicau movilițe de pământ pe unde pătrunseră rozătoarele. Însă nu erau 
semne acum că mai trăia ceva înăuntru, vreun şoarece, păianjeni, nici măcar 
o broască râioasă. Matt se înfiora. 

Paşii lor se auzeau în surdină, iar zgomotul respiraţiilor lor părea să-și 
piardă ecoul în aerul rece şi mort din jur. Lui Matt îi trecu prin minte că ar 
putea să fie prea puţin oxigen în tunel şi o grăbi pe Maria mai departe. După 
un timp se pomeniră în faţa unui alt zid care le bloca drumul. Maria procedă 
la fel cu lanterna ca să bată cu infraroșu și apăru un alt scorpion sclipitor. De 


data aceasta, Matt nu mai ezită. Îşi potrivi palma peste semn şi simţi aceleași 
furnicături. O a doua trapă se deschise. 

Noua intrare era acoperită de tufișuri dese. Matt le dădu precaut la o parte 
ca să poată trece fata şi se descoperiră ajunşi la marginea pistei de 
hidroavioane. 

— Ăsta-i al nostru, şopti ea, arătând cu degetul spre un aparat mic de 
zbor, care avea aprinse semnalele de aterizare. Maria păşi în față, iar Matt o 
urma, trăgându-și peste ochi borurile late de la sombrero. Nu mergeau 
repede. Trebuiau să dea impresia — și Matt spera că le și reuşea — ca sunt 
calmi şi nu par deloc în criză de timp. Dacă gărzile de corp urmăreau această 
zonă, nu ar vedea decât un oaspete de onoare însoțit de un eejit. Eejiții nu 
stârneau mai mult interes decât câinii. 

Matt transpira de emoție. Era mai greu decât se aștepta să se comporte ca 
un imbecil. Îi venea să se uite în jur, dar eejiţii nu făceau așa ceva. Se 
împiedică de o piatră, dar se redresă la timp. „Greşeală”, gândi el. Un eejit 
veritabil ar fi căzut lat la pământ. Oare şi țipa dacă se lovea? Matt nu ştia 
exact. 

— Ia loc! zise ea, indicându-i un scaun. 

ÎI legă cu centura de siguranță şi continuă să pălăvrăgească cu pilotul 
despre mănăstire şi cât de bucuroasă era să se întoarcă. 

— Îmi cer scuze că vă deranjez, domnişoară Mendoza, i se adresă pilotul 
respectuos, dar aveţi permis pentru acest eejit? Nu sunt chiar bine primiţi în 
Aztlân. 

— Trebuie să aibă maica stareță, spuse Maria aeriană. 

— Sper să aibă, se pronunţă bărbatul. Altfel, va trebui să-l omor şi ştiu că 
unei fete sensibile ca dumneavoastră nu i-ar conveni asta. 

Maria se îngălbeni şi Matt înţelese că nu ştia de legea asta. 

— Decolăm de îndată ce sora dumneavoastră pleacă. 

— Sora mea? 

Maria aproape scoase un țipăt. 

„Fii calmă, fii calmă” gândi Matt panicat. 

— Doar nu credeai că o să te las să pleci fără să-ţi iei „la revedere”, zise 
Emilia ieşind din carlingă. Era însoțită de Steven și de două gorile. Matt 
rămase perfect nemișcat, cu capul plecat, în vreme ce gorilele se postară în 
faţa ușii. 

— Emilia, ce drăguţ! spuse Maria deloc entuziasmată. 

— Chiar nu cred că maica stareță îşi dorește un eejit la mănăstire, zise 
Emilia. 

— Nu te amesteca! 


— De ce te-aș ajuta să-ţi pui în practică un nou plan de caritate? Sincer, ai 
să ajungi batjocura tuturor celor din mănăstire, ca atunci când ţi-ai pus în cap 
să îngrijeşti leproși. Ce s-au mai distrat maicile pe seama ta! Nici nu există 
leproşi în Aztlân, ar fi trebuit să-i importe. Acum vrei să salvezi o clonă... 

— Un eejit, spuse Maria repede. 

— Clonă! repeta Steven, venind spre Matt și smulgându-i pălăria din cap. 
O scăpă însă repede, ca şi cum ar fi atins ceva murdar. 

Matt ridică privirea. Nu mai avea sens să se prefacă. 

— Eu am forțat-o pe Maria să facă asta! afirmă el. 

— De ani de zile o tot bagi în necazuri! explodă Emilia. Ai exploatat-o 
din prima zi în care ţi-a adus de mâncare. 

— Ba nu! urlă Maria. 

— Eşti prea moale, adăugă Emilia. Te-au înduioşat întotdeauna animalele 
bolnave sau oamenii fără adăpost. Dacă nu ești atentă, ai să ajungi ca mama. 

— Mama! se revolta Maria. Nu ţi-am spus pentru că n-am avut când, 
mama trăieşte! 

— Şi ce? Ştiam asta demult. 

Maria se uită blocată la sora ei parcă ar fi văzut o tarantulă: 

— Ştiai...? 

— Desigur! Sunt mai mare ca tine, ai uitat? Am văzut-o plecând, iar tati a 
strigat că a murit din acel moment pentru noi. A fost mai simplu să-ți 
spunem direct asta. 

— M-aţi lăsat să cred că s-a rătăcit în deşert. 

Emilia înălță din umeri: 

— Ce mai contează? Nu-i păsa de noi! Considera că este mai important să 
aibă grijă de ratați. 

— Important este să ducem aceasta clonă la spital acum, ca să folosească 
la ceva, spuse Steven. 

— Steven, şopti Matt. 

Dintotdeauna şi-i închipuise pe Steven şi pe Emilia — dacă nu prieteni — 
cel puţin nu ca pe dușmanii lui. Îl admira pe Steven şi în multe privinţe chiar 
semănau. 

— Luaţi-l! le făcu semn Steven gărzilor de corp. 

— Stati! urlă Maria. Nu puteţi face asta! Matt nu este un animal! 

— Este o vită, vorbi Steven cu un zâmbet rece pe buze. Legea este foarte 
clară! Toate clonele sunt considerate vite, pentru că se dezvoltă în interiorul 
vacilor. Vacile nu pot făta oameni! 

— Nu te las să faci asta! Nu te las! 

Maria se năpusti asupra gărzilor, care, destul de docili, își feriră capetele 


de loviturile ei. Pilotul o prinse din spate şi o imobiliză. 

— Îl chem pe Willum, spuse Steven îndreptându-se spre cabină. Observ 
că ne trebuie sedative până s-o trimitem la mănăstire. 

— Emilia, ajută-mă! Ajută-l! urlă Maria, dar nu-i dădea nimeni nici cea 
mai mică atenţie. 

Matt se aşeză între cele două gorile. Nu avea nicio şansă să se bată cu ei şi 
nu voia ca ultima amintire pe care o va păstra Maria să fie cea a unui animal 
de fermă, îngrozit, târât la abator. Întoarse capul după ea, dar era prea 
ocupată să se zbată în brațele pilotului şi nu se uita la el. Gărzile îl luară de 
braţe, fără a-l brusca însă. 

Matt inspiră adânc aerul nopţii cu parfum de iasomie şi gardenii care 
fuseseră plantate peste tot pentru nuntă. Simţi în aer până şi mireasma 
îndepărtată a deșertului şi chiar aroma pădurii care înconjura oaza. Noaptea, 
sub cerul liber, senzațiile se transmit parcă mai uşor la distanță. 

Cuprinse cu privirea grădinile fantastice ale Conacului, statuile cu 
amorași, portocalii plini de beculeţe. Asta era ultima lui noapte pe pământ şi 
voia să-şi întipărească în minte totul. Cel mai mult își dorea să-i poarte în 
gând pe Celia şi pe Tam Lin. Și pe Maria. Oare îi va revedea vreodată? Sau, 
dacă nu era lăsat să meargă în rai, urma oare să rătăcească în noapte ca 
Bocitoarea, în căutarea a ceva pierdut pe viață? 


14 ani 

Moartea 


Matt se văzu legat de un pat într-o cameră plină de aparate înfricoşătoare. 
Două gărzi stăteau în faţa uşii, iar alte două păzeau fereastra care avea grilaj 
de fier. Era înspăimântat de moarte; fusese adus în rezerva unde văzuse clona 
lui MacGregor. 

„Păcat că n-am scăpat când am avut ocazia”, se gândi el. „Totul era 
pregătit pentru mine. Tam Lin îmi dăduse hărți şi hrană şi mă învățase să 
escaladez munţii. N-am înţeles atunci. N-am vrut să înțeleg!” 

Era terorizat de frică. Orice zgomot de pe hol îl determina să încerce să se 
elibereze. La un moment dat, Willum şi doi doctori străini intrară şi-i palpară 
stomacul, apoi îi luară sânge. Îl dezlegară ca să poată urina într-o sticlă şi 
Matt profită de moment şi fugi. Nu reuși să se îndepărteze decât vreo doi 
metri, până ce unul dintre paznici îl imobiliză din nou. 

„Prostule, prostule, prostule” îşi spunea Matt. „De ce n-am evadat când 
mi s-a oferit şansa asta?” 

După un timp, Willum împreună cu alţi doctori reveniră ca să evalueze 
starea de sănătate a lui Matt. 

— Are o ușoară anemie, se pronunță unul dintre doctori, iar funcțiile 
ficatului sunt puțin încetinite. 

— Este sigur pentru transplant? se interesă Willum. 

— Nu văd de ce n-ar fi, spuse doctorul necunoscut, inspectând o 
diagramă. 

Doctorii îl lăsară iarăși pe Matt singur, cu groaza şi cu fantasmele lui. 

Oare ce-o fi făcând Maria acum? Probabil că au drogat-o, cum a trebuit 
Fani să fie drogată înainte de a o mărita cu Benito. Cred că Felicia i-a dat 
pentru început laudanum ca s-o potolească. Într-o bună zi însă se va organiza 
o nuntă mare pentru Maria şi Tom, şi atunci Maria va trebui să fie legată 
fedeleș și condusa cu forța spre altar. 

„Nu pot s-o salvez”, cugetă Matt. Dar poate că făcuse singurul lucru care 
mai putea s-o salveze. Maria știa acum că mama ei trăieşte şi putea să-i ceară 
ajutorul, iar din câte bănuia Matt, femeia care scrisese „Istoria Opiumului” se 
va înființa sigur la mănăstire ca un balaur care scuipă foc. 

Uşa se deschise și intrară două gorile care se apucară să-l dezlege. „Şi 
acum?” Nu părea un semn bun. Nimic nu mai părea favorabil pentru viitorul 
lui apropiat. Ţinându-l strâns de braţe, îl scoaseră pe hol şi-l purtară până 
într-o cameră, diferită de celelalte din spital. Era decorată cu tablouri 
frumoase, mobila elegantă şi avea covoare. La celălalt capăt, în dreptul unei 
ferestre înalte, era o măsuţă cu un set de ceai şi un platou de argint cu 


prăjituri, iar lângă ea, pe un pat de spital, stătea lungit Patronul. Acesta arăta 
extrem de slăbit, însă ochii negri-tăciune îi scânteiau plini de viață. Fără să 
vrea, Matt se simţi cuprins de un val de afecțiune. 

— Vino mai aproape, comoara mea! spuse șoptit vocea bătrânului. 

Matt se apropie. Zări alți paznici retrași în umbra colțurilor, și la lumină, 
între două draperii, o văzu pe Celia. 

— Ia loc, mi vida, vorbi Patronul, întinzând mâna spre un scaun de la 
măsuţă. Dacă îmi aduc bine aminte, îţi plac prăjiturile. 

„Îmi plăceau când aveam şase ani” îi trecu lui Matt prin gând. Ce se 
întâmplă aici? 

— Ţi-a păpat pisica limba? Parcă ar fi ca prima dată când ne-am întâlnit, 
după ce te-a salvat Celia din celula cu talaj. 

Zâmbi, nu însă şi Matt, care nu avea motive să fie vesel. 

— Eh, în fine! oftă Patronul. Întotdeauna se ajunge aici la sfârşit. Clonele 
mele însă uită de anii minunați care le sunt daţi; de cadouri, distracție, 
mâncare bună. Să ştii că nu sunt nevoit să fac toate astea! 

Matt se uită drept în față. Voia să vorbească, dar vocea îi dispăruse. 

— Dacă aş fi ca MacGregor, un bun fermier, de altfel, dar o persoană 
mârșavă, aș ordona să vi se distrugă intelectul de la naștere. În schimb, m-a 
încântat să vă ofer copilăria pe care eu n-am avut-o niciodată. A trebuit să 
mă târăsc la picioarele fermierului care stăpânea terenul părinților mei pentru 
fiecare sac de cereale. 

Celia tăcea ca o statuie. 

— Dar o dată pe an, situaţia era alta. În timpul Festivalului Cinco de 
Mayo, el ranchero dădea o petrecere. Eu şi cei cinci fraţi ai mei ne duceam 
să ne uităm. Mama le aducea şi pe surorile mele mici, pe una o ţinea în brațe, 
iar cealaltă o apuca de fustă şi venea în urma ei. 

Matt ascultase de atâtea ori povestea că îi venea să urle. Patronul o relua 
nestingherit, asemenea unui catâr care alege cu ochii închiși o cărare 
îndelung bătută. Bătrânul vorbi despre câmpurile prăfuite și munţii vineți din 
Durango. Ochii negri aprinși vedeau dincolo de camera de spital, spre pârâul 
care se umfla în albie două luni pe an și seca în restul timpului. 

— Primarul satului nostru, îmbrăcat cu un costum frumos negru cu fir 
argintiu, trecea călare pe un cal alb şi arunca bani spre mulțime. Mamă, ce ne 
mai înghesuiam după monede! Ne îmbrânceam în noroi ca porcii, însă aveam 
nevoie de bani! Eram așa de săraci, că n-aveam doi pesos să-i zdrăngănim 
unul de altul. De sărbătoarea asta, el ranchero organiza un mare ospăț. Puteai 
mânca tot ce-ţi poftea inima și, în acelaşi timp, era o ocazie pentru cei cărora 
li se lipiseră burţile de spate, să se sature în sfârşit. Într-un an, în timpul 


acestui festival, surorile mele au luat febra tifoidă şi au murit imediat. Erau 
aşa de mici, că nu vedeau peste pervaz — nu, nici dacă se ridicau pe vârfuri. 

Camera se cufundă într-o linişte ca de mormânt. Matt auzi o turturică de 
pe acoperişul spitalului cum îngâna parcă: „Fă-ră speranţă! Fă-ră speranţă! 
Fă-ră speranță!” 

— În următorii ani, toţi cei cinci frați ai mei au murit pe rând; doi s-au 
înecat, unul a făcut peritonită, pentru că n-am avut bani să-l ducem la doctor, 
iar ultimii doi au fost omorâţi în bătaie de polițiști. În total am fost opt, și 
numai eu am trăit să mă fac mare. Nu crezi că meritam să trăiesc toate 
aceste vieți? 

Patronul întrebă atât de răstit, încât Matt sări de pe scaun. Povestea nu se 
încheiase cum se aştepta. 

— Am fost opt de toți, urlă bătrânul. Ar fi trebuit să creștem toți mari, dar 
numai eu am supravieţuit. Mi-a fost dat să trăiesc aceste vieți! A trebuit să 
fac dreptate! 

Matt încerca să rămână în picioare, dar gărzile îl trântiră înapoi pe scaun. 

— Dreptate? întrebă Celia. 

Până atunci nu spusese nimic. 

— Ştii şi tu cum era, şopti Patronul, istovit de izbucnirea energică pe care 
o avusese. Vii din același sat! 

— Ai avut multe vieți şi mii dintre ele sunt îngropate în câmpurile cu 
maci. 

— A, ei! 

Patronul păru neafectat de subiect. 

— E1 sunt ca turmele de vite care merg în căutare de iarba mai grasă. 
Cutreieră câmpurile mele și în lung, și în lat. Da, da! sublinie el când Matt 
înălță din sprâncene. La început valul curgea doar într-o direcție. Cei din 
Aztlăn plecau în nord să descopere stilul de viață luxos à la Hollywood. Însă 
Statele Unite nu mai reprezintă paradisul bogat de pe vremuri. Acum, 
americanii se uită la filme despre Aztlân şi li se pare că viaţa este destul de 
drăguță acolo. Şi atunci prind la fel de mulţi și dintre cei care vin din sensul 
celălalt. 

— Bătrânul a fost singurul om cumsecade din familia asta, spuse Celia. A 
acceptat ce i-a dat Dumnezeu și, când i-a spus că este timpul să se ducă, a 
ascultat. 

Matt era uluit de curajul ei. De obicei, nimeni nu-i cerea socoteală 
Patronului dacă voia să rămână în viaţă. 

— Bătrânul a fost un nebun, spuse încet Patronul, apoi tăcu vreme de 
câteva minute. 


Un doctor intră şi-i ascultă inima, după care îi făcu o injecție. 

— Sala de operaţii este gata, anunță doctorul în surdină. 

Pe Matt îl trecu un val rece de groază. 

— Nu încă, murmură bătrânul. 

— Zece minute, îi acordă doctorul. 

Patronul păru că-şi adună puterile pentru un ultim efort. 

— Eu te-am creat, comoara mea, aşa cum Dumnezeu l-a creat pe Adam. 

Celia pufni indignată. 

— Dacă n-aş fi fost eu, n-ai fi văzut niciodată un apus superb, n-ai fi 
mirosit ploaia într-o adiere de vânt, n-ai fi băut apă rece într-o zi toridă de 
vară sau n-ai fi ascultat muzică și nici n-ai fi cunoscut plăcerea minunată de a 
o crea. Eu ţi-am oferit toate aceste lucruri, comoara mea. Tu... îmi... eşti 
dator! 

— Nu îţi este deloc dator, vorbi Celia. 

Matt se temea pentru viața ei. Patronul era în stare să omoare persoana 
care îl înfuria, însă bătrânul zâmbea pur şi simplu: 

— Suntem doi scorpioni veritabili, aşa-i? 

— Vorbeşte doar de tine! Matt nu-ţi datorează nimic, prin urmare, nu îți 
va da nimic. Nu-l poţi folosi pentru transplanturi. 

Paznicii se agitară când auziră ultima replica a Celiei. Doctorul ridică 
privirea de pe monitorul pe care îl examina. 

— Când ai avut primul atac de cord, l-am otrăvit pe Matt cu beladonă din 
grădina mea. Ştii doar că sunt şi vraci, nu doar bucătăreasă. I-am făcut inima 
lui Matt prea slăbită pentru un transplant bun. 

Patronul deschise ochii mari. Își căscă gura, dar nu putu scoate niciun 
cuvânt. Doctorul veni repede la căpătâiul lui. 

— Însă nu mai puteam să-i dau în continuare lui Matt otrava, ar fi fost 
prea periculos. Aveam nevoie de ceva care să-i facă rău, dar nu foarte tare. 
Şi-atunci m-a sfătuit cineva sa folosesc fluturi imperiali. 

Matt vru să se ridice în picioare, dar mâinile bodyguard-ului pe umerii lui 
îl reţinură. Auzise de fluturii aceștia. Îi povestise Tam Lin în noaptea 
petrecerii lui de maturitate în grădina, când aerul era impregnat de parfumuri, 
unele plăcute, altele grele, de la plantele cultivate de Celia. Ea le comunicase 
că are orhidee, campanule, beladone și lăptucă, iar Tam Lin se îngrijoră când 
auzi de aceasta din urma. „Cu ea se hrănesc fluturii imperiali”, spuse el. 
„Sunt nişte mici insecte isteţe. Se umplu de otravă, ca să nu-i mănânce 
nimeni. La momentul respectiv, Matt nu dăduse atenţie acestei remarce; Tam 
Lin venea mereu cu informaţii de acest gen, culese din cărțile de ştiinţe ale 
naturii pe care le citea foarte rar şi cu multa atenție. 


— Îmi trebuia un fel de otravă permanentă care imunizează, ca în cazul 
fluturilor imperiali, îi întrerupse Celia șirul gândurilor. Aşa că am început să- 
l tratez cu arsenic. 

— Arsenic? urlă doctorul. 

— Arsenicul se asimilează în tot corpul, continuă Celia, cu o privire rece 
ca de reptilă. Intră în rădăcina firului de păr, dă mici linii albe pe unghii și 
ajunge și la inimă. Nu i-am dat cât să-l omor — n-aş face asta niciodată!, dar 
este destul ca să omoare pe altcineva deja slăbit, care ar încerca să-i fure 
inima. Ţi-ai trăit cele opt vieți, Patroane! A sosit vremea sa te împaci cu 
Dumnezeu. 

— ;Bruja! Vrăjitoareo! ţipă Patronul, cu ochii ca turbaţi de furie şi înroşit 
la faţă. 

Se forță să se sprijine în mâinile încleştate ca nişte gheare, ca să se dea jos 
din pat. 

— Urgenţă! strigă doctorul. Duceţi-l în sala de operații! Haideţi! Haideţi! 
Haideţi! 

Paznicii împinseră patul spre ieşire. Doctorul alerga ușor pe lângă ei, 
încercând să-l resusciteze pe Patron cu apăsări pe piept. Deodată clădirea 
începu să zbârnâie ca un cuib de viespi. Se iviră și alți paznici, de fapt, o 
întreagă armată. Doi dintre ei o luară pe Celia cu forța, cu toate că Matt se 
strădui să-i împiedice. Un asistent tăie repede cu un foarfece o şuviță din 
părul lui Matt şi plecă. 

Matt rămase singur doar cu cele patru gorile care păzeau geamurile și cine 
ştie câți alții pândind pe după uşă. Era o cameră plăcută, cu un covor cu 
model în culorile peisajului de la oază: roşu, asemenea pereţilor muntoși din 
canion, verdele dens al tufişurilor şi un albastru ca peticul de cer reținut 
deasupra stâncilor înalte. Dacă închidea ochii pe jumătate, se simţea aproape 
ca acolo, la umbra liniştita a munţilor Ajo. 


Aștepta. Patronul fusese scos din cameră dimineaţa, iar acum era după- 
amiază. Panica trecuse şi holurile erau destul de liniștite. Lumea din spital îşi 
vedea în continuare de treabă fără să-l deranjeze pe prizonierul din salonul 
elegant. 

Matt termină ceaiul şi mâncă toate prăjiturile. Se simţea epuizat. În 
agitația ultimelor evenimente nu mai ştia dacă moartea Patronului însemna 
ca este în siguranță sau exact opusul. 

Îşi studie braţul cu gândul la arsenicul care-i umbla prin corp. Oare 


țânțarii mureau dacă îl pişcau? Oare putea să omoare gângănii numai 
scuipând pe ele? Ce gând trăsnit! Îşi dădu seama că, indiferent cât de îngrozit 
fusese la început, nu putea rămâne înspăimântat o veşnicie. Era ca și cum 
creierul îşi spunea: „OK! Destul! Hai să facem şi altceva!” 

Îi zbură mintea la Maria. Probabil se întorsese deja la mănăstire. Habar n- 
avea ce făcea ea acolo, în afară de mâncat bomboane de ciocolată şi făcut 
plajă goală pe acoperiş. Ce nebunie! Ce grozav! Matt simţi că i se înfierbântă 
obrajii. Văzuse tablouri cu zeițe goale, dezbrăcate, din Roma antică, în orele 
de desen. I s-au părut drăguțe, dar nimeni nu umbla aşa în realitate. Sau 
poate că da? Nu ştia cum se purtau oamenii în lumea de afară. Oricum, Maria 
fusese pedepsită pentru asta. Se încălzise ca la febră, dar nu era de mirare 
după cât arsenic avea în el. Se întrebă ce alte licori din plantele din grădină 
mai încercase Celia pe el. 

Uşa se deschise larg și intrară domnul Alacrán şi Tam Lin. O clipă simți 
că-i sta inima în loc. Se văzu iarăşi ca la şase ani, într-o baltă de sânge, cu 
Rosa care-i scotea cioburile de sticlă din talpă, când un bărbat fioros năvăli 
în cameră și tună: „Cum îndrăzneşti sa murdăreşti casa asta? Dă creatura 
afară, acum!” Fusese momentul când Matt aflase că nu era om. Acel bărbat 
era domnul Alacrân, care-l privea acum cu aceeaşi expresie de ură. 

— Am venit să vă informez ca nu mai avem nevoie de serviciile dumitale! 
spuse el. 

Matt inspiră scurt. Asta însemna ca Patronul murise. Chiar dacă își 
închipuise de multe ori aceasta scenă, vestea îl lovi ca un trăsnet. 

— Î-îmi pare rău! 

Pe obraji începură să i se rostogolească lacrimi, în tăcere. Îşi putea reţine 
suspinele, dar durerea din interior îl trădase. 

— Cred şi eu, zise domnul Alacrân. Nu ne mai eşti de niciun folos. 

„Ba sigur ca aş putea să vă fiu de folos”, cugetă Matt. Ştia la fel de bine 
ca şi Steven cum se conduce Opiumul. Învăţase despre tehnicile agricole şi 
toate sarcinile zilnice legate de purificarea apei şi distribuirea alimentelor. 
Ştia probabil mai multe decât oricine despre reţeaua de spioni şi oficialii 
corupți din alte ţări. Anii în care îl ascultase pe Patron îi formaseră o 
deprindere şi un instinct în privința imperiului Alacrán, cum nu mai avea 
altcineva. 

— Aranjează să fie omorât, îi transmise domnul Alacrán lui Tam Lin. 

— Da, domnule, răspunse acesta. 

— Cum adică? se răsti Matt. Patronul n-ar fi vrut asta! M-a educat. Şi-a 
dorit să ajut la conducerea ţării. 

Tam Lin îi aruncă o privire compătimitoare: 


— Săracul de tine! Patronul a mai avut alte şapte clone exact ca tine. 
Fiecare în parte a studiat şi a crezut că va ajunge să conducă ţara. 

— Nu-mi vine să cred! 

— Trebuie să recunosc că tu ai fost primul cu talent la muzică, dar se 
poate oricând porni radioul dacă vrem cântece. 

— Nu poţi să faci asta! Suntem prieteni! Doar tu ai spus-o! Mi-ai lăsat un 
bilet... 

Matt căzu la pământ dintr-o palmă care îl făcu să vadă stele verzi. Nu-l 
mai lovise nimeni până atunci, pentru că nimănui nu îi era permis să facă 
asta. Se sprijini pe genunchi cu mâna la falcă. Era şi mai mult şocat de cine îl 
lovise. Tam Lin. Tam Lin era un fost terorist. Era răspunzător pentru moartea 
a douăzeci de copii şi poate că nici nu avea remuşcări după fapta sa. Matt nu 
luase în consideraţie și această variantă. 

— Vezi tu, flăcău, eu sunt mercenar, vorbi Tam Lin cu vocea lui 
tărăgănată pe care Matt ajunsese să o îndrăgească. Am muncit pentru Patron 
o viaţă de om, am crezut că o să trăiască şi după mine. Dar uite că acum am 
rămas fără stăpân, însă domnul Alacrân a fost destul de amabil să-mi ofere o 
altă slujbă. 

— Şi Celia? şopti Matt. 

— Doar nu crezi ca o să scape după jocul pe care l-a făcut! Cred că deja a 
fost transformată în eejit. 

„Dar tu i-ai pomenit de fluturii imperiali”, gândi Matt. „I-ai întins o 
capcană.” 

— Termini tu aici? Am treabă, spuse domnul Alacrán. 

— Scap imediat de clonă, domnule! S-ar putea totuşi să am nevoie de 
Daft Donald să mă ajute să o leg. 

„Mi-a spus clonă. S-a referit la mine ca la o creatură oarecare.” 

— Ține minte, vreau să fii înapoi până diseară la priveghi, zise domnul 
Alacrân. 

— N-aş lipsi de la eveniment pentru nimic în lume, replică Tam Lin cu o 
licărire în ochii lui mincinoşi şi înşelători. 

Un ultim adio 


Daft Donald îl ţinu strâns pe Matt, iar Tam Lin îl legă cu bandă scotch. 
Fostul bodyguard îl aruncă apoi pe spinarea unui cal şi se salută din mers cu 
alți membri din armata secretă a Patronului, care stăteau pe lângă grajduri. 

— Unde o duci? strigă unul dintre bărbaţi. 

— M-am gândit să o arunc lângă tabăra eejiților, răspunse Tam Lin. 

Hohotele de râs ale soldatului se pierdură în ropotul copitelor care loveau 
pământul. 

Animalul acesta era diferit de „caii siguri”. Era mai rapid şi imprevizibil, 
şi chiar mirosea altfel. Matt, cu nasul turtit în pielea lui, simţea deosebirea. 
„Caii siguri” aveau un miros uşor chimic, pe când ăsta duhnea a transpirație 
ŞI a soare. 

Matt îşi dădu seama ce a vrut să spună Tam Lin. Urma să-l azvârle în 
groapa de gunoi plină cu mâzga aceea galbenă. În faţa ororii, necinstei și a 
trădării aproape a tuturor cunoscuţilor lui îşi simţi urechile pulsând cu 
presiune. De data aceasta însă nu frica era cauza, ci un acces de furie 
animalică. Merita sa trăiască! I se datora aceasta viaţa care îi fusese acordată 
atât de întâmplător, iar dacă trebuia sa moară, se va lupta până în ultima 
clipă. 

Încercă tăria bandei care-i ţinea mâinile şi picioarele legate. Nu se clintea 
niciun pic. „Ei, atunci, va trebui să mă zvârcolesc şi să mă târăsc afară din 
groapa slinoasă.” Vedea bulgării de pământ sărind de sub copitele calului. 
Stomacul îi era presat prea tare şi resimțea dureros toate hopurile din drum. 
Galopul nu mai era lin ca mersul „cailor siguri”. Într-un târziu, încetini și 
Tam Lin îl ridica în braţe să-l dea jos. Băiatul reuşi să se aplece şi intră cu 
capul violent în burta bărbatului. 

— Auu! Fi-ţi-ar capul, plodule! înjură Tam Lin. Uită-te în jurul tău înainte 
să mai faci o tâmpenie ca asta! 

Matt se lungi pe spate cu picioarele încovrigate la piept, gata să izbească 
din nou. Văzu deasupra lui cerul senin şi un colţ de stâncă. Inspiră, şi în loc 
de mizerie și miros alterat simţi aer proaspăt, curat, cu parfum de răşină. Nu 
se aflau în preajma căminelor eejiților. Erau pe cărarea spre munţii Ajo. 

— Poftim! Sper să aud cum îţi ceri foarte frumos iertare, bombăni Tam 
Lin, dezlipindu-i destul de dur banda de pe gură. 

— Ai de gând să mă îneci acum în oază? mârâi Matt. 


— Linişteşte-te, flăcău! E în regulă, te înțeleg să ai motive de suspiciune, 
dar măcar acordă-mi încredere şi poarta-te cu un pic de respect. 

— Cum pot să mă încred în cineva care a omorât douăzeci de copii? 
întrebă Matt. 

— Aşadar ti-au spus până la urmă! 

Tam Lin arăta aşa de trist, că lui Matt i se făcu puțin — puțintel, numai — 
mila de el. 

— E adevărat? 

— A, da! Este adevărat! 

Tam Lin strânse ghemotoc banda adezivă şi o vârî într-unul dintre sacii de 
sub şa. Scoase un rucsac și apoi şi-l puse pe umăr. 

— Haide! Nu pot întârzia prea mult. 

Începu să urce pe cărare, fără să se mai uite înapoi. Matt stătu pe loc. 
Putea să fure calul şi s-o ia spre nord. Poate Patrula Fermei nu aflase încă de 
căderea lui în dizgrație. „Dizgraţie”, gândi Matt, iarăşi nervos. Însă animalul 
nu părea să fie un exemplar uşor de călărit. Spre deosebire de „caii siguri”, 
fusese legat de un copac ca să mai poată fi recuperat la întoarcere, şi când 
Matt se apropie de el, îşi dădu ochii peste cap şi-şi umflă nările. 

Cealaltă variantă era să-l urmeze pe Tam Lin spre vârful muntelui și să 
spere că prietenia bărbatului era veritabilă. Acesta dispăruse deja printre 
stânci. Nici măcar nu se deranjase să se convingă dacă Matt venea după el. 

„Cred că sunt cel mai mare idiot din lume”, îşi spuse Matt, apucând pe 
potecă în sus. 

Oaza înflorise. Ploile de toamnă aduseseră un plus de viață copacilor de 
un verde-pal care sclipeau cu mici bucheţele galbene și portocalii, iar vița de 
vie era mai deasă decât o văzuse Matt ultima dată. Pe baltă stătea o rățuşcă 
ce se îndepărta uşor de malul pe unde se apropia el. 

Tam Lin era cocoţat pe o stâncă. 

— Aia-1 o rață sălbatică, spuse el. Migrează în perioada asta a anului 
dinspre Statele Unite spre Aztlân. Te şi miri cum de găsesc peticul asta de 
apă în tot deșertul uscat. 

Matt se aşeză pe o altă piatră, la o oarecare distanță. Soarele aluneca prin 
spatele dealurilor, iar umbrele se strecurau în micuța vale. 

— Dacă n-ar fi existat locşorul asta, mi-aş fi luat lumea în cap, înnebunit, 
cu ani în urmă, zise bodyguard-ul. 

Matt continua să urmărească rățuşca plutind pe lângă malul celălalt. 

— Eram pe jumătate nebun când am început să lucrez pentru Patron. 
Prima dată mi-am spus că va fi o ascunzătoare. Am să fug până când poliţia 
o să se sature să mă mai caute, dar bineînţeles că lucrurile nu puteau să iasă 


aşa. Din moment ce trecusem în stăpânirea Patronului, eram al lui pe viață. 

— Deci i-ai omorât pe copii, zise Matt. 

— Ţi-aş zice că a fost un accident, şi ăsta este adevărul, însă nimic nu 
scuză oroarea faptei. Intenția mea a fost să-l arunc în aer pe primul-ministru, 
un grăsan de broscoi râios, care o merita. Pur şi simplu nu am luat în calcul 
viețile celor care puteau fi surprinși în apropiere. Sincer, eram un tâmpit aşa 
de egoist că nici nu mi-a păsat. Cele mai multe dintre cicatrice de-atunci le 
am, iar Daft Donald s-a ales cu gâtul tăiat, de asta nu poate vorbi. 

În toți aceşti ani Matt nu se întrebase niciodată de ce nu vorbea Daft 
Donald. Își închipuise că matahala era tăcută pentru că nu voia să 
socializeze. 

— Patronul se pricepea să-şi aleagă oamenii pe care putea să-i înrobească. 
Era o prezenţa puternică. Puterea este un lucru tare ciudat, flăcău. Este ca un 
drog, şi cei ca mine tânjesc după ea. Abia după ce am cunoscut-o pe Celia, 
mi-am dat seama ce monstru devenisem. Eram prea fericit să păşesc țanţoş în 
umbra Patronului. 

— Dar i-ai lăsat pe doctori să o transforme pe Celia în eejit! 

— Ba nu! Am desenat-o pe frunte ca să pară că a fost operată şi am dus-o 
la grajduri lângă Rosa. 

Matt privi fix spre Tam Lin pentru prima dată de când ajunseseră la oază. 
I se luase o mare greutate de pe suflet. 

— Va fi în siguranță atâta timp cât nu uită să se comporte ca un zombie. 
Acum chiar cred că merit scuzele alea pompoase, spuse bodyguard-ul. 

Matt i le acordă cu generozitate și din toată inima. 

— Aș fi adus-o și pe ea aici, dar Celia nu se dă în vânt după cățărat pe 
stânci, oftă Tam Lin. 

Admirau balta care strălucea argintată de soarele amiezii. Rățuşca ieșise la 
mal şi-şi curăța penele. O rândunică înhăță din zbor o libelulă care se rotea 
deasupra apei. 

— O să rămân să trăiesc aici? întreba Matt. 

Tam Lin tresari. 

— Ah! Îmi zburase mintea în alta parte. Mă încântă să văd rândunicile 
cum îşi schimba direcția de zbor chiar înainte să zici că intră în pământ. Nu, 
flăcău! N-ai supraviețui. Este mai bine să pleci în Aztlân. 

Aztlân! Inima lui Matt sări în sus de bucurie: 

— Vii cu mine? 

— Nu pot! Vocea lui Tam Lin se întristă. Vezi tu, am săvârşit multe fapte 
groaznice la viața mea şi trebuie să suport consecinţele. 

— Nu neapărat! Probabil poliția a abandonat cercetările demult. Ţi-ai 


putea lua un nume fals. Îţi laşi barbă şi te razi în cap. 

— Bineînţeles că aş putea — aș zice că te cam pricepi la deghizări. Așchia 
nu sare departe de trunchi! Dar nu, mă refeream la consecințele morale. Ani 
întregi am beneficiat de pe urma ororilor din Opium şi acum am şansa să 
îndrept lucrurile și nu trebuie s-o ratez. Celia mi-a deschis ochii. Ştii că este 
o femeie foarte corectă şi nu acceptă răul. 

— Ştiu, spuse Matt, aducându-și aminte cum îl înfruntase pe Patron. 

— Ți-am făcut deja bagajul, adăugă Tam Lin întinzându-i rucsacul. Ai 
hărți în cufăr. la câte sticle de apă crezi că poţi căra şi când ajungi la granița 
Aztlân-ului, zi că eşti refugiat, iar părinţii tăi au fost arestați de Patrula 
Fermei! Poartă-te ca un idiot — asta nu va fi o problemă — şi nu spune 
nimănui că eşti clonă. 

— Nu-şi vor da seama singuri? 

Matt şi-i închipui pe cei din Aztlân furioşi când o să își dea seama că au 
fost păcăliți. 

— Ascultă aici un mic secret murdar! 

Tam Lin se apleca şi-i şopti la ureche, vrând parcă să ascundă informația 
de rândunici, rațe şi libelule: 

— Nimeni nu distinge deosebirea dintre o clonă şi un om, asta pentru că 
nici nu-i mare diferenţă. Ideea că clonele sunt inferioare este o minciună 
sfruntată. 

Tam Lin se îndrepta spre cufăr, lăsându-l pe Matt cu gura căscată să-l 
urmărească cum aduna sticlele de apă şi cărțile din ladă. Cum să fie o clonă 
la fel cu un om? Toată experiența de viață a lui Matt îi argumentase 
contrariul. 

Tam Lin desfăcu fermoarele unui buzunar de la rucsac şi scoase la iveală 
un teanc de hârtii. 

— Ăştia sunt bani, vezi? Ar fi trebuit să te învăţ cu ei mai din timp. Ai 
aici o hârtie de o sută de pesos şi aici una de cincizeci, întotdeauna să întrebi 
înainte cât costă ceva şi să dai jumătate. Şi ţine minte să scoţi doar câte o 
hârtie pe rând şi să nu laşi pe nimeni să te vadă câţi bani ai la tine. 

Soarele apusese şi amurgul se întindea rapid peste tot. Tam Lin făcu un 
foc şi aşeză o grămăjoară de lemne uscate lângă el. 

—Ar fi bine să pleci la drum mâine dis-de-dimineaţă. Ai cam 
douăsprezece ore până ajungi la graniță și este momentul potrivit, pentru că 
Patrula Fermei este la Conac pentru priveghi. Şi încă ceva: Patronul a 
menținut Opiumul neschimbat vreme de o sută de ani. 

— Nu înţeleg! 

— Opium, pe cât posibil, a rămas la fel ca pe timpul tinereții Patronului. 


Celia găteşte la cuptor de lemn, camerele nu sunt cu aer condiționat, pe câmp 
recolta este strânsă de oameni, nu de mașini. Nici măcar avioanele nu zboară 
pe deasupra lui. Singurele locuri unde regulile sunt ceva mai tolerante sunt 
spitalul şi sistemul de securitate. A fost una dintre modalităţile alese de 
Patron ca sa păcălească moartea. 

— Dar totul seamănă cu ce se vede la televizor, protestă Matt. 

Tam Lin râse. 

— Şi televizorul era controlat tot de Patron. Biciul-Negru este un personaj 
vechi de o sută de ani. Ca să nu-ţi mai povestesc de reluări. O să te surprindă 
Aztlân-ul în multe privințe, dar recent s-a revenit la o viață mai simplă. 
Încearcă să se îndepărteze de economia bazată pe mașini industriale și să se 
întoarcă spre cultura veche mexicană. Unele aspecte o să ţi se pară familiare. 

— Aşteaptă! strigă Matt când bodyguard-ul se pregăti să plece. Nu poţi să 
rămâi cu mine? 

Gândul că îşi pierdea prietenul şi era posibil să nu-l mai revadă niciodată 
îl sfâşia. 

— Trebuie să ajung la priveghi. 

— Atunci adu-o pe Celia aici. Aş putea s-o ajut să se urce pe munte. 

— Stai să vezi cum arată muntele mai întâi. Nu, flăcău! Celia este prea 
bătrână să plece la un așa drum. Am s-o ţin în siguranță cât am să pot. Îţi 
promit asta! 

— Şi ce-o să fac în Aztlân? Unde o să stau? 

Matt intrase în panică. 

— Unde mi-a fost capul? spuse Tam Lin, oprindu-se lângă foc. Am uitat 
lucrul cel mai important. Primul lucru pe care îl faci când ajungi în Aztlân 
este să iei un hidroavion spre San Luis și să întrebi cum s-ajungi la 
Mănăstirea Santa Clara. Sper să nu greşesc când spun că Maria o să țopăie în 
jurul tău când o să apari la ușă. 

De data asta nu se mai opri din drum. Tam Lin se îndepărtă, iar Matt 
păşea grăbit după el. Ajunşi la stânca găurită, bodyguard-ul se întoarse spre 
Matt şi-i puse mâinile pe umeri. 

— Nu-mi plac adio-urile prelungite. 

— O să te mai văd vreodată? 

Tam Lin aşteptă un moment înainte să spună: 

— Nu! 

Matt rămase brusc fără aer. 

— Nu te-am mințit niciodată şi nu vreau s-o fac nici acum. Important e că 
ai plecat! Eşti singura proprietate a Patronului care i-a scăpat printre degete. 

— Ce-o să se aleagă de mine? 


— Ai s-o găsești pe Maria și, dacă lucrurile ies cum trebuie, şi pe mama 
ei. 

— O ştii pe Esperanza? 

— A, da! Obişnuia să vină în vizită la Conac. Ai văzut filmul acela despre 
dinozauri, episodul cu velociraptorul? 

Matt își aminti specia aceea deosebită de dinozaur foarte periculos, cu 
gheare şi colți foarte lungi, care scormonea și pe sub pietre ca să nu-și piardă 
prada. 

— Ei bine, aşa este Esperanza când luptă pentru o cauză. Este o persoană 
pe care este bine s-o ai de partea ta. 

Tam Lin se strecură prin gaură și dispăru în întunericul adânc, fără să se 
mai uite înapoi. Matt se abținu să lumineze cu lanterna după el. 

Patrula Fermei 


Matt era năuc când se întoarse la oază. Se întâmplaseră atâtea într-un timp 
foarte scurt. Se schimbaseră prea multe. Micul foc de tabără îi adâncea 
sentimentul de singurătate. Mai puse câteva crengi pe foc, după care, de 
teamă c-ar putea atrage atenţia Patrulei Fermei, luă de pe foc o parte dintre 
ele. Apoi se îngrijoră de animalele care ar veni noaptea să se adape. Sigur 
treceau coioți pe acolo, poate chiar pume. Un jaguar ar fi fost prea mare 
ghinion, deşi Tam Lin văzuse câţiva în zonă. Matt înteți la loc focul. 

Găsi păstrama de vită şi mere uscate în lada de metal. Era hămesit, pentru 
că nu mai mâncase nimic din ziua nunţii, în afară de fursecurile de la spital. 
Mâncarea îl mai învioră şi se grăbi să studieze harta în lumina care pâlpâia. I 
se părea că se afla într-un roman interesant, plin de aventuri şi răsturnări de 
situație. Tam Lin îi însemnase drumul cu pix roşu şi adăugase comentarii în 
unele locuri, folosind ortografia lui „deosebită”, cum ar fi: „Șerpi cu clopoței 
aici” și „Văzut urs sub copac”. Matt îşi încheie cina cu un pumn de alune și 
un baton de ciocolata. 

Ascunse rucsacul în ladă şi întinse sacul de dormit pe piatra netedă, lată. 
Se simţea mai în siguranți țiindu-se departe de locurile unde putea să dea nas 
în nas cu un „urs sub copac”. Se lungi pe spate şi se uita la stele. 

Era ciudat de înspăimântător să stea tolănit fără niciun adăpost deasupra 
capului. Cerul era negru ca smoala, iar stelele numeroase străluceau. Se 
sperie ca nu cumva să fie suflat de pe faţa pământului, să plutească prin aer 
şi, dacă nu reuşea să se agaţe de vreo creangă, să se piardă pentru totdeauna 
în acele luminițe puternice, nepământene. Matt legă o frânghie de un copac 
până la sacul de dormit. De acord, era o prostie să-i fie frică de aşa ceva, dar 
nu strica să fie precaut! 

Vântul adie ușor la suprafața pământului, apoi totul rămase nemișcat. O 
pereche de corbi se înălțară neașteptat de pe un ram şi planară deasupra 
oazei, croncănind a pustiu. Un coiot se opri locului ca înghețat, cu picuri de 
apă scurgându-i-se de pe botul abia înmuiat într-o baltă. 

Matt ciuli urechile. Sunetul — dacă chiar fusese ceva — se auzise dimprejur 
şi nu era ceva cunoscut. Corbii aterizară din nou, ciupindu-se între ei, iar 
coiotul sări după stânci. Băiatul aprinse un alt foc cu o brichetă pe care o 
găsise în rucsac. Văzu că lada avea urme de labe de coiot pe ea şi 
încuietoarea fusese forţată cu ghearele. 


După un mic dejun rapid, umplu câte sticle de apă consideră că poate să 
care şi puse în fiecare o tabletă de cloramină. Ultima dată, când băuse apă 
din balta de la oază, se simţise îngrozitor de rău. Apoi îşi aminti, era de la 
arsenic! Oare cum i-o fi Celie1? I se dă destulă mâncare la grajduri? Până la 
urma nu ajungeai cumva zombie dacă erai nevoit să te prefaci ani întregi? 
„Am s-o rog pe Esperanza să mă ajute s-o salvez”, se hotărî Matt. 

Acum că venise momentul plecării, se surprinse trăgând de timp. Își 
verifică a doua oară proviziile, mai adaugă o carte, aprecie greutatea 
rucsacului pe umăr şi o scoase iarăși. Cu toate că soarele se înălţase deja, 
valea rămăsese încă în umbră. „Aş putea să mai petrec o noapte aici”, gândi 
el, deşi oaza nu mai reprezenta un loc sigur acum, că Patronul murise. 

Îşi puse rucsacul pe spate, legă de curea câteva sticle de apă în plus şi 
porni la drum pe sub vie. Voia să plece la fel cum făcuse Tam Lin, fără să 
mai privească înapoi. Prima parte a urcuşului i se păru ușoară, căci mai 
parcursese cărarea şi înainte, însă curând ajunse la un canion astupat de 
tufișuri şi își croi drum anevoie. Se umplu de praful de pe frunze din cap 
până în picioare şi înghiți destul demult. Trebui să se odihnească într-o albie 
de pârâu secată ca să-şi recapete suflul. Trecuse abia o oră. Dacă şi restul 
călătoriei dura atâta, n-ajungea în Aztlân nici într-o lună! 

Matt scotoci în rucsac şi găsi un inhalator într-un buzunar pe interior. 
Acesta îi calmă plămânii mult prea solicitați. Tot în sac dădu şi peste o 
macetă care arăta periculoasă, ascunsă însă într-o teacă de piele. „M-aș fi 
scutit de multe necazuri dacă aș fi căutat printre lucruri mai devreme”, gândi 
el. După popasul făcut, Matt îşi elibera calea hăcuind tufişurile. Simţea o 
plăcere sadică să se răzbune pe vegetația care îi zgâriase mâinile şi fața toată 
dimineaţa. 

Ajuns la marginea văii, se pomeni în fața unei stânci înalte de granit. Matt 
se uita pe hartă și o localiză imediat. Săgeata roșie indica vârful acesteia 
drept continuare. Matt nu mai escaladase nimic de înălțimea aceea. Căută pe 
hartă altă ruta, însă aceasta îi comunică fără drept de apel vorbele lui Tam 
Lin: „Singura cale de ieşire! Poţi s-o faci!” Băiatul se uită în sus la tufișurile 
aflate la altitudinea aceea alarmantă şi simţi că-l ia ameţeala. Se bucura acum 
că n-o are pe Celia s-o încurajeze să treacă înaintea lui. 

Se apucă să înainteze din spărtură în spărtură până ce picioarele începură 
să-i tremure de la efort. La jumătatea distanței se împotmoli nemaiputând să 
se miște un centimetru. Îmbrăţişa peretele de granit şi se întrebă cât o să 
reziste oare aşa până îl forța oboseala să se desprindă. Ar cădea pe stânci 
ascuţite şi ar muri pe loc. La fel de bine sfârșea şi „operat” de doctorii care 
voiau să-i recolteze inima. O umbră trecu scurt deasupra lui, apoi se întoarse. 


Un singur lucru putea să umbrească piscul acela izolat. Deodată Matt 
simţi cum creşte mânia în el, acumulată din străfunduri, ca lava într-un 
vulcan. Nu mai era nici epuizat, nici descurajat de nimic, pur şi simplu era 
plin de furia instinctivă de a supravieţui. Se trase în sus, din aproape în 
aproape, pas cu pas, se târî deasupra buzei și căzu lat pe platoul muntos, 
gâfâind din răsputeri, surprins de rezistenţa sa. 

Ridică privirea spre cerul senin, orbitor şi auzi aproape zbaterea aripilor 
mari când pasarea se răsuci în sus., Am învins, urâtule, uliu bun de nimic ce 
eşti”, gândi Matt. Zâmbi. Parcă era Patronul! 

Băiatul sărbători victoria cu o sticlă de apă şi un pachet de biscuiţi și 
aruncă o piatră după pasărea uriaşă. Harta îi arata că făcuse cam opt 
kilometri şi mai avea încă pe atât. Soarele se înclina deja spre vest şi aprecie 
că va ajunge la graniță după lăsarea întunericului. Matt nu se îngrijora prea 
tare. Avea destulă mâncare la el şi se simţea foarte bine de pe urma 
confruntării cu stânca abruptă. 

Merse mai departe pe o colina muntoasă. Drumul era mai uşor, iar 
panorama spectaculoasă. Tam Lin îi lăsase și un mic binoclu pe lângă 
provizii, aşa că Matt se oprea des ca să se uite în urmă spre Opium, deoarece 
vederea spre Aztlân era încă blocată de munți. 

Zări câmpurile vaste, netede, de maci şi chiar o pată maronie, care putea fi 
un grup de eejiți. Văzu staţia de purificare a apei şi depozitele cu mâncare şi 
îngrășământ. Acoperișul din ţiglă roşie al Conacului se întindea pe un fundal 
verde-intens. Matt simţi o senzaţie ciudată adânc în stomac şi îşi dădu seama 
că este tristeţe. 

Acolo, cocoțat pe vârfurile munţilor Ajo, Matt se abandonă cu totul 
durerii. Plânse pentru Celia, care era captivă la grajduri, şi pentru Tam Lin, 
care era prizonier în alte condiţii. Nu vărsă o lacrimă în contul familiei 
Alacrán şi nici pentru sclavii ei: Felicia, Fani şi Emilia, în schimb îl boci pe 
Patron, care, dintre toți, merita cel mai puţin milă, dar îi era mai apropiat 
decât oricine. 

Era oarecum ciudat să i se pară că Patronul mai trăieşte și dintr-un anumit 
punct de vedere chiar mai trăia. Pentru Matt era încă în viaţa. Atâta timp cât 
exista el, Patronul nu dispăruse de pe fața pământului. 


x 


Matt îşi instală tabăra pe platou. Ploile recente umpluseră găurile din 
stâncă, iar pe faldurile din piatră abia mijise iarba. Flora de deșert, de talie 
mică, înflorise cu boboci portocalii şi peste tot tufele de trandafir alpin roiau 
de albine. Nu-i mai era frică, deşi văzuse mai multe animale decât în 


drumeţiile făcute cu Tam Lin. 

Căprioare cu coada albă se hrăneau cu boscheţi în lumina scăzută a 
înserării. Observă un căprior cum îşi freacă uşor coarnele de un copac, 
probabil pentru a le ascuţi, sau pur şi simplu pentru că îl mâncau. Matt nu 
ştia exact. Zări un grup de capre fugind cu codiţele în aer şi boturile lungi 
adulmecând terenul. 

Totul părea plin de viaţa. În jur totul mişuna, zbura, săpa, ciugulea sau 
ciripea. Broaştele ţopăiau dintr-un ochi de apă nebănuit, o veverița de stâncă 
fluieră când un șoim trecu în zbor prin apropiere, o mierlă așezată pe cea mai 
de sus creangă dintr-un pin cânta toate cântecele pe care Matt le auzise în 
viața lui şi câteva în plus, compuse probabil de ea. 

Mai presus de toate, cel mai mult îl impresionau sunetele naturii sălbatice. 
Se întâmpla exact ca atunci când, speriat şi singur, se apucase să cânte la 
pian şi uitase de toate. Muzica aceasta nouă îl transporta cu gândul într-o altă 
lume, unde existau numai lucruri frumoase şi unde era ferit de ură, 
dezamăgiri și moarte. 

Rămase treaz mult timp, urmărind cu privirea luminiţele îndepărtate ale 
Opiumului, care erau doar câteva. Surprinzător, Conacul chiar era cufundat 
într-o mare de întuneric, iar celelalte — fabricile, hambarele şi căminele 
eejiților — nu se întrezăreau deloc. Aerul era foarte liniştit, lipsit de vreo 
boare de vânt, semn că eejiții probabil fuseseră mutaţi să doarmă în câmp, 
dar Matt nu surprindea niciun zgomot de pe câmpia îndepărtata, parcă ar fi 
fost un tablou, nu un peisaj real. Auzi în apropiere o bufniță şi ţârâitul 
neîntrerupt al greierilor. Muntele era mai întunecat decât câmpia, dar măcar 
era viu şi adevărat. 

Matt dormi bine şi se trezi dimineaţă refăcut şi încrezător. Opiumul era 
acoperit de o ceaţă joasă, cum se întâmpla adesea toamna. Nu se vedea nimic 
de la un capăt la altul decât o pâclă albă. 

Matt consultă pentru ultima dată harta înainte de a o lua din loc. Drumul 
se compunea din mici urcușuri și coborâșuri care treptat îl conduceau spre o 
trecătoare dintre două dealuri. De pe înălțimea unei coline auzi un zgomot ca 
o lovitură de la baseball, care se repetă de câteva ori. Ştia prea bine că era 
imposibil să se joace un meci acolo, unde pe post de spectatori ar fi fost 
numai şoimi şi ulii. Cu cât se apropia, cu atât zgomotul devenea tot mai clar, 
ca sunetul a doi pepeni copți loviți unul de altul. Matt se uita cu grijă din 
dosul unui tufiş şi văzu doi mufloni izbindu-se cu coarnele ca două camioane 
de cascadorii. Se ciocneau cu capetele aplecate, se dădeau înapoi şi iar 
înaintau. După câteva minute repetau figura. O turmă mică de oi păştea 
printre stânci, fără să se sinchisească de spectacolul de lângă ele. Matt era 


aşa de amuzat, că aproape râse cu glas tare. 

Pe măsură ce Matt avansa spre pasul din vârful muntelui, începu să audă 
un alt zumzet curios. Era ca trosnetul focului în soba Celiei. Devenea tot mai 
puternic, și Matt reuşi să distingă câteva sunete izolate: zbârnâit de mașini, 
claxoane şi — incredibil — muzică. Traversă trecătoarea şi păşi într-o altă 
lume. 

Sub el se vedeau aceleași dealuri adormite cu şoimi care supravegheau 
văile înverzite dintre vârfurile stâncoase. Dar dincolo de ele se întindea o 
masă aglomerată de fabrici şi zgârie-nori. Văzu autostrăzi, nu numai la 
nivelul solului, ci şi suspendate, încolăcite pe sus printre clădiri ca nişte 
spirale late. Un nor de hidroavioane zumzăia neîntrerupt prin aer. Clădirile 
înaintau atât cât putea cuprinde el cu privirea, adică nu exagerat demult, 
deoarece o negură murdară, maronie acoperea totul. De aici proveneau acele 
zgomote ca de țignale, tunete şi bubuieli şi îl luară pe Matt așa tare prin 
surprindere, încât se așeză pe cărare să-şi revină. 

Soarele îl bătea drept în moalele capului. Matt îşi puse pe cap pălăria dată 
de Tam Lin. Deci acesta era Aztlân-ul. În toate închipuirile sale, nu arăta 
deloc așa. Pusese cap la cap frânturi din poveştile Celiei despre 
maquiladoras şi din cele ale Patronului despre Durango şi adăugase detalii 
din episoadele cu Biciul-Negru. Rezultatul era un talmeş-balmeș cu fabrici, 
cocioabe primitive şi ferme fabuloase, deținute de nababi cruzi care aveau 
fete frumoase. 

„Cum pot trăi oamenii în vacarmul acesta?” se gândi el. „Cum respiră în 
aerul ăsta?” Nu vedea niciun gard cât ţinea zarea, însă era un şir de stâlpi 
care păreau să împrejmuiască ceva. Terenul de lângă granița cu Opiumul era 
pustiu, ca şi când cineva ar fi atârnat acolo un anunț mare cu inscripția: 
„PERICOL! RADIOACTIVITATE! ” 

Matt se întoarse prin trecătoare la păşunea unde îi găsise pe mufloni. 
Mâncă niște păstramă de vită şi brânză. Nu putea rămâne aici. Sezonul umed 
în munții Ajo nu ţinea mult şi avea idee cam ce-l aștepta când, cât ai clipi, 
iazurile mici cu broscuţe şi toate ochiurile de apă ascunse secau. 

În același timp însă nu se putea întoarce nici la Conac. Singura soluţie era 
să treacă granița în Aztlân. „Poţi s-o faci! ” şi-l imagină pe Tam Lin 
îmbărbătându-l. „Cred că sunt nevoit s-o fac!” gândi Matt, aruncându-şi 
privirea pentru ultima dată peste pajiștea liniștită, cu fire argintii de iarbă 
grasă şi cu vrăbiuţe fluturând printre copaci. 


p? 


x 


In unele porțiuni unde peretele dealului era abrupt şi nisipos se lăsă să 


alunece. Ajunse jos prăfuit, încălzit şi plin de zeci de spini dureroşi pe care-i 
„căpătase” de la un cactus. Se ghemui la adăpostul unui bolovan ca să-și bea 
ultima rezervă de apă. Descoperi ca țepii erau tare dificil de scos; cu cât 
încerca să-i tragă afară, cu atât păreau să se îngroape mai adânc în piele. Tot 
în timpul coborârii necontrolate îşi rupse pantalonii şi una din baretele de la 
rucsac. 

Matt studie linia de hotar prin binoclu și imaginea îi dezvălui aceleași 
aspecte urâte, la fel ca sonorul. Un rând de fabrici pufăiau fum în aer. În 
spatele lor, chiar pe linia graniţei era o grămadă dezordonată de utilaje 
abandonate şi de rezervoare din care se prelingea un lichid negru. Băltoace 
din aceeaşi substanță punctau spațiul strâmt dintre construcții şi lanțul de 
stâlpi. Deodată, ceva dintr-un plan mai apropiat se mişcă şi intră în câmpul 
vizual al lui Matt. Modifică obiectivul şi văzu un om pe un cal. „Este un 
membru al Patrulei Fermei!” Lărgind cadrul, mai văzu câţiva în Jur. 

Băiatul se adăposti pe după stânci. Oare îl zăriseră când căzuse şi 
alunecase pe pantă? Îi era teamă să se mişte și în acelaşi timp și să stea pe 
loc. Din fericire găsise o mică grotă în care putea sta ferit. După aproape o 
oră de aşteptare tensionată, bănui că patrula nu-l reperase. Sau poate aşteptau 
pur şi simplu să i se facă sete și să iasă afară. Într-adevăr, lui Matt i se făcu 
îngrozitor de sete pe măsură ce orele se scurgeau. 

Numărase şase bărbați. Călăreau încet, înainte şi înapoi. Nu părăseau 
nicio clipă linia de frontieră, ceea ce însemna că îi blocau fuga peste ultimele 
câteva sute de metri spre libertate. Soarele cobora către vest, iar umbrele se 
alungeau. Matt sugea dintr-o piatră ca să-şi potolească setea. 

Soarele asfinți. Aripa nopții se înălță împărțind cerul la est într-o nuanţă 
bleu-pal deasupra şi gri dedesubt, de o parte şi de alta a liniei rozalii unde 
lumina soarelui mai dăinuia într-un nor de praf. Brusc izbucni o agitaţie. 
Dintr-una dintre curţile de gunoaie ieşi în goană un grup de bărbaţi care 
traversară granița. De îndată ce trecură de linia de demarcaţie a stâlpilor, se 
declanșară sirene. Patrula Fermei galopă ca să-i intercepteze. Imediat, Matt 
sprintă în direcția opusă. Nu-i luă mai mult de o secundă să reacționeze. Era 
şansa lui! 

La stânga lui auzi strigăte şi un pocnet puternic însoțit de un fascicul de 
lumină. Matt văzuse arma aceasta la una dintre aniversările Patronului. Era 
un pistol cu şocuri electrice care paraliza pe loc orice imigrant ilegal care 
încerca să scape şi, desigur, îi oprea și bătăile inimii. De cele mai multe ori 
cei care supraviețuiau după trecerea efectului paralizant erau transformați în 
eejiți. 

Matt auzi tropotul copitelor. Nu întoarse capul să vadă câți oameni veneau 


din urmă. Salvarea lui era trecerea graniței, așa că iuți pasul cu o agilitate 
care ar fi impresionat şi o panteră. Unul dintre cai se apropie periculos 
demult de el şi Matt îi azvârli binoclul în cap, ca să-l deruteze. Călărețul 
struni calul şi-l forță să revină la direcția inițiala. 

Era lângă stâlpi. În față se termina pământul şi începea o porțiune 
asfaltată. Băiatul forță încă o accelerare în sprintul său, însă un soldat din 
patrulă îl înşfăcase de rucsac şi îşi încetinea calul. Matt îşi dezlegă centura şi 
se eliberă dintre buretele rucsacului. Schimbarea intervenita în viteză îl 
dezechilibra şi-l făcu să alunece peste linia de frontieră într-una dintre 
băltoacele negre uleioase; căzu pe burtă şi derapă pe teritoriul sigur într-o 
mocirlă unsuroasă. Se ridică în picioare ştergându-se iute la ochi. Observă 
cum Patrula Fermei făcea cale întoarsă şi se privi din cap până în picioare ca 
să-şi dea seama dacă cei din Aztlân se puteau lăsa convinşi că ar fi un 
refugiat. Nu mai avea rucsac, nici bani și era tot murdar de păcură. 


VIAŢA NOUĂ 


26 
Băieţii rătăciți 


— Que coraje! Ce curaj! Ce temperament are puştiul ăsta! spuse un 
bărbat. 

Matt îşi şterse de pe faţă mizeria care i se scurgea din păr și văzu doi 
bărbați venind spre el dintre vagonetele şi caroseriile abandonate. 

— Hei, băiete! «Como te llamas? Cum te cheamă? întrebă unul dintre ei. 

Pe moment, Matt rămase blocat. Cu siguranță, nu putea să spună 
adevărul. 

— M-Matt Ortega! răspunse el, însușindu-și numele profesorului de 
muzică. 

— Eşti un alergător pe cinste! aprecie grănicerul. Am crezut că o să te 
prindă când te apucaseră de rucsac. Familia ta a trecut azi-noapte? 

— N-Nu! Fa-familia mea... 

Matt depăşise momentul critic, însă simţea efectul tensiunii abia acum. 
Începu să se strângă în braţe, iar dinții îi clănțăneau. 

— Hei! vorbi blând paznicul. Nu-i nevoie să ne explici acum. Abia ai tras 
o sperietură de moarte. Ce naiba! Mie mi s-a făcut frică doar uitându-mă la 
tine. Hai înăuntru să faci o baie şi să mănânci ceva! 

Matt îi urmă păşind cu grijă ca să nu alunece pe ciment. Era plin de 
unsoare, iar stomacul şi-l simțea plin de goluri după aventura trăită. 
Gardienii îl conduseră spre o sală de baie mare, cu duşuri de-a lungul 
pereților. Primi o perie şi un săpun verde. 

— Când ieşi, ia din coş o salopetă curată, îl instrui unul dintre bărbaţi. 

„Parc-aş fi într-un vis”, gândi Matt, în timp ce se curăța bine de tot sub 


dugul fierbinte. Îi fusese frică de primirea sa în Aztlân, dar oamenii îl tratau 
ca pe un oaspete. Nu păreau deloc surprinși să-l vadă. 

Matt găsi o salopetă comună, măslinie, care nu arăta prea rău. Materialul 
era aspru ca o perie de curățat duşumeaua, dar uniforma îl va ajuta să se 
integreze printre ceilalți și să treacă drept om. După ce ieşi de la duş, fu 
aşezat la o masă, şi un bărbat într-o uniformă neagră cu emblema unui stup 
pe o mânecă îi aduse să mănânce o porție de omleta şi fasole. 

— Mulţumesc! Sunteţi foarte amabil, spuse Matt. 

— Oho! Avem un aristocrat printre noi! exclamă unul dintre paznici. 
Când i-a mulțumit ultima dată cineva unui gardian pentru mâncare, Râul? 

— Cam când a descoperit Columb America, răspunse Râul şi își trase un 
scaun lângă Matt. OK, băiete! Ce căutai la frontera? 

Matt le povesti printre îmbucături varianta învățată de la Tam Lin: părinții 
lui fuseseră prinși de Patrula Fermei, el s-a speriat și a fugit înapoi spre 
graniță. Voia să meargă la San Luis. 

— E cumplit să-ţi pierzi părinţii așa. Eşti din San Luis? întrebă Râul. 

— Am... un prieten acolo, zise Matt, neștiind cum s-o descrie exact pe 
Maria. 

Bărbatul înălță din umeri: 

— Ce fel de muncă te pricepi să faci? 

Muncă? Matt era confuz. Ştia cum se conduce un regat al drogurilor, dar 
nu credea că omul din fața lui ar vrea să audă asta. 

— Ştiu să cânt la pian, răspunse el într-un târziu. 

Răul râse cu poftă. 

— Acum ştiu sigur că este un aristocrat, zise celălalt grănicer. 

— Să nu ne înţelegi greşit, interveni Râul, observând supărarea de pe faţa 
lui Matt. Ne place arta şi muzica, dar în noul Aztlân nu mai avem timp 
pentru hobby-uri. Trebuie să contribuim la binele poporului. 

— Este greu, dar este corect, adaugă celălalt. 

— Aşa că, dacă ai vreo pregătire deosebită, cum ar fi în egalarea 
câmpurilor magnetice sau mânuirea unui distilator pozitronic, spune-ne, te 
rugăm! 

„Distilator pozitronic”, repetă Matt în gând. „Nici măcar nu ştiu ce-i 
asta.” îşi bătu capul să găsească ceva folositor. 

— Am studiat purificarea apei, anunță el, spunând doar pe jumătate 
adevărul. Numai vizitase staţia de purificare a apei, însă credea că-şi va 
aminti destul cât să-i fie de folos. 

— Stațiile astea sunt automatizate, replică grănicerul. 

— Stai puțin! Mi-a venit o idee, zise Râul. 


— Noteaz-o până n-o uiţi! îi transmise paznicul. 

— Nu, vorbesc serios! Fabrica de plancton din San Luis caută mereu noi 
muncitori şi într-un fel seamănă cu ce se face la stația de apă şi tot acolo vrea 
şi puştiul să meargă. 

Bărbaţilor li se părea un plan grozav, iar Matt, care habar n-avea despre ce 
vorbeau, consideră că fabrica suna bine. La urma urmei, era în San Luis. 
Putea pleca imediat într-acolo şi să ajungă apoi la Mănăstirea Santa Clara. 


x 


Matt stătu peste noapte în cabina grănicerilor şi a doua zi dimineață îl 
însoți pe Râul spre o clădire mare, cenușie, cu ferestre înalte cu grilaj de fier. 

— Ai noroc, chico! zise el. Avem un hidroavion care pleacă mâine la San 
Luis. 

Descuie o uşă de metal care dădea într-un coridor slab luminat. Doi 
grăniceri stăteau așezați la o masă în faţa unei alte uşi de sticlă securizate și 
jucau un joc necunoscut lui Matt. 

Deasupra mesei stăteau suspendate în aer figurile jocului: niște omuleți, 
copaci, clădiri şi un cazan, clocotind pe un foc. Mai ales cazanul şi focul îl 
fermecară pe Matt; păreau atât de reale, încât chiar crezu că aude picuri de 
apă sfârâind pe jar. Cam jumătate dintre omuleți erau îmbrăcaţi cu piei de 
animale și aveau lănci, iar cealaltă jumătate erau costumați în rase de 
călugări. Grănicerii de la masă purtau mânuşi argintii şi mișcau piesele 
jocului unduindu-şi degetele. 

— Încă unul pentru San Luis, comunică Râul. 

Morocănoşi, bărbaţii încetară jocul. 

— Unde a dispărut imaginea? se interesă Matt. 

— N-ai mai văzut un joc pe hologramă până acuma, puștiule? 

— Ba cum să nu, minți Matt, nevrând să stârnească suspiciuni. 

— A, m-am prins! spuse unul dintre noii grăniceri. Nu știai jocul ăsta. Ei, 
pentru că este foarte vechi. Doar atât ne trimite guvernul ăsta de rahat. 

— Nu folosi asemenea limbaj în faţa unui puști, zise Râul. 

— Scuze! 

Bărbatul aprinse din nou jocul şi omuleţii apărură iar. Vezi, ăştia sunt 
canibali, şi ceilalți sunt misionarii. Scopul canibalilor este să-i împingă pe 
misionari în cazanul de gătit. 

— ar al misionarilor? întrebă Matt. 

— Fi trebuie să-i împingă pe canibali în biserică, dar mai întâi trebuie să-i 
boteze. 

Matt privi fascinat cum unul dintre omuleţii misionari ţintuise la pământ 


un canibal care urla şi îl stropea cu apă pe frunte. Deci ăsta era botezul. 

— Pare distractiv, se pronunţă el. 

— Bineînţeles, dacă nu l-ai jucat cumva de câteva mii de ori. 

Bărbatul închise jocul şi descuie ușa de sticlă pentru Râul şi Matt. 

— De ce sunt toate uşile închise? întrebă Matt. 

— Producția disciplinată de resurse este vitală pentru binele general al 
poporului, spuse Râul. 

„Ce-o fi însemnând ciudăţenia asta?” gândi Matt. Imediat însă îşi canaliză 
atenţia asupra unei camere pline de băieți care lucrau la mese. Toţi se opriră 
din activitatea pe care o făceau şi întoarseră capetele spre cei de la uşă. 

Matt nu se jucase niciodată cu copii. Nu mersese la școală cu alții, nu 
practicase sporturi de echipă şi nu mai avusese niciun prieten de vârsta lui, în 
afara de Maria. Reacţia pe care majoritatea persoanelor o aveau față de el era 
ura. Astfel, experiența de a fi brusc aruncat în mijlocul unei gloate de băieți 
era ca și cum ar fi căzut într-un bazin plin cu piranha. Matt presimțea ca îl 
vor răni. Îngheţă, poziţionat într-o figura de karate pe care o învățase de la 
Tam Lin. 

Băieţii veniră spre el vorbind toţi deodată: 

— Cum te cheamă? Unde te trimit? Ai bani la tine? 

Râul, probabil observând postura ciudată a lui Matt, îi îndepărtă. 

— jOrale, morros! Gata, băieţi! Îl cheamă Matt şi are nevoie să fie lăsat 
singur un timp. Abia şi-a pierdut părinţii în Țara-de-Vis. 

Băieţii se retraseră la mese, dar îi aruncau ocheade curioase lui Matt, iar 
doi dintre ei îi zâmbiră încercând să-l îmblânzească. 

Matt rămase în cadrul uşii, în vreme ce Râul dădu o raită prin cameră, 
comentând munca băieţilor. O parte îmbinau mici bucățele de dispozitive, 
unii fixau fâşii de plastic pe nişte tălpi de sandale, iar alții umpleau nişte 
capsule cu anumite cantităţi de prafuri şi numărau pastilele rezultate în 
flacoane. Râul se opri lângă un băiat grăsuţ care dădea cu şmirghel o bucată 
curbată de lemn. 

— N-avem timp de hobby-uri, Chacho! Producția disciplinată de resurse 
este vitală pentru binele general al poporului. 

— Un rahat pentru binele poporului, bombăni Chacho, frecând în 
continuare scândura. 

Chiar dacă pe Râul îl înfurie aceasta înjurătură — fără îndoiala asta era, 
deşi Matt nu ştia ce înseamnă — nu arătă. Luă scândura din mâinile lui 
Chacho. 

— Grija faţă de bunăstarea națiunii este cea mai mare virtute la care poate 
aspira un cetățean. 


— Da, sigur! spuse Chacho. 

— Munca înseamnă libertate. Libertatea înseamnă muncă. Este greu, dar 
este corect. 

— Este greu, dar este corect, îngânară restul băieților în cor. Este greu, 
dar este corect! 

Începură sa bată în mese ritmul devizei, din ce în ce mai zgomotos şi mai 
sălbatic, până ce Râul îi potoli ridicându-și palmele spre ei. 

— Mă bucur că vă văd vioi, zise el zâmbind. Poate credeți că sunt un 
bătrân gardian plicticos, dar într-o zi o să înţelegeţi importanța acestei lecții. 

ÎI conduse pe Matt spre mijlocul camerei. 

— Băiatul se duce la San Luis! Vreau să-l primiţi bine între voi, dar nu-l 
forțați dacă vrea să fie singur. Tocmai a suferit o pierdere gravă. 

Ieşirea lui Râul din cameră se petrecu rapid şi uşor, uşa fiind deja închisă 
şi încuiată până să prindă Matt de veste. De ce oare trebuia să stea încuiați? 
Şi ce anume era un gardian? Era a doua oară când Matt auzea cuvântul. Se 
uita spre băieți, al căror ritm de lucru încetinise acum că nu mai erau 
supravegheați. Patronul întotdeauna spunea că este important să-ți impui 
autoritatea înainte ca altcineva să apuce sa ţi-o pună la îndoială. 

Matt se apropie de mese de parcă era stăpânul locului. 

— Vrei să ni te alături? i se adresă un puşti slăbuţ, care prepara pastile. 

Matt privi cu importanţă de jur împrejurul camerei şi înclină scurt din cap. 

— Poţi să ne ajuţi dacă vrei! îi propuse puştiul. 

— Sfatul meu e să stai pe fundul tău cât mai ai ocazia, se auzi Chacho din 
colţul opus al camerei. 

Băiatul corpolent împletea Aşii de plastic în sandale. Matt merse încet 
spre masa lui de lemn. Patronul spunea că nu trebuie să pari niciodată 
nerăbdător sau neajutorat. Lumea profită de cei nerăbdători şi neajutorați. 

— De ce spui asta? îl întrebă Matt, inspectând împletiturile din fâşii de 
plastic. 

— Fincă gardienii o să-ți frângă fundul mâine la treabă, răspunse 
Chacho. 

Băiatul era voinic şi avea o înfăţişare necizelată, cu mâini mari și păr 
negru dat pe spate, uns ca penele de rață. 

— Credeam că o să plec la San Luis. 

— A, da! La fel ca mine şi Fidelito. 

Chacho îl indică cu degetul pe băieţelul slăbuţ care părea să aibă în jur de 
opt ani. 

— Dar nu poţi pune pariu că plecăm până nu te vezi în hidroavion, apoi 
pleacă şi abia după aceea să te vezi coborât din rahatul ăla de hidroavion. O 


să vezi tu! 

Drept urmare, Matt se plimbă pe la toți şi observă sarcinile curioase pe 
care le aveau de îndeplinit. Se așeză lângă Fidelito, care era foarte încântat că 
intrase în grațiile nou-venitului. După un timp, Matt înţelese de ce. Fidelito 
era cel mai neajutorat puşti din cameră şi, evident, toți băieţii îl bruscau. 

— Ce fel de pastile sunt astea? întrebă Matt. 

— Vitamina B, zise Fidelito. Se spune că fac bine, dar, dacă iei zece sau 
douăsprezece pastile, ţi se face rău. 

— Ce dobitoc! exclamă Chacho. Cine ar lua o duzină de tablete de 
vitamine o dată? 

— Mr-era foame, argumentă Fidelito. 

Matt se sperie. 

— Adică, nu primiţi hrană aici? 

— Ba da, dacă faci treabă destulă. Numai că eu nu sunt prea rapid. 

— Nici nu eşti prea mare, spuse Matt, fiindu-i milă de băieţelul cinstit. 

— Asta nu contează, explică Fidelito. Toată lumea trebuie să dea acelaşi 
randament. Cât timp suntem aici, suntem toţi egali. 

— Este greu, dar este corect! intonă Chacho din colțul lui. 

Restul băieților preluară refrenul şi începură să lovească ritmat în mese, 
zguduind încăperea. Unul dintre gardieni le transmise printr-o portavoce să 
înceteze. 

— Ţi-ai văzut părinţii arestaţi? întreba Fidelito când vacarmul încetă. 

— jCallate! Taci din gura! Lasă-l să-i treacă, strigară câteva voci, însă 
Matt îşi ridica o mână în semn de linişte, cum îl văzuse pe Râul făcând ceva 
mai devreme. 

Spre încântarea lui, băieţii se supuseră. Într-adevăr, metodele Patronului 
de câștigare a puterii dădeau rezultate. 

— S-a întâmplat ieri-dimineața, improviză el. 

Matt își aminti grupul de imigranți ilegali care fuseseră prinşi de Patrula 
Fermei. Am văzut un fascicul luminos. Tata mi-a strigat să mă întorc de la 
graniță. Am văzut-o pe mama căzând şi apoi un bărbat mi-a înșfăcat 
rucsacul. M-am strecurat printre bretelele lui și am fugit. 

— Știu ce-a fost lumina aia, zise un băiat îngândurat. Este un fel de pistol 
care te omoară. Mi mama... 

Vocea lui se stinse şi amuţi cu totul. 

Fidelito îşi aşeza capul pe masă. 

— Și-au... şi-au mai pierdut şi alții părinții? se bâlbâi Matt. 

Nu încercase decât să creeze o poveste dramatică în legătură cu evadarea, 
şi acum i se părea că fusese o cruzime din partea lui. 


— Noi toţi, răspunse Chacho. Dacă nu ţi-ai dat încă seama, aici este un 
orfanatorio, un orfelinat. Acuma statul este familia noastră! De asta așteaptă 
grănicerii lângă frontera. Îi prind pe copiii nebunilor care se încumetă să 
scape cu fuga, după care îi predau gardienilor. 

— Mi abuelita nu era o nebună, spuse Fidelito cu nasul în braţele 
încrucișate pe masă. 

— Bunică-ta... of, la naiba, Fidelito, răspunse Chacho. Era prea bătrână 
să fugă în Statele Unite. Ştii şi tu asta. Dar sunt convins că te-a iubit, adăugă 
el auzindu-l pe băieţel smiorcăindu-se. 

— Înţelegi cum stau lucrurile? i se adresă Chacho lui Matt. Participăm toți 
la rahatul de producţie de resurse pentru binele prăpădit al poporului. 

— Să nu te-audă Râul! spuse cineva. 

— Mi-ar plăcea să mi-o tatuez pe fund, ca să o citească singur, spuse 
Chacho revenind asupra împletiturilor de plastic de pe masă. 

Un cal cu cinci picioare 


Restul zilei se derulă plăcut după părerea lui Matt. Trecu de la un grup la 
altul, ascultând diverse conversații și adunând informaţii. Ca să nu trezească 
suspiciuni în privinţa neștiinţei lui, se abţinea să pună prea multe întrebări. 
Totuşi află că gardienii păzeau persoanele care nu puteau să-și poarte singure 
de grijă. Aveau în subordine orfani, persoane fără casă sau nebuni şi încercau 
să-i transforme în cetăţeni-model. Orfanii erau cunoscuţi drept Băieţii sau 
Fetele-Rătăcite şi locuiau în clădiri diferite. Matt nu reuşea să înţeleagă de ce 
toți copiii păreau să-i urască pe gardieni, cu toate că nimeni nu recunoștea 
direct asta cu excepția lui Chacho. Râul i se păruse destul de cumsecade. 

Matt mai află și ca teritoriul Opiumului era cunoscut aici sub numele de 
Țara-de-Vis. Nimeni nu ştia exact ce era dincolo de granițele ei. Circulau 
multe poveşti despre sclavi zombie şi despre un rege vampir care trăia într-un 
castel. Chupacabras îi cutreierau munții şi ocazional traversau graniţa în 
Aztlân, ca să le bea sângele caprelor. 

Băieţii care nu fuseseră martori la prinderea părinților lor credeau că 
aceștia reuşiseră să ajungă în Statele Unite. Câţiva chiar îl asigurară pe Matt 
că ei doar așteptau ca părinţii lor să le facă chemare. Și atunci vor fi cu toții 
fericiţi şi bogaţi în paradisul aurit care se întindea dincolo de teritoriul Țării- 
de-Vis. Matt însă se cam îndoia de asta. Patrula Fermei era foarte eficientă și, 
în plus, Patronul îi povestise că acelaşi număr de persoane fugeau spre 
Statele Unite, cât şi din Statele Unite. Chiar dacă existase cândva acolo, la 
nord, un paradis aurit, nu mai era unul în momentul de față. 

Matt îl ajută pe Fidelito să fabrice pastile. I se părea teribil de incorect ca 
băieţelul să fie lipsit de mâncare pur și simplu din cauza faptului că era mai 
încet decât băieții mai mari. Drept răsplată, Fidelito reacționă cu atâta 
venerație față de el, încât Matt începu să regrete fapta lui bună; puştiul îi 
aducea aminte de Ghemotoc. 

Pentru prânz aveau o pauză de o jumătate de oră. Mai întâi gărzile 
verificau rezultatele muncii fiecăruia din timpul dimineţii, apoi le aduceau un 
cazan aburind cu fasole şi le împărțeau tortillas. Înainte să li se dea voie sa 
mănânce, băieții erau obligați să recite Cele-Cinci-Reguli-de-Bună- 
Conduită-Cetăţenească şi  Cele-Patru-Principii-care-Ajută-la-o-Judecată- 
Corectă-a-Minţii. Hrana era distribuita doar celor care îşi îndepliniseră 
norma de lucru. Fidelito îi arunca lui Matt o privire recunoscătoare când își 


văzu vasul de mâncare plin ochi. 

După prânz, se relua munca. Matt îl ajută un timp pe Fidelito, apoi se 
mută la masa lui Chacho pentru varietate şi prinse destul de repede modelul 
pe care trebuia să-l împletească. 

— Bucură-te cât poţi, mârâi Chacho. 

— Să mă bucur de ce? întrebă Matt, ținând în mână o sanda terminată. 

— De plăcerea de a te muta de la o treabă la alta. După ce te instalezi bine 
aici, gardienii o să te lase să faci numai o singură muncă. Se spune că așa ești 
eficient. 

Matt analiză informația continuând să împletească sandale. 

— Nu poţi să ceri să faci altceva? 

Chacho râse. 

— Sigur că poţi să ceri, dar nu o să fii ascultat. Râul zice că albinele 
lucrătoare îşi dau toată silinţa să execute orice sarcină li se dă. 

Matt căzu pe gânduri. 

— Ce era scândura aceea la care lucrai când am ajuns eu? 

O clipă Matt crezu că băiatul nu-i va răspunde. Chacho îndoi bucata de 
plastic atât de tare că plesni şi fu nevoit să o ia de la început cu alta nouă. 

— Mi-a luat câteva săptămâni să găsesc bucata aia de lemn, răspunse el 
într-un târziu. Cred că a rămas de la un colet vechi. Am lustruit-o şi am 
frecat-o cu şmirghel. Vreau să mai găsesc câteva la fel şi să le lipesc una de 
alta. 

Chacho tăcu din nou. 

— Şi ce să faci cu ele? îl interogă Matt. 

— Promiţi că nu spui? 

— Desigur! 

— O chitară. 

Acesta era ultimul lucru la care s-ar fi așteptat Matt. Chacho avea nişte 
mâini care arătau așa de neîndemânatice că nu părea capabil să cânte la 
vreun instrument. 

— Ştii să cânţi la chitară? 

— Nu la fel de bine ca tatăl meu care m-a învăţat să fac chitare. La asta 
mă pricep foarte bine! 

— L-au... l-au prins şi pe el în Țara-de-Vis? întrebă Matt. 

— ;Caramba! Crezi că eu sunt ca restul rataților de aici? Me encarcelaron 
por feo. M-au închis pe motiv că-s urât! Nu sunt orfan! Tatăl meu trăieşte în 
Statele Unite. Are atâţia bani că nici nu-i încap în buzunar şi o să mă cheme 
şi pe mine la el de îndată ce va cumpăra o casă. 

Chacho era de-a dreptul furios, dar Matt simţi din vocea lui că abia își 


înghițea lacrimile. 

Matt lucră la sandaua pe care o făcea fără să se mai uite la Chacho. 
Observă că şi ceilalți erau absorbiți în munca lor. Bănuiau — trebuie să-şi fi 
dat seama — că tatăl lui Chacho nu va face chemare nimănui prea curând, dar 
Matt era singurul care ştia exact ce se întâmplase cu el. Probabil că tatăl lui 
Chacho se afla printre cei care se apleacă și taie neîncetat maci ziua întreagă 
sub soarele arzător, şi în nopțile calme, înăbuşitoare doarme în câmp ca să nu 
fie sufocat de aerul otrăvit din gropile de gunoi. 


x 


Seara ritualul mesei se repetă cu aceeaşi mâncare. După care băieții 
spălară vasele, curățară camera de lucru şi mutară mesele pe o latură. Dintr-o 
magazie, scoaseră nişte paturi de campanie şi le aranjară câte trei, suspendate 
unul peste altul ca să încapă la grămadă în tot spațiul. 

— Pune-i patul lui Fidelito primul de jos, îl sfătui cineva pe Matt. 

— Care-i al lui? întreba Matt. 

— Miroase salteaua, spuse Chacho. 

— Nu pot să mă abţin, protestă băieţelul. 

Apoi fură încolonaţi într-un marș spre o sală de dușuri comune de lângă 
cabina grănicerilor. Matt nu mai văzuse pe nimeni dezbrăcat decât la orele de 
pictură de la televizor. I se păru jenant. Își ţinu talpa dreaptă lipită de pământ 
ca să nu vadă nimeni scrisul care-l proclama drept clonă şi se bucură nespus 
să se acopere cu o cămaşă de noapte aspră şi să se retragă spre sala de lucru, 
transformată acum în dormitor. 

— Ne culcăm acum? se interesă el. 

— Acum e momentul poveștii de adormit copii, zise Chacho. 

Băieții păreau preocupaţi de ceva. Se adunaseră toți în jurul unuia din 
rândurile de paturi etajate, sub o fereastră, iar Chacho își lipi urechea de zid. 
După un timp, arătă cu degetul spre fereastră şi dădu din cap afirmativ. 

Fidelito se cățără pe bancul de paturi ca o maimuţică şi-şi săltă cămașa de 
noapte. Acesta era momentul lui de glorie. 

— Voy a enseñarle la mapa mundi, anunţă el. 

„Cum adică: am să le arăt harta lumii?” se întreba în gând Matt. Cui să le 
arate? Şi la ce spunea el harta lumii? Fidelito îşi vâri fundulețul osos între 
gratiile de la fereastra înalta şi îl scutura comic. O secunda mai târziu, Matt 
auzi vocea lui Râul: 

— Fac eu rost într-una din zilele astea de o praştie! 

Fidelito coborî de pe pat în uralele tuturor băieţilor. 

— Sunt cel mai mic şi doar eu încap, spuse el, păşind ţanţoş ca un cocoș 


prin cameră. 

Când Râul intră la ei, nu pomeni nimic despre faptul că i se arătase fundul 
la geam. Se așeză pe un scaun, iar băieții se întinseră pe paturi pregătiți s- 
asculte. Titlul discursului său era: „De ce individualismul este un cal cu cinci 
picioare”. 

Râul le explică felul în care merg treburile strună numai când oamenii 
trag împreună, cad de comun acord asupra unui ţel şi se ajută unul pe altul 
să-l îndeplinească. 

— Ce s-ar întâmpla, îl întrebă gardianul pe unul dintre băieți, dacă ați 
vâsli toți într-o barcă și jumătate dintre voi ar vrea să meargă într-o direcție, 
iar restul în cealaltă? 

Tăcu și aşteptă un răspuns, şi după un timp cineva ridică mâna şi spuse: 

— Am merge în cerc. 

— Foarte bine! exclamă Râul încântat de auditoriul său. Trebuie să vâslim 
toți în acelaşi sens ca să ajungem la liman. 

— Şi dacă nu ajungem la mal? se auzi Chacho. 

— Bună întrebare! afirmă gardianul. Poate să ne spună cineva ce s-ar 
întâmpla dacă am rătăci cu barca în larg zile întregi? 

Stătea în expectativă. 

— Am muri de foame, vorbi cineva. 

— lată răspunsul la întrebarea ta, Chacho, îi transmise Râul. Am muri cu 
toții de foame! Asta mă aduce iar la problema calului cu cinci picioare. Un 
cal aleargă foarte bine cu patru picioare. Aşa s-a născut! Dar hai să 
presupunem că i-ar mai creşte un al cincilea picior care ar face doar ce-l taie 
pe el capul. Celelalte patru picioare aleargă şi aleargă, pe când al cincilea — 
căruia o să-i spunem „individualism” — ar vrea să se plimbe la trap ca să se 
bucure de o pajiște frumoasă sau ar vrea să tragă un pui de somn. Atunci 
bietul cal s-ar împiedica şi ar cădea. De asta se duce nefericitul animal la un 
veterinar şi i se amputează al cincilea picior. Poate vi se par prea dur, însă 
trebuie sa tragem cu toții la aceeaşi căruţă în noul Aztlân, ca să nu sfârşim cu 
nasul în noroi. Aveţi întrebări? 

Râul aşteptă multişor. În sfârşit, Matt ridica mâna și spuse: 

— De ce nu-i implantaţi calului un cip în creier? Atunci n-ar mai conta 
câte picioare are. 

Un suspin de înfiorare se auzi în toată încăperea. 

— Vrei să spui... 

Gardianul se întrerupse ca şi când nu-şi credea urechilor. 

— Sugerezi cumva să transformăm calul într-un zombie? 

— Nu văd prea mare diferență între asta şi amputarea piciorului în plus, 


zise Matt. Vă trebuie un cal care sa muncească din greu şi să nu piardă 
vremea admirând flori. 

— Asta-i grozav! exclama Chacho. 

— Dar tu... nu vezi diferența? 

Râul era așa de nervos, că abia mai vorbea. 

— Recităm Cele-Cinci-Reguli-de-Bună-Conduită-Cetăţenească şi Cele- 
Patru-Principii-care-Ajută-la-o-Judecată-Corectă-a-Minţii de câte ori vrem să 
mâncăm, explică Matt. Ne repeți întruna că producția disciplinată de resurse 
este vitală pentru binele general al poporului. Este evident că trebuie să 
urmăm legile şi nu să ne plimbam agale pe pajiști. Însă caii nu sunt la fel de 
deştepţi ca oamenii şi este mult mai ușor să fie programaţi prin microcipuri. 

Matt considera că prezentase o teorie genială şi nu înțelegea de ce se 
enervase gardianul așa de tare. Patronul ar fi apreciat imediat logica ideii. 

— Văd că munca noastră nu pare de nasul tău, comentă Râul ridicând 
tonul. Înţeleg că avem printre noi un mic aristocrat obraznic care trebuie 
educat în privinţa voinţei poporului! 

Matt era uimit de reacția bărbatului. Gardianul ceruse întrebări, de fapt, 
aproape ordonase să fie întrebat. 

— EI, bine! sfârşi Râul, scuturându-şi uniforma de parcă şi-ar fi murdărit- 
o în timpul discuţiei, cu cât pleacă aristocratul ăsta mic şi obraznic mai 
repede la fabrica de plancton, cu atât mai bine. Atâta am avut de zis! și se 
grăbi sa iasă din cameră. 

Imediat după, băieții îl înconjurară pe Matt. 

— Oau! L-ai învăţat minte! strigară ei. 

—A uitat să ne mai pună să recităm Cele-Cinci-Reguli-de-Bună- 
Conduită-Cetăţenească şi  Cele-Patru-Principii-care-Ajută-la-o-Judecată- 
Corectă-a-Minţii, se bucură un băiat. 

— Hei, te credeam un pămpălău, spuse Chacho, dar văd că ai mai mult 
tupeu decât o cireada de tauri. 

— De ce? Ce-am făcut? se arătă Matt mirat. 

— Pentru că i-ai spus indirect că gardienii încearcă să ne transforme într-o 
adunătură de rahaturi! 

Târziu în aceeaşi noapte, Matt, întins pe patul de sus al uneia dintre 
grămezi, rememora toate întâmplările de peste zi. Nu putea să aprecieze dacă 
intrase deja într-o încurcătură şi nici la ce fel de pedeapsă să se aştepte. Nu-l 
antipatiza pe Râul, numai că îl credea idiot. Matt ajunse la concluzia că era 
mai bine să fie mai atent cu cei care se supărau la nişte simple comentarii. Ce 
rău făceau nişte cuvinte? Lui Tam Lin îi plăceau disputele; cu cât mai 
aprinse, cu atât mai bine. Era de părere că polemicile erau asemenea 


flotărilor: exerciţii pentru creier. 

Matt simți că-l mănâncă talpa dreaptă pe sub pătura aspră de lână. Asta 
era singura lui slăbiciune și ajunsese la capătul răbdării să o tot ascundă. Cu 
toate că Tam Lin îi explicase că nu era nicio deosebire între oameni şi clone, 
toată experienţa de viaţă a lui Matt îi demonstrase contrariul. Oamenii urau 
clonele. Era ordinea firească a lucrurilor, iar Râul putea să se folosească de 
asta ca să-l distrugă. Nu trebuia să vadă nimeni tatuajul care făcea legătura 
între el şi ara-de-Vis sau vampirul care locuia în castelul de acolo. 
„Vampir!” gândi Matt. Pe Patron l-ar fi încântat aceasta descriere, pentru că 
îi plăcea să inspire frică. 

Matt mai adăugă câteva frânturi de date la informaţiile pe care le strângea 
despre lumea nouă în care se afla în prezent. Un aristocrat era cea mai 
josnică formă de viaţă, un parazit care se aștepta ca ţăranii onești să-i fie 
sclavi. Un rahat — insulta cea mai jignitoare rostită de cineva aici descria un 
simplu şi inofensiv eejit, ca acele mii de exemplare care, din câte îşi amintea 
el, tundeau iarba, udau florile şi îngrijeau macii dincolo. Varianta îngrijită, 
sinonimă cu acest cuvânt, era zombie. Indiferent cum li se spunea, Matt 
considera că mai degrabă trezeau milă, nu ură. 

Se strădui să se ducă cu gândul la Celia și Tam Lin. Tristeţea ameninţa să- 
l copleşească şi nu voia să fie surprins suspinând ca un copil. Așa că începu 
să se gândească la plecarea spre San Luis. Odată ajuns, va căuta Mănăstirea 
Santa Clara şi o va găsi pe Maria. Gândul la ea îl înveseli nespus. 

Matt se bucura că era apreciat printre noii lui prieteni. Era cel mai 
minunat lucru care i se întâmplase vreodată. Băieţii îl acceptaseră printre ei 
ca şi când ar fi fost om. I se părea că mersese prin deşert toată viaţa şi acum 
ajunsese la cea mai mare şi mai frumoasă oază din lume. 

Fabrica de plancton 


Dimineaţa, Râul le ţinu băieţilor un discurs foarte inspirat. Era în 
întregime despre aristocrați şi cât de atrăgători pot părea ei la o primă 
impresie, dar cât de răi sunt în realitate. Nu se făcu nicio referire la Matt. 
Câţiva dintre băieții mai mici se lăsară afectaţi de prelegere, însă Chacho şi 
Fidelito îl proclamară pe Matt erou național după plecarea gardianului. 

De îndată ce își termină discursul, Râul îl puse pe Matt la treabă. I se 
spuse să prepare pastile alături de cei mici şi i se dădu de înţeles că norma lui 
era dublă faţa de-a lor „ca să înveţe prețul muncii”. Matt nu se îngrijora. 
Când va ajunge în San Luis, se va îndrepta spre Mânăstirea Santa Clara mai 
repede decât ar zice Fidelito: „Este greu, dar este corect!” 

Ca mic dejun îi reveni un castron cu fasole, umplut pe jumătate și trei 
tortillas în loc de şase. Chacho le transmise băieţilor mai mari să-i dea 
fiecare câte o lingură din porția lor şi-şi descoperi castronul plin pe de-a 
întregul până la urmă. 

La prânz, Râul îi strigă pe nume pe cei trei care plecau spre San Luis şi-i 
conduse aliniați spre hidroavion. 

— Până acum v-a fost uşor, le comunică el. Aici este ca o tabăra de 
vacanță în comparație cu ce vă aşteaptă; dar, dacă trudiți din răsputeri, o să 
avansați până la gradul de cetăţean deplin când împliniți optsprezece ani. 

— Mare rahat! mormăi Chacho. 

— Ăsta nu-i un început promițător! Chiar nu-i un început promiţător 
deloc! 

Matt mai urcase o singură dată într-un hidroavion, în noaptea aceea 
dezastruoasă când fusese trădat de Steven şi de Emilia. Aparatul acesta de 
zbor nu era nici pe departe la fel de drăguţ ca şi celălalt. Avea numai scaune 
tari, din plastic, şi mirosea a transpiraţie și a mucegai. Râul îi aşeză pe 
mijloc, cât mai departe cu putinţă de geamuri şi le puse în față o pungă de 
fâşiuţe de plastic ca să le împletească în sandale. 

— V-am spus eu că o să ne dea de lucru? spuse Chacho pe înfundate. 

Gardianul le fixă centurile şi plecă fără să mai spună o vorbă. În rest, 
cabina era aglomerată cu baloturi de sandale din plastic, atât de înalte că 
acopereau geamurile. Din cauza centurilor fixate în scaun, băieții nu se 
puteau mişca de pe locurile lor. „Ce-i cu oamenii ăștia!” se miră Matt. Chiar 
nu se simt bine decât dacă au control absolut? 


Hidroavionul decolă, iar Fidelito îi anunţă pe colegii lui că are rău de 
avion. 

— Dacă verşi pe mine, o furi, se răsti la el Chacho. 

Matt rezolva problema, transferând punga de plastic în poala băieţelului. 

— Eşti un geniu! exclamă Chacho. Dă-i drumul, Fidelito! Poţi s-o faci 
lată! 

„Oare ce-or fi făcând Steven şi Emilia? ” se întreba Matt. Steven era acum 
prințul încoronat al Opiumului. Poate că se distrează! Și-au invitat la Conac 
prieteni de la şcoală şi şi-au înşirat mesele în grădină în locul unde Patronul 
îşi sărbătorea de obicei aniversările. Sigur Emilia este servită de fetiţele ei 
eejite care i-au cărat florile la nuntă, dacă nu cumva le-a trimis deja la câmp. 
Altceva nici nu ştiau să facă. 

„Probabil fetiţele acelea au încercat să fugă cu părinții lor”, se gândi Matt 
cu groază. Păreau cam de vârsta lui Fidelito, care nu făcuse față răului de 
avion şi încerca momentan să scoată la iveală fâşiile de plastic de sub 
resturile nedigerate de boabe de fasole şi omletă. 

— N-ar fi trebuit să-ţi dea de mâncare la micul dejun, spuse Chacho. 

— N-am ce face, șopti nevinovat Fidelito. 

Restul dramului — Slavă Domnului, scurt! — şi-l petrecură expuşi izului 
acru de vomă. Matt şi Chacho, de pe margini, se aplecau în direcții opuse, 
încercând în zadar să-şi ferească nasurile de miros. Din fericire, hidroavionul 
ateriză repejor. Când pilotul descoperi ce se întâmplase, le desfăcu centurile 
de siguranţa şi îi îmbrânci pe uşă afară. 

Matt căzu în genunchi pe nisipul fierbinte. Trase adânc aer în piept şi 
regretă în secunda următoare. Aerul de-afară era chiar mai rău decât 
înăuntru. Duhnea ca o mare de peşti morţi, care se împuţeau sub soarele 
dogoritor. Matt cedă inevitabilului şi îşi goli stomacul. La mică distanţă de 
el, Chacho făcea acelaşi lucra. 

— Am fost în purgatoriu şi am ajuns în iad, gemu acesta. 

— Nu mai rezist! suspina Fidelito. 

Matt se ridică în picioare și-l târî pe băiețel după el spre o construcție care 
sclipea în arşiță. De jur împrejur, Matt văzu dealuri orbitor de albe și piscine 
acoperite cu o crusta pătată cu stacojiu. Chacho îi urma împleticindu-se. 

Matt îl trase pe cel mic printr-o uşă și se trânti lângă un perete ca să-și 
revină. Aerul interior era mai răcoros și ceva mai proaspăt. Încăperea era 
plină de acvarii ce bolboroseau, supravegheate de băieţi care, fără prea mare 
tragere de inimă, agitau prin apă nişte ciorpace și nu catadicsiră să le dea 
vreo atenție nou-veniților. 

După câteva minute, Matt fu în stare să se ridice. Își simţea picioarele moi 


ca plastilina, iar stomacul plin de noduri. 

— Cine-i şeful aici? întreba el. 

Un băiat îi arătă cu degetul spre o ușă. 

Matt ciocăni şi intră. Văzu un grup de bărbaţi îmbrăcaţi în uniforme ca 
aceea a lui Râul, cu emblema unui stup pe mâneci. 

— Uite-l pe unul dintre los bichos — paraziţii — care mi-au împuţit 
hidroavionul, spuse pilotul. 

— Cum te cheamă? i se adresă un gardian. 

— Matt Ortega, răspunse el. 

— Aa! Aristocratul. 

„Aha!” gândi Matt. „Râul le-a dat de ştire tuturor.” 

— Ei bine, n-o să-ţi meargă aici cu învârtelile tale, îl înștiinţă bărbatul. 
Avem ceva care se numeşte „curtea oaselor” şi orice scandalagiu trimis acolo 
revine cumințit ca un mieluşel. 

— Primul lucru pe care trebuie să-l facă este să-mi curețe aeronava, zise 
pilotul. 

Aşa că Matt, însoțit de Chacho, se trezi pus să frece podeaua şi pereții 
aeronavei. La final — lucrul cel mai îngrozitor — trebuiră să spele fiecare 
fâşiuţă de plastic într-o găleată cu apă fierbinte şi cu clăbuc. 

Aerul nu mai duhnea la fel de tare ca înainte. 

— Miroase la fel de urât, îi asigură pilotul, stând pe un scaun, sub o 
copertină de plastic. Cu cât stai mai mult aici, cu atât îl simţi mai puţin. Unul 
dintre compușii soluției îți anesteziază simţul olfactiv. 

— Ar trebui să-l punem pe Fidelito să bea asta, spuse Chacho, vărsând 
leneş conținutul galeţii. 

— Nu se poate abţine! spuse Matt. 

Bietul Fidelito se ghemuise într-un colț cu un aer de om nenorocit. 
Niciunul dintre băieți nu se îndurase să-l pună să șteargă. După ce își 
încheiară treaba, şeful gardienilor, pe care-l chema Carlos, le oferi un tur al 
fabricii. 

— Acestea sunt acvariile cu saramură, le explică el. Scoateţi musculiţele 
de fermentație cu asta — le arătă un ciorpac — şi când s-a format planctonul, îl 
recoltați. 

— Ce este planctonul? riscă Matt o întrebare. 

— Planctonul! exclamă Carlos, de parcă abia aştepta să i se pună aceasta 
întrebare. Este ceea ce filtrează o balena din apă ca să rezulte hrană. Este 
format din plante şi animale microscopice care plutesc aproape de suprafața 
apei. Poate vi se pare imposibil ca o creatură uriașă să se hrănească cu ceva 
minuscul, dar este adevărul-adevărat. Planctonul este a opta minune a lumii. 


Este plin de proteine, vitamine și fibre. Are tot ce-i trebuie unei balene ca să 
fie fericită, lucru valabil şi în cazul oamenilor. Planctonul pe care-l fabricăm 
noi aici este mai departe folosit în hamburgeri, hot-dog și burrito. Măcinat 
fin, are gust bun ca laptele matern. 

Carlos vorbea încontinuu. Părea că datoria lui este să-i convingă pe 
oameni să le placă şi să aprecieze planctonul. Era ca orb în fața deșertului 
sumbru care îi înconjura, acum că ieşiseră afară. 

Matt observă în depărtare gardurile înalte de securitate şi se întristă. Aerul 
era alterat, temperatura, extrem de ridicată, iar nivelul umidității era atât de 
crescut, că salopeta i se lipise de corp ca un al doilea rând de piele. Acesta 
era locul unde trebuia să rămână până împlinea optsprezece ani. 

— Unde este San Luis? întreba el. 

— Asta ţine de categoria întrebărilor gen: „Vreau să ştiu!” îi răspunse 
Carlos. Nu vi se transmit decât informaţiile pe care noi consideram ca aveţi 
nevoie să le ştiţi. Să nu cumva să vă vină ideea să săriți gardul. Cablul de sus 
este electric şi vă aruncă înapoi ca pe nişte seminţe de bostan. lată munţii de 
sare! spuse el arătând cu degetul dunele albe pe care Matt le zărise mai 
devreme. După ce recoltăm planctonul, saramura se evaporă şi sarea 
rezultată este procesată pentru comerț. Aceștia sunt cei mai înalți munţi de 
sare din lume. Vin oameni de peste tot să îi admire. 

„Ce oameni?” gândi Matt, privind peisajul deprimant. 

O sirenă ţipă. 

— A sosit vremea pentru prima voastră masă! 

Carlos îi conduse pe una dintre dune. Solul era mai tare decât își 
închipuise Matt. În vârf găsiră o zonă de picnic amenajata cu mese. Pe 
margini erau plantate flori de plastic, iar în mijloc era o roza vânturilor cu o 
balenă care stropeşte. O uşoară adiere de vânt sufla un praf fin de sare pe 
pielea lui Matt. 

— Amenajarea cantinei a fost ideea mea, se lăudă Carlos, trântindu-se pe 
o bancă. Cred că le ridică tuturor moralul. 

Băieţii care se trudeau să urce panta cu oale şi farfurii nu păreau din cale- 
afară de fericiți. Aşezară deoparte încărcătură adusă şi se aliniară între mese 
ca şirurile de soldaţi. Carlos îi instrui pe Matt, Chacho şi Fidelito să se aşeze 
la coada fiecărui rând. Toţi recitară Cele-Cinci-Reguli-de-Bună-Conduită- 
Cetăţenească şi  Cele-Patru-Principii-care-Ajută-la-o-Judecată-Corectă-a- 
Mintii, după care un băiat cam mohorât, cu faţa plină de cicatrice lăsate de 
acnee, începu sa toarne mâncarea în farfurii. 

— Ce este asta? întreba Chacho, adulmecându-și castronul. 

— Plancton delicios și hrănitor, strigă băiatul. 


— Tot ce îi trebuie unei balene ca să fie fericită, îngână un altul, încercând 
să-i amuze. 

Se cumințiră însă cu toții când Carlos le arunca o privire acră. 

— N-am să accept să vă bateți joc de hrană, vorbi gardianul. Hrana este 
un lucru minunat. Milioane de oameni au murit pentru că nu au avut destulă, 
iar voi, norocoşilor, vă faceți plinul de trei ori pe zi. În trecut, aristocrații se 
ospătau cu friptură de fazan și purceluşi de lapte, în vreme ce țăranii mâncau 
iarbă şi coajă de copac. În noul Aztlăn, totul este împărțit în mod egal. Dacă 
o singura persoană este privată de friptura de fazan şi de purceluşul de lapte, 
atunci noi, ceilalți, trebuie să refuzăm aceeași mâncare. Planctonul este cea 
mai delicioasa hrană din lume când este consumată de toți. 

Nimeni nu mai spuse nimic după aceasta intervenţie. Matt bănui că era 
singurul din acea adunare care chiar se înfruptase din friptură de fazan şi de 
purcel. Nici în ruptul capului nu reușea să înțeleagă de ce trebuia neapărat 
planctonul să aibă gust mai bun, dacă toată lumea era obligată să primească 
doar asta. Era crocant și lipicios, în acelaşi timp, şi îi rămânea pe cerul gurii 
ca un lipici rânced. 

De pe înălțimea colinei, gardul de protecție era vizibil. Matt îşi miji ochii 
în lumina orbitoare, dar nu putu sa vadă ce se află dincolo de el. I se păru că 
întrezărise o scânteiere de apă, departe, spre vest. 

— Acela este Golful Californiei, spuse Carlos, întorcându-și ochii în 
direcția spre care privea Matt. 

— Sunt balene acolo? întrebă el. 

— Ar trebui să-şi aducă singure bazinele, vorbi un băiat. 

Carlos se întristă. 

— Au existat balene odată când toată suprafața asta era acoperită de apă. 

Arătă cu degetul spre un şir de dealuri de la est: 

— Aceea era linia de coastă. De-a lungul anilor, apa care se vărsa din 
fluviul Colorado a ajuns extrem de poluată şi balenele au murit. 

— Ce s-a întâmplat cu golful? interveni Chacho. 

— Ăsta este unul dintre cele mai mari triumfuri inginereşti din Aztlăn, 
spuse mândru Carlos. Am deviat cursul fluviului Colorado spre un canal 
subteran care curge până la Țara-de-Vis. După ce au fost înlăturați factorii 
poluanţi, ne-am apucat să recoltăm planctonul din golf. Apa proaspătă de 
mare ne vine de la sud, însă, după atâta recoltă şi prin pierderea debitului 
fluvial, golful s-a micşorat până la dimensiunile unui canal îngust. 

„Deci de aici provenea apa Opiumului”, constată Matt în gând; sursa lor 
de apă era un fluviu atât de poluat, că putea ucide o balenă. Se întrebă dacă 
Patronul auzise de el. „Da, mai mult ca sigur, reflectă Matt. Apa nu costa 


nimic, iar Patronul nu rata niciun chilipir.” 

După prânz, cei trei fură puşi să muncească la acvariile cu saramură. 
Acestea se întindeau într-un şir lung în partea de vest a fabricii, fiind 
conectate într-o parte la o conductă de apă. Crevetele umpleau bazinele ca o 
masă viermuitoare, pulsândă şi se hrăneau lacom cu alge roşii până ce 
corpurile li se făceau de culoarea sângelui. De la asta erau petele din piscine 
pe care le observase Matt la venire. 

Descoperi că munca era chiar interesantă. Îi plăceau creaturile acelea 
mici, agitate şi considera că trupușoarele lor unduitoare cu inelușe și vălurele 
ca niște aripioare erau la fel de drăguţe ca florile. El şi ceilalți scoteau 
insectele cu ciorpacul şi adăugau apă dacă era nevoie. Din păcate — s-ar putea 
spune — erau mii de insecte sinucigaşe la sutele de bazine existente. După 
câteva ore, Matt simţi că-i amorțise mâna, spatele îi înțepenise, iar ochii îl 
usturau de la sare. Continuau să trudească, însă Fidelito începuse să 
scâncească. 

Deşertul se întindea în faţa lor, nedezvăluind nici măcar umbra vreunui 
trunchi de copac căzut. Şirul bazinelor se prelungea parcă spre linia 
orizontului, în direcția canalului pe care Matt îl întrezărise în timpul mesei. 
Zarea era senină şi se vedea sigur ceva bleu acum, iar apa părea rece și 
adâncă. 

— Ştii să înoți? îl întrebă el pe Chacho. 

— Unde naiba să fi învăţat eu aşa ceva pretențios? 

Chacho devenea răutăcios când obosea. Matt deduse că pretențios 
caracteriza ceva ce-ar face numai un aristocrat rău, mişel şi răsfăţat. 

— Eu ştiu să înot, anunţă Fidelito. 

— Unde a învăţat un ratat de pricăjit ca tine? Într-un bazin cu crevete? 
mârâi Chacho. 

În loc să se enerveze, Fidelito luă de bună ceea ce i se spusese. Nu era 
prima dată când Matt constata că băieţelul era tare de treabă. Se mai scăpa el 
în pat şi uneori vărsa când îți era lumea mai dragă, dar bunătatea lui 
compensa astea. 

— Așa-i că sunt un pricăjit? Cred că aş putea înota în bazinele astea, nu? 

— Da, ca să-ţi mănânce crevetele cocoşelul. 

Fidelito aruncă o privire speriata spre Chacho. 

— Oo! La asta nu m-am gândit! zise el. 

— Unde ai învăţat sa înoţi? întrebă Matt ca să schimbe vorba. 

— M-a învăţat mi abuelita, bunicuţa mea în Yucatán. Locuiam pe malul 
oceanului. 

— Era frumos? 


— Dacă era frumos? ţipă Fidelito. Era ca în rai! Aveam o căsuţa albă, 
micuță, cu acoperiş de stuf. Bunica vindea peşte la piaţă, şi în vacanțe mă 
scotea în larg cu o canoe. De asta m-a învăţat să înot, ca să nu mă înec dacă 
aş fi căzut în apă. 

— Dacă era aşa de grozav, de ce a mai vrut să fugă peste graniță? îl 
întrebă Chacho. 

— A fost o furtună, explică băieţelul. Un ura... ura... 

— Uragan? ghici Matt. 

— Da! Şi oceanul a înecat şi măturat totul. Am fost nevoiţi să ne 
adăpostim într-o tabără de refugiați. 

— A! oftă Chacho, de parcă acum înţelegea totul. 

— A trebuit să locuim într-o cameră mare la grămadă cu alți oameni și 
trebuia să facem toţi acelaşi lucru o dată. Nu era niciun copac prin jur și 
decorul era atât de urât că mi abuelita s-a îmbolnăvit și refuza să mai 
mănânce. Au hrănit-o cu forţa. 

— Este datoria fiecărui cetățean să supraviețuiască şi să contribuie la 
binele general, comentă Chacho. Mi s-a urlat asta și mie cam de un milion de 
ori. 

— De ce n-au lăsat-o pe bunica ta să se întoarcă la malul oceanului? se 
interesă Matt. 

— N-ai înțeles? zise Chacho. Au ţinut-o captivă ca să o poată ajuta ei! 
Dacă toți fraierii săraci ar fi liberi, n-ar mai exista niciun neajutorat şi atunci 
ar fi inutilă condiţia de rahat a gardienilor. 

Matt era uluit. Era cea mai nebunească idee pe care o auzise vreodată şi 
totuşi avea sens. Din acelaşi motiv erau băieţii ținuți închişi, pentru că altfel 
ar fi scăpat dacă lăsa cineva o ușă deschisă. 

— Asta se întâmplă peste tot în Aztlân? 

— Bineînţeles că nu, spuse Chacho. În mare parte este în regulă, dar dacă 
ajungi în mâinile gardienilor, ești pierdut. Înţelegi, suntem rataţi cu acte! N- 
avem casă, slujbă sau bani, deci trebuie să ni se poarte de grijă. 

— Şi tu ai crescut într-o tabără? îl întreba Fidelito pe Matt. 

Era o întrebare nevinovată, dar făcea referire la anumite lucruri despre 
care Matt prefera să nu vorbească. Spre norocul lui, sosirea lui Carlos într-un 
cărucior mic, electric îl salvă de la interogatoriu. Maşinuţa avea un motor 
extrem de silențios, aşa încât băieţii îi simțiră prezența abia în ultimul 
moment. 

— V-am urmărit preţ de cincisprezece minute! vorbi Carlos. Aţi tras 
chiulul! 

— Căldura l-a terminat pe Fidelito, inventă Chacho repede o scuză. Am 


crezut c-o să leşine. 

— Mănâncă sare! îl învăţă Carlos pe băieţel. Sarea face bine la toate. Ar fi 
bine să va întoarceţi acum acasă sau o să ajungeţi pe întuneric. 

Dădu sa plece cu maşinuţa lui. 

— Stai! N-ai putea să-l iei cu tine pe Fidelito? propuse Chacho. Este 
foarte obosit. 

Carlos opri motorul şi se întoarse cu fața spre ei: 

— Băieți, băieți, băieți! Nu v-a spus nimeni că aceeaşi muncă se împarte 
în mod egal printre semeni? Dacă cineva trebuie sa ajungă pe jos, toată 
lumea va merge pe jos. 

— Tu nu mergi pe jos! remarca Matt. 

Lui Carlos îi pieri imediat zâmbetul de pe față. 

— Deci aristocratul îşi dă aere vrând să ne ţină nouă predici despre 
egalitate, replică el, dar nu-i decât un băiat îngâmfat care se crede mai bun ca 
noi ceilalți. Eu sunt un cetăţean adevărat. Mi-am câștigat privilegiile prin 
muncă grea şi supunere. Nu primeşti mâncare în seara asta! 

— Ce rahat! se auzi Chacho. 

— Nu pupaţi niciunul mâncare! O să învăţaţi voi să vă supuneți voinţei 
poporului, chiar dacă asta o să-mi ia cincizeci de ani. 

Carlos plecă în trombă, stârnind în urmă un nor de praf şi sare. 

— Îmi pare rău, Fidelito! spuse Chacho. Nu meritai să fii băgat în şleahta 
noastră. 

— Sunt mândru că sunt cu voi! strigă băieţelul. Voi sunteți ai mei 
compadres! La naiba cu Carlos şi cu gardienii! 

Fidelito avea o figură aşa de fioroasă, cu pieptul lui costeliv scos în față şi 
inspirând aer de revoluţionar prin toți porii, că Matt şi Chacho izbucniră în 
hohote isterice de râs. 

Limpezirea unei minţi înceţoşate 


— De ce îmi spune toată lumea „aristocratul”? întrebă Matt în timp ce se 
întorceau cu pași târşâiți spre bazinele cu crevete. 

Chacho îşi şterse fruntea de sudoare cu mâneca salopetei: 

— Nu ştiu! În parte, din cauza felului în care vorbești. Şi apoi pentru că 
tot timpul judeci. 

Matt se gândi la educaţia pe care o primise. Citise un munte de cărți și 
fusese martor la conversațiile dintre Patron și cei mai puternici oameni din 
lume. 

— Parc-ai fi, nu ştiu cum să-ți explic... bunicul meu! Mă refer la 
manierele tale. Nu înfuleci mâncarea și nu scuipi pe jos, nu te-am auzit 
niciodată înjurând. E în ordine, dar este altceva. 

Matt simţi că-l ia cu frig. Copiase dintotdeauna felul de a se purta al 
Patronului, care, desigur, era cu o sută de ani în urmă faţa de vremurile 
actuale. 

— EI me cae bien. Mie mi se pare că ăsta-i farmecul lui, spuse Fidelito. 

— Normal că ăsta-i farmecul lui, numai că... 

Chacho se întoarse cu faţa spre Matt: 

— Ştii, pari învăţat cu lucruri mai bune! Noi, restul, ne-am născut în 
mizerie şi știm că n-o să ieşim niciodată din ea. 

— Aici suntem împreună, zise Matt arătând cu mâna roată deșertul torid. 

— Da! Fiţi bine veniţi în fratele mai mic al iadului, exclamă Chacho 
împrăştiind cu pantofii moviliţele de sare de pe jos. 

În seara aceea cina a constat din pateuri din plancton şi iarbă de mare 
fiartă. Matt nu era necăjit că o să sară peste o masă, dar îi părea rău pentru 
Fidelito. Băieţelul arăta foarte slăbuţ, de parcă n-ar fi supravieţuit, lipsit fiind 
de o cină. Chacho rezolvă problema holbându-se fioros la un puşti mai slab 
de înger, până ce reuși să-i ia jumătate din porție. Când voia, te putea baga în 
sperieţi cu strâmbăturile lui. 

— Mănâncă! îl îndemna el pe Fidelito. 

— Nu vreau mâncare dacă voi nu primiţi nimic, protestă micuțul. 

— Înceare-o pentru mine! Vreau să m-asigur că nu-i otrăvită. 

Așa ca Fidelito înghiți pateul pe nerăsuflate. 

La fel ca în celălalt lagăr de muncă, seara venea un gardian să le spună o 
poveste de adormit copiii foarte educativă. Îl chema Jorge. În capul lui Matt, 


cei trei — Râul, Carlos şi Jorge — erau toţi o apă şi un pământ. Purtau aceleaşi 
uniforme negre cu stupi pe mâneci şi erau toți idioţi. 

Povestea lui Jorge se intitula „De ce se prăfuiesc minţile asemenea 
camerelor vechi?” 

— Ce se întâmplă cu trupurile voastre, începu el, dacă munciti toată ziua 
în soarele dogoritor? 

Tăcu în așteptarea răspunsului, la fel ca Râul. 

— Ne murdărim, rosti un băiat. 

— Exact! exclamă încântat Jorge. Ni se murdăresc fețele, mâinile, tot 
corpul. Şi atunci ce facem? 

— Facem o baie, răspunse acelaşi băiat, obişnuit, se pare, cu exercițiul 
interogatoriului. 

— Da! Dăm jos de pe noi tot jegul ăla și apoi ne simțim iarăși bine. Ce 
bine este să fii curat! 

— Ce bine este să fii curat! îngânară toți băieţii în cor, mai puţin Matt, 
Chacho şi Fidelito, luaţi pe nepregătite. 

— La fel minţile noastre pot aduna praf şi au nevoie de curăţare, continuă 
gardianul. De exemplu, o uşă care se închide şi se deschide tot timpul nu 
scârțâie, deoarece nu are balamalele ruginite. Așa se întâmplă şi cu munca. 
Dacă nu tragi chiulul... — Jorge se uită fix spre Matt, Chacho şi Fidelito te 
deprinzi cu munca şi nu o să ruginească niciodată. 

„Stai puţin!” gândi Matt. Uşa de la bucătăria Celei era folosită în 
permanenţă, dar în zilele umede se umfla şi trebuia s-o forțezi cu umărul să 
se deschidă. Tam Lin s-a înfuriat odată așa de tare, c-a dat cu pumnul în ea şi 
a spart-o. Au înlocuit-o, și cea nouă mergea mult mai bine. Toate aceste 
amănunte se derulau acum prin capul lui Matt, dar nu spuse nimic. Nu mai 
voia să piardă o masă. 

— Deci, dacă muncim constant şi nu tăiem frunză la câini, spuse Jorge, 
munca noastră nu are timp să se prăfuiască. Însă şi minţile noastre se pot 
umple de praf şi de microbi. Îmi spune cineva cum putem să ne păstram 
mințile curate? 

Chacho chicoti, iar Matt îl înghionti. Nu le trebuia acum să mai rişte vreo 
vorbă de spirit. Câțiva băieți ridicară mâinile, însă gardianul îi ignoră. 

— Cred că unul dintre noii frați poate să ne răspundă la întrebare. Ce zici 
Matt? 

Imediat toţi ochii se întoarseră spre Matt, care se simţi ca încolțit de 
reflectoarele încrucișate ale securității Patronului. 

— E-eu? se bâlbâi el. Eu sunt abia venit! 

— Dar ai atâtea idei! susură Jorge. Sigur nu te deranjează să ne 


împărtășești şi nouă câteva, nu? 

Mintea lui Matt trecu repede în revistă argumentele deja prezentate de 
gardian. 

— Nu cumva păstrarea unei minți curate se aseamănă cu îngrijirea 
balamalelor de la uși ca să nu ruginească? Dacă îţi foloseşti creierul în 
permanenţă, nu are timp să capete boli. 

Matt credea că răspunsul lui era genial în condiţiile în care întrebarea 
picase ca din senin, însă se pare că era greşit. Îi văzu pe ceilalţi băieți 
încordaţi, iar pe Jorge mascându-şi un zâmbet în colțul gurii. I se întinsese o 
capcană. 

— Opiniile bolnăvicioase care contravin binelui poporului trebuie 
curățate prin autocritică, declară Jorge triumfător. Vrea cineva să-i arate lui 
Matt cum se procedează? 

— Eu! Eu! urlară câțiva băieți, agitându-şi braţele în aer. 

Gardianul alese pe unul cu o erupție acneică impresionantă, întinsă pe gât 
şi pe urechi. Toţi băieții aveau probleme cu tenul, dar acesta ocupa de 
departe locul întâi. Avea coşuri inclusiv pe pielea capului, la rădăcină firelor 
de păr. 

— OK, Ton-Ton! Spune tu primul, zise Jorge. 

Ton-Ton avea o faţă de parcă intrase cu capul într-un zid. Nările îi erau 
aşa de borcănate, încât aveai impresia ca ajungi să-i vezi tot până în creier, şi 
Matt chiar crezu că vede ceva o fracțiune de secundă. 

— Mie, ă, azi-dimineaţă mi-a trecut prin cap să fur mâncare, vorbi Ton- 
Ton foarte nerăbdător. Bucătarul a lăsat-o nesupravegheată o clipă și eu... 
ă... am vrut să iau o clătită, dar... n-am luat. 

— Adică ai nutrit gânduri contrare binelui general al poporului, comentă 
Jorge. 

— Eu... da. 

— Ce pedeapsa primeşte o persoană care urzeşte asemenea planuri? 

„Ce limbă vorbesc ăştia!” se miră Matt. Auzea fiecare cuvânt rostit clar şi 
răspicat, dar îi scăpa înţelesul întregului. 

— Ar... ar trebui, ă, să recit Cele-Cinci-Reguli-de-Bună-Conduită- 
Cetăţenească şi  Cele-Patru-Principii-care-Ajută-la-o-Judecată-Corectă-a- 
Mintii de două ori înainte să mai primesc mâncare data viitoare, se pronunță 
Ton-Ton. 

— Foarte bine! strigă Jorge. 

După aceea gardianul mai alese alte câteva mâini ridicate şi, la rândul lui, 
fiecare băiat în parte mărturisi tot felul de chestii ciudate, cum ar fi că nu 
împăturise cuvertura corect sau folosise prea mult săpun. Invariabil pedeapsa 


ce le revenea consta în recitarea Celor-Cinci-Reguli-de-Bună-Conduită- 
Cetăţenească şi a Celor-Patru-Principii-care-Ajuta-la-o-Judecată-Corectă-a- 
Mintii, cu excepția cazului unui singur băiat care admise că a făcut o pauză 
de trei ore. Jorge se încruntă la el. 

— Asta-i grav! Nu primeşti micul dejun! zise el. 

Băiatul îl privi siderat. 

Nu mai era nicio mână pe sus. Gardianul se întoarse spre Matt: 

— Acum că noul nostru frate a fost învăţat ce înseamnă autocritica, poate 
vrea şi el să ne destăinuie câteva slăbiciuni de-ale lui. 

Așteptă. Ton-Ton şi restul băieţilor se aplecară mai în față. 

— Ei, bine? întreba Jorge din nou după un timp. 

— N-am făcut nimic rău, afirmă Matt. 

Camera fu străbătută de un fior de groază. 

— Nimic rău? repetă gardianul ridicând glasul. Nimic rău? Dar când ai 
vrut să se bage microcipuri în capetele unor cai nevinovaţi? Şi când ai 
murdărit bucăţile de plastic din care se fac sandale? Sau când i-ai convins pe 
tovarășii tăi să trageţi chiulul în loc să curăţaţi acvariile cu crevete? 

— Eu am murdărit bucăţile de plastic, chițăi Fidelito, arătând din cale 
afara de speriat, şi atunci Matt adăugă repejor: 

— Nu e vina lui! Eu i-am dat punga. 

— Aşa mai merge! se auzi Jorge. 

— Dar eu am vomat! insistă băieţelul. 

— Nu e vina ta, frate, spuse gardianul. Ai fost îndemnat pe cărări greşite 
de acest aristocrat. Taci din gură! porunci el înfuriat când puştiul dădu semne 
că voia să-şi mai recunoască vina încă o dată. Voi, ceilalți, trebuie să-l ajutaţi 
pe acest aristocrat să vadă greșeala comportamentului său. Facem asta pentru 
că-l iubim şi vrem să-l primim cum se cuvine în stup. 

În acel moment toţi îl atacară pe Matt cu reproşuri. Fiecare băiat din 
cameră, în afară de Chacho şi de Fidelito, formulară câte o acuzaţie la adresa 
lui. „Vorbeşti ca un aristocrat! Îţi împătureşti cuvertura ciudat! Îţi cureti 
unghiile! Folosești cuvinte care nu-s pe înțelesul tuturor! ” Tot ce îi pomenise 
Chacho şi chiar mai multe îi erau aruncate în față ca nişte bulgări de noroi. 
Nu-l duru atât de mult incorectitudinea acestor acuzaţii, cât îl răni veninul 
care se afla în spatele lor. El crezuse că fusese acceptat printre ei și că 
ajunsese, în sfârşit, la o oază — poate urâtă şi incomodă, dar totuşi o oază — 
unde se putea simți bine primit. Totul însă era o minciună. Știau ce este el. 
Poate ca nu realizau cât de surprinzător de diferit era faţa de ei, dar ştiau că 
nu este de-ai lor. O să-l împroaşte cu noroi până o să-l sufoce. 

Îi auzi pe băieți îndepărtându-se și pe Chacho boscorodind când se forță 


să urce într-unul dintre paturile de sus. Rămase singur în mijlocul camerei, 
ghemuit pe jos ca o creatură anormală ce era. Şi totuși... 

Din interior, dintr-un colţişor neștiut lui Matt, se înălța un cor de voci: 

„Aici este micul secret murdar”, îi şopti Tam Lin la ureche. „Nimeni nu 
poate să deosebească o clonă de un om, pentru că, de fapt, nu există nicio 
diferență. Ideea că clonele sunt inferioare este o minciuna sfruntată. ” 

Apoi crezu că brațele Celiei îl îmbrățișează și simţi în nări aroma 
frunzelor de coriandru pe care le tăia ea în mâncare. „Te iubesc, mi hijo!”, 
zise ea strângându-l la piept. „Să nu uiţi asta niciodată! ” 

După aceea Patronul îi aşeză pe cap mâna lui bătrână, încovrigată ca o 
gheară, şi spuse: „Cum mă aruncam în noroi după monedele pe care ni le 
arunca primarul! Ce ne mai tăvăleam în mizerie ca porcii, dar aveam nevoie 
de bani! Eram așa de săraci, că nu aveam doi bănuţi să-i zdrăngăn unul de 
celălalt. Eşti exact ca mine la vârsta aceea. ” 

Matt se cutremură. Patronul nu-l iubise, dar emoția pe care i-o transmisese 
era la fel de puternică: voinţa de a trăi, de a-și întinde ramurile până ce va 
acoperi toată pădurea cu umbra lui. În închipuirea lui, Matt întoarse privirea 
de la Patron şi o văzu pe Maria. 

„Doamne, ce dor mi-a fost de tine! ” spuse Maria, sărutându-l. 

„Te iubesc!” zise Matt. 

„ŞI eu te iubesc!” replică Maria. „Știu că este un păcat şi, probabil, voi 
ajunge în iad pentru asta.” 

„Dacă am suflet, vin şi eu cu tine”, promise el. 

Matt se ridică de la podea şi observă că lumina fusese stinsă în cameră. 
Chacho și Fidelito îl urmăreau cu privirea de pe paturile de sus, aproape de 
tavan. Cineva urma să regrete că îl aşezase pe prichindel aşa de sus. Chacho 
arătă cu degetul înspre ușă și făcu un gest foarte urât cu mâna. Fidelito își 
săltă cămașa şi-i arătă fundul unui Jorge imaginar. Matt fu nevoit să înghită 
cu sughițuri ca să nu i se rostogolească lacrimi pe obraz. Până la urmă nu era 
singur de tot. Cu asemenea prieteni avea să învingă, aşa cum Patronul 
învinsese în trecut sărăcia şi moartea. 

Când balenele şi-au pierdut picioarele 


Un lucru era sigur: ceva în locul acela, într-adevăr, îți anestezia simţul 
olfactiv, deoarece Matt nu mai simţea aerul alterat. Chiar şi mâncarea avea 
gust mai bun. Nu efectiv bun, dar nici complet dezgustător. Zi după zi, el, 
Chacho și Fidelito patrulau pe lângă bazinele cu crevete şi scoteau insectele. 
În fiecare seară mărșăluiau spre cantina, unde primeau o masă cu burgeri de 
plancton, paste de plancton sau burrito de plancton. Carlos părea extrem de 
inventiv cu ceea ce se putea face din plancton. 

Când se încheie ciclul de dezvoltare, Ton-Ton apăru cu o combină uriașă, 
folosită în recoltare, care se mişca încet. Utilajul gemea ca un dinozaur 
anchilozat şi golea conținutul bazinelor în pântecele lui găunos. Matt le 
umplea din nou cu apă de la conducta care venea din Golful Californiei. 

La marginea din partea de vest a fermei de crevete, băieții se uitau prin 
gard la canalul îndepărtat care fusese cândva lat ca o mare. Era de un 
albastru-intens, străbătut de cârduri de pescăruși. Chacho se cățără riscant pe 
marginea unui acvariu ca să vadă mai bine. Partea de jos a gardului putea fi 
atinsă fără probleme, sârma din vârf bâzâia şi pocnea de la tensiunea 
electrică. Fidelito îşi întinse braţul prin plasă, vrând parcă să atingă albastrul 
atrăgător. Matt căută locuri slăbite în plasa gardului, pentru că gândurile de 
evadare nu-i erau străine. 

— Ce este aia? întrebă Chacho, arătând spre nord. 

Matt făcu mâna streaşină la ochi şi zări ceva alb care se înălța deasupra 
unui dâmb. 

— Nu par copaci, zise Chacho. Vrei să dăm o raită? 

Soarele începea să coboare spre vest, dar tentaţia a ceva nou era prea mare 
ca să-i reziste. 

— O să ne ia ceva timp, aşteaptă-ne aici! îi comunică Matt lui Fidelito. 

Ştia ca băieţelul nu mai avea putere pentru o drumeţie. 

— Nu mă puteți lăsa singur! Suntem compadres, anunţa Fidelito. 

— Avem nevoie de tine să ne păzeşti lucrurile, îi spuse Chacho. Dacă 
încearcă cineva să ni le fure, loveşte-l unde te-am învăţat! 

Fidelito rânji şi salută milităreşte ca un pitic de comando. Matt şi Chacho 
traversară un peisaj și mai dezolant decât zona din preajma salinelor. Aici, 
dacă ploua, doar câteva buruieni se încumetau să încolțească. Peste tot se 
întâlneau numai suprafeţe albe de sare. Din loc în loc se vedeau scoici, urme 


ale vieții marine care ocupase în trecut toată întinderea aceea vastă. 

— Poate că e doar o dună de sare, afirmă Chacho! 

Pe măsură ce se apropiau, Matt observă nişte forme ciudate care ieşeau în 
relief. Unele arătau ca nişte vâsle, altele erau înguste şi curbate. Nu mai 
văzuse ceva aşa de ciudat. Ajunseră pe o pantă mică şi priviră spre râpa care 
se căsca înaintea lor plină de oase de la un capăt la celălalt. 

Câteva clipe, Chacho şi Matt rămaseră muţi pe marginea ei. Într-un târziu, 
Chacho murmura: 

— Cineva a pierdut o groază de vite aici! 

— Astea nu-s vite, interveni Matt. 

Craniile erau uriaşe, iar maxilarele aveau aspect de ciocuri de pasăre 
fioroasă. O singură coastă era mai lungă decât o vacă. Erau amestecate la un 
loc oase late, ca nişte vâsle, cam de mărimea unor mese sau paturi obişnuite. 
Păreau atât de multe schelete îngrămădite acolo, că Matt nu reușea să le 
numere. Aproximă în gând o cifră de ordinul sutelor, poate chiar al miilor. 

— Ăla nu cumva e un schelet de om? întreba Chacho. 

Matt îşi miji ochii la umbrele adâncite în vale și întrezări ce-i arătase 
Chacho. 

— la gândeşte-te! continuă băiatul corpolent. Dacă ar cădea cineva aici, 
n-ar mai putea să iasă! 

Matt analiză observaţia făcută. Intenţionase să exploreze râpa, călcând de 
pe un os pe altul ca şi când s-ar fi dat jos dintr-un copac uriaş. Vedea acum 
însă că toată structura oaselor se susținea într-un echilibru delicat. Dacă 
puneai piciorul într-un loc greșit, oasele se prăbuşeau imediat. Își încleşta 
dinții, amețind la gândul a ce putea să păţească. 

— Mai bine ne-am întoarce, zise Chacho. Să nu ne trezim cu Fidelito că 
apare aici! 

Între timp băieţelul îşi ţinuse de urât, împroșcând cu picioarele apa dintr- 
un bazin, și îşi pusese pe cap o plasă pentru a se feri de soare. 

— Cum a fost? le strigă el celor doi. 

Matt îi descrise oasele şi, spre marea lui surpriză, băieţelul le identifică. 

— Sunt balene! Opt exemplare au eşuat când locuiam pe plaja din 
Yucatán. Au înotat direct spre mal şi n-au putut să revină în larg. Mi abuelita 
spunea că se întâmplă asta pentru că la început ele au mers pe pământ şi uită 
că acum nu mai au picioare, jFuchi! Îhh! Miroseau ca tenişii lui Jorge! 
Sătenii au trebuit să le îngroape în nisip. 

La întoarcere, în drum spre fabrică, Fidelito ciripi şi sporovăi întruna 
despre balenele care intraseră în putrefacție. Tot ce era legat de bunica lui îi 
stârnea cheful de vorbă. 


„Oare ce le-a atras pe acele balene, provocându-le moartea?” se gândea 
Matt în timp ce păşeau pe lângă acvarii. Poate ca râpa era încă plină de apă 
când Golful Californiei a secat şi balenele au crezut că pot aștepta acolo până 
ce vor reveni ploile şi vor umple la loc golful. Numai că golful nu s-a mai 
umplut, iar balenele rămase fără picioare nu au putut să se întoarcă pe jos 
acasă. 


În fiecare noapte Jorge le spunea o poveste la culcare, apoi îi îndemna pe 
băieți să-şi recunoască păcatele. Și seară de seară, băieții, în frunte cu Ton- 
Ton, proferau acuze la adresa lui Matt. Voiau să se simtă umilit, dar lucru 
curios e că atacurile îl răneau tot mai puţin, pe măsură ce continuau. Matt îi 
compara cu o curte plină de curcani. Patronul comanda uneori câte o duzină 
din păsările acestea ridicole, când plănuia o petrecere, şi lui Matt îi plăcea să 
se aplece peste gard şi să le privească. Tam Lin zicea că sunt cele mai proaste 
pasări de pe pământ. Dacă se uită în sus când plouă, se îneacă. În orice caz, 
curcanii intrau într-o panică indescriptibilă, lovindu-se cap în cap, cu ochi 
măriţi, când un uliu, având coada roşie, trecea pe deasupra lor. Glu! glu! glu! 
glu! ţipau ei îngroziţi, deşi cântăreau de cinci ori mai mult decât uliul şi ar fi 
putut să-l strivească. Asta auzea Matt când băieții îi reproșau pe rând mereu 
aceleaşi defecte: Glu! glu! glu! 

Ochii lui Jorge se îngustau şi-şi strângea buzele tare în momentul când 
Matt refuza să se confeseze, totuşi nu spunea nimic. Chacho și Fidelito se 
prinseră destul de repede că cel mai uşor mod de a evita problemele era să-i 
dea gardianului ceea ce își dorea. Astfel, recunoșteau tot soiul de păcate 
imaginare, iar Jorge era aşa de încântat, ca abia dacă îi pedepsea. În noaptea 
aceasta, după drumul la râpa cu balene, Matt era mai obosit decât de obicei. 
Pe parcursul recitării Celor-Cinci-Reguli-de-Bună-Conduită-Cetăţenească și 
a Celor-Patru-Principii-care-Ajută-la-o-Judecată-Corectă-a-Minţii mai mult 
mormăi și abia auzi povestea lui Jorge. Era ceva legat de faptul că ai nevoie 
de toate cele zece degete de la mâini ca să cânți la pian. Degetele trebuiau să 
se susțină între ele şi nu să se dea în spectacol ieşind în evidența de unele 
singure. 

Fidelito admise că făcuse glume pe seama milk shake-urilor din plancton, 
iar Chacho spuse că folosise nişte cuvinte urâte când s-a declanşat clopoţelul 
de trezire. Gardianul zâmbi şi se întoarse spre Matt, care tăcea. Ştia că se 
comporta ca un prost, pentru ca n-ar fi trebuit decât să recunoască o 
chestiune minoră, dar nu se putea forța să îngenuncheze în faţa lui Jorge. 

— Observ că aristocratului nostru încă îi mai trebuie educaţie, vorbi 


gardianul. 

Privi spre adunarea de băieţi şi dintr-odată toată atmosfera se schimbă în 
cameră. Toţi băieții se uitau în pământ. Nimeni nu ridică mâna. Matt îşi 
reveni cu greu din stupoare când constată ce se întâmplă. 

— Tu! lătra Jorge, făcându-i pe câţiva băieți să tresară. 

Arătă cu degetul spre Ton-Ton. 

— E-eu? scârțâi Ton-Ton, nevenindu-i să-şi creadă urechilor. 

— Ai furat un joc pe hologramă din camerele gardienilor! L-am găsit sub 
un morman de cârpe la bucătărie. 

— Eu, ă, eu, ă... 

— Curăţenia în camerele gardienilor este un privilegiu! urlă Jorge. Se 
câştigă prin supunere şi bună purtare, dar ţi-ai încălcat drepturile și 
obligaţiile. Ce trebuie făcut în cazul unui băiat care se furișează prin camere 
şi ia lucruri pe care ceilalți nu le au? 

„Gardienii au lucruri pe care restul nu le au”, gândi Matt. Nu spuse nimic 
însă cu voce tare. 

— Ar trebui să muncească în plus, îşi dădu cu părerea un băiat. 

— Nu! ţipă Jorge. 

— Poate... dacă își cere scuze, încercă altcineva să ghicească. 

— N-aţi învăţat nimic? răbufni gardianul. Albinele lucrătoare trebuie să se 
gândească la tot stupul. Dacă adună nectar pentru ele şi nu aduc acasă nimic, 
stupul va flămânzi când dă frigul. Nu asta trebuie să facă muncitorii, aşa se 
comporta numai trântorii. Ei fură de la alţii, dar, când vine iarna, ce se 
întâmplă cu trântorii? 

— Albinele bune îi omoară, se auzi un băieţel mic, de vârsta lui Fidelito. 

„Stai o secundă!” îi fulgera lui Matt prin minte. 

— Aşa este! Albinele bune îi înțeapă pe trântori până îi omoară. Însă noi 
nu trebuie să mergem chiar așa de departe. 

Matt expiră aerul pe care-l reţinuse pe moment. În Opiu, crima era ceva 
obişnuit. Nu ştia însă regulile de aici. 

Ton-Ton era deja terorizat, redus complet la tăcere. Pe obrajii lui 
neîncântători privirii îi curgeau lacrimi și muci. Matt se trezi că-i este milă de 
el; Ton-Ton era un lingău alunecos care merita indiferent ce-l aştepta. 

— Aşază-te cum trebuie! îi ordonă Jorge. 

Ton-Ton merse împleticindu-se spre perete, se aplecă cu faţa la el, cu 
mâinile întinse înainte, își lipi palmele de zid şi-şi depărtă picioarele. 

— Ține minte, dacă te mişti, o să-ţi fie mai rău! 

Ton-Ton dădu din cap afirmativ. 

Gardianul descuie un dulăpior şi alese un baston. Matt observă că erau de 


toate mărimile. Jorge şovăi un timp până să se hotărască. Ton-Ton se tânguia 
încet. În cele din urmă, gardianul scoase un baston gros cam cât degetul lui 
mare și îl pocni de o saltea, ca să-i testeze rezistenţa. Cu excepţia fornăielilor 
lui Ton-Ton, camera era cufundata în linişte. 

Jorge făcea câte un pas înainte şi înapoi, încercând să se decidă asupra 
locului unde să-l lovească pe Ton-Ton. Băiatului îi tremurau mâinile şi 
picioarele aşa de tare, că dădea impresia că o să se prăbușească înainte ca 
Jorge să-l atingă. Lui Matt nu-i venea să creadă ce se întâmplă. Era atât de 
crud, de inutil. Ton-Ton se arătase nespus de doritor să se supună. Afişa o 
atitudine umilă ori de câte ori gardienii îi cereau să asculte. Poate ca tocmai 
aici era problema! Patronul spunea ca prăzile uşoare reprezentau ocazii de a- 
ți speria rivalii pe care nu îndrăzneai să-i ataci încă direct. 

Adică pe mine” cugetă Matt. „Eu sunt rivalul pe care Jorge vrea să-l 
sperie.” 

Gardianul încetă brusc să mai ţopăie de colo-colo şi își luă avânt din 
colţul opus al camerei. Exact în ultimul moment, Ton-Ton se panică și fugi. 
Jorge îl ajunse imediat din urmă, dărâmând și lovind tot ce-i ieșea în cale. Îl 
izbi în mod repetat cu bastonul, până ce împroşcă cu sânge în jur. Fidelito își 
îngropa fața la pieptul lui Matt. 

În sfârşit, gardianul se îndepărtă de el, gâfâind, și le făcu semn băieţilor 
care se ghemuiseră lângă ușă: 

— Duceţi-l la infirmerie! ordonă el. 

Băieţii se repeziră să îndeplinească ordinul. ÎL scoaseră pe Ton-Ton din 
cameră, moale ca o cârpă şi şchiopătând. Jorge propti bastonul de un pat şi se 
şterse pe față cu un prosop. Toată lumea încremenise de spaimă și tăcea, 
ținându-și respirația. 

După un timp, Jorge ridică privirea cu o expresie blândă de pedagog iubit. 
Nu mai avea nici urmă de furie pe față, la fel cum se întâmpla și cu Tom 
altădată, iar schimbarea aceasta rapidă era mai de groază decât furia. 

— Cred că tânărul nostru aristocrat a învăţat lecţia, spuse el cu blândeţe. 
Ei, Matt! Ai vreo slăbiciune personală pe care ai vrea să ne-o împărtăşeşti? 

— Nu, zise Matt, ferindu-l pe Fidelito din calea răului. 

Toţi inspirară adânc. 

— Poftim? 

— N-am făcut nimic rău! 

Matt învățase prea bine lecţia. Morala era: nici măcar supunerea oarbă nu 
te va salva de la pedeapsă! 

— Înţeleg, oftă gardianul. Deci nu-i de ales. Ia poziţie! 

— Nu văd cum asta ar schimba ceva, spuse Matt. L-ai bătut pe Ton-Ton 


când stătea în patru labe. 

— Așază-te! Scapi mai ușor! îndrăzni cineva să-i şoptească. 

Jorge se răsuci spre ei, dar nu-şi putu da seama cine vorbise. Matt stătea 
pe loc cu braţele încrucişate la piept. În sinea lui, tremura de frică, dar în 
realitate îi aruncă lui Jorge o privire, la fel de rece şi de superioară ca atunci 
când Patronul voia să-şi sperie vreun supus. 

— Unii băieţi, susură Jorge cu o voce firavă, aproape adormitoare, care-i 
dădu lui Matt fiori pe şira spinării, unii băieți nu ştiu să înveţe decât de frică. 
Trebuie dezvățați şi educați și iarăşi dresați prin bătaie, până ce învaţă să facă 
ce li se spune. Poate fi ceva simplu ca măturatul podelei de pildă, dar se vor 
supune negreşit, ca să nu o mai încaseze. Şi vor rămâne așa tot restul vieții. 

— Cu alte cuvinte, vrei sa mă transformi într-un zombie, zise Matt. 

— Nu! strigară câteva voci. 

— Cum îndrăznești să mă acuzi de asta? 

Jorge întinse mâna după baston. 

— Recunosc eu în locul lui! Spun eu! tipa Fidelito, alergând în mijlocul 
camerei. A scăpat săpunul la dușuri şi nu l-a mai ridicat de jos. Şi a aruncat 
vasul cu griş fi'ncă era o gâză în el. 

— Fidelito, idiotule! gemu Chacho. 

— A făcut toate astea, pe cuvânt! plângea băieţelul. 

Jorge se uita cu o licărire de interes în ochi când la Fidelito, când la Matt. 

— Du-te la locul tău! îi spuse Matt încet. 

— Stop! tună gardianul. Bag seamă că avem de-a face aici cu cel mai rău 
caz de îmbolnăvire socială. Aristocratul l-a făcut pe acest băiat valetul lui. 
Prin urmare, valetul trebuie pedepsit. 

— O bătaie l-ar omori, zise Matt. 

— Nimeni nu-i prea mic să înveţe prețul educaţiei, reluă Jorge. Ba chiar şi 
copiii de regi erau bătuți până învățau să nu mai plângă la adunările publice, 
şi asta se întâmpla când aveau şase ani. 

„M-a prins” gândi Matt. Indiferent cât de mult îşi dorea să reziste 
autorităţii lui Jorge, nu putea să continue riscând astfel viaţa băiețelului. 

— Bine, atunci mărturisesc! rosti el. Am scăpat săpunul la duş și nu l-am 
mai luat de jos. Și am aruncat grișul, pentru ca avea o gâză în el. 

— ȘI? îl îndemnă gardianul amabil. 

— Am urinat într-un acvariu cu crevete, nu mă întrebaţi în care, că nu-mi 
amintesc. Şi am lăsat apa curgând în chiuveta de la bucătărie. 

— Ia poziţie! 

Matt se conformă, detestându-se că face asta, dar urându-l pe gardian și 
mai mult. Păstră o linişte ca de mormânt, când Jorge se foia de pe un picior 


pe altul încercând să-l calce pe nervi. Şi nu ţipă, deşi se abţinu cu greu când 
bărbatul îşi lua avânt din colțul opus şi îl lovi cu asemenea forța încât simţi 
ca o să leşine de durere. Se îndreptă şi îndură fiecare lovitura, una după alta. 
După şase lovituri, Jorge consideră că este de-ajuns. Mai mult ca sigur însă 
se epuizase bătându-l pe Ton-Ton. Matt înțelese că scăpase ieftin, dar nu se 
îndoia că îl mai aşteptau alte momente de agonie pe viitor. Jorge nu se lăsa 
învins așa de uşor. 

Se împletici până la un pat şi căzu lat acolo. Nici nu realiză bine plecarea 
lui Jorge din cameră, dar în secunda imediat următoare închiderii uşii băieții 
se dădură jos din pat şi se strânseră în jurul lui. 

— Ai fost mare! exclamau toți. 

— Jorge este un ratat! afirma un băiat înalt, slăbuţ, pe nume Flaco. 

— Ratat? întreba Matt slăbit. Eu sunt cel care a pierdut. 

— i Chale! Nici vorbă! îl contrazise Chacho. Jorge a întrecut măsura în 
seara asta. Dacă se aude în Sediul Central al Gardienilor ce s-a întâmplat 
aici, îl dau afară. 

— Nu o să se afle nimic, zise Chacho dispreţuitor. Parcă am fi pe Lună 
aici! 

— În curând o să fiu destul de mare să pot pleca, spuse Flaco. Am să mă 
duc atunci la sediu şi o să le comunic. 

— Nu am să aştept cu răsuflarea tăiată! conchise Chacho. 

— Oricum, ai fost muy bravo să iei bătaie în locul lui Fidelito, i se adresă 
Flaco lui Matt. Credeam că ești un aristocrat filfizon, dar eşti, de fapt, la fel 
ca noi. 

— Eu v-am tot spus! se înălță capul lui Fidelito de undeva. 

Apoi toată gaşca începu să se contrazică când anume descoperiseră că 
Matt nu era, în realitate, un fanfaron şi când realizaseră că era muy gente, un 
tip grozav. Matt se lasă cuprins din toate părțile de valul cald de aprobare al 
lor. Era năuc de durere, dar merita suferinţa îndurată, dacă ceilalți îl plăceau. 

— Hei, trebuie să-l îngrijim, vorbi Flaco. 

Se asigurară că holul este gol şi-l duseră pe Matt la infirmerie, unde Ton- 
Ton dormea deja buştean. Un băiat cu semne de vărsat de vânt pe faţă, 
îmbrăcat într-o uniformă verde, îi pansă rănile lui Matt și-i dădu trei picături 
dintr-un lichid într-o linguriţă. 

„Asta-i laudanum”, constată Matt citind eticheta de pe sticlă. Se zbătu 
încercând sa refuze medicamentul. Nu voia să ajungă un robot ca Felicia sau 
să moară ca Ghemotoc, dar era prea extenuat ca să mai opună rezistență. 
Dacă moare, rătăcea mintea lui Matt prin ceața indusă de drog, oare se va 
întâlni cu Ghemotoc în tărâmul vieţii de apoi locuit de fiinţele neomenești? 


Şi oare cățelul își va înfige colții în glezna lui Matt, drept răzbunare că îl 
luase de lângă Maria? 

Ton-Ton 


— Mă simt cumplit! gemu Ton-Ton, întinzând mâna cu ochii închişi după 
paharul de apă de pe noptiera. 

— Arăți îngrozitor! observa băiatul pătat de vărsat de vânt. 

— Tu, ă, să-ți retragi cuvintele, Luna! Încă mai pot să te bat de-ți suna apa 
în cap! 

— Nu mai poţi de când sunt gardian, spuse încrezut Luna. 

— Abia ești discipol. 

Ton-Ton apucase între timp paharul, dar îl vărsă pe jumătate când încercă 
să bea. 

— Cum adică? întreba Matt, care se încăpăţâna la rândul lui să nu se 
întindă după apă, deşi îi era foarte sete, deoarece bănuia că îl aşteptau nişte 
dureri serioase în caz ca se mișca. Te antrenezi să ajungi gardian? 

— Păi, da, cred şi eu, răspunse Luna. Toată lumea face asta, în cele din 
urma. 

Matt privi cum dansează lumina pe paharul care se afla departe de el. 

— Dar aici nu-s decât douăzeci de gardieni şi... cam câți băieți? 

— În prezent sunt două sute zece! 

— Nu pot ajunge toți gardieni. Nu exista destule încăperi, zise Matt. 

Ton-Ton şi Luna schimbară priviri între ei. 

— Carlos spune că fiecare dintre băieţii care respecta Cele-Cinci-Reguli- 
de-Bună-Conduită-Cetăţenească şi  Cele-Patru-Principii-care-Ajută-la-o- 
Judecată-Corectă-a-Minţii până la vârsta de optsprezece ani ajunge gardian, 
vorbi Ton-Ton. 

Cu toate ca Matt încercă sa le explice pe îndelete diferenţa dintre cifra de 
200 de candidaţi şi numărul restrâns de 20 de posturi, nu îi convinse. 

— Eşti, ăă, eşti doar invidios, spuse Ton-Ton. 

Într-adevăr exista un domeniu în care Ton-Ton avea foarte multe 
cunoştinţe. Ştia ce se întâmplă în corpul de clădire rezervat gardienilor, care 
era împrejmuit cu un zid înalt. Paznicii aveau acolo televizor, piscină şi 
jocuri pe hologramă; ţineau petreceri toată noaptea cu mâncare delicioasă, şi 
Ton-Ton ştia toate astea, pentru că le făcea curat prin camere şi le spăla 
vesela. Matt presupuse ca i se dădea voie lui Ton-Ton înăuntru fiindcă era 
prea încet la minte ca să înțeleagă ce se petrece în jur. Dar, vorba Celiei, 
poate ca unii sunt înceți la minte, dar sunt și foarte meticuloşi în analiză. 


Matt îl ascultă pe Ton-Ton vorbind și ajunse la concluzia că nu era prost. 
Observațiile sale în privinţa activităților gardienilor şi faptul că se descurca 
bine cu mașinile fabricii denotau o minte inteligentă. Pur şi simplu Ton-Ton 
era foarte precaut în exprimarea opiniilor sale. 

Matt observă că băiatul era profund debusolat de pedeapsa pe care o 
suportase în seara anterioară. Una-două o aducea în discuție, zgeândărind 
problema ca o mâncărime. 

— Nu înţeleg, spuse el scuturând din cap. Eu, ă, n-am făcut nimic rău! 

— Trebuie să fi făcut tu ceva, pentru că te-a bătut de ţi-a zvântat pielea pe 
tine, zise Luna. 

— Ba nu, ă, n-am făcut! 

Matt parcă vedea rotițele mișcându-se greoi în mecanismul creierului lui 
Ton-Ton. Orice spunea Jorge era bun, Ton-Ton îi îndeplinea comenzile, prin 
urmare Ton-Ton era bun! Şi-atunci de ce primise bătaia aia soră cu moartea? 

— Jorge este un loco de remate, un nebun de legat, vorbi Luna. 

— Nu! insistă Ton-Ton. Este altceva! 

Matt nu reuşea sa priceapă concluzia la care băiatul voia să ajungă. 

— Cum este în cazarma lor? 

Ochii lui Ton-Ton se luminară: 

— Ă! Nici nu-ţi imaginezi! Au friptură de vită și de porc şi plăcintă d la 
mode. 

— Ce-i aia plăcintă d la mode? întrebă Luna. 

— Este cu înghețată pe deasupra, întreagă, netopită! 

— Am mâncat şi eu odată îngheţată, spuse pe un ton visător Luna. Mi-a 
luat-o mama. 

— Gardienii beau şi lapte adevărat, nu din plancton măcinat, și mănâncă 
bomboane de ciocolată învelite în hârtiuțe aurii. 

Ton-Ton furase la un moment dat o bombonică şi imaginea ei îi rămase 
mult timp în minte ca pe vremea copilăriei lui Matt, când acesta simţea 
prezenţa Fecioarei de Guadalupe la căpătâiul patului său. 

— Nu te deranjează că gardienii au toate astea şi tu nu? îl întreba Matt. 

Atât Ton-Ton, cât şi Luna se retraseră ofensați ca nişte şerpi călcați pe 
coadă. 

— Le-au câştigat! exclamă Luna. Au învestit din timpul lor pentru ele, şi 
noi, când vom investi din timpul nostru, vom avea şi noi parte de ele. 

— Da! aproba Ton-Ton, deși părea căzut pe gânduri. 

— OK! OK! Eram doar curios, încheie Matt. 

Se ridică în capul oaselor şi se întinse după paharul de apă. Durerea era 
chiar mai mare decât se așteptase. Trase aer în piept şi se lăsă pe spate. 


— Cam nasol, nu-i aşa? 

Luna îi încleştă degetele pe pahar. 

— Vrei nişte laudanum? 

— Nu! 

Matt o văzuse ani întregi pe Felicia transformându-se treptat în zombie şi 
nu voia să-i urmeze exemplul. 

— Cum vrei! Mie, unul, îmi place substanţa. 

— Ce-ţi trebuie? Ai cumva dureri? se interesă Matt. 

Luna horcăi amuzat, de parcă Matt ar fi zis o prostie. 

— Este un fel de bilet, înţelegi? De plecare din acest loc. 

— Eşti abia discipol, remarcă Ton-Ton cu dispreţ. N-ai voie, ă, să pleci 
până ce nu te muţi în cazarmă. 

— Cine zice? 

Luna ridică în sus sticluţa de laudanum şi o scutură ușor. 

— Cum o să numere toate picăturile de aici? Este recompensa mea pentru 
că am condus infirmeria. 

— Stai un moment! Vrei să spui că gardienii iau chestia asta? 

— Desigur, răspunse Ton-Ton. Au câștigat-o! 

Mintea lui Matt funcționa foarte repede. 

— Câţi dintre ei şi cât de des? 

— Toţi şi, ă, în fiecare seară. 

Matt simţea că se învârtește pământul cu el. Asta însemna că seară de 
seara gardienii se transformau în zombie. Cu alte cuvinte, fabrica rămânea 
nepăzită şi staţia de electricitate care alimenta gardul, de asemenea. În 
mintea lui se aprinse un bec mare pe care sclipea cu majuscule cuvântul: 
„LIBERTATE”. 

— Ştie vreunul dintre voi unde este San Luis? întrebă el. 

Află că ambii băieţi știau. Ton-Ton crescuse acolo. În felul său greoi, el 
descrie un oraş cu case cu ziduri albe şi acoperișuri de țiglă, cu viță de vie 
întinsă pe ziduri, cu pieţe aglomerate şi grădini frumoase. Suna așa de plăcut, 
încât Matt se miră cum de nu-și dorea Ton-Ton să se întoarcă acasă. Ce viitor 
putea avea într-o cazarmă cu o sticlă de laudanum drept tovarăș? Era complet 
ilogic. 

— San Luis chiar pare minunat, afirmă Matt. 

— Ă, da! încuviinţă Ton-Ton, ca şi cum abia îşi formase opinia 

Matt simţea că arde de dorința de a-i spune să abandoneze Cele-Cinci- 
Reguli-de-Bună-Conduită-Cetăţenească şi Cele-Patru-Principii-care-Ajută- 
la-o-Judecată-Corectă-a-Minţii, să sară gardul şi să fugă spre San Luis, dar ar 
fi fost prosteşte din partea lui. Ton-Ton se străduia să-şi formeze o părere cu 


o chibzuinţă înceată asemenea combinei de recoltat crevete care trecea pe 
lângă bazine. Nimic nu-l putea grăbi şi — spera Matt — nimic nu-l putea 
întoarce din drum. 

Când Matt se îndreptă cu dificultate spre baie şi se uită în oglindă, avu un 
şoc. Toţi băieţii aveau coşuri, Matt ştia ca are şi el, dar acum era prima dată 
când vedea clar cât de gravă era situația, pentru că în dormitor nu exista nicio 
oglindă. Arăta plin ca o pizza! Se frecă tare pe faţă cu săpunul gri de iarbă de 
mare, dar nu reuşi decât să-și facă pielea roşie ca racul. Ton-Ton și Luna 
pufniră în râs când reveni la ei. 

— Sa ştii că nu dispar la spălat, zise Luna. 

— Arăt ca un burger de plancton, se plânse Matt. 

— Ha! A, arați ca un burger de plancton care a fost ă, vărsat de un 
pescăruş şi ă, a stat la soare, remarcă Ton-Ton într-un acces neobişnuit de 
lirism. 

— Am înţeles! 

Matt se târî cu greutate în pat şi se întinse pe o parte ca să nu-l mai doară 
vergeturile de pe spate. 

— Toţi avem coşuri, spuse Luna. Este semnul distinctiv al persoanelor 
care lucrează cu plancton. 

„Minunat” cugetă Matt. Gândindu-se mai bine, constata că Gardienii erau 
numai uşor atingi de acnee, dar în niciun caz nu se puteau compara cu 
puseurile de mici vulcani activi care acopereau fețele băieților. Poate că avea 
legătura cu mâncarea lor. Un regim alimentar cu friptură de porc, plăcintă à 
la mode şi ciocolată era evident mai bun pentru ten decât planctonul hrănitor 
şi sănătos. 


Jorge îi forță pe Matt şi pe Ton-Ton să se întoarcă la treabă a doua zi. Ton- 
Ton avea neapărată nevoie de încă o zi la infirmerie, dar se supuse fără să 
crâcnească. Matt era nerăbdător să se întoarcă. Abia aștepta să înceapă să-şi 
conceapă un plan de evadare. Înainte i se păruse inutil; acum aflase însă că 
San Luis era la câteva mile distanţă la nord, după un şir de dealuri joase. 
Vorba lui Tam Lin, un temnicer are o sută de chestii pe cap, dar ocnașul 
numai unul: evadarea. Încerca să-şi concentreze atenţia numai în sensul ăsta, 
aşa cum o armă cu laser sapă într-un zid de oţel. Cunoscându-i mediul de 
proveniența, Matt îşi imagina că Tam Lin cunoaște o grămadă de chestii 
despre evadarea din puşcării. 

Tot ce avea el de făcut era să deconecteze gardul de la sursa electrică şi 
apoi să-l sară. Stația de alimentare cu electricitate se închidea cu cheia la 


lăsarea întunericului. Gardienii îi numărau pe băieţi în fiecare seară la zece şi 
dimineaţa la cinci. Adică îi rămâneau șapte ore în care trebuia să parcurgă 
cele cinci mile până la gard (timp în care spera sa prindă curentul oprit) şi 
apoi alte douăzeci de mile până în San Luis, pe întuneric. Dacă pe jos erau 
cactuși, călătoria putea dura chiar mai mult. Ce-ar face gardienii când ar 
descoperi că lipsesc trei băieți? Matt intenţiona să-i ia cu el şi pe Chacho şi 
pe Fidelito. Oare Jorge era în stare să pună un hidroavion pe urmele lor ca 
să-i doboare din aer? Mai bine îl lăsa pe Fidelito. Nu ar rezista să parcurgă 
douăzeci de mile pe jos. 

„Prietenia este o pacoste” gândi Matt. În trecut nu-și dorise decât prieteni, 
iar acum descoperea că intervin obligații. Foarte bine, o să-l ia şi pe Fidelito, 
dar avea nevoie de mai mult timp. Dacă ar supraîncărca boilerul de lângă 
cazarma gardienilor, ar exploda şi... Oare era greşit să arunce în aer cu fulgi 
cu tot douăzeci de oameni? Patronul nu s-ar fi îngrijorat nici măcar o 
secundă de asta; Tam Lin a încercat să-l arunce în aer pe premierul britanic, 
dar a omorât, în schimb, douăzeci de copii. 

„Crima este ceva greșit, Frate-lup”, îi şopti o voce în cap. Oftă. Asta 
însemna probabil să ai conștiință, cum spunea Maria — și era o pacoste chiar 
mai mare decât prietenia. 


— De ce trebuie să-l aşteptăm pe el? întreba Chacho, în vreme ce 
urmăreau combina care recolta crevete cum se apropie sforăind şi înghițind 
de bazinul lor. 

— Pentru că ştie lucruri pe care noi nu le cunoaştem, îi explică Matt calm. 

Stăteau în dreptul ultimului bazin, iar dincolo de el se înălța gardul cu 
sârma cea mai de sus bâzâind şi pocnind în aerul uscat. 

— Este un lingău! Ne pârăște zilnic! 

— De la bătaie numai! sublinie Matt. 

— Ei, probabil că şi-a luat concediu. 

Chacho refuza să creadă că Ton-Ton avea vreo calitate. 

— Fii amabil cu el, da? 

— Mi abuelita spunea că sufletele oamenilor sunt ca grădinile, vorbi apoi 
Fidelito. Zicea că nu-i poți întoarce spatele cuiva pe motiv că are grădina 
plină de buruieni. Trebuie să-i oferi multă apă şi lumină. 

— Mama mia! exclamă Chacho, dar nu intenționa să-l contrazică pe 
băiețel. 

În spatele combinei conduse de Ton-Ton se ridica un nor de praf, care se 
aşternu peste pământul gol. Aerul era atât de nemișcat, că abia dacă sufla 


vântul la nivelul solului. 

— Ă, ar trebui să lucraţi, le strigă Ton-Ton oprind mașina cu o 
zdruncinătură. 

— Şi tu să stai cu capul în jos într-un bazin cu crevete, murmură Chacho. 

Matt îl îmbrânci. 

— Dacă mă, ă, așteptați să mă luaţi la bătaie, nu va mai deranjaţi, zise 
Ton-Ton. Pot, ă, să vă nenorocesc pe amândoi în bătaie. 

— Ce-ţi veni să presupui că trei persoane care așteaptă nevinovate la 
marginea drumului plănuiesc să te atace? întreba Chacho. Deşi ar putea fi 
adevărat. 

— Nu vrem decât să ne împrietenim, spuse Matt, încruntându-se la 
Chacho. 

— De ce? 

Ton-Ton îşi micşoră ochii suspicios. 

— Fiindcă mi abuelita zicea că oamenii sunt asemenea grădinilor, ciripi 
Fidelito. Le trebuie soare și apă, iar sufletele lor au nevoie să fie... să fie... 

— Plivite, încheie Chacho. 

Ton-Ton făcu ochii mari, analizând aceasta afirmaţie curioasă. 

— Vrem doar să ne împrietenim, OK? vorbi Matt. 

Ton-Ton mai stătu un minut pe gânduri, apoi se dădu jos din combină. 

— Când ai fost ultima dată în San Luis? întrebă el. 

Chiar dacă întrebarea îl surprinse pe Ton-Ton, nu arătă. 

— Cam, ă, acum un an. Am mers cu Jorge. 

— Mai ai rude acolo? 

— M-Mama mea a trecut granița, ă, cu mult timp în urma. T-Tata a 
încercat ă, a încercat, ă, sa dea de ea şi nu s-a mai întors. 

Matt observa ca Ton-Ton se bâlbâia mai tare când vorbea despre părinţii 
lui. 

— N-ai abuelita? se interesă Fidelito. 

— Am, ă, avut! Poate ca mai trăieşte acolo. 

Lui Ton-Ton i se lăsaseră colţurile gurii. 

— Pai, de ce nu te duci s-o cauţi? îl întreba Chacho. ;Hombre! Dacă aş 
avea o bunică la numai douăzeci de mile distanţă spre nord, aş smulge gardul 
ăsta din pământ să ajung la ea. Ce-i cu tine, omule? 

— Chacho, nu! îl opri Matt cu mâna pe umăr. 

— Nu, ă, înțelegeţi! vorbi Ton-Ton. Jorge m-a văzut de partea cealaltă a 
graniţei. Erau Patrulele Fermei şi, ă, câini, dulăi mari de culoarea noroiului, 
cu nişte colți imenşi. Făceau tot ce le ordona patrula și soldaţii au dat 
comanda să mă mănânce! 'Ton-Ton se cutremura retrăind momentul. 


— Jorge a traversat linia de frontieră și i-a împuşcat. Şi a avut o grămadă 
de probleme din cauza asta. Mi-a, ă, salvat viaţa și lui îi datorez totul. 

— Ţi-a spus cumva Jorge să nu o cauţi pe bunica ta? întreba Matt. 

— Mi-a zis că m-am născut s-ajung gardian și că gardienii rar au familii, 
dar că, ă, este mai bine așa, pentru ca familiile nu fac decât să fugă şi să te 
abandoneze. 

— Dar cred că abuelita ta a plâns mult că nu te-ai mai întors! comentă 
Fidelito. 

— Nici n-aveam cum să mă întorc, tembelule! urlă Ton-Ton. Trebuia să 
ajung în stomacul unui câine. 

— Stai liniştit, Fidelito! îi spuse Matt băiețelului. OK, am plivit destule 
buruieni pe ziua de azi! 

ÎI mai întrebă pe Ton-Ton câte ceva despre San Luis, iar acesta era 
bucuros să le povestească. Cu cât vorbea mai mult, cu atât se bâlbâia mai 
puţin. Îi pierise expresia întunecată a feței, părea mai fericit şi mai copilăros. 
Ton-Ton descria oraşul aşa de amănunţit, ca ai fi zis că are o hartă desenată 
în creier. Își amintea fiecare detaliu: o tufă de leandru cu flori portocalii, un 
zid de chirpici cu nişte copăcei de un verde-pal crescuți deasupra lui, o 
fântână arteziană împroșcând apă cu zgomot într-un bazin de aramă. Parcă 
umbla cu o cameră de luat vederi de-a lungul străzilor. Şi, treptat, lăsă garda 
Jos şi începu să vorbească despre ai lui mamă şi papă. 

Locuise într-o casa aglomerată cu mătuşi şi unchi, fraţi şi verişori şi o 
micuță abuelita care conducea tot stabilimentul, însă nu fusese un loc 
nefericit, cu toate că erau săraci. La final, Ton-Ton se întinse şi zâmbi, ca 
după o masă bună. 

— Ă, nu o să spun nimănui de ce aţi întârziat, anunţă el. Am să zic că s-a 
stricat combina. 

O mare parte din drum îi îngădui lui Fidelito să meargă în spatele lui în 
cabină, ascunzându-l la picioare abia când ajunseră în vizorul cazărmii 
gardienilor. 

— Nu înţeleg, șopti Chacho de pe o latură a combinei care se scutura din 
toate părțile, 

EI şi Matt mergeau alături, fericindu-se de norul de praf. 

— Parcă ai aprins un bec în mintea lui. Nu credeam că Ton-Ton este aşa 
de istet. 

Matt zâmbi, mulțumit ca băiatul grăsuţ îi dădea dreptate: 

— Celia era de părere că persoanele încete nu fac decât să fie foarte atente 
la detalii. 

— Cine-i Celia? 


Matt era cât pe ce să se dea de gol. Ascunsese cu grija orice referire la 
viața lui de dinainte de a ajunge în Aztlân; însă ascultându-i amintirile lui 
Ton-Ton, uitase pentru moment ca trebuie să aibă grijă ce spune. 

— Păi, Celia... este... mama mea! 

ŞI ştia că nu minte. Toţi anii aceia în care ea îl învățase să nu o considere 
mama lui dispăruseră. Nimeni nu mai avusese atâta grija de el cum făcuse ea. 
Nimeni nu-l protejase sau iubise la fel demult, poate doar cu excepţia lui 
Tam Lin, iar acesta era, într-un fel, tatăl lui. Deodată toate acele amintiri 
ferite şi reținute cu atâta precauţie în noua lui viaţa îl copleşiră. Matt luptase 
cu el însuşi ca să nu se mai gândească la Celia și la Tam Lin. Era prea 
dureros și acum, iată, se regăsea complet neajutorat. Se ghemui la pământ, cu 
lacrimi șiroindu-i pe fața. Se strânse puternic în braţe ca să nu plângă cu 
zgomot şi să-şi strice de tot imaginea în ochii lui Chacho. Dar acesta îl 
înțelegea. 

— Ar fi trebuit să-mi țin gura asta grăsană! zise el, îngenunchind în praf 
lângă Matt. Este singurul lucru de care niciunul dintre noi nu trebuie să 
aducă vorba până nu suntem pregătiți să-i facem față. La naiba, eu mi-am 
scos ochii din orbite de atâta plâns în primele săptămâni. 

— Ți-e rău? strigă Fidelito de la depărtare, din combină. 

— Cred şi eu, vorbi Chacho în locul lui. Dacă a mâncat o mână de crevete 
crude! 

ÎI acoperi până ce Matt îşi reveni destul cât să se ridice și să meargă mai 
departe. 

Descoperit 


În noaptea aceea Jorge, simţindu-l parcă vulnerabil, îl atacă iarăşi pe Matt. 
Insista să recunoască tot mai multe greșeli și Matt se văzu nevoit să repete 
seria veche de păcate. Nici nu-i mai păsa de ce zice. Se simțea rănit pe 
dinăuntru. Într-un fel oarecum ciudat, el nici nu se mai afla în aceeaşi camera 
cu Jorge, pentru că mintea îi zburase la reședința Patronului. Se găsea deja în 
apartamentul Celiei, care din moment în moment urma să-l cheme să ia masa 
cu toţii alături de Tam Lin. Imaginea închipuită îl chinuia profund, dar era o 
evadare binevenită comparativ cu ce se petrecea în prezent în viața lui. 

— Dacă aristocratul refuză să m-asculte, auzi el vocea moale a lui Jorge, 
va trebui sa mă adresez valetului lui. 

Matt se trezi din visare şi îl văzu pe Fidelito tras de mâini până în mijlocul 
camerei. Băieţelul se îngălbenise la față de frică. 

— Ai fost rău, nu-i aşa? mârâi Jorge. 

— Nu foarte rău, spuse Fidelito, aruncând ocheade spre dulapul cu 
bastoane. 

— Asta eu hotărăsc, nu crezi? zise gardianul. 

— Ba da! aprobă Fidelito. 

Matt ştia că scena din faţa ochilor lui era importantă. Încercă să-și 
păstreze mintea limpede, dar aceasta continua să alunece ştrengăreşte spre 
amintirea apartamentului Celiei. 

— Cred că aristocratul are nevoie să înțeleagă de ce trebuie controlată 
purtarea lui. Albinele lucrătoare ştiu că ceea ce fac ele afectează tot stupul. 
Dacă un muncitor leneş pierde toată ziua dormind şi nu este pedepsit, îi 
învaţă şi pe alții să-l ia drept exemplu, iar dacă destui muncitori îl vor copia, 
atunci stupul moare. 

Pe chipul lui Fidelito se citea clar că ideea îi trecuse şi lui prin cap. 

— Deci trebuie să-i corectăm pe valeții slabi și mici care cred că este 
amuzant să urmezi un exemplu negativ. Corect? 

— N-nu ştiu! 

Matt se forță să se concentreze asupra prezentului. 

— Dacă vrei să mă pedepseşti, de ce nu o faci pur şi simplu? 

— Pentru că altfel nu dă rezultate, replică Jorge. 

Faţa îi strălucea de bucurie, ca şi când descoperise un adevăr sublim pe 
care abia aşteptase să-l comunice și celorlalți. Matt îl compară din nou în 


gând cu Tom. 

— Mărturisesc, mă supun, îmi primesc pedeapsa, reluă Matt. 

— Da, dar nu crezi ceea ce spui, continuă gardianul. Parcurgi tot traseul 
obişnuit, dar în sinea ta încă te mai simți aristocrat. Am chibzuit mult timp la 
situația ta. Apoi mi-am dat seama că aristocratul se definește prin prezența 
unui valet. Dacă îi îndepărtezi valetul, poc! — pocni din degete — nu mai ai 
aristocrat! Aşază-te cum trebuie, Fidelito! 

Matt înlemnise, șocat. De data asta sigur mărturisirile sale nu mai puteau 
să-l salveze pe micut. Se uita la ceilalți. Toţi erau înmărmuriți. Ultima oară 
când Jorge îl amenințase pe Fidelito, Matt îi sărise în ajutor, dar acum 
situația era alta. Se părea că gardianul va încălca o limită invizibilă, iar 
băieții erau înspăimântați de ce le era dat să vadă. Nu li s-a părut nimic ieşit 
din comun când Ton-Ton luase bătaie fără niciun motiv. El era mare şi putea 
să îndure, însă Fidelito era slăbuț și firav, în ciuda temperamentului lui 
aprins. Şi avea numai opt ani. 

Fidelito se aşeză cum îi văzuse pe alţii, la rândul lor ameninţaţi cu bătaia: 
se aplecă uşor cu palmele lipite de perete și îşi depărta picioarele. Ceilalţi 
băieți murmurară ceva. Matt nu înţelese ce îşi spuseseră. 

Jorge merse la dulap. Matt avu impresia ca începe să plutească deasupra 
scenei. La fel ca în alte dăți, mai ales din copilăria lui, şi-ar fi dorit în acel 
moment să se poată retrage în lumea viselor sale. Poate că, dacă își imagina 
din răsputeri locuinţa Celiei, chiar reușea să se trezească acolo. 

Jorge păşea rar prin cameră, lovind aerul cu bastonul. Părea gata dintr-o 
clipă într-alta să se lanseze în furia lui dezlănțuită. Se opri şi îşi adună 
puterile, pregătindu-se pentru prima lovitura. Dădu să înainteze... 

Matt se năpusti asupra gardianului. Îi intră cu capul în stomac şi-i smulse 
bastonul din mâini. Jorge bătu în retragere, rămas fără aer. Matt îl izbi tare cu 
bastonul peste umăr şi apoi îl dobori la pământ cu lovituri repetate. Chacho, 
ivit pe neașteptate, se amestecă în lupta, pocnindu-l pe Jorge cu pumnii. 

— Tu-dai-în-copii! urla el sacadat, concomitent cu loviturile. Meriţi să- 
fu-şi-tu-bătut! 

Restul băieţilor țipau şi aclamau. Formaseră un ring în jurul gardianului şi 
al celor doi atacatori ai acestuia şi strângeau cercul tot mai mult. Flaco îl 
scosese pe Fidelito din raza de acţiune. 

Matt simţea că i se învârteşte capul, în vreme ce Jorge zăcea chircit pe 
podea, aparent grav rănit. Băieţii-spectatori săreau în sus agitaţi și Matt ghici 
că erau pe cale să i se alăture. 

— Stop! strigă el, dând drumul la baston. Îl apucă pe Chacho de braţ şi-l 
trase spre el. Să nu-l omorâm! 


— De ce nu? întreba acesta, însă întreruperea fusese destul de brutală ca 
să îl readucă în fire. 

Chacho se forță să se aşeze pe jos şi strânse din dinţi. Gașca de băieţi 
mârâi dezamăgită, dar îi făcu loc lui Jorge să iasă din cameră în patru labe 
prin mijlocul lor. 

Nimeni nu spunea nimic. Chacho stătea pe podea, respirând apăsat, într- 
un colţ Flaco avea grijă să-l ţină în braţe pe Fidelito, iar Matt se scutura ca 
după un frison de febră. Nu voia să-și închipuie ce va urma, dar coşmarul 
veni chiar mai repede decât se aştepta. Urme de paşi tropotiră pe coridor, iar 
uşa se dădu în lături, împinsă de o armată de gardieni. În număr de douăzeci, 
aceștia năvăliră în cameră înarmaţi cu pistoale cu şocuri electrice, iar băieţii 
se lipiră de perete. Mai întâi Matt, apoi Chacho fură prinşi şi imobilizați. Li 
se legară mâinile la spate cu banda scotch și li se fixă un plasture pe gură. 

— Veţi fi închiși cu toţii, răcni Carlos către cei rămaşi. Mâine hotărâm ce 
vom face cu voi. Dar vreau să vă fie clar un lucru: nu vom mai — repet, nu 
vom mai — tolera acest gen de comportament de bandă de stradă! 

— Nu vreţi să ştiţi ce a făcut Jorge? interveni Flaco. 

— Ce aţi făcut voi este mult mai grav! urlă Carlos. 

— Voia să-l omoare pe Fidelito. 

Afirmația păru realmente să-l sperie pe Carlos. Se opri şi se uită la 
băieţelul care se ascundea la spatele lui Flaco. 

— Minte, zise Jorge, ținându-se cu o mână de umărul rănit. 

— Suntem două sute de-ai noştri, vorbi Flaco. Am fost toţi martori! 

Şi în acea declarație, Matt sesiză că se subînțelegea o ameninţare. Se aflau 
două sute de băieți în acel dormitor comun. Indiferent cât de bine înarmați 
erau, gardienii nu puteau să spere că pot controla o mulțime aşa de 
numeroasă. La aceeaşi concluzie ajunse probabil şi Carlos. Merse cu spatele 
câțiva paşi spre ușă şi le făcu semn bărbaților să-l urmeze, însă un grup de 
băieți se strânse ca un nor de praf de la suprafaţa solului salin și uscat din 
zonă şi le blocă ieşirea. Acum gardienii erau prinşi în cerc. 

— Cred că ar trebui să ne ascultați, vorbi Flaco. 

— Putem discuta despre asta mâine, zise Carlos. 

„Nu” gândi Matt. „Nu-i lăsaţi să vă amâne. În clipa în care ies pe ușă, vor 
baricada intrarea. Nu vor mai vrea să asculte cum s-au petrecut faptele în 
realitate. Nu putea să se facă auzit, pentru că avea banda lipită peste buze. 

— Cred că acum este mai bine, insistă Flaco. 

Carlos înghiţi în sec, agitându-şi nervos degetul arătător pe trăgaci. 

— l-a stricat aristocratul, se plânse Jorge. Treburile au început să meargă 
prost, de când a sosit acest porc arogant. El este cel care a provocat atacul, 


iar consecinţele le cunoaşteţi. Este liderul. Restul sunt valeții lui mizerabili. 

— Nu înrăutăţi situația, îl sfătui Carlos. 

— Luna de la infirmerie ştie o poveste interesantă, continuă Jorge. Când 
ne-a fost adus aristocratul, el a ajutat să fie pus în pat şi a văzut că are ceva 
scris pe talpa dreaptă. 

„O, nu, nu, nu!” gândi Matt. 

— Era o cicatrice veche pe deasupra, dar a reuşit să descifreze scrisul care 
anunță următoarele: „Proprietate a familiei Alacrán”. 

— Alacrán? repetă Carlos. Asta-i numele vampirului bătrân care conduce 
Țara-de-Vis. 

— Știu, confirmă încântat Jorge. Mă întreb cum poate să aparțină o 
persoană unui domeniu, altfel decât muncind pe el. Sau poate fiind un rahat 
de robot fugar! 

Un fior general răsună în toată încăperea. 

— Nu folosi cuvântul ăsta murdar! 

— Îmi cer scuze! se amuză Jorge. Am folosit un limbaj cu care mi-am 
imaginat că băieții sunt familiarizați. Ezitam, neștiind ce să fac cu această 
informație, când s-a ivit problema din seara asta. Ce nostim e dacă stai să te 
gândeşti că toți aceşti valeţi i-au jurat loialitate unui nemernic de rahat — 
pardon, zombie, nu vreunui aristocrat veritabil. 

„Nu, nu, nu!” implora Matt în gând. I se descoperise punctul slab. Cu 
toate că gardienii trăseseră o concluzie greșită în privinţa tatuajului lui, 
momentul era la fel de devastator. 

— Nu-mi vine să cred, spuse Flaco. 

— De ce nu te convingi singur? îl provocă Jorge. 

Flaco se apropie de locul unde stătea Matt, îngenunche lângă el și privi în 
sus cu o părere de rău în ochi imposibilă să-i rezişti. N-avea rost să se 
împotrivească. Îi îngădui băiatului să-i răsucească talpa spre lumină şi 
aşteptă inevitabila reacție. 

— Jorge are dreptate. Aşa scrie: „Proprietate a familiei Alacrán”. 

Băieţii își pierdură pe loc avântul de rebeliune. Matt constată că erau atât 
de obişnuiţi să se supună, că le-a trebuit foarte puţin să se predea. Se 
îndepărtară de ușă şi se împrăştiară lent spre paturi. 

— A-aşteptaţi, se auzi o voce care-l surprinse pe Matt că intervine. 
Oricine, ă, poate ajunge prizonier în Țara-de-Vis, dar asta, ă, nu înseamnă 
neapărat că este o persoană rea. 

— Liniște, Ton-Ton! Gândirea nu este punctul tău forte. 

— Ă, am stat... şi am tot analizat, continuă băiatul cel mare. Dacă părinţii 
noștri au fugit, ă, în Ţara-de-Vis, atunci, ă, şi ei au fost tr-transformaţi în z- 


zombie! 

Era evident că se consumase tare mult ca să spună toată fraza. 

— Tatăl meu n-a fost robotizat! protestă Flaco. Trăieşte în Statele Unite, 
conduce un studio de filmări şi, când o să adune destui bani, trimite după 
mine. 

— Ă, toți ne amăgim, ă, cu vorbele as-astea, se bâlbâi Ton-Ton, dar nu-s 
adevărate. Toți părinții noştri sunt acum roboți. 

Un rând de voci îi strigară să tacă. 

— Ai noştri mamás şi papás nu sunt, ă, răi, d-doar ghinionişti, îşi 
desfăşura el pledoaria în stilul său greoi, şi nici M-Matt nu este rău. 

— Of, du-te la culcare! îl apostrofă Jorge. Crezi că stă cineva să te asculte 
cum delirezi? Mereu ai fost prost şi aşa vei fi întotdeauna. Ai avut noroc că 
te-am recuperat de la granița Ţării-de-Vis înainte să văd ce idiot eşti! 

— N-nu sunt prost! ripostă Ton-Ton, dar nu-l mai auzea nimeni. 

Gardienii îi scoaseră din cameră pe Chacho și pe Matt, iar băieții se feriră 
de acesta din urmă ca de vreo boală contagioasă. Carlos încuie uşa după ei. 

Cei arestați fură vârâți într-o cămară mică, unde nu încăpeau să se 
lungească pe jos. Era întunecată şi înăbușitoare, iar podeaua, rece. Toată 
noaptea cei doi se sprijiniră de pereți şi Matt se bucura în sinea lui că era 
întuneric și aveau gurile acoperite, pentru că n-ar fi suportat să-l audă pe 
Chacho insultându-l că este robot, cum nici n-ar fi vrut să-l vadă dezgustat de 
apropierea de un monstru. 

Valea Oaselor 


O lumina slabă se văzu pe sub ușă când doi dintre gardienii mai tineri 
sosiră după Matt şi Chacho. Matt era aşa de înţepenit, că aproape se prăbuși 
ca un buştean când încercară să-l ridice în picioare. 

— Mmmm! se auzi înfundat de sub banda adezivă care-i acoperea gura 
lui Chacho. 

Fură împinși până la una dintre remorcile cu care gardienii transportau 
echipament în incinta fabricii. Jorge stătea la volan, fumând o ţigara. Li se 
mai puse băieților un rând de scotch în jurul gleznelor. 

La început, mașina rula încet, pentru ca se alimenta cu energie solară, însă 
pe măsură ce soarele creştea tot mai puternic și scălda depresiunea salină, 
vehiculul prinse viteză. Matt observa că lăsau în urmă bazinele cu crevete și 
îşi dădu seama că se îndreptau spre gardul din partea de vest. Roţile 
scrâşneau pe drumul sticlos, iar briza zorilor sufla din loc în loc sarea, 
strângând-o în movilițe. 

Lui Matt îi era foame şi sete. Constată cu plăcere ca umărul lui Jorge era 
prins în ghips şi spera să-l doară rău. 

După un timp maşina luă o curbă și se zgâlțâi când intră pe teren mai 
accidentat. Matt văzu că mergeau în paralel cu gardul şi urmări în spatele lui 
albatroşii care zburau în cercuri albe, înălțându-se sau scufundându-se în apă, 
deasupra Golfului Californiei. Ţipetele lor ajungeau până la el, purtate de 
vântul uscat. 

Maşina înainta tot mai greu. Când se înțepeni la un moment dat în sare, 
bărbații se dădură jos şi proptiră crengi de pin pe dedesubt ca să elibereze 
roţile. În sfârşit maşina se opri, iar Matt fu luat pe sus de cei doi gardieni 
tineri. Ajunseseră pe o colină. În faţa lor se întindea valea largă care fusese 
cândva umplută cu apă, iar acum era plină de oase de balene. Scheletele se 
înălţau strident ca nişte spini mari într-un vas rotund. 

— Asta se numeşte Valea Oaselor, zise Jorge încântat. 

Matt îşi aminti pe cineva spunându-i la sosire: „N-o să-ți meargă cu 
aiurelile tale aici! Avem ceva care se numeşte «curtea oaselor» şi orice 
scandalagiu, care trece prin experiența ei, se întoarce inofensiv ca un 
mielușel.” 

— Să-i scot acum banda? întreba unul dintre gardieni. 

— Doar la gură! ordona Jorge. 


— Dar asta înseamnă ca nu o să se poată cățăra afară. 

— A încercat să mă omoare! urlă Jorge. Vrei ca un criminal să se caţăre şi 
să se întoarcă sa stârnească o revoluţie? 

— Nu o să-i convină lui Carlos! 

— Lasă-l pe Carlos în grija mea! răspunse Jorge. 

Matt simţi că i se îndepărtează banda de pe gură. Îşi mișcă ușor gura 
amorțită şi-şi umezi buzele umflate. 

— Crezi că acum ţi-e sete, stai să vezi tu mâine! zise Jorge zâmbind. 

— El este criminalul! striga Matt, dar nu mai apucă să mai spună altceva. 

Bărbaţii îl ridicară pe braţe și-l azvârliră în râpă. Ateriză pe ceva care se 
frânse, oasele se mișcară sub el şi-l adânciră tot mai mult în groapă. Alunecă 
rostogolindu-se, până ce se opri pe un platou de cranii. Atârna acum agăţat în 
mijlocul unei mări de oase, cu cerul senin deasupra capului, vizibil printre 
întretăierea de coaste şi de vertebre. 

Îşi cobori cu grija privirea; sub el se căsca un hău a cărui adâncime neagră 
putea doar să o ghicească. Câteva minute mai târziu îl auzi pe Chacho 
aterizând la mică distanța de el. Ansamblul de oase se mişcă din nou, iar 
Matt mai căzu câţiva metri în gol. 

Simţi un capăt de coastă împingându-l în spate. Un praf fin de sare i se 
aşternea pe faţă. Îl auzi pe Chacho tuşind și auzi pașii bărbaţilor cum se 
îndepărtau şi huruitul mașinii din ce în ce mai slab după plecare. 

— Eşti bine? ţipă Chacho. 

— Depinde ce înseamnă „bine” pentru tine! Matt se mira că încă mai 
putea râde, cu toate că îi izbutise doar un râs slab. Eşti rănit? 

— Nu tare! Ai vreun plan bun de salvare? 

— Acum lucrez la el, zise Matt. 

Sarea îi pudra faţa şi-i intra în gură. 

— Nu m-ar deranja să beau ceva. 

— Mie-mi spui? răspunse Chacho. Cred că aș putea să-mi tai legătura asta 
dacă găsesc un os ascuţit. 

— Am eu unul care mă împunge în spate, interveni Matt. 

Vorbea vesel, ca şi când se refereau la căutarea unei soluţii pentru a mai 
câştiga zece minute de somn și nu pentru a se salva de la o moarte lungă și 
chinuitoare. 

— Alții au tot timpul noroc! 

Chacho vorbea tot lejer, însă Matt bănuia că era la fel de speriat ca el. 

Se undui între legături până ce încheieturile mâinilor i se proptiră pe osul 
tăios. Începu să frece banda înainte gi înapoi, dar până să înregistreze vreun 
real progres, oasele se deplasară iar, adâncindu-se în beznă. 


— Matt! îl strigă Chacho intrat în panică. 

— Sunt aici! Ei, nu mi-a reușit. Încearcă tu! 

În realitate inima lui Matt îi bubuia în piept şi îi era teamă să se mai mişte. 
Toată structura tremura şi nu ştia ce o să se întâmple dacă se ducea până la 
fund. 

— Rahat! Of, rahat! pufnea Chacho. 

Matt îl auzea foindu-se printre zăbrelele de oase. 

— Avem toată ziua la dispoziţie, nu te grăbi! îl încurajă Matt. 

— Taci din gură! Cred că mai este ceva aici în groapa. 

Lui Matt i se păru că aude un sunet foarte înalt. Era oare posibil să 
trăiască vreun animal în întunericul din adâncuri? Şi apoi ce fel de animal și- 
ar alege un asemenea loc drept culcuş? 

— Sunt lilieci! Lilieci oribili şi greţoşi! ţipă Chacho. 

— Liliecii nu sunt greţoşi, spuse Matt oarecum liniştit. 

O creatură adevărată era mult mai bună decât monștrii săi imaginari. 

— Lasă glumele! O să ne sugă sângele! 

— Ba nu! Eu şi Tam Lin i-am urmărit de zeci de ori. 

— Te aşteaptă în întuneric, am văzut într-un film! Aşteaptă să se facă 
beznă și apoi te atacă şi-ţi sug sângele. 

Panica lui Chacho era isterică şi molipsitoare. I se făcuse frică și lui Matt. 

— Tam Lin zicea că sunt doar nişte şoareci cu aripi. Le este la fel de 
groază şi lor cum ne este şi nouă... 

— Vine unul spre mine! strigă Chacho. 

— Stai locului! Nu te mișca! urlă Matt. 

Tocmai îi trecuse prin minte un gând îngrozitor şi voia să-l avertizeze pe 
Chacho înainte să se întâmple ceva. Chacho țipa în continuare, dar sigur îl 
ascultase pe Matt, pentru că nu se mai zbătea. După câteva clipe, încetase să 
mai ţipe şi doar suspina. 

— Chacho! îl strigă Matt fără să fie băgat în seamă de acesta. 

Băiatul plângea în continuare şi sughiţa, încercând să-și recapete suflul. 

Matt se răsuci cu grijă, căutând un alt os ascuţit. Jos, în bezna fantomatică 
de sub picioarele lui, lilieci mici fluturau din aripi și chițăiau. Probabil că 
hăul li se părea la fel de confortabil ca o peșteră. Zburau din colţ în colţ, 
făcând slalom printre oase, asemenea peştilor în apă. Un miros acru, stârnit 
de zbaterea aripilor lor, începu să se simtă în jur. 

— Chacho? îl chemă iarăşi Matt. Sunt aici! Liliecii o să se aşeze acum. 
Încerc să-mi tai iar banda. 

— Nu o sa ieşim niciodată de aici! gemu Chacho. 

— Ba sigur o să ieşim! zise Matt. Dar trebuie să fim foarte, foarte atenţi 


să nu alunecăm mai jos de atât. 

— O să murim! spuse Chacho. Dacă vrem să ne cățărăm mai sus, oasele o 
să se mişte. Sunt tone de schelete aici. O să cădem la fund şi ele peste noi. 

Matt tăcu. Aceeaşi viziune o avusese şi el. Câteva secunde disperarea îl 
împiedică să mai judece clar. Oare aici se încheia şansa lui de a avea viaţa pe 
care i-o oferiseră Celia și Tam Lin? Nu vor mai afla niciodată ce s-a 
întâmplat cu el. Vor crede că i-a abandonat. 

— Tam Lin povestea că iepurii cedează când sunt prinşi de coioți, vorbi el 
când se simţi sigur pe vocea lui, adică se lasă pradă morții fiindcă sunt 
animale şi nu înțeleg ce-i speranța. Dar oamenii sunt diferiți! Ei luptă cu 
moartea indiferent cât de gravă pare situaţia şi uneori, chiar dacă totul le este 
potrivnic, înving. 

— Da! Cam o dată la un milion de ani, se auzi Chacho. 

— De două ori la un milion, îl corectă Matt. Noi suntem doi! 

— Eşti un iepure aiurit! comentă Chacho, oprindu-se din plâns. 


x 


Cu cât se înălța soarele mai sus deasupra văi, cu atât Matt devenea mai 
însetat. Încerca să nu se mai gândească la ce simte, dar nu putea să se abțină. 
Limba i se încleiase, iar pe gât îl zgâria nisipul înghițit. 

— Am dat peste un os ascuțit, anunță Chacho. Cred că este un dinte! 

— Grozav! spuse Matt, care se străduia să-şi taie legăturile într-o coastă. 

Banda adezivă era dintr-un material care se întindea, dar nu se rupea. Se 
încăpățâna să frece legătura de os și, deşi materialul nu ceda, își mai lărgise 
strânsoarea. După un timp, Matt reuşi să-şi strecoare mâinile prin legătura 
lărgită. 

— Am reușit! striga el. 

— ŞI eu! răspunse Chacho. 

— Încerc şi la picioare! 

Abia acum încolțea speranţa în inima lui Matt. Îşi săltă încet picioarele şi 
începu să zgârie banda adeziva cu un fragment de os. Acţiunea era 
extenuantă. Trebuia să se mişte foarte lent, ca să nu provoace o nouă 
alunecare a oaselor, şi se oprea la fiecare minut. Îşi dădu seama că îi slăbeau 
puterile. Şi Chacho se odihnea la intervale dese şi tot mai mari. Într-una 
dintre aceste pauze, îl întreba pe Matt: 

— Cine este Tam Lin? 

— Tatăl meu, răspunse Matt, de data aceasta fără ezitare. 

— Ce ciudat să le spui părinţilor pe nume! 

— Așa au vrut ei. 


Urmă un moment lung de tăcere, apoi Chacho reluă: 

— Chiar eşti un zombie? 

— Nu! zise Matt. Crezi că aş putea vorbi aşa dacă aş fi? 

— Dar i-ai văzut! 

— Da, spuse Matt. 

Vântul nu mai sufla, iar aerul părea greoi şi stătut. Liniştea era sinistră, 
pentru că dădea impresia că deşertul aștepta să se întâmple ceva. Până şi 
liliecii se opriseră din chițăit. 

— Povesteşte-mi despre acei zombie! 

Așa că Matt începu să-i descrie bărbații și femeile îmbrăcate în straie 
maronii care trudeau fără încetare la câmp şi grădinarii care tundeau cu 
foarfecile peluzele vaste ale domeniului Patronului. 

— Le spuneau eejiți, sublinie el. 

— S-ar zice ca ai stat multişor acolo. 

— De când mă ştiu, spuse Matt, hotărât să fie sincer măcar o dată. 

— Părinţii tăi erau... eejiți? 

— Cred că ai putea să-i numeșşti sclavi. O mare parte din muncă se face și 
cu oameni perfect normali şi inteligenți. 

Chacho oftă. 

— Deci tatăl meu ar putea fi teafăr. A fost muzician. Aveaţi muzicieni? 

— Da, admise Matt cu gândul la domnul Ortega. 

Însă domnul Ortega nu putea fi tatăl lui Chacho. Trăia de prea multă 
vreme prin acele locuri. 

Soarele se pregătea să apună. Era mai întunecat decât se așteptase Matt să 
fie în acel moment al zilei, cu toate că lumina era oricum redusă de 
adâncimea râpei. Reîncepu să bată vântul, gemând printre oase ca un suflet 
rătăcit şi aducând o răcoare surprinzătoare. 

— Parcă ar fi Bocitoarea, zise Chacho. 

— Asta-i doar o poveste, îl lămuri Matt. 

— Mama obişnuia să-mi povestească despre ea, și mama mea nu minţea. 

Chacho reacționa instantaneu la orice insultă reală sau închipuită cu 
privire la mama lui. Matt ştia că aceasta murise când Chacho avea şase ani. 

— OK! O să cred şi eu în Bocitoare, dacă şi tu promiţi să crezi că liliecii 
nu sunt periculoși. 

— Mai bine nu mai îmi aminteai de ei! 

Vântul sufla cu şi mai mare putere, ridicând un nor de praf peste râpă. 
Oasele de la suprafață începură să se zgâlţâie şi deodată Matt văzu o dâră de 
lumină orbitoare urmată de un pocnet de tunet. 

— Vine furtuna! exclamă el mirat. 


Vântul îngheţat purta cu el mirosul de ploaie, făcându-l pe Matt să îndure 
cu greutate setea care-l chinuia. Furtunile erau rare în deșert, mai puțin în 
lunile august şi septembrie, când se puteau isca din senin, vânturau totul și se 
linişteau la fel de brusc. Cea de acum promitea să fie spectaculoasă. Cerul se 
albise, apoi se coloră oranj în lumina de asfinţit, ca un uriaş nor agăţat pe sus. 
Fulgerele îl întretăiau. Matt numără în gând secundele dintre fasciculul 
luminos și zgomot, ca să estimeze viteza cu care se apropia furtuna de ei: o 
milă depărtare, jumătate, un sfert şi apoi... Chiar deasupra lor norul se 
deschise și începu să bată cu piatră, mare cât boabele de cireașă. 

— Prinde-le! striga Matt, însă răgetul furtunii era așa de puternic, că 
probabil Chacho nu-l auzi. 

Matt prinse câteva care cădeau printre oasele din apropierea lui şi şi le 
îngrămădi în gură. Ploaia continua să toarne cu găleata și Matt căscă gura ca 
să bea. Printre luminile fulgerelor văzu liliecii agățați de oase şi auzi apa 
şiroind pe pereţii văii. După care încetă. Tunetul se retrăgea spre deşert, 
fulgerul lumina tot mai slab, însă ploaia continua să spele valea. 

Matt îşi întinse bluza ca să tragă cât mai multă umezeală. Ploaia îl mai 
înviorase, dar nu-şi potolise încă setea. Cerul era aproape negru acum. 

— Caută-ţi din priviri, cât se mai vede, cel mai apropiat perete, îl îndemnă 
Matt pe Chacho. Eu am picioarele slobode, tu cum stai? 

Celălalt băiat nu răspunse. 

— Eşti teafăr? 

Lui Matt îi trecu prin cap gândul cumplit că băiatul era posibil să fi căzut 
în hau în timpul furtunii violente: 

— Chacho! Răspunde-mi! 

— Liliecii, începu băiatul cu o voce spartă. 

Era încă lângă el. Matt simți o mare ușurare. 

— Nu o să-ți facă nimic, zise el. 

— S-au aşezat mulți pe mine, reluă Chacho cu acelaşi ton jalnic. 

— Şi pe mine! 

Brusc, Matt deveni conștient de creaturile mici care se furişau pe sub 
hainele lui. 

— Vor să se ferească de apă, se bâlbâi el, în speranța că intuise adevărul. 
Li s-au inundat cuiburile şi presupun că vor să se încălzească. 

— Ba aşteaptă să se întunece ca să ne sugă sângele! 

— Nu fi idiot! urlă Matt. Sunt speriaţi şi le este frig! 

Totuşi simţea şi el o groază instinctivă față de mişcările lor şerpuitoare. 
Un fulger îndepărtat îi dezvălui o creatură mică cuibărită la pieptul lui. Avea 
un nas turtit, urechi ca nişte frunzulițe şi o gură căscată delicat, cu dinți 


ascuţiţi ca nişte ace, dar mai avea şi un pui adăpostit sub aripa golaşă. Era o 
mamă care încerca să-şi salveze puiul de la înec. 

— Nu o să mă muşti, aşa-1? îi şopti el mamei-liliac. 

Se roti încet, înghețând pe loc când simţi pericolul clintirii oaselor, după 
care se mișcă iar, țintind să ajungă la cea mai apropiată margine. Liliacul se 
agăță în treacăt de bluza lui, înainte să cadă în beznă. 

Matt se simţea ca un înotător într-o mare neobişnuită şi terifiantă. La 
fiecare înaintare, se mai scufunda puţin. La un moment dat oasele i se lipiră 
apăsat de spate și se temu că îl vor ţine blocat, dar se mișcară treptat şi îl 
eliberară iar. Cu cât încerca să se apropie de mal, cu atât se lăsau din ce în ce 
mai grele. În curând nu va mai putea să se mişte, şi atunci ar rămâne 
înțepenit între ele ca o gâză prinsă în chihlimbar, obligat să-şi aştepte 
moartea. 

Râpa era cufundată în întuneric când mâinile sale se prinseră de piatră, nu 
de os. Matt se apucă de perete şi se înălță până reuşi să-și pună tălpile pe sol. 
De data asta simţea că trage după el în sus toată greutatea scheletelor care nu 
renunțau la prada lor. Se sprijini de stâncă, gâfâind de la efort. Descoperi un 
mic pârâiaș umflat de ploaie, care se scurgea printre crăpături, şi lipăi apa ca 
un căţel. Era apa rece, de izvor, şi avea un gust minunat. 

— Chacho? strigă el. Dacă te ghidezi după vocea mea, o să ajungi la 
margine. Am găsit apă! 

Niciun răspuns. 

— O să vorbesc încontinuu ca să ştii pe unde să o iei! 

Matt povesti despre copilăria lui, sărind peste detaliile care ar fi fost greu 
de explicat. Descrise apartamentul Celiei și drumețţiile făcute cu Tam Lin şi 
vorbi despre căminele eejiţilor şi câmpurile cu maci care le înconjurau. Matt 
nu ştia sigur dacă Chacho îl poate auzi. Poate că leşinase sau chiar îl 
atacaseră liliecii. 

La miezul nopții, Matt se trase pe coama pantei şi se prăbuşi pe terenul 
ud, incapabil să mai facă un pas. Îi pierise toată voinţa pe care o investise în 
strădania sa de a evada. Zăcea lungit pe o parte, cu fața pe jumătate în noroi. 
Nu s-ar mai fi deplasat un centimetru, nici dacă se ivea Jorge atunci cu o 
armata de gardieni lângă el. 

Părea să aibă scurte momente de pierdere a lucidităţii, când deodată prinse 
cu urechea un zgomot ciudat care venea din vale. Matt asculta, vrând să 
identifice sursa lui, şi înţelese imediat despre ce era vorba: Chacho sforăia! 
Băiatul probabil adormise de epuizare. Deşi captiv încă în râpă, măcar era în 
viață! Şi liliecii nu-i supseseră sângele! 


34 


Crescătoria de crevete 


Cerul era albastru-închis, iar noroiul era acoperit cu o pojghiţa de chiciura 
când Matt vru să se ridice în picioare. Se răzgândi însă şi se încovrigă, ca să 
rețină puțina căldura pe care o mai degaja corpul său. Vântul sufla aspru 
peste micile băltoace de apă presărate la suprafața deșertului. La est se 
vedeau dâre ca de foc roz şi galbene. Lui Matt nu-i mai fusese niciodată aşa 
de frig. Dinţii îi clănţăneau și tot trupul îi era chircit. În lumina crescândă 
observă că îşi rupsese hainele în multe locuri în timpul aventurii din râpă. 
Era zgâriat urât pe mâini şi pe picioare, şi rănile, pe care le ignorase în 
încercarea sa disperată de a supravieţui, zvâcneau acum dureros. 

— Chacho! striga el spre marea de oase care arăta cenuşie în lumina 
dinaintea zorilor. Chacho? 

Vocea lui Matt era purtata de vânt. 

— Am ieşit, sunt teafăr! Poţi să ajungi şi tu la mal. la-te după vocea mea! 

Niciun răspuns. 

— O să cobori un pic, dar, după un timp, ai să ieși la margine. Atunci te 
ajut şi eu, strigă iarăşi Matt. 

Nimic. 

Matt patrula înainte şi înapoi pe muchia prăpastiei. Bănuia cam pe unde se 
află Chacho, dar nu-l vedea. 

— S-a adunat apă aici după furtună. Nu pot s-ajung la tine, dar poţi veni 
tu! O să fie bine. Te rog, Chacho! Nu renunţa! 

Băiatul strigat nu dădea niciun semn de viaţă. 

Matt găsi o crăpătură în piatră, umplută cu apă de ploaie, şi bău din ea 
până ce simți că îl străpunge o durere groaznică de cap. Apa era rece ca 
gheața. Se apropie din nou de margine, strigând, implorând și chiar 
insultându-l pe Chacho ca să-i provoace o reacţie, dar nu veni nimic din 
partea lui. Când soarele se ivi la capătul deșertului, mângâind cu razele lui 
gropile şi vegetaţia aridă din jur, Matt se ghemui la adăpostul unui bolovan și 
plânse. Nu ştia ce să mai facă. Chacho era undeva acolo, dar nu îl putea găsi. 
Chiar dacă îl localiza, Matt tot nu putea ajunge până la el și nici nu existau 
plante în deșert din care să improvizeze o funie rezistentă. Matt plânse până 
se simţi la capătul puterilor, ceea ce nu însemna prea mult, pentru că era deja 
obosit. Lumina soarelui aduse o uşoară încălzire a aerului, deşi vântul biciuia 
încă tăios când Matt se ridică. 


Ce putea face oare? Unde să se ducă? Nu putea rămâne aici până revenea 
Jorge ca să verifice cum stau lucrurile, dar nici nu putea să-l lase în urmă pe 
Chacho. Șchiopătă iar spre buza văii şi se aşeză pe margine. Începu să 
vorbească fără oprire, uneori îndemnându-l pe Chacho să vină spre glasul lui, 
alteori pur şi simplu bătând câmpii despre copilăria lui. Povesti despre Patron 
şi despre petrecerile lui aniversare fantastice, aminti și de Maria şi de 
Ghemotoc. Vorbi până i se uscă gâtul, dar nu voia să tacă, pentru că simţea 
că asta era singura frânghie pe care i-o putea întinde lui Chacho. Dacă băiatul 
îl auzea, nu s-ar mai simţi complet singur şi măcar ar încerca să rămână în 
viață. 

Soarele ajunsese exact deasupra văii. Matt văzu la o oarecare adâncime un 
petic maro. Era uniforma tuturor băieților care lucrau în fabrică. 

— Te văd, Chacho, zise Matt. Nu ești prea departe de margine. Ai să 
reușeşti, dacă te străduieşti. 

Din depărtare se auzi un zgomot mecanic, ca de metal. Nu era mașina lui 
Jorge, dar poate că acesta împrumutase ceva mai puternic. Matt îşi duse 
mâna streaşină la ochi. Plănuia să se ascundă, însă constată cu groază că 
lăsase urme de noroi pe unde călcase. Era imposibil să le acopere până să 
apară acel cineva. Rămase locului lipsit de speranță, așteptând să fie 
descoperit de gardian, dar, spre surprinderea lui, în locul acestuia îşi făcu 
apariția combina de recoltat crevete a lui Ton-Ton, zguduindu-se şi huruind 
toată la orizontul pustiu. Fidelito stătea pe capotă. De îndată ce îl văzu pe 
Matt, sări Jos şi începu să alerge spre el. 

— Matt! Matt! ţipa băieţelul. Ai scăpat! Unde-i Chacho? 

Îi sări în braţe lui Matt şi aproape îl dădu jos din picioare. 

— Sunt aşa de fericit! Trăiești! Am fost aşa de îngrijorat! 

Matt îl ținea bine, ca nu cumva să ţopăie în groapă. Utilajul se opri cu o 
ultimă hurducăiala. 

— Eu... ă, m-am gândit că s-ar putea să ai nevoie de ajutor, zise Ton-Ton. 

Matt începu să râdă, numai că râsul îi semăna mai mult a criză de isterie. 

— Să am nevoie de ajutor? îngăimă el întretăiat de hohote. Cred că aşa s- 
ar părea! 

— Am zis eu, exclamă Ton-Ton nedumerit. 

Matt începu să tremure și râsul lui se transformă într-un plâns furtunos. 

— Nu plânge! se văicări Fidelito. 

— E vorba de Chacho! suspină Matt. E între oase şi nu mai spune absolut 
nimic. Cred că a murit. 

— Unde e? întrebă Ton-Ton. 

Matt îi arătă cu degetul uniforma, agățându-se strâns de braţul lui Fidelito. 


Era terorizat ca nu cumva băieţelul să cadă în groapă. 

Ton-Ton aduse combina lângă margine și dirijă brațul mecanic cu care 
aduna conţinutul bazinelor între oase. Acesta se termina la capăt cu o gheară. 
Încet și metodic, Ton-Ton eliberă stratul de oase de la suprafață până ce îi 
zăriră faţa lui Chacho. Băiatul ținea ochii închişi. Ton-Ton mai îndepărtă 
câteva oase, făcând vizibil acum şi trunchiul lui Chacho. Avea uniforma 
sfâşiată și pătată cu sânge, dar respira. 

— Ar merge mai bine, dacă... ă, ne-ar ajuta şi el, spuse Ton-Ton, 
manevrând maşina la fel de delicat ca un chirurg care făcea o operație. 

— Aș putea să mă caţăr pe braţ şi să leg o frânghie în jurul lui? 

Matt se oprise din plâns, dar nu reuşea să-și calmeze tremuratul. 

— Îmm! mormăi Ton-Ton. Ai fi, ă, cam de cât ajutor ar fi un condor beat 
care ar încerca, ă, să care o vacă moartă. 

Continuă să lucreze la fel de încet şi de atent că lui Matt îi venea să urle, 
dar Ton-Ton avea dreptate. O singură mişcare greşită putea declanşa căderea 
oaselor la loc peste băiat. În sfârșit, Ton-Ton încleștă fălcile utilajului în jurul 
mijlocului lui Chacho. Acestea erau destul de puternice să sfarme piatră, însă 
Ton-Ton făcu să-l ridice pe băiat în aer umblând fragil cu el ca şi cum ar fi 
fost un ou. Apoi dădu cu spatele, legănă braţul peste vale, îl scoase la 
margine și-l depozită pe Chacho pe pământ. Ton-Ton ridică mult braţul şi-l 
strânse deasupra utilajului în poziția lui obișnuită. Atent în toate, nu avea de 
gând să-și lase treaba neterminată. 

Matt îngenunche lângă Chacho şi-i luă pulsul. Bătea rar, dar puternic. 
Fidelito îl mângâie pe față. 

— De ce nu se trezeşte? 

— Este, ă, în stare de şoc, se auzi Ton-Ton, coborând din mașină. Am mai 
văzut asta. Oamenii îndură groaza până la un anumit punct, după care cad 
într-un fel de, ă, somn. Țineţi-l în picioare! Trebuie să-i dăm de băut! 

Matt îl susţinu pe Chacho, în vreme ce Ton-Ton îi turna în gură un lichid 
roşu dintr-o sticlă de plastic. 

— Este suc de căpşune, explică el. Gardienii beau tot timpul. Conţine 
electroliți și este indicat în cazuri de deshidratare. 

Matt era uimit de cunoștințele medicale ale lui Ton-Ton, dar ştia că 
înregistrează tot ce aude. Probabil Luna de la infirmerie îi vorbise despre 
deshidratare. Chacho tuşi, se linse pe buze și înghiți. Deschise larg ochii, 
înșfăcă sticla și începu să înghită lacom. 

— Mai încet! zise Ton-Ton, smulgându-i sticla de la gură. Dacă bei prea 
repede, o să, ă, vomiţi. 

— Mai vreau! Mai vreau! orăcăi Chacho, dar Ton-Ton îl obligă să ia 


înghițituri mici. 

Chacho bombăni câteva înjurături, însă băiatul mai mare ca el înălță 
nepăsător din umeri, continuând să-i dea cu porția sucul de căpşune, până ce 
hotărî că a băut destul. Desfăcu o altă sticlă şi i-o întinse lui Matt. 

„Raiul nu poate fi mai bun ca asta!” gândi Matt, savurând lichidul rece, 
dulce care-i înota prin gură. Probabil gustul de sirop de căpşune se încadra în 
aceeaşi categorie cu crabul Patronului adus cu avionul din Yucatân. 

— Ar trebui să plecăm, anunţă Ton-Ton, pornind combina. 

Euforia lui Matt scăzu brusc. 

— Să ne întoarcem? Jorge vrea să ne omoare. L-am auzit spunând asta. 

— Păstrează-ţi calmul! îl lamuri Ton-Ton. Mergem la San Luis să o 
găsesc pe abuelita mea. 

— A fost ideea mea! zise Fidelito. 

— Ba a fost a mea! rosti Ton-Ton cu fermitate. 

Matt îi puse mâna la gura lui Fidelito ca să-l facă să tacă. Nu mai conta a 
cui fusese ideea, atâta timp cât Ton-Ton nu renunţa la ea. 

— Nu ştiu cât o sa rezist să merg pe jos, murmura Chacho, arătând ca 
adormit. 

— De asta am luat, ă, combina de recoltat crevete, continuă Ton-Ton. Tu 
şi Matt puteți sta în remorca, iar Fidelito, ă, merge în faţă, lângă mine. 

Din punctul de vedere al lui Ton-Ton, aici se încheia discuția. Matt nu îl 
contrazise. Prin cine ştie ce proces mintal lent și insistent, Ton-Ton luase 
hotărârea să încerce o evadare. Şi chiar dacă intenţiona să meargă cu o viteză 
de 15 km/oră, nimic nu l-ar fi determinat pe Matt să-l facă să-şi schimbe 
planurile. Se întreba numai cum avea de gând să treacă de gardieni. 

Matt îl ajută pe Chacho să coboare pe scara de metal în rezervor. Deşi 
golit de apa stătută, acesta tot duhnea a crevete împuțit. Matt crezu că o să 
verse, dar avea stomacul gol. Cel puţin aşa nu i se va face foame pe drum. 
Chacho adormi pe podeaua umedă, iar Matt se cățăra sus pe scară, cu faţa în 
bătaia vântului. Cincisprezece kilometri la oră! Matt realiză că îşi făcuse 
planuri nebuneşti. Până şi Fidelito alerga mai repede decât mergea combina. 
Ton-Ton trebuia să facă mereu manevre să ocolească pietrele sau gropile. De 
câteva ori maşina fu pe cale să se răstoarne, însă se redresa imediat și mergea 
mai departe. 

Un timp făcură înconjurul văii cu oase îndreptându-se spre nord, apoi o 
luară spre vest. Solul era plin de bolovani cu dâmburi de sare printre ei, iar 
combina gemea şi protesta până să răzbată înainte. În cele din urmă ajunseră 
în fața gardului, şi Ton-Ton opri. 

— Toată lumea jos! anunţă el. 


ÎI ajută pe Matt să-l scoată pe Chacho din remorcă, acesta fiind prea slăbit 
să stea în picioare. Asistaţi de obişnuitul dans al lui Fidelito în jurul lor, 
băieții îl duseră pe braţe până la un petic moale de sare. 

— Stai aici! îi ordona Ton-Ton lui Fidelito. Vorbesc serios! Dacă, ă, te 
prind pe lângă combină, te, ă, bat măr! 

— N-ar face-o cu adevărat! şopti Fidelito când băiatul mai mare se 
îndepărtă. 

— Cum rămâne cu gardienii? întrebă Matt. Nu-i este teamă că ne vor 
prinde? 

— Nicio şansă! susținu Fidelito emoționat. Sunt închiși în cazarmă! Uşile 
şi geamurile sunt blocate cu saci de sare, munți întregi de sare! Toţi băieții 
ne-au ajutat! 

— Dar n-au încercat gardienii să-i oprească? 

— Dormeau, răspunse Fidelito. Ton-Ton zicea că nu s-ar fi trezit deloc, 
indiferent cât zgomot am fi făcut. 

Lui Matt nu-i convenea ceva în toată povestea asta, dar era prea speriat de 
ce făcea Ton-Ton în clipa de față ca să mai pună vreo întrebare. Băiatul 
prinsese cu brațul combinei un singur cablu din gard şi începu să dea în 
spate, întinzând sârma cu un zgomot oribil, de tocat metale, scrâșnitor, până 
ce pocni, rupându-se în două. Ton-Ton luă pe rând fiecare cablu; cu cât rupea 
mai multe, cu atât era mai uşor să desfacă gardul și curând formase o gaură 
suficient de mare să treacă cu mașina prin ea. 

Matt se uita neliniștit la capătul de sus al gardului. Singurul fir de care 
trebuiau să se îngrijoreze era încă întreg, pocnind şi bâzâind în aer. Câtă 
vreme Ton-Ton nu-l atingea, erau în siguranță. 

— Cum te simţi? îl întrebă Matt pe Chacho. 

— Nu ştiu! îngăimă băiatul cu o voce slabă. Nu ştiu sigur ce mi se 
întâmplă! Am încercat să vin după tine azi-noapte, dar oasele au căzut peste 
mine așa de tare, că abia mai respiram. Parcă eram prins sub o stâncă. 

Se opri părând că nu mai are putere să continue. 

— Te doare pieptul? întrebă Matt. 

Acum înţelegea de ce nu-i răspunsese Chacho. 

— Un pic! Dar nu cred că mi-am rupt ceva. Doar că... nu reușesc să 
inspir destul. 

— Nu mai vorbi! O să te ducem la un doctor de îndată ce ajungem în San 
Luis. 

ÎI îngrijora starea lui Chacho, pentru că nu ştia care putea fi problema. 

Ton-Ton conduse mașina prin deschizătura creată și-l ajută pe Matt să-l 
strecoare pe Chacho iar în rezervor. Călătoria mai departe decurse nesperat 


de bine. 

În paralel cu gardul, se întindea un drum pavat, şi utilajul putu să se 
deplaseze cu viteză mai mare. Din loc în loc, Ton-Ion se oprea să-și 
dezmorțească picioarele şi să-l lase pe Fidelito să-și mai consume o parte din 
energia lui debordantă. 

— Dacă, ă, mai sari o dată pe scaunul meu, te bat, ă, de-ţi sună apa în 
cap! ameninţă el. 

Băiețelul se mai linişti preţ de un minut-două. 

Cu toţii beau sucuri de căpşune, Ton-Ion avea o navetă de sticle în 
cabină. Făcu şi o pauză pentru masa de prânz şi scoase la iveala gustări 
minunate de care Chacho și Fidelito nici nu auziseră. Mâncară caşcaval și 
salam cu piper, măsline la cutie şi biscuiţi cu cremă. Dacă li se făcea sete de 
la mâncare, puteau oricând să se sature cu suc de căpşune. Rezerva era mai 
mult decât îndestulătoare. Încheiară cu bomboane de ciocolată în hârtie 
aurită. 

— Sunt atât de fericit, ca-mi vine să zbor! declară Fidelito, oftând 
mulțumit. 

Matt îşi făcea griji în privința uşurinței cu care se avântaseră în această 
expediţie înceată, tratată cam în glumă. 

— Nu îți este teama că gardienii vor săpa şi își vor face loc să iasă? îl 
întreba el pe Ton-Ton. 

— l-am zis de sacii cu sare, vorbi Fidelito. 

— Sunt, ă, adormiţi, răspunse băiatul cel mai mare dintre ei. 

— Nu cred, după atâta timp! zise Matt. Doar dacă... O, nu, Ton-Ton, sper 
că nu le-ai dat laudanum! 

— O meritau! îngână el cu acelaşi ton de căţel servil cu care îi apărase 
deunăzi în infirmerie. 

— Cât le-ai dat? 

— Destul! 

Matt înţelese că nu avea să scoată mai multe de la el. 

— A fost grozav! izbucni Fidelito. Ton-Ton ne-a spus că mergem să te 
salvăm, dar că trebuie să aşteptăm răsăritul. 

— Combina, ă, funcționează pe bază de energie solară, adăugă Ton-Ton. 

— Prin urmare, Flaco s-a asigurat că gardienii au adormit şi împreună cu 
ceilalți au început să strângă provizii din mâncarea lor. După care au încărcat 
toți sacii pe care i-au găsit cu sare şi au baricadat clădirea cu ei. Flaco a spus 
că va aştepta hidroavionul cu provizii ca să-l transporte până la sediu... 
sediu... 

— Sediul Central, completa Ton-Ton. 


— Da! Şi să le povestească ce a făcut Jorge. 

— Flaco are încredere în cei din Sediul Central. Eu unul, nu! vorbi Ton- 
Ton. 

— Nici eu, murmură Chacho. 

Stătea sprijinit de o parte a combinei cu o sticlă de suc în mână. Părea că 
abia îşi mai ţine ochii deschişi. 

— Poate că ar trebui să ne grăbim, hotărî Matt privindu-l. 

— Da! aprobă Ton-Ton. 

Așa că utilajul își reluă drumul, până ajunse într-un punct unde gardul 
cotea la dreapta, iar şoseaua înainta spre nord, în direcția unui șir de dealuri 
scunde. În stînga se aflau rămășițele Golfului Californiei, dar dintr-odată 
dispărură şi fură înlocuite de nisipuri mişcătoare. Sesizară dâre de aer urât 
mirositor în apropiere. Era aceeași duhoare pe care Matt o întâlnise la groapa 
de gunoi de lângă căminele eejiților, însă aici părea mai înțepătoare şi mai 
pregnantă. 

Se apropia de asfințit şi umbrele înserării animau deșertul. Combina 
cobora încet printre dealuri, dar, ajunsă în faţa unei trecători unde şoseaua 
era în beznă totală, se opri. 

— Până aici, zise Ton-Ton dându-se jos din cabină. De aici nu mai pleacă 
până în zori. 

Matt împreuna cu Ton-Ton îl săltară pe Chacho din remorcă şi-l aşezară la 
marginea drumului, învelit în păturile aduse de Ton-Ton. El şi Matt 
inspectară capătul celălalt al trecătorii, urmărind cum soarele intra într-o 
ceață violetă. 

— Cât mai este până în San Luis? 

— Patru kilometri, poate cinci, spuse Ton-Ton. Trebuie să traversăm 
fluviul Colorado. 

— Nu cred că Chacho poate să aştepte până dimineaţă. 

Ton-Ton privea în continuare în zare la soarele care pierea. 

Era greu de ghicit ce-i trecea prin cap atunci. 

— Eu, ă, mi-am urmat părinții spre Țara-de-Vis cam pe acolo, zise el 
arătând în direcția pâclei. Jorge m-a salvat de câini. Credeam că este... că 
este... un om minunat, iar el mă considera doar un prost. 

Ton-Ton îşi lăsă capul în piept. 

Matt ghici că plânge și nu voia să-l facă să se simtă stingher remarcând 
asta. 

— Ceva asemănător mi s-a întâmplat şi mie, vorbi el într-un târziu. 

— Chiar aşa? 

— Cineva la care eu țineam cel mai mult pe lumea asta a încercat să mă 


omoare. 

— Oau! se destinse Ton-Ton. Sună groaznic! 

Un timp nu mai vorbiră deloc. Matt îl auzea pe Fidelito cum îi spunea lui 
Chacho ce distractiv este să înnoptezi sub cerul liber şi cum obişnuia el să 
facă asta împreuna cu abuelita lui, după ce uraganul le smulsese casa din 
temelii. 

— Cred că, ă, tu şi Fidelito ați merge mai bine pe jos până în San Luis, 
zise Ton-Ton. Dacă găsiţi un doctor, aduceţi-l aici! Dacă nu, ă, întoarceți-vă 
până crapă de ziuă şi plecăm împreuna. 

Ton-Ton le dădu la amândoi lanterne, pături ca să nu-i ia frigul şi lămâi ca 
să poată suporta mirosul. 

— Cu fluviul Colorado nu e de glumit. Trece, ă, printr-o conducta până să 
ajungă la şosea, dar tot este periculos. Fereşte-te de el, Fidelito! îl avertiza 
Ton-Ton. Ai grija sau, ă, te... 

— Bat măr, repetă băieţelul cu veselie. 

— Vorbesc serios de data asta! 

Ziua Morților 


Mersul la vale era uşor, şi totuşi Matt avea nevoie să se oprească des ca să 
se odihnească. ÎL durea tot corpul de pe urma cumplitei încercări prin care 
trecuse cu o seară înainte, iar o parte dintre zgârieturi 1 se inflamaseră. Privi 
înapoi să vadă dacă Ton-Ton îi urmărea. Combina abia dacă se mai zărea. 

Fidelito ţopăia ca un nebun, făcând semne disperate cu lanterna. 

— Crezi că mă vede? 

— Sigur că da, răspunse Matt. 

Uneori energia lui Fidelito îl obosea. 

Porniră mai departe, iar prichindelul se interesă pe cine urmau să viziteze. 
Matt îi pomeni de Maria şi îi vorbi despre Mănăstirea Santa Clara. Nu știa 
cum arăta schitul, dar inventă o descriere ca să-i facă pe plac băieţelului: 

— Este un castel pe o colină, zise el. Are un turn cu un acoperiş roşu pe 
toate laturile. În fiecare dimineaţă fetele înalță un steag în grădină. 

— Cum fac gardienii! remarcă Fidelito. 

— Da! 

În fiecare dimineață gardienii îi aliniau pe băieţi şi arborau deasupra 
fabricii un steag imprimat cu stema unui stup pe el. Băieţii recitau Cele- 
Cinci-Reguli-de-Bună-Conduită-Cetăţenească şi Cele-Patru-Principii-care- 
Ajută-la-o-Judecată-Corectă-a-Minţii, după care patrulau în marş spre 
cantină ca să primească terci de plancton. 

— Steagul fetelor are un desen cu Fecioara de Guadalupe pe el. Fetele 
cântă imnul „Buenos Dias, Paloma Blanca”, imnul ei de slavă preferat, şi 
merg să primească pâine prăjită şi miere de albine la micul dejun. 

Fidelito oftă. 

Matt se întreba dacă cumva gardienii îşi reveniseră de pe urma somnului 
indus de drog. Oare zăceau toți morți ca bietul Ghemotoc? Oare Ton-Ton va 
fi arestat pentru crimă? 

— Gardienii au apă în cazarmă? întreba el. 

— Flaco a zis că pot bea din closet. 

„Este rău, dar este corect”, îşi spuse Matt în sinea lui cu un zâmbet 
nemilos. 

— Mi se face rău de la mirosul ăsta, se plânse Fidelito. 

Matt ridică privirea din pământ. Mirosul puturos se accentuase treptat 
încât nu prinsese de veste. 


— Înseamnă că suntem aproape de râu, zise el. 

Tăie o bucată de coajă de lămâie şi i-o dădu lui Fidelito s-o ţină la nas. 

— Nu amihilează mirosul, dar măcar te ajută să nu verși. 

Matt auzi un zgomot ca o bolborosire şi o cădere de apă, undeva spre 
stânga lui, şi mută raza lanternei într-acolo. Descoperi o panglică neagră, 
largă de apă care se scurgea într-un puț imens. Suprafaţa apei strălucea 
unsuroasă şi din loc în loc se vedeau forme care se zbăteau să iasă şi erau 
trase iar la fund. 

— Era un peşte? şopti Fidelito. 

— Nu cred, răspunse Matt fixând lanterna pe un tentacul lung, cu aspect 
alunecos, care lovea vâltoarea apei şi se zbătea sălbatic să se agaţe de mal. 
Cred că din cauza ăstuia ţi-a spus Ton-Ton să nu te apropii de fluviu! 

Tentaculul pierdu lupta şi dispăru prin scurgere, fiind absorbit cu un 
zgomot îngrozitor. 

— Hai să fugim! imploră băieţelul. 

Pământul se cutremura pe traseul unde fluviul subteran şuvoia pe sub 
drum. Lui Matt îi venea să legine de la duhoare. „Aerul e otrăvit, aerul e 
otrăvit”, se panică Matt în gând. Dacă leşinau aici, nu-i mai salva nimeni. 

— Grăbește-te! horcăi Matt, dar, de fapt, el era cel încet. 

Fidelito se avânta înaintea lui ca o maimuţică. 

Începură să urce un povârniş. O briză slabă îndepărtă uşor mirosul alterat 
care venea dinspre apă, iar Matt se prăbuşi gâfâind din greu. Începu să 
tuşească. Se sufoca. „O, nu!” cugetă el. „Să nu fac acum o criză de astm!” 
Boala nu-l mai chinuise de când plecase din Opium, dar recidivase probabil 
acum, provocată fiind de mirosul urât al râului. Matt căzu în genunchi cu 
capul aplecat, zbătându-se să-şi umple plămânii cu aer. 

Fidelito curăţă înnebunit o lămâie şi i-o ținu lui Matt în dreptul nasului. 

— Miroase! Miroase! îl îndemnă el, dar în zadar. 

Matt era ud leoarcă de transpiraţie din cauza efortului de a respira. 

— Mă duc după ajutoare, îi strigă Fidelito în ureche, ca și cum și auzul i 
se atenuasc. 

„Stai, este periculos”, vru să spună Matt. Poate că totuși era mai bine că 
băieţelul îşi continua drumul. Matt nu mai avea cum să-l apere. 

Matt nu putea aprecia cât timp se scursese. Tot universul se concentrase în 
acel petic de drum, unde el se zbătea să rămână în viaţa. Simți deodată ca îl 
ridică nişte braţe şi că un inhalator — un inhalator! — îi este pus în față. Matt 
îl înșfăca și inspiră prin el lacom. Criza trecu. Universul se dilată iar. 

Văzu înaintea lui o față brună, bătătorită, brăzdată de riduri adânci. 

— Ia uite ce a dat afară la mal fluviul, Guapo, spuse femeia. 


Guapo — nume care înseamnă „bărbat chipeş” — păşi apăsat pe marginea 
apei şi-i adresă lui Matt un rânjet larg, aproape fără dinți. Arăta cel puțin de 
optzeci de ani. 

— Pușştiul nu şi-a ales un loc potrivit pentru înot, zise el. 

— Am glumit, spuse femeia. Cine înoată în apa asta nu mai 
supravieţuieşte! Poţi să mergi? îl întrebă ea pe Matt. 

Matt se ridică în picioare. Făcu câţiva paşi nesiguri şi dădu din cap 
afirmativ. 

— Rămâi cu noi, propuse femeia. Nu cred că mama ta se aşteaptă să 
ajungi diseară. 

— Este un orfan fugit! Uita-te la uniforma lui, observa Guapo. 

— Zdrenţele astea zici tu că-s uniforme? râse femeia. Nu te teme, niño! 
Nu o să spunem la nimeni. Și noi îi urâm pe gardieni la fel demult. 

— Chacho! izbuti Matt sa articuleze. 

— Ne-a spus cel mic de el, răspunse Guapo. Uite! Ambulanţa este deja pe 
drum! arată cu degetul în sus şi Matt zări hidroavionul de deasupra. 

Vârtejul de aer stârnit de acesta sub el îi făcu pielea de găină. Cei trei se 
pregătiră să plece la drum, cu Matt la mijloc; de o parte mergea Guapo, iar de 
cealaltă femeia, care se prezentase drept Consuela, sora lui. Matt era amețit. 
Totul i se părea ireal; drumul întunecat, cerul plin de stele şi bătrânul şi 
femeia care îi îndrumau paşii. 

La un moment dat le ieşi în cale un zid înalt. Consuela apăsă un buton şi o 
uşă ca un perete se deschise, făcând loc unui decor atât de neobişnuit încât 
Matt chiar crezu ca visează. 

Imaginea cuprindea cât vezi cu ochii morminte străjuite de copaci 
grațioși, de un verde-deschis. Fiecare mormânt era împodobit cu frunze de 
palmier, flori, fotografii, statuete și sute de lumânări aprinse. Acestea erau 
aranjate în păhărele de candela roșii, albastre, verzi, galbene şi vineţii şi 
arătau ca nişte crâmpeie de curcubeu dansând deasupra pământului. 

Unele morminte aveau lăsate chiar mici ofrande de mâncare lângă ele: 
tortillas, porţii de chili, sticle de suc, fructe şi tăvi întregi cu copturi în forma 
de măgăruși, cai sau porci. Pe un mormânt, una dintre acestea avea făcută din 
glazură o pisicuţă frumoasă, cu un năsuc roz de zahăr şi coada încolăcită pe 
labe. 

Matt zări printre formele întunecate câțiva oameni care vorbeau șoptit 
între ei. 

— Unde suntem? murmură el. 

— Într-un cimitir, chico, răspunse Consuela. Nu-mi spune că n-ai mai fost 
într-unul! 


„Nu ca ăsta”, gândi Matt. Membrii familiei Alacrân erau îngropaţi într-un 
mausoleu de marmură, aproape de spital. Era mare cât o casă şi ornat cu 
atâția îngerași de piatră, că părea dedicat în totalitate lor. De la ușă se 
întrezărea ce se află înăuntru: rânduri lungi de sertare inscripţionate cu 
numele celor decedați. Matt bănuia că dacă trăgeai de ele acestea se deschid 
asemenea celor în care Celia îşi ținea împăturite cămășile şi ciorapii. Eejiţii 
erau, desigur, înmormântați în gropi comune, în plin deşert. Tam Lin spunea 
că erau imposibil de identificat pe întinderea neînsemnată. 

— Arată... de parcă ar fi o... petrecere, bolborosi Matt. 

— Chiar este, strigă Fidelito, ivindu-se brusc dintr-o adunătură de femei 
care despachetau nişte coşuri de picnic. Suntem aşa de norocoşi! Dintre toate 
zilele posibile, ne-am nimerit chiar în Ziua Morților, El Dia de los Muertos. 
Este sărbătoarea mea preferată din an! exclamă el, molfăind dintr-un sandviş. 

Matt nu înțelegea. Celia ținea toate sărbătorile religioase din calendar, dar 
nu amintise niciodată de aceasta. La Crăciun scotea pantofii afară ca să lase 
în ei cadouri Bătrânii înţelepţi, colora ouăle pentru Paşte, pregătea friptură de 
curcan de Ziua Recunoștinței şi prăjituri în formă de inimă de Sfântul 
Valentin. Nu uita onomasticele speciale pentru Matt, de San Matteo, patronul 
lui spiritual, şi pentru ea, de Santa Cecilia. Şi, bineînţeles, ziua de naștere a 
Patronului. Dar niciodată, niciodată, nu îndrăznise cineva să dea o petrecere 
închinată Morții! 

Şi totuşi Matt observă pe fiecare mormânt în parte, statuete înfățișând 
schelete care cântau la chitară, dansau sau conduceau mici maşinuţe de 
plastic. Mame-schelet plimbau de mână copii-schelet. Mirese-schelet se 
căsătoreau cu miri-schelet. Căţei-schelet adulmecau stâlpii de felinar, iar cai- 
schelet galopau cu Moartea în şa. 

Deodată Matt simţi un miros puternic. Duhoarea cumplita a fluviului nu 
pătrundea dincolo de zid, dar atmosfera era totuşi îngreunată de un parfum 
care îl alarma pe Matt şi-i înţepeni toți mușchii. Mirosea ca Felicia! Părea că 
fantoma ei plutește în jur, pufnindu-i în față aroma grea și pătrunzătoare de 
whisky. Se aşeză, brusc amețit. 

— Ți-e rău? întreba Fidelito. 

— Guapo, scoate iar inhalatorul din geanta mea, zise Consuela. 

— Nu... nu... n-am nimic! Mirosul de aici mi-a amintit de ceva. 

— Este de la tămâia cu scorţişoară care se arde pentru morți, mărturisi 
Consuela. Poate ţi-a adus aminte de mamă sau de papă, dar nu trebuie să te 
întristezi. În seara asta îi chemăm înapoi să vadă cum ne descurcăm şi-i 
întâmpinam cum se cuvine, oferindu-le mâncarea lor preferată. 

— Ei... mănâncă? 


Matt privi farfuria cu tochitură, chili şi prescurile cu sirop roz. 

— Nu ca noi, dragule! Lor le place să simtă aromele. De aceea aducem 
mâncăruri gustoase. 

— Mi abuelita spunea că revin sub chip de porumbei sau șoareci și m-a 
învăţat să nu gonesc nimic care vrea să se hrănească, vorbi Fidelito. 

— Şi asta e adevărat, spuse Consuela, luându-l pe băieţel pe după umeri. 

Lui Matt îi fugi gândul la Alacrânii decedați care stăteau în cavoul de 
marmură. Poate că şi Patronul era acolo, ocupând — evident — primul sertar 
de sus. Apoi şi-o aminti pe Celia spunând că Patronul îşi dorea să fie 
îngropat într-o galerie subterană alături de toate cadourile sale. Oare îi 
închinase cineva şi lui mâncare în seara asta? Oare Celia pregătise tochitură 
şi ciorbă de potroace? Dar ea se ascundea la grajduri, iar domnul Alacrân n- 
ar oferi nici măcar un bob de fasole gătită pentru Patron, pentru că îl urâse. 
Matt clipi ca să-și limpezească ochii înecaţi în lacrimi. 

— Cum se poate să celebrați moartea? 

— Pentru că face parte din existența noastră, rosti blând Consuela. 

— Mi abuelita mă îndemna să nu-mi fie frică de schelete pentru că și eu îl 
car pe-al meu pretutindeni, zise Fidelito. Mi-a arătat că pot să-mi simt 
coastele şi este ceva obişnuit. 

— Bunica ta era foarte înțeleaptă! observă Consuela. 

— Plec în oraş acum pentru serbare, spuse Guapo gătit cu un frumos 
sombrero negru și având o chitară atârnată de umăr. Copii, vreți să vă las 
undeva pe drum? 

Consuela râse: 

— Zdreanţă bătrână! lar vrei să te uiţi după fuste! 

— Nu vreau să mă uit după nimic! 

— Sa te întorci teafăr acasă, Guapito! Îmi fac griji pentru tine! 

ÎI pupă pe obraz şi îi îndrepta sombrero-ul pe cap. 

— Ce ziceţi băieți? Va duc să-l vedeţi pe Chacho? Este internat la spitalul 
din Mănăstirea Santa Clara. 

— Acolo voiam să ajungem şi noi! urlă Fidelito. 

— Cum rămâne cu gardienii? întreba Matt. 

— Nu ies pe străzi când este sărbătoare. E prea multă distracţie! spuse 
Consuela. Dar pentru orice eventualitate... 

Vâri mâna în geanta ei mare şi scoase două măști: 

— Le oprisem pentru nepoţii mei, dar le fac rost de altele, zise ea, 
potrivindu-i o mască pe faţă lui Fidelito. 

Matt simţi o încordare ciudată în piept când văzu drept în faţa lui un 
craniu, ataşat corpului slăbuţ al lui Fidelito. 


— Pune-l şi tu pe-al tău! îl îndemnă băieţelul. 

Matt nu se clintea din loc, neputându-șşi lua ochii de la chipul lui Fidelito. 

— Am şi eu una, spuse Guapo, mascându-se la rândul lui. 

— O să-ţi stea bine, crede-mă! adăugă femeia. 

Guapo făcu o reverență fluturându-şi capa, cu sombrero-ul negru alunecat 
pe fruntea de craniu. Matt ştia că încercau să-l înveselească, dar era îngrozit. 

— Ascultă, mi vida! spuse Consuela. 

Matt tresări auzind vechiul lui apelativ. 

— Nu ştiu prin ce-ai trecut, dar purtarea măștii acum e o metodă de 
deghizare. Mascat fiind, n-o să te mai deranjeze gardienii. 

Matt înţelese rațiunea sugestiei ei. Fără prea mult entuziasm, îşi trase 
masca pe cap, care i se lipi direct pe piele în dreptul ochilor, nasului și a 
gurii. Se simţea ca înghițit de viu şi presimţea că o să aibă un atac de panică. 
Inspiră adânc şi se concentra să-şi învingă teama. 

— Muchas gracias! mulţumi el. 

— De nada! îi răspunse Consuela. 

Castelul de pe colină 


Mergând în urma lui Guapo, Matt observă că toate mormintele erau 
înconjurate de flori aurii. Ajunşi la şosea, văzu un șir lung de petale galben- 
pal care le deschidea calea dinspre cimitir. 

— Ce-s astea? şopti el spre Fidelito. 

— Flori de cempasuchil! Pentru ca morţii să găsească drumul când se 
întorc acasă. 

Matt simţi o strângere de inimă când păşiră pe ele, strivindu-le în praf. 

Bătrânul avea o maşinuţă mică pe pernă de aer şi îi luă ceva timp să o 
pornească. Chiar şi aşa, aceasta se înălță doar câţiva centimetri de la pământ. 

— Este ieftin dispozitivul antigravitațional, murmură Guapo, ambalând 
rotițe şi butoane. L-am cumpărat la o ofertă cu reducere. Sunt sigur ca are 
piese amestecate cu electroni. 

Maşina ieşi din cimitir şi ajunse în dreptul primelor case. Toate aveau alei 
cu flori în faţă. Pe Matt îl impresionă cât de frumoase erau locuințele. Nu 
arătau deloc ca magherniţele pe care le văzuse la televizor. Erau construite 
dintr-un material sclipitor, turnate în forme fantastice. Unele arătau ca niște 
mici castele, în vreme ce altele aveau aspect de vapoare sau nave spațiale, cu 
balcoane şi grădini pe acoperiş. 

Din mers zăriră imaginile holografice proiectate în curți. Rachete cu 
schelete în cabină zbârnâiau în jur. O nuntă de schelete, cu tot alaiul, cu preot 
şi cu fetițe-paj cu flori de întâmpinare, mărșăluiau pe peluză. Fidelito se 
aplecă în afara geamului încercând să-i atingă. Matt auzi în depărtare muzică 
şi pocnitori de artificii. Fidelito îi arătă cu degetul o ploaie de scântei roşii şi 
verzi pe cer. Treptat, şoseaua se aglomera cu grupuri de petrecăreţi, încât 
Guapo abia mai putea înainta. Cel mult putea să claxoneze şi să-și facă loc 
prin mulțime; printre atâtea cântări şi urale însă, nimeni nu dădea atenţie 
claxonului. 

Matt privea uluit marea de oameni. Nu mai văzuse în viaţa lui atâtea 
persoane la un loc. Cântau și dansau ori își țineau copiii pe umeri ca să vadă 
mai bine focurile de artificii care pictau cerul. Câţiva legănară în joacă 
mașina lui Guapo până ce acesta striga la ei să înceteze, iar mascaţi în 
costume de gorile, cow-boy şi astronauți asaltaseră standurile cu mâncare. 
Zorro pocnea din bici lângă un trio de extratereştri care stăteau în faţa lui la 
coadă. Bocitoarea şi chupacabras dansau vals alături cu sticle de bere în 


mână. Cele mai populare costume însă erau cele de schelete. 

Matt puse mâna pe umărul lui Guapo şi ţipă: 

— Cine-i ăla? 

Bătrânul se uită la silueta îmbrăcata într-un costum negru-argintiu. 

— El? A, este vampirul din Țara-de-Vis. 

Matt mai zări şi un rând de eejiți îmbrăcați în haine maronii, cu feţe de 
schelet, târându-şi paşii în urma unui Patron înspăimântător de real. Matt se 
strânse în scaunul lui şi trase adânc aer în piept ca să-şi revină din şoc. 
Resimţise surprinzător o senzaţie sfâşietoare de pierdere. Dacă Patronul ar fi 
trăit, el — Matt — ar fi fost mort. 

— Gardienii, şopti Fidelito. 

Matt văzu un grup de bărbaţi stând pe marginea drumului. Scrutau 
mulțimea de petrecăreți vrând parcă să spună: „Toţi sunteţi nişte trântori și 
când vine iarna, albinele lucrătoare vă vor arunca în zăpadă să muriţi”. 

— O să le arăt harta lumii, anunță Fidelito, dar Matt îl apucă de umeri și-l 
obligă să se așeze. 

— Copii, nu va mai îmbrânciţi acolo, spuse Guapo. Suprasolicitați 
cercurile magnetice. 

În sfârșit, ieşiră din toată agitația. Cabinele de carnaval rămaseră în urmă, 
mirosul de friptură şi bere se stinse şi ajunseră la poalele unui deal. Deasupra 
se întindea o încântătoare şi liniștitoare pajişte cu arbuşti de rodii. Din loc în 
loc globuri de gaz arzând împrăştiau o lumină albă, fierbinte deasupra 
pământului. 

— Maşina mea nu poate să ajungă până în vârf, spuse Guapo, dar nu mai 
aveți mult de mers. Transmiteţi-le salutările mele maicilor de la spital. Mi-au 
pus niște copci după serbarea de anul trecut şi mi-au făcut şi morală ca să mă 
cumințesc. 

Bătrânul îi aruncă lui Matt un rânjet ca de lup. Matt se posomori văzându- 
1 că pleacă. Îi cunoscuse de puţintel timp pe Guapo și pe Consuela, dar deja 
se ataşase de ei. Își dădu jos masca și îl ajută şi pe Fidelito s-o scoată pe a lui. 

— Acolo locuiește Maria? întrebă băieţelul, lungindu-și gâtul ca să vadă 
pe vârful dealului. 

Inima lui Matt se întristă. Îşi dorea cu disperare s-o găsească pe Maria. De 
săptămâni întregi doar la ea se gândea. Oare o să vrea să-l vadă? Nu cumva 
se împrietenise cu el doar din milă? Fusese tratat, la propriu, ca un nimic, iar 
Maria nu-i putea face față unei cruciade. Cel puţin atunci era un nimic 
drăguţ, acum însă faţa îi era plina de coşuri. Pe corp avea brazde de la 
bastonul lui Jorge și răni de la zgârieturile căpătate în râpa cu oase. Hainele îi 
erau murdare şi duhnea a crevete împuţit. Oare Maria o să fie atât de jenată 


de prezenţa lui încât îi va trânti uşa în faţă? 

— Acolo stă, îi spuse el lui Fidelito. 

— Mă întreb dacă dau o petrecere, spuse Fidelito. 

„Şi eu”, gândi Matt privind spre vârful colinei. Îşi imagina fetele de la 
mănăstire îmbrăcate în haine frumoase, asemenea domnișoarelor de onoare 
de la nunta Emiliei. Îşi trecu degetele prin păr ca să se aranjeze şi simţi un 
strat gros de sare și de nisip. Dacă Fidelito mai era cum mai era — băieţelul 
era măcar simpatic, mic fiind, cei doi erau la fel de plăcuţi la vedere ca doi 
câini jigăriți. 

— Este un castel! rămase Fidelito cu gura căscată. 

Zidurile albe şi turnurile Mănăstirii Santa Clara se înălțau deasupra tufelor 
dese de bougainvillea, cu flori violete şi stacojii. Aceleaşi lumini vii care 
străjuiau poteca şerpuitoare atârnau suspendate şi deasupra zidurilor. 
Clădirea era din același material strălucitor din care erau construite şi casele 
din San Luis. Matt nu ştia ce era, dar strălucea ca mătasea. 

— Primesc pâine prăjită şi miere de albine, murmură Fidelito. Mă întreb 
dacă ne vor da şi nouă. 

— Mai întâi trebuie să găsim intrarea, spuse Matt. 

Merseră pe o potecă marcată cu steaguri ce înconjura clădirea. Văzură 
ferestre situate la mare înălțime față de pământ, dar nicio uşă. 

— Asta trebuie să dea undeva, zise Matt. 

În acel moment, se aprinseră niște becuri şi zidul se deschise de parcă s-ar 
fi tras o draperie. În faţa lor o arcadă deschidea drumul spre o curte interioară 
iluminată. Matt inspiră adânc şi-l luă pe Fidelito pe după umeri. Băieţelul 
tremura. 

— Este oare fermecat? şopti el. 

— E o hologramă, răspunse Matt. Face parte din sistemul de securitate. 
De la distanță zidurile par rezistente, dar, dacă ajungi în spatele 
proiectoarelor — arătă el cu degetul spre camerele de filmat ascunse în copaci 
holograma dispare. 

— E în regulă? Adică, dacă se aprinde, iar o să fim prinşi înăuntru? 

Matt zâmbi. 

— Nu este periculoasă! Am mai văzut asta acolo unde am stat înainte. 

Fidelito ridică ochii la el: 

— Asta pe vremea când erai zombie? 

— O, frate! Să nu-mi spui că ai crezut minciunile lui Jorge! 

— Bineînţeles că nu, spuse băieţelul, dar Matt observă că părea ușurat. 

Matt îl conduse pe Fidelito prin arcadă și trecu de o statuie albă de 
marmură cu Sfântul Francisc hrănind porumbei. La capătul celălalt ajunseră 


în faţa unui hol. Asistente şi personal medical fugeau de colo-colo ducând 
bandaje şi pastile. Paturile aliniate pe lângă perete erau pline de răniţi şi, 
pentru că aceştia erau costumaţi, majoritatea arătau ca nişte schelete lungite. 

— Ce căutaţi aici? strigă o asistentă grăbită care se împiedică de cei doi. 

— Vă rugăm! Am venit să-l vedem pe Chacho, zise Matt. 

— Şi pe Maria, adăugă Fidelito. 

— Sunt o sută de fete cu numele Maria aici în seara asta, spuse asistenta. 
Așa se întâmplă în fiecare an de blestemata asta de serbare cu atâția care 
beau şi se bat. Ar trebui interzisă!... Dar Chacho... 

Se opri şi îi examina de aproape pe băieți: 

— Ştiu doar de un singur Chacho care se află la terapie intensivă. Sunteţi 
cumva de la același orfelinat? 

— S-ar putea, răspunse Matt precaut. 

Asistenta cobori tonul: 

— Mai bine aţi sta cu ochii în patru! Gardienii inspectează prin preajmă. 
Se pare c-a fost o revoltă la saline. 

— Cum se simte Chacho? întrebă Fidelito. 

— Nu prea bine. Ştii ceva, mai bine vă duc eu pe un drum ferit. 

Sora medicală deschise o uşă spre un coridor slab luminat care părea 
folosit pentru depozitat lucruri. În drumul lor, Matt văzu grămezi de 
aşternuturi de pat și cutii de echipament. 

— Și eu am fost orfană, reluă femeia. Chiar şi acum mă mai trezesc 
uneori în transpiraţii reci recitind Cele-Cinci-Reguli-de-Bună-Conduită- 
Cetăţenească şi  Cele-Patru-Principii-care-Ajută-la-o-Judecată-Corectă-a- 
Minţii. 

Ieşiră într-un coridor asemănător primului, dar gol. 

— Asta este aripa de recuperare, explică sora medicală. Aici este locul 
unde maicile veghează asupra pacienţilor cu spitalizare îndelungată. Chacho 
stă în ultima cameră pe dreapta. Dacă doarme, nu-l treziți! 

Asistenta îi lăsă şi plecă să-și vadă de treburi. Matt auzi voci venind 
dinspre capătul coridorului. Fidelito fugi înainte. 

— Chacho! urlă el. 

— Nu-l trezi! spuse Matt. 

Dar nici nu mai conta cât zgomot făcea băieţelul, pentru că persoanele din 
cameră țipau chiar mai tare. 

Matt văzu un pat vegheat de două asistente. Cu fața la ele stăteau doi 
gardieni şi lângă ele, pe jos, legat fedeleş ca un sac de cărbuni, era Ton-Ton. 
Ton-Ton făcu din buze: „Fugiţi! ” 

— Dacă-l mișcaţi, o să moară, strigă una dintre maici. 


— O să facem ce vrem, soră Inez, mârâi un gardian. 

Matt îi recunoscu imediat vocea: era Carlos; iar celălalt, după ghipsul de 
la umăr, părea a fi Jorge. 

— Aceşti băieţi au încercat să comită crimă, înțelegeţi? spuse Carlos. 

— Am înţeles că o parte dintre oamenii dumneavoastră au suferit o lezare 
a amorului propriu, zise sora Inez. Din câte ştiu eu, n-a murit nimeni de pe 
urma umilirii. Dar, dacă Chacho este mutat, va fi crimă. N-am să îngădui 
asta! 

— Atunci o să-l luăm fără permisiunea dumneavoastră! vorbi Carlos. 

Matt observă că sora Inez pălise, dar nu ceda. 

— Va trebui să treceţi mai întâi de noi! 

— Şi de noi! adăugă Matt. 

Gardienii se răsuciră pe călcâie. 

— Este aristocratul ăla blestemat! tună Jorge. 

Dădu să-l înşface pe Matt, dar, având numai un braţ teafăr, se împiedică și 
căzu peste Ton-Ton, care îl lovi cu capul în coaste. 

— Opriţi-vă! Opriţi-vă! interveni sora Inez. Sunteţi într-o mănăstire! Nu 
puteți folosi violenţa aici! 

— Spuneţi-le lor asta! strigă Matt, încercând să-i pună piedică lui Carlos. 

Gardianul se amestecase și el în luptă după ce Jorge fusese doborât. Matt 
n-avea nicio şansă să câștige. Era foarte slăbit de pe urma peripețiilor 
îndurate și-apoi bărbatul îl depășea în greutate cu vreo douăzeci și cinci de 
kilograme. Totuşi Matt se săturase de atâta alergat şi ferit şi n-avea de gând 
să-i lase pe gardieni să învingă prea uşor. Erau nişte broaște râioase obeze pe 
care Tam Lin le-ar fi aruncat în aer fără remuşcări. Sângele îi zvâcnea 
puternic la tâmple. 

— Încetaţi imediat! se auzi o voce tăioasă care spulberă ceața roşie ce 
învăluise mintea lui Matt. 

Simţi mâinile lui Carlos dându-i drumul, iar el se lăsă în genunchi. Îl auzi 
pe Fidelito suspinând. 

— Să vă fie rușine! reluă vocea ascuțită. 

Matt se uita în sus. Scena ar fi fost drăguță chiar, dacă n-ar fi fost atât de 
serioasă. Sora Inez stătea nemișcată, cu mâna încleştata în părul lui Carlos. 
Cealaltă maică avea strâns în pumni gulerul cămăşii lui Jorge, iar Jorge se 
oprise cu piciorul în aer exact când să îl lovească pe Ton-Ton în burtă. 
Fidelito se aruncase peste Chacho ca şi când corpul lui slăbuţ l-ar fi putut 
proteja, iar bietul Chacho se holba pur şi simplu, de parcă ar fi văzut un 
balaur în uşă. 

Matt văzu o femeie mică, dar fioroasă la înfăţişare, care stătea cu mâinile 


în şolduri. Era îmbrăcată cu o rochie neagră, iar părul negru îl avea strâns 
împletit într-un coc în creştetul capului, ca o coroană. Deși mică de statură, 
prezența ei impunea autoritate și forță, iar oricine avea de gând să nu i se 
supună avea să regrete. 

— D-doria Esperanza, se bâlbâi sora Inez. 

Matt rămase cu gura căscată. Era mama Mariei ! O recunoscuse după 
poza din carte, deși era mai în vârsta decât se așteptase. 

— Toată lumea în picioare! ordonă doña Esperanza. 

Carlos, Jorge, cele două maici, Fidelito şi Matt se ridicară toţi în picioare. 
Până şi Ton-Ton încercă să se ridice. 

— Vreau o explicaţie pentru ce-i aici! spuse Esperanza. 

Atunci încercară să vorbească toţi o dată, iar ea le spuse dur să tacă până 
îi strigă ea. Se uită la fiecare persoană din cameră și privirea ei se îmblânzi 
abia când îl zări pe Chacho. 

— Tu! spuse ea, arătând cu degetul spre Ton-Ton. Spune-mi cauza acestui 
dezgustător şi incredibil acces de animalitate. 

lar Ton-Ton relată toată povestea, fără să greşească vreun cuvânt — 
începând cu momentul când Fidelito a fost condamnat pe nedrept la bătaia cu 
bastonul, apoi cum Matt și Chacho au fost aruncaţi în râpa cu oase, cum 
restul orfanilor s-au răsculat ca să se răzbune, cum el a condus combina de 
recoltat crevete şi până la momentul în care el şi Chacho au fost în cele din 
urma duși cu hidroavionul la spital. Esperanza îl lecuise pe loc de bâlbâială. 

După ce Ton-Ton tăcu, nimeni nu mai spuse nimic o bună bucată de timp. 
Matt ar fi vrut să întărească spusele lui, dar o singură privire aruncată spre 
ochii aceia negri, fioroși îi indică să tacă. 

— Vă rog să mă iertați că vreau să îmi exprim şi eu părerea, doña 
Esperanza, spuse Jorge în cele din urmă. Trebuie să vă explic că acest băiat 
este retardat mintal. Eu l-am salvat de Patrula Fermei cu mulți ani în urmă şi 
n-a dat niciodată semne de inteligenţă. 

— Mie mi se pare inteligent, spuse Esperanza. 

— Repetă doar ca un papagal orice îi spune cineva în jur. De cele mai 
multe dăți însă abia dacă poate articula o propoziţie întreagă. 

— B-baa po-oot, spuse Ton-Ton încet. 

Esperanza îl făcu să tacă încruntându-se la el, apoi se întoarse spre Jorge: 

— Vrei să spui că bătăile cu bastonul n-au existat niciodată? 

— Bineînţeles că nu, zise gardianul. Poate că într-adevăr micşorăm rațiile 
de mâncare pentru o zi în cazul unui băiat obraznic, dar niciodată nu folosim 
pedepsele corporale. Ar fi cu totul împotriva a ceea ce credem noi, gardienii. 

— Înţeleg, spuse Esperanza. Şi atunci şi Valea Oaselor este o poveste, nu? 


— Ştiţi cum este, spuse Jorge încet. Băieţilor le place să se sperie între ei 
cu poveşti de groaza după lăsarea întunericului. Vorbesc despre vampiri şi 
chupacabras. Este normal, dar uneori întrec măsura. 

Matt era dezamăgit. Esperanza dădea din cap ca şi când l-ar fi aprobat pe 
Jorge: băieţii chiar spuneau poveşti de groază și inventau istorioare. După 
care spuse: 

— Adică și magazia plină cu laudanum este tot o poveste, nu? 

Jorge clipi: 

— Laudanum? 

— Poliția din Aztlân se întreba demult timp cum sunt distribuite drogurile 
în această ţară. Au fost extrem de interesaţi de ceea ce au găsit la saline. 

— Asta este o minciună sfruntată! Cineva încearcă să le submineze 
reputația gardienilor! ţipă Carlos. Asemenea zvonuri sunt împrăştiate de 
idioţi care ar vrea ca orfanii să lenevească peste tot ca nişte pisici de casă 
cocolite. Noi ştim că rămân nişte mici paraziți murdari până ce sunt reeducați 
în buni cetăţeni! Dacă s-au găsit probe de laudanum acolo, au fost puse de 
poliție! 

— În regulă! Înseamnă că nu te deranjează să faci un test antidrog, spuse 
Esperanza. 

leşi din cameră şi brusc holul de la intrare se umplu cu bărbaţi îmbrăcați 
în uniforme albastre. Probabil că aşteptaseră ascunși în tot acest timp. Jorge 
şi Carlos păreau ca loviți de trăsnet în timp ce erau conduşi afară. 

— Așteptam asta de multă vreme, zise Esperanza, ştergându-şi mâinile de 
praf ca și când abia ar fi terminat o treabă. Ştiam că gardienii fac trafic cu 
droguri, dar nu exista nicio modalitate legală ca să primim un mandat de 
percheziţie până când n-am avut declaraţia lui Ton-Ton despre cele văzute la 
cazarmă. 

Apoi luă un foarfece de la sora Inez şi începu să taie banda de scotch care 
îl lega pe băiat. 

— Nimeni, ă, nu m-a mai ascultat niciodată până acum, vorbi Ton-Ton. 

— N-ai avut pe nimeni căruia să-i poţi spune despre felul îngrozitor în 
care erai tratat, interveni sora Inez. Imaginează-ţi cum e să trăieşti numai cu 
plancton atâţia ani! Noi îl folosim doar la hrănirea animalelor. 

Matt era amețit de schimbarea rapidă de noroc. Lucrurile fuseseră rele 
atâta timp, că era greu să crezi că se pot, în sfârşit, îndrepta. 

— Putem rămâne alături de Chacho? întrebă timid Fidelito. 

— O să rezolvăm cumva până la urmă, spuse sora Inez. Pentru început, 
sunt sigură că aţi dori o baie! 

Femeile râseră, iar Esperanza aproape că se arătă prietenoasă. Apoi fură 


întrerupți de un țipăt. O fată într-o rochie albă, de petrecere, intră gonind pe 
ușă şi se aruncă în braţele lui Matt. 

— O, mamă! O, mamă! Este Matt! Trăieşte! Este aici! 

— Doamne Sfinte, Maria! exclamă Esperanza. N-o să mai scoatem 
mirosul de crevete din rochia aia dacă nu dai dovadă de puțină reținere. 

Intoarcerea acasă 


Matt se desfăta în cearşafurile albe, curate, în pernele moi şi aerul 
înmiresmat ce venea din grădină. Sora Inez îi recomandase să stea în pat 
după ce îi examinase rănile de pe corp. Fidelito şi Ton-Ton fură cazaţi într-o 
şcoală-internat aparținând mănăstirii, dar îi vizitau pe Matt şi pe Chacho în 
fiecare zi. 

„Săracul Chacho”, gândi Matt. Nici nu conştientiza că primeşte vizite. 
Trecea dintr-un coșmar într-altul, uneori strigând după tatăl său, alteori 
delirând că vede lilieci. Sora Inez spunea că mintea lui avea nevoie de timp 
ca să-și revină de pe urma teribilei încercări suferite. Sub apăsarea oaselor 
grele de balenă, îşi rupsese câteva coaste, plămânii lui inspiraseră insuficient 
şi tot corpul lui suferea de pe urma lipsei de oxigen. 

Cel mai frumos moment al zilei pentru Matt era când îl vizita Maria. Se 
bucura s-o asculte în vreme ce ea nu rămânea niciodată în pană de subiecte, 
povestindu-i lucruri de genul cum a salvat ea pisici hoinare sau cum a făcut o 
greşeală odată şi a pus sare într-un aluat în loc de zahăr. Viaţa Mariei era 
plină de drame. Înflorirea unui boboc din grădină sau aterizarea unui fluture 
pe geam stârneau senzaţie. Prin ochii ei, Matt vedea lumea ca pe un loc plin 
de speranţă. 

În clipa de faţa, Matt privea nerăbdător uşa, pentru că auzise vocea Mariei 
pe hol, însă, spre dezamăgirea lui, o văzu apărând alături de mama ei. 
Esperanza era îmbrăcată într-un costum gri nuanța oțelului, care îi aminti lui 
Matt de una dintre rachetele dirijabile prin telecomandă, pe care Patronul le 
comanda la ziua lui. 

— Ți-am adus nişte guavas, spuse Maria aşezând un coșuleţ cu fructe pe 
măsuţa de lângă pat. Sora Inez spune ca-s pline de vitamina C. A zis că ai 
nevoie de ele ca să-ţi curețe tenul. 

Matt avu o grimasă. Ştia că acneea lui era îngrozitoare. Sora Inez îi 
spusese că fusese cauzată de apa poluată în care gardienii creşteau 
planctonul. 

— Pari înzdrăvenit, zise Esperanza. 

— Mulţumesc! răspunse Matt. 

Nu prea avea încredere în ea. 

— Destul de înzdrăvenit ca să te ridici din pat. 

— Of, mama! Îi mai trebuie cel puţin încă o săptămână de repaus la pat, 


sări Maria. 

— N-ai să faci din tânărul acesta un nou invalid doar ca să-l îngrijeşti tu! 
se adresă Esperanza fetei ei. M-am cam săturat de cazurile de pisici cu trei 
picioare și peşti care plutesc cu burta în sus. Matt este tânăr şi rezistent şi are 
o treabă foarte importantă de făcut. 

„Aha”, căzu Matt pe gânduri. Oare ce plănuia acum Esperanza? 

— Suntem teribil de îngrijorați, admise Maria. 

— Suntem mai mult decât îngrijoraţi, întări cu tonul ei sever Esperanza. 
S-a întâmplat ceva rău în Opium — nu că ar fi fost ceva în regula până acuma 
în aceasta țară uitata de Dumnezeu! Dar cel puţin Patronul păstra legătura cu 
exteriorul. Nu mai ştim nimic de ei de când a murit el. 

— Emilia este încă în Opium, explică Maria, şi la fel şi tati. Sunt încă 
supărată pe ei pentru cum s-au purtat cu tine, dar nu vreau să li se întâmple 
nimic, nimic rău. 

Avea ochii plini de lacrimi. Esperanza scoase un sunet a exasperare. 

— Nu m-ar deranja chiar deloc să i se întâmple ceva tatălui tău. Of, te 
rog, Maria, încetează să te mai comporți ca o fântână arteziană! Este un 
obicei prostesc şi îți umbrește inteligența. Tatăl tău este un om rău. 

— Nu pot să m-abţin! se smiorcăi Maria. 

Matt îi întinse un șerveţel. În sinea lui îi dădea dreptate lui Esperanza, dar 
inima îi era de partea Mariei . 

— Opium este într-o situaţie de autoizolare! reluă Esperanza. În ultimii o 
sută de ani, asta s-a mai întâmplat de trei ori. Nimic nu are voie să intre sau 
să iasă din țară! 

— Nu putem s-aşteptam pur şi simplu până se decid să ia ei legătura cu 
noi? întrebă Matt. 

— Celelalte situaţii de autoizolare au durat doar câteva ore; asta ţine deja 
de trei luni. 

Matt îşi dădu seama ce însemna asta. Transporturile maritime de opiu 
trebuiau efectuate zilnic, ca să menţină circulaţia banilor prin imperiu. 
Traficanţi din Africa, Asia şi Europa sigur protestau că nu-şi primeau marfa, 
iar MacGregor şi ceilalți fermieri nu puteau asigura deficitul. Majoritatea 
terenurilor lor erau destinate culturilor de cocaină şi haşiş. 

— ŞI ce aş putea face eu? întrebă Matt. 

Esperanza zâmbi şi el ştiu că înghițise momeala. 

— Toate hidroavioanele care vor să intre în ţară trebuie să treacă de 
sistemul de securitate. Pilotul îşi aşează palma pe un radar de identificare din 
cabină, iar amprentele şi seria ADN-ului sunt transmise la sol. Dacă acestea 
sunt în ordine, aeronava are voie să aterizeze, dacă nu... 


— Sunt aruncate în aer, explodă Maria. Mama, acest plan este îngrozitor! 

— În timpul unei autoizolări, continuă Esperanza, ignorându-şi fata, nu i 
se permite nici unei aeronave să intre în spațiul lor aerian, cu o singură 
excepție: semnătură Patronului primează înainte de orice. 

Matt înţelese imediat: amprentele lui și ADN-ul erau aceleaşi cu ale 
Patronului. 

— De unde ştii că sistemul nu s-a schimbat? 

— Nu ştiu! zise Esperanza. Mă bazez pe faptul că Alacrânii au uitat poate 
de asta. Trebuie să aibă un soi de probleme, altfel nu s-ar fi închis așa. 

„Ce fel de probleme? ” cugetă Matt. Se putea oare ca eejiții să se fi 
răsculat sau poate Patrula Fermei să fi preluat conducerea? Poate că domnul 
Alacrán era prins într-un conflict de interese cu Steven şi Benito. 

— După cum văd eu lucrurile, spuse el, voi sări în aer. Dacă reuşesc să 
supraviețuiesc, familia Alacrân mă va omori ca pe un câine. Sunt o clonă, în 
caz că aţi uitat, o vită! 

Maria tresari, dar lui Matt nu-i păsa. Trebuia să înțeleagă ce îi cereau să 
facă. Pe el nu-l interesa dacă Emilia sau tatăl ei erau în siguranță. Apoi o auzi 
înăbuşind un suspin. 

— Of, în regulă! se răsti el supărat. Oricum nu mai pot fi folosit pentru 
transplant de organe acum, mai bine mă sacrific aşa. 

— Nu vreau să te sacrifici, se văicări Maria. 

— Hai să tragem toţi aer în piept şi să o luam de la început! interveni 
Esperanza. În primul rând, Matt, nu eşti o clonă. 

Matt fu atât de surprins, că aproape sări din pat. 

— O, ba ești o clonă! Nu încape îndoială de asta, dar acum vorbim de 
legea internațională. 

Esperanza începu să se plimbe prin cameră de parcă se adresa unei clase 
de elevi. Sunt licenţiată în drept internaţional. În primul rând, clonele n-ar 
trebui să existe! 

— Şi cu ce mă încălzeşte pe mine asta? se miră Matt. 

— Dar, dacă există, sunt considerate vite, cum spui tu. Adică pot fi 
măcelărite asemenea păsărilor sau oilor. 

Maria gemu şi-şi puse capul pe pat. 

— Nu pot exista două exemplare ale aceleiași persoane în acelaşi timp, 
continuă Esperanza. Una din ele — copia — trebuie să fie declarată 
nepersoană. Dar când moare originalul, copia îi ia locul. 

— Ce... înseamnă asta? îngăimă Matt. 

— Înseamnă ca tu ești în realitate Patronul. Ai corpul şi identitatea lui. 
Deţii tot ce a avut el în posesie şi conduci tot ce a condus el. Cu alte cuvinte, 


tu eşti noul stăpân al Opiumului. 

Maria îşi ridică privirea: 

— Matt este om? 

—A fost dintotdeauna, replică mama ei. Legislaţia este o operă 
răutăcioasă, pentru a înlesni folosirea clonelor în transplanturi. Dar fie ea rea 
sau bună, o să o punem acum în practică. Dacă supraviețuieşti aterizării, 
Matt, am să fac tot ce îmi stă în putinţă ca să ajungi noul stăpân al regatului 
drogurilor. Am susţinerea guvernelor din Aztlán şi din Statele Unite, trebuie 
numai să-mi promiți ca odată ajuns la putere, vei distruge imperiul opiumului 
şi vei dărâma bariera care desparte de atâta timp cele două state. 

Matt o privea pe micuța femeie aprigă descriindu-i surprinzătoarea 
schimbare intervenită în norocul lui. Bănuia că pentru Esperanza conta mai 
puţin situația fetelor ei, cât dorinţa de a distruge Opiumul. Plecase fără să se 
uite înapoi când Maria avea doar cinci ani. În toţi anii de după, nu luase 
niciodată legătura cu ea; abia după ce Maria a făcut primul pas, Esperanza s- 
a întors şi a început sa comande pe toată lumea. 

Matt se gândea că l-ar fi sacrificat cu ușurință pentru realizarea ţelului ei, 
însă îi era imposibil să refuze după suferința pricinuita lui de Patron. Acum 
înțelegea implicațiile lor per ansamblu. Nu era numai problema drogaţilor 
din întreaga lume sau cazurile de sclavie ale imigranților fără forme legale. 
Mai erau şi cazurile de orfani ai acestora. Se putea spune chiar că bătrânul 
era răspunzător pentru existența gardienilor. Dacă Matt devenea noul Patron, 
lua în primire totul: averea, puterea și... răul care le crease. 

— Promit! zise el. 


Hidroavionul tremura din toate încheieturile în timpul scanării 
proiectoarelor de la sol. Matt se uită spre pilot. Fața bărbatului era 
încrâncenată. 

— Când se aprinde becul roşu, pune-ţi palma pe cadranul de identificare, 
îl anunţă el. 

„ATENȚIE! ARTILERIA CONCENTRATĂ LA SOL!” avertiza un 
panou, deasupra butoanelor de comandă. 

„O să înceapă să tragă fără nicio avertizare”, gândi Matt. Avea la el 
mesaje din partea președintelui Aztlân-ului şi a celui al Statelor Unite, dar nu 
l-ar fi ajutat prea mult dacă era aruncat în aer. 

— lată semnalul! striga pilotul. 

Cadranul de identificare se aprinse, iar Matt își lipi palma de el. Simți 
aceleaşi furnicături ca în cazul ledului în formă de scorpion pe care îl 
atinsese în pasajul secret de la Conac. Lumina roșie se stinse, iar cadranul 


transmise unda verde de primire. 

— Aţi reuşit, domnule! Grozav! 

Pilotul activă sistemul antigravitațional pregătind aterizarea. Matt simţi că 
se înroşeşte de bucurie. Bărbatul îi spusese „domnule”. 

Se uită nerăbdător pe fereastră. Avu o perspectivă a domeniului aşa cum 
nu îl mai văzuse niciodată. Staţia de purificare a apei se zărea undeva la est, 
iar bisericuţa pe care o vizita Celia — oare mai putea s-o frecventeze ca eejit? 
— se afla undeva la vest. Între ele se găseau hambarele, laboratoarele de 
tratare a drogurilor şi o fabrică unde se pregătea mâncarea pentru eejiți. Ceva 
mai la nord se vedea spitalul cenușiu, fără forme. Chiar şi de la distanţă părea 
sinistru. Lângă el, era mausoleul unde Alacrânii îşi dormeau somnul veşnic 
în sertarele de marmură. Piscina se reflecta în lumina soarelui, când trecură 
deasupra ei. Matt scrută solul din priviri, căutând oameni. Zări câțiva eejiți 
lucrând într-o gradina, câteva slujnice întinzând rufe pe sârmă şi pe cineva 
reparând acoperișul. Nimeni nu ridică privirea şi nu dădu atenție aparatului 
de zbor care ateriza. 

— Unde este comitetul de întâmpinare? murmură el. 

Întotdeauna un pluton de gărzi de corp se prezenta să-i salute pe 
proaspeţii sosiți. Aeronava ateriză cu o uşoară zdruncinătură. 

— Aveţi nevoie de o armă, domnule? întrebă pilotul, întinzându-i un 
pistol. 

Matt examină trist arma. Acelaşi gen de pistol fusese folosit de membrii 
patrulei de frontieră să-i paralizeze — şi să-i omoare — pe părinții lui Chacho, 
Flaco, Ton-Ton şi a celorlalţi orfani. 

— Probabil că este mai bine să par prietenos, zise el, dând arma înapoi. 

— Eu rămân aici pregătit de decolare rapidă în caz că vrei să pleci în 
grabă, spuse pilotul. 

Matt deschise uşa şi coborî. Platforma de aterizare era goală. Singurele 
sunete care se auzeau erau păsările, fântânile şi — rar — ciocanul bărbatului 
care repara acoperișul. Matt urmă o cărare şerpuită care înainta în gradină. 
Misiunea lui era să-i confrunte pe Alacrâni şi să pună capăt stării de 
autoizolare. Putea dezactiva singur sistemul de blocare, în momentul în care 
îl găsea. Tam Lin sau Daft Donald trebuiau să ştie unde se află. Apoi 
Esperanza şi oficialii de frunte ai ambelor țări de pe linia granițelor urmau să 
aterizeze în Opium şi să încerce să-l aducă pe Matt la conducere. 

„Mai multe şanse de supraviețuire aveam în Valea Oaselor”, gândi el. 
Văzu un păun străbătând peluza în pas de defilare. Nişte păsări negre cu aripi 
roşii țipau una la alta dintr-un arbust suprapopulat, iar un îngeraș de piatră se 
uita la el de pe un soclu de fântână arteziană. Matt avea nervii încordaţi. În 


orice moment putea să-i apară în cale, ieşind urlând din casă, domnul 
Alacrân: „la creatura de aici! Scapă imediat de ea!” Amintirile amenințau să- 
l copleşească. Nu ştia cum ar reacționa dacă ar vedea-o pe Celia. 

Matt urcă scările mari care duceau până la salon, locul unde Patronul îl 
prezentase familiei cu mult timp în urmă, unde Bătrânul stătuse depus într-un 
cavou ca o pasăre moartă de foame, iar Emilia, înconjurată de fetițe paj- 
eejite, se măritase cu Steven. I se părea că holul mare era înțesat de fantome, 
plutind pe după coloanele mari, albe sau suflând deasupra iazului întunecat 
acoperit cu nuferi. Matt identifică acelaşi vechi pește care se ridica la 
suprafaţa apei ca să-l inspecteze cu un ochi mare, galben. 

Înlemni. Cineva cânta la pian. Era evident că persoana în cauza avea 
talent, dar el — sau ea — interpreta de o maniera atât de feroce piesa, încât 
părea la limita nebuniei. Matt se grăbi în direcția de unde se auzea muzica. 
Sonorul ieșea în valuri furtunoase din salonul de muzică, iar el îşi acoperi 
urechile. 

— Stop! urlă el, dar persoana de la pian nu reacţionă. 

Matt traversă încăperea şi-l apucă pe bărbat de braţ. 

Domnul Ortega se învârti pe scaun, îi aruncă o privire, se ridică şi ieşi. 
Matt îi auzi paşii îndepărtându-se pe coridor. 

— N-am fost un elev chiar atât de rău! murmură Matt. 

Dar, desigur, domnul Ortega îl credea mort şi acum probabil dădea alarma 
în toată casa şi nu va mai dura mult până să apară cineva. 

Matt se așeză la pian. Mâinile îi erau bătătorite de la munca depusă la 
saline şi se temea că degetele îi deveniseră neîndemânatice de la trudă. Dar 
începând sa cânte Adagio-ul de la Concertul de pian nr. 5 al lui Beethoven, 
senzația de stângăcie dispăru. Muzica îi inunda tot corpul, transportându-l 
într-o altă lume, departe de ororile trecutului din ultimele câteva luni. Se 
simţea uşor, ca un şoim avântându-se în zbor deasupra oazei. Cântă până 
când simţi o mână pe umăr. Întoarse capul, încă ameţit de muzică, și o văzu 
pe Celia în rochia aceea înflorată pe care şi-o amintea atât de bine. 

— Mi hijo! ţipă ea, strângându-l într-o îmbrățişare ca de urs. O, dragule, 
eşti atât de subțirel! Ce s-a întâmplat cu tine în tot acest timp? Cum te-ai 
întors? Ce-i cu faţa ta? Eşti palid... şi... 

— Plin de coşuri, zise Matt, căutând să respire. 

— Ei, face parte din creştere, se pronunță Celia. Se vindecă rapid cu o 
alimentaţie potrivită! 

ÎI privi de la distanță şi declară: 

— Sunt sigură că te-ai mai înălțat. 

— Eşti bine? întrebă Matt. 


Apariţia ei neașteptată îl şocase şi îi era teamă că va izbucni în lacrimi. 

— Desigur! În schimb i-ai luat cinci ani din viaţă domnului Ortega. 

— Cum ai... Mă refer la ce mi-a spus Tam Lin că a trebuit să te ascunzi... 

Matt tăcu, nemaifiind sigur pe vocea lui. 

— Tam Lin! O, Doamne! 

Dintr-odată Celia arăta obosită: 

— Am stat în blocaj luni întregi şi n-am putut trimite niciun mesaj! 

— De ce n-au făcut nimic domnul Alacrân sau Steven? 

— Vino mai bine cu mine! 

Celia îl conduse pe holuri şi Matt se miră foarte tare de liniştea ce domnea 
pretutindeni. Ajunși la bucătărie, Matt observa, în sfârșit, ceva cât de cât 
normal. Două ajutoare de bucătar frământau aluat, iar o slujnică tăia legume. 
Şiraguri de căţei de usturoi şi chili atârnau din tavan. Mirosul de friptură de 
pui se împrăștia în jur din cuptorul mare, cu lemne. 

Domnul Ortega și Daft Donald stăteau așezați la masa cu cești de cafea în 
față şi cu două laptopuri deschise. 

— Vezi că nu vorbeam prostii? zise domnul Ortega. Nu alergam prin jur 
ca titirezul degeaba, continuă el cu ochii în monitor. Şi tu te-ai speria dacă te- 
ar atinge pe umăr o fantomă. 

Daft Donald zâmbi. Matt se uită fix la ei. Nu se gândise niciodată la ei 
doi, altfel decât ca profesor de muzică şi bodyguard. Nu încercase niciodată 
să poarte un dialog cu ei, iar pe Daft Donald îl considerase dintotdeauna cam 
prostănac. 

— Mai bine încep să-ţi spun, oftă Celia. 

ÎI aşeză pe Matt între cei doi şi îi dădu o cană de ciocolată caldă. Aroma 
acesteia îi stârni amintiri atât de profunde, încât camera se clătină sub ochii 
lui. O clipă Matt se revăzu cu ochii minţii în căsuţa din câmpul cu maci. 
Afară se iscase o furtună, dar înăuntru era cald şi se simţea în siguranță, după 
care viziunea se stinse şi el reveni în bucătărie. 

— Ți-aminteşti când spuneam că Patronul nu renunţă niciodată la lucruri? 
începu Celia. Matt înclina din cap. Tam Lin obişnuia să spună că lucrurile — 
şi oamenii — ajung sa facă parte din tezaurul de dragon al Patronului. 

„Obişnuia sa spună”, se înfiora Matt în sinea lui. Ce însemna asta? 

— Din cauza asta nu îi dădea voie Feliciei să plece şi de asta îl ţinea pe 
Tom prin preajma lui, deşi îl ura pe băiat. Cu toții: familia Alacrán, gărzile 
de corp, doctorii, eu, Tam Lin și cu tine îi aparțineam lui. Dar mai ales tu. 

Matt revăzu cu ochii minții acea ultima seară petrecută de el în trecut la 
Conac, pe parcursul povestirii Celiei şi a celorlalți. Când ea se oprea, Daft 
Donald prelua continuarea poveștii pe ecranul computerului lui, iar uneori 
domnul Ortega avea la rândul lui câte o intervenţie zgomotoasă. În timpul 
ăsta el, adică Matt, zăcea cu ochii la stele în decorul de la oază, iar Tam Lin 
şi toți ceilalți erau așteptați la priveghi. Lipseau Celia, care se presupunea că 
este eejit, şi domnul Ortega, pentru că nu aflase vestea. Acesta ducea o 
existenţă retrasă de multă vreme, încât lumea uitase de el. Patrula Fermei 
stătea de veghe în amurgul care se lăsa. Şase gărzi de corp, incluzându-i pe 
Tam Lin şi pe Daft Donald, cărară sicriul de la spital şi până la deşertul din 
spatele mausoleului. Un singur bărbat l-ar fi dus ușor pe braţe pe Patron, dar 
sicriul era atât de încrustat cu aur, încât cei şase abia puteau să-l ridice. 
Păşeau încet pe ritmul unei arii intonate de un cor de copii eejiți din opera 
Madame Butterfly. Era una dintre piesele favorite ale Patronului, iar vocile 
copiilor răsunau dulci și înalte. 

— Se auzea până la grajduri, spuse Celia ștergându-și ochii. A fost un 
bărbat rău, dar muzica îți umplea inima de toată mila. 

A fost deschisa o trapă în pământ şi o rampă cobora într-o galerie 
subterană imensă, plină de lumânări. Aceasta era abia prima încăpere dintre 
multe altele care se aflau sub pământ. Daft Donald sublinie că nu putuse 
aprecia numărul acestora. 

„Sicriul era o minunăţie”, scrise Daft Donald pe ecranul computerului lui. 
Avea pe capac o efigie a Patronului, pe modelul măştilor mortuare ale 
faraonilor egipteni, arătând ca la douăzeci şi cinci de ani. Ar fi fost de 
nerecunoscut, dacă — şi aici Daft Donald ridică privirea în sus — nu ar fi 
semănat aşa de mult cu Matt. 

Pe Matt îl luă cu frig. 

„Toată lumea a coborât în cavoul plin cu grămezi de monede de aur. 
Călcai pe ele ca pe nisipul de pe plajă.” Daft Donald zări o parte dintre 
gărzile de corp culegând câțiva pumni de monede de pe jos şi ascunzându-le 
în buzunare. Preotul îndeplini ritualul de înmormântare, apoi eejiții şi 
membrii Patrulei Fermei fură îndepărtați. Începea priveghiul. 

— Care nu este altceva decât o sărbătorire, întrerupse domnul Ortega. Se 
celebrează viața celui decedat — în cazul de față, mai bine zis cele opt vieți. 


Tu ar fi trebuit să i-o dai pe a noua, Matt! 

Matt se simţi şi mai cuprins de frig. 

„Toată lumea avea chef de petrecut cu atâta mâncare şi băutură în jur. Toţi 
vorbeau despre ce bestie fusese Patronul şi cât de bucuroși erau că murise.” 

Cheful ţinea deja de câteva ore, când Tam Lin scoase la iveală un vin 
deosebit care fusese îmbuteliat în anul nașterii Patronului. Stătuse depozitat 
într-o firidă mucegăită, acoperită cu pânze de păianjen şi sigilată cu marca 
scorpionului Alacrân. 

„Patronul o păstra pentru cea a o suta cincizeci aniversare a lui” — ne-a 
anunțat domnul Alacrán. „Dacă n-a mai apucat-o, trebuie servită la 
înmormântarea lui. Propun un toast să bem în cinstea morţii vulturului 
bătrân!” „Da! Da! au fost toți de acord.” Steven a deschis prima sticlă şi a 
mirosit-o, spunând că aduce a mireasmă de rai, iar Tom a strigat atunci că 
mulțimea strânsă de faţă o merită. Cu toţii au început să râda în hohote și să 
ciocnească unul de la altul pahare fine de cristal. Domnul Alacrân îi instruise 
pe invitaţi să ciocnească în același timp şi apoi să spargă paharele de sicriu. 

Am primit şi eu un pahar”, scrise Daft Donald, „dar Tam Lin a venit la 
mine şi m-a sfătuit să nu beau, pentru că are o presimţire ciudată în legătură 
cu vinul. Așa că n-am băut. Domnul Alacrán ne-a făcut semn să ne înălțăm 
paharele şi a declamat: «Mâine aducem un camion și scoatem toată 
încărcătură asta de aici. Să ciocnim pentru lăcomie!» A ciocnit şi-a băut toată 
lumea, mai puţin eu. N-a trecut un minut și au căzut toți ca secerați la 
pământ. Pur şi simplu! Parcă înăuntrul lor se stinsese un întrerupător. 

— Ce s-a întâmplat? întreba Matt, gâtuit de emoție. 

„Am trecut pe la fiecare în parte încercând să-i trezesc, dar erau morți cu 
toții”, scrise Daft Donald. 

— Morti? strigă Matt. 

— Îmi pare tare, tare rău! zise Celia. 

— Nu şi Tam Lin! 

— Otrava a fost foarte rapidă, nu cred că a simţit ceva. 

— Dar ştia că ceva nu e în regula cu vinul! De ce a mai băut? 

— Ascultă-mă, vorbi Celia. Patronul a condus imperiul vreme de o sută 
de ani, timp în care a adunat lucruri în tezaurul lui şi voia să fie îngropat cu 
ele. Din nefericire — Celia se întrerupse şi îşi şterse ochii tezaurul dragonului 
includea şi oameni. 

Matt se cutremură revenindu-i în minte cât de des pomenea bătrânul de 
regii caldeeni, care nu numai că erau îngropaţi cu haine şi mâncare, dar până 
şi caii lor omorâţi îi însoțeau, ca sa le asigure transportul în lumea tenebroasă 
a morţilor. Într-un asemenea mormânt, arheologii descoperiseră soldaţi, 


servitori şi chiar balerine. O fată fusese adusă în așa grabă, că fundita 
albastră pe care voia s-o poarte în păr se găsise împăturită în buzunarul 
rochiţei. Patronul avuse probabil încă de la început acest plan în gând şi nu 
intenționase niciodată să-i lase pe domnul Alacrán sau pe Steven să-i 
succeadă la conducere. Educaţia lor nu avea nicio aplicaţie practică, la fel ca 
în cazul lui, pentru ca niciunul n-ar fi supraviețuit. 

— Tam Lin ştia ce avea să se întâmple, zise Celia. Patronul îi spusese 
totul. Era persoana cea mai apropiată de bătrân, poate doar cu excepția ta. 

„Am început să întind cadavrele pe jos, atâția cât am putut”, scrise Daft 
Donald. „Plângeam. Nu-mi este jenă să recunosc. S-a întâmplat atât de 
repede şi era groaznic. Am ieșit afară și am scos dinamită dintr-o magazie 
ascunsă. Am legat-o de intrarea în pasaj şi am detonat-o.” 

— N-am auzit explozia, dar am simtit-o! 

— Am alergat afară să vedem ce s-a întâmplat, vorbi Celia. Am găsit 
pasajul acoperit de pământ, iar pe Donald leşinat alături. 

— Am simțit şi eu explozia! murmura Matt. Chiar înainte de ivirea 
zorilor, pământul s-a cutremurat şi m-a trezit. 

— Tam Lin a considerat că este o şansă să-i elibereze pe eejiţi, zise Celia. 
De aceea nu a mai avertizat pe nimeni în afară de Donald în privinţa vinului. 
Ştiu că sună îngrozitor, dar cum altfel ar fi putut oare să pună capăt puterii 
familiei Alacrân? Patronul a condus această ţară vreme de o sută de ani, iar 
succesorii lui ar fi putut continua alți o sută de ani. 

Matt îşi închipui camera mortuară cu paharele de vin sparte, portretul 
Patronului privindu-i de pe sicriu, gărzile de corp întinse pe Jos în costumele 
lor cernite, cu monede de aur în buzunare, în loc de funde. Şi-l imagina şi pe 
Tom acolo, cu vocea lui mieroasă, atât de credibilă, amuţită pe vecie. De câte 
ori nu se încântase Matt, improvizând scenarii în privința morții lui Tom? 
Acum că se întâmplase, Matt era ca paralizat. Tom nu avusese niciun control 
asupra sorții lui, asemenea eejiților robotizați. 

— Tam Lin a făcut ce şi-a dorit, spuse Celia. Era vinovat de o crimă 
teribilă săvârşită în tinereţe şi nu și-o putea ierta. Considera că această ultimă 
faptă i-ar fi răscumpărat greșeala. 

— Ei bine, nu a făcut-o! A fost un idiot! Un idiot, rahat de idiot! 

Sări în picioare, domnul Ortega vru să-l rețină, dar Celia scutură din cap. 
Matt fugi prin grădina până ajunse la grajduri. 

— Vreau un cal! comandă el. 

După un timp, Rosa apăru dinăuntru târându-şi picioarele. 

— Un „cal sigur”, stăpâne? întrebă ea. 

Pe moment, Matt avu intenţia să ceară să 1 se aducă armăsarul lui Tam 


Lin, dar nu călărea suficient de bine ca să-l poată stăpâni. 

— Un „cal sigur”, da! 

Imediat porni la drum printre câmpuri, cum făcuse de atâtea ori în trecut. 
O parte dintre terenuri erau acoperite cu pudra subţire de un verde-închis a 
semințelor de mac abia încolţite, altele îi încântau privirea cu plenitudinea 
florilor complet desfăcute. În apropiere adia o uşoară mireasmă de parfum 
ofilit. 

Matt văzu primele rânduri de muncitori. Mergeau încet, aplecându-se să 
taie cu un cuțit păstaia bobocilor. Ce avea să facă în privința lor? Acum era 
stăpânul lor și domnea peste toată această vastă armată. Se simți complet 
sleit de puteri. Cumva se aşteptase ca totul să se rezolve până la urmă, ca 
într-o zi el şi Maria, împreună cu Tam Lin şi Celia, să fie fericiți împreună. 
Acum totul se năruise. 

— Prostule! strigă el în văzduh la adresa unui Tam Lin mort. 

Oare operaţia eejiților era reversibilă? Era posibil chiar şi cu un spital 
proaspăt populat cu personal să le ia ani mulţi să facă asta; bineînţeles în 
situația în care Matt ar fi putut să atragă din nou doctori în Opium după ce 
aflau ce se întâmplase cu totul anterior. Trebuia să renunțe la membrii din 
Patrula Fermei pentru că erau criminali căutați în țări din toată lumea şi nu 
avea decât să anunţe forţele de ordine să vină să-i ia. În locul lor putea angaja 
alți bărbaţi, mai puţin violenți, care să preia controlul asupra eejiților. 

Mai era o problemă apăsătoare. Urma să aibă nevoie să angajeze o nouă 
armată de gărzi de corp. Bogăţiile pe care le avea Opiumul riscau să atragă 
tâlhari posedaţi. „Întotdeauna să-ţi alegi gărzile de corp din altă țară”, îl 
sfătuise în şoaptă Patronul. „În felul ăsta se aliază mai greu şi nu se pot 
răscula împotriva ta.” „OK!” hotărî Matt în gând. O să-l roage a doua zi pe 
Daft Donald să se ocupe de asta. I se părea în regulă să aducă o gașcă de 
vlăjgani fotbalişti scoțieni. Adăpă calul şi porni pe cărarea dintre munţi. Un 
cer senin se întindea deasupra oazei. Nisipul de lângă apă avea urme de labe 
de animale lăsate în el, iar cufărul de metal se afla încă adăpostit sub viţa de 
vie. Matt răscoli prin el, căutând biletul vechi de la Tam Lin. ÎI reciti: 

„Dragă Matt, 

Nu mă pricep la scris, aşa că voi fi foarte scurt. Patronul zice că musai 
trebuie să-l însoțesc. Nu mă pot împotrivi. Îţi las în ladă provizii şi niște 
cărți. Nu şti niciodată când ai avea nevoie de ele. Prietinul tău Tam Lin.” 


Matt îl împături şi-l băgă în buzunar, la un loc cu o lanterna pentru când 
se lăsa întunericul. Aprinse focul şi îşi încălzi mâinile la el, ascultând 
zgomotele oazei. Era prea frig ca să înoate. 


Mai departe intenţiona să sape terenurile cu maci și să cultive în loc 
cereale. După ce eejiții se vindecau, voia să le ofere posibilitatea de a alege 
să se întoarcă acasă sau să lucreze în continuare pentru el. Şi voia să-i ajute 
să-şi regăsească copiii. 

Matt se ridică în picioare. Desigur! Chacho, Fidelito și Ton-Ton! Putea să- 
i invite să locuiască cu el. Își imagină parcă ochii lui Fidelito căscaţi a 
mirare., Asta chiar este a ta?” ar striga băieţelul. „Sigur nu inventezi?” „Da, e 
în ordine” ar suna replica lui Chacho fără să vrea să pară impresionat. Matt 
ar putea să-i dea chitara lui, iar domnul Ortega l-ar putea învăţa să cânte. 
Ton-Ton ar avea la dispoziția lui un atelier de mașini și ar putea întreţine 
echipamentele necesare pentru construirea de noi ferme. 

Ar putea s-o invite pe Maria să rămână și să spere că în acest timp 
Esperanza ar fi ocupata în altă parte şi Mariei i-ar plăcea la nebunie să-i 
reunească pe eejiți cu copiii lor. Ar mai putea organiza picnicuri şi ar călări 
cai, iar ea ar putea îngriji oricâte pisici cu trei picioare şi-ar dori. 

Matt se uită spre cer. Nu mai era mult şi asfinţea. Aerul căpătă o strălucire 
aurie și printr-un defileu între munţi lumina soarelui se strecura împrăștiind 
un snop de raze pe o stâncă din spatele oazei. Zări ceva care se reflecta. Sari 
în sus și alerga spre punctul acela înainte ca lumina să se ascundă pe după 
munţi. Ajuns lângă el, amurgul aproape umbrise totul în jur, dar, în lumina 
roşie a asfințitului, identifica forma unui scorpion luminos pe care îl apăsă. 
Încet și în linişte o uşă se deschise în peretele stâncii. Matt pipăi contururile 
ei. În realitate nu era piatră, ci o imitație foarte reușită. Uşa dezvăluia un 
pasaj întunecat care cobora şi pe care Matt îl lumină cu lanterna. Pe jos 
străluceau monede de aur. Puțin mai în spate se vedeau niște statui ciudate 
care parcau să înfățișeze nişte zei egipteni. Matt se lipi cu spatele de perete, 
respirând greu. Descoperise o parte din tezaurul dragonului. Era prima 
încăpere din galeria subterana care ajungea până la sicriul Patronului și la 
însoțitorii lui. 

În jurul bătrânului se aflau gărzi de corp ca să-l apere în lumea întunecata 
a morţilor și doctori care să-l îngrijească. Domnul Alacrán putea să-i ţină 
companie discutând despre afaceri, iar Steven putea să-i dea idei privind 
cultivarea macilor. Cu siguranță exista o fermă de maci și în varianta 
paradiziaca a Patronului. Felicia, Fani şi Emilia puteau să-l admire de la 
mesele pline ochi cu platouri cu crabi şi budincă de caramel. Dar Tam Lin? 
Matt scoase la iveala din nou biletul: „Patronul zice că musai trebuie să-l 
însoțesc. Nu mă pot împotrivi.” 

— Ai fi putut face ceva! şopti Matt. Ai fi putut să spui „nu”! 

Păşi în spate, iar ușa se închise la loc. Îşi trecu mâna pe suprafață. Nu-ţi 


puteai da seama unde fusese înainte deschizătura, dar se putea identifica cu 
infraroșu. 

Târziu în aceeași noapte, Matt stătea lângă foc şi mirosea fumul aromat de 
mesquite ars care se înălța în spirale spre cerul înstelat. Începând de a doua 
zi, urma să se ocupe de cumplita sarcină de a dărâma imperiul Opiumului. 
Era o sarcină uriașă şi înspăimântătoare, dar nu era de unul singur. Îi avea pe 
Chacho, pe Fidelito şi pe Ton-Ton să-l încurajeze de pe margine, pe Celia şi 
pe Daft Donald să-i dea sfaturi şi pe Maria să fie conştiinţa tuturor. Şi mai 
era, de asemenea, şi Esperanza, pe care nu putea să nu o includă în peisaj. Cu 
ajutorul tuturor urma să reușească. 

„Poţi s-o faci!” vorbi Tam Lin din bezna din spatele focului. 

— Ştiu că pot! îi răspunse Matt, întorcându-i zâmbetul. 


wCallar(se) (în spaniola), „a tăcea“ (n.red.) 
2,,lepuraşul Pedro“ (n.tr.) 


